REVISIA 
„"FUNDAȚIILOR REGALE 


ANUL IX . 1 IULIE 1942 i Nr. 7 
D. CARACOSTEA ........... Cum se diriguia, Eminescu ........... 3 
MIHAI BENIUC ........ eta, VETOU 3-03 na reia e DEE, Pa ele 33: 
ION CONEA ..essssesressses Spaţiul geografic românesc. ........... 38 
D. CIUREZU priester cc... Versuri ce ii eee tea ia ara Da dă 48 
Ing. CRISTEA NICULESCU . Rostul educativ al culturii clasice ..... 50 
E. AR.-ZAHARIA ....... cc... BrOica: esee e i iata ct taiata on NE 62 
WOLF von AICHELBURG ... Joseph Weinheber.......sc cc... 66 
RADU BRATEŞ. ......c...... Cartea mea, drum de poveste ........ 75 
CONSTANTIN NOICA ...... Filosofia Germaniei de azi ........... 77 
MARIANA: MOŞOIU ....... za APEGISTOTIE e o sp ns Et ză aaa oara aaa ia e 83 
N. MĂRGINEANU oenen Problema evoluţiei ... cc ..c.......... 86 
ION BĂLAN ..,.ccc cc... Versuri, E ne data Daia date cae 92 
IULIAN POPA .............. Sub semnul crucii căzute RAE 97 
ION OJOG „cc. .cc... è Versuri „.....c........... isa sase ada 117 
Dr. ILIE DĂIANU,....... ... Amintiri din Croaţia .. cc... 121 
„VICTOR BUESCU ...,...... Traduceri din Horaţiu. ....c... cc... 127. 
OLGA CABA ...esssesesees .. Despre scufundarea Atlantidei ........ 132 
IULIAN VESPER ........... Cântec vechiu ....esssssesopeseresse 141 
AL. DIMA essees seess ee 4 Dănilă Prepeleac», „ss... ........... — 142 
RADU GYR .....c cc... e.. Poeme de pe front....sseesesessseses 154 
ION PILLAT ...cc.c.cc. cc... Simbolismul ........... e 0id ata pe oaia 159 
TEXTE ŞI DOCUMENTE 
COSTACHE NEGRUZZI .... Trei scrisori inedite ........... a aaa 182 
CRONICI 


INTRE VALABILITATEA ȘI, EFICIENȚA VALORILOR, de Și. Teodo- 

escu ; ERNST JÜNGER, LA RĂSCRUCE DE EPOCI, de Petronela Negoșanu ; 

JURNAL BERLINEZ, de D. C. Amzăr; TEATRUL CA VIZIUNE LIRICĂ, 
de Ionel Olteanu 


ACTE ȘI MĂRTURII DIN RĂZBOIUL NOSTRU 
VASILE NETEA : Maiorul Simion Mihăilă 
ı REVISTA REVISTELOR 
| străine — româneşti ` 
NOTE 


Libertate şi existență — Madeleine Andronescu — Demostene Botez — Geneza 

mitului — Siidostforschung — Aurel Marin — € Pustiuri è» — Edgar Poe ilumi- 

natul — O. Boitoș— La porţile Odesei — Disraeli într’o nouă lumină — Note | 

italiene — Ramiro Ortiz — Theodor Fontane — C. Silvestri — Nijinski — Haydn — 

Beethoven — Editura Gorjan — Victor lon Popa şi teatrul său — Expoziţii de 
plastică — J.-S. Bach 


NUMĂRUL — 240 PAGINI — 60 LEI 


REVISIA 
FUNDATIILOR REGALE 


REVISTĂ LUNARĂ DE LITERATURĂ, ARTĂ 
ŞI CULTURĂ GENERALĂ 


COMITETUL DE DIRECŢIE: 
L AL. BRĂTESCU-VOINEȘTI, D. GUSTI, 
E. RACOVIȚĂ, C. RĂDULESCU-MOTRU, I. SIMIONEŞCU 


Redactor şef: CAMIL PETRESCU 


DPI LDA UA AVP ATP CD AAA 


REDACȚIA 
ADMINISTRAȚIA 
FUNDAȚIA REGALĂ PENTRU 
LITERATURĂ ȘI ARTĂ 
BUCUREȘTI III 


39, BULEVARDUL LASCAR CATARGI, 39 
TELEFON 2-06.40 


MNONO AONTAN i a i ii 


ABONAMENTUL ANUAL 
PENTRU INSTITUȚII ȘI ÎNTREPRINDERI PARTICULARE LEI 2.000 
PENTRU PARTICULARI LEI 720 


ABONAMENT REDUS (PENTRU ELEVI, STUDENŢI, PREOȚI 
ȘI ÎNVĂȚĂTORI DELA ȚARĂ) LEI 500 


CONT CEC POȘTAL Nr. 1210 


ABONAMENTELE SE POT FACE ŞI ACHITA PRIN ORICE 
OFICIU POȘTAL DIN ȚARĂ 


MANUSCRISELE NEPUBLICATE NU SE ÎNAPOIAZĂ 


EDITATĂ DE FUNDAȚIA REGALĂ 
PENTRU LITERATURĂ ȘI ARTĂ 


REVISTA 
FUNDAŢIILOR REGALE 


ANUL IX, Na. 7, IULIE 1942 


É 


BUCUREŞTI 
UNIUNEA FUNDAȚIILOR CULTURALE REGALE 
39, Bulevardul Lascar Catargi, 39 
1942 


CUM SE DIRIGUIA EMINESCU 


Pentru chipul cum se diriguia Eminescu, deci pentru simţul 
său de autocritică, nimic mai lămuritor decât drumul străbătut 
dela prima la ultima formă a simbolurilor caracteristice viziunii 
sale despre lume: cele două destine contrastante Cătălin—Lucea- 
fărul. Din tot cuprinsul poeziei noastre, acesta este capitolul de lite- 
ratură comparată a formelor care îndeosebi ne cere să luăm aminte. 

La fel ca limba, opera de poezie este un tot atât de organic, 
încât o modificare introdusă întrun aspect cere schimbări în tot 
restul plăsmuirii. In ultima formă, figura Cătălinei fiind nuanţată, 
așa cum am arătat, modificări esențiale trebuiau să schimbe întru 
totul şi sentimentalitatea şi figura înamoratului fericit. 

Voi arăta acum modificările pe care le-a suferit feciorul de 
împărat, Florin, ca să devină Cătălin și voi urmări aceste mo- 
dificări în nume, în înfățișare, în structura sufletească și în ma- 
nifestări, 

Am semnalat cum leit-motivul care avea să ducă la plăsmuirea 
lui Cătălin se ivea în prima formă versificată în chiar strofa unde 
Florin apare întâi. Imediat după numele lui apărea versul: 


Norocul lui cu-al ei îi pare geamăn... 


Am arătat ce cortegiu de imagini și de valori leagă Eminescu de 
cuvântul acesta: norocul. Pentru ca figura aceasta să devină re- 
prezentativă pentru instabilul şi întâmplătorul noroc pământesc, 
eroului trebuia să i se ia tot nimbul idealist cu care izvorul și 
prima redactare îi învăluise figura. 

+ Mai întâi însăși modificarea numelui. De ce oare n'a păstrat 
Eminescu numele ‘din prima redactare, Florin? Pentru un fecior 
de împărat și pentru o fată de împărat, care ar fi rămas într'o 
atmosferă înaltă, numele de Florin şi Florina ar fi fost potrivite, 

Nu însa şi pentru figu.i care, asemenea Cătălinei, se avântă spre 
înălțimi, dar rămân în teluric. 

Ca etimologie, Cătălina vine dela Ecaterina. Și între 
atmosfera înaltă pe care o evocă numele sfintei și modificările 
introduse în forma poporană, care o apropie de comunul Lina, 
parcă este ceva din deosebirea dintre pornirea înaltă a fetei de 
împărat şi complementul ei firesc, Cătălin. Această depărtare dela 
aspiraţiile fetei până la atitudinea ultimă mare ceva din depăr- 
tarea dela numele patroanei până la etimologia poporană care, 
apropiindu-l de zilnicul Lina, i-a dat parcă şi ceva comun? În 
cazuri ca acesta, însăşi denumirea personajelor este un mijloc de 
expresivitate stilistică, fiind pusă în serviciul concepţiei totale. 
Oricum ar fi, cert este că, după cum în nume, tot astfel şi în toate 
aspectele, este o mare depărtare dela feciorul de împărat la pajul 
Cătălin. 

Priviţi înfățișarea externă din prima redactare, când, de pildă, 
Florin pleacă în căutarea iubitei: 

Fecior de drag, cum n'a văzut pământul, 

O stea el pare 'n neamu-i și în soiu-i... 
şi apropiaţi figura aceasta de felul atât de puţin eroic, dar în schimb 
atât de şăgalnic-grațios, din ultima redactare: 

Un paj ce poartă pas cu pas 

A 'mpărătesei rochii, 

Băiat din flori şi de pripas, 

Dar îndrăzneţ cu ochii, 


Cu obrăjei ca doi bujori 
De rumeni, bată-i vina 
Se furişează pânditor 
Privind la Cătălina... 


Apropiind ambele figuri, îşi poate cineva da seama cum toată 
situația și înfățișarea externă a personajului a trebuit să fie mo- 
dificată, pentru a face din Cătălin o firească pereche a Cătălinei. 
E sugestiv să citeşti următoarea strofă din prima redactare, când, 
după atâtea încercări, Florin își vede idealul și vorbeşte: 

Ah, te-am văzut, mi te-am văzut în fine 
Copil cu ochi albaştri 'ntunecime 


Cu-a tale gene de amor dulci şi fine, 
Cu-al tău surâs de-o gingașă cruzime, 

Ah, aş muri de-atât noroc şi bine, 

Căci te-am văzut cum nu te-a văzut nime, 
Nu ştii ce-am suferit pân” a te-ajunge, 
Copil frumos, ca luna nopţii lunge ! 


şi să apropii declaraţia aceasta, ca și tot ce vorbește Florin, de 
primele cuvinte pe care şi le spune Cătălin când, după ce sa 
furișat pânditor, el, care n'a mai cutreierat pe la sfinte și nu s'a 
mai luptat cu balaurul, o zărește: 

Dar ce frumoasă se făcu 

Şi mândră, arz'o focul; 

Ei, Cătălin, acu-i acu 

Ca să-ţi încerci norocul | 


Făcând astfel din figura aceasta o adevărată întrupare a no- 
rocului pământesc, înțelegem de ce Eminescu a înlăturat tot 
ceea ce era eroic şi idealist în gesturile lui Florin, ștergând cu 
creionul, dela început, numeroasele strofe ale isprăvilor acestuia 
până ajunge în preajma fetei. De altă parte, instinctul fiind tră- 
sătura de unire între cei doi, înțelegem de ce toate elementele 
de miraculos: floarea Sfintei Vineri, pasărea Sfintei Duminici, 
fuga romantică, etc. trebuiau să fie înlăturate. 

Cele mai izbitoare modificări fiind în legătură cu figura și 
sentimentalitatea lui Cătălin, după ce-am arătat imperativul lor 
organic în cuprinsul poemei, se cuvine să învederăm și evoluţia 
de gust a poetului față de alte motive înrudite. 

Am văzut că tot ce este în legătură cu Florin, se subordonează 
motivului încercărilor și isprăvilor prin care un erou izbutește 
să cucerească o fată de împărat. Idealismul eroului iese astfel 
clar la iveală. Frecvent în romantică, motivul acesta a deşteptat 
mai târziu un surâs de ironie. Și un astfel de surâs găsim într'unele 
din rarele poezii ale lui Eminescu, cu hotărît aspect de humor. 
Este poezia Diamantul Nordului. In decorul unei grădini frumos 
stilizată, apare cavalerul în fața castelului și cântă iubitei lui. 
Ea îi răspunde că ursita a hotărît să nu fie decât a aceluia care-i 
va aduce diamantul din adâncimea Mării de Nord. După cum 
Florin trece prin atâtea și atâtea grele încercări până să ajungă 
la castelul tăinuit, tot astfel şi cavalerul nostru până izbutește 
să scoată diamantul, care preface noaptea în zi. Nicio greutate 
şi nicio ispită nu-l opresc din cale. Scoate din adâncuri diamantul 

şi, fericit, îl aduce iubitei lui. Până aici ai crede că Eminescu 
a vrut să versifice o poveste; și îmi aduc aminte c'am citit odată 
ceva asemănător. Dar de abia la sfârșitul basmului versificat, 
vezi că motivul a fost pentru Eminescu prilej de înfățișare hu- 
moristică: convenţionalul motivului iese astfel la iveală. Cavalerul, 
după ce-a înmânat diamantul, strănută. Cântase noaptea sub bal- 
conul iubitei. Adormise în grădină, căpătase guturai și, ca să 
nu mai capete și dela grădinar vreo rană în afară de cea pe care 
o avea în suflet, fuge grăbit, pe când o uşă dela balcon se des- 
chide şi adorata se desfată râzând. 

Când cineva a stilizat cu-atâta ironie și humor un motiv ca 
acesta, atât de înrudit în partea de isprăvi cu acelea ale lui Florin, 
însemnează că el e pătruns, ca și Heine, de convenţionalul 
unor astfel de situații. Iată încă un cuvânt pentru care Eminescu 
a înlăturat dela început din basmul versificat episoadele încer- 
cărilor prin care trece Florin. 


ICOANA CENTRALĂ 


Și-acum, după ce ne-am dat seama de prefacerile ce-a suferit 
sentimentalitatea amorfă închegată în fata de împărat şi în Florin, 
până am ajuns la cristalizarea din Cătălina și Cătălin, să pășim 
mai departe, urmărind fazele prin care am ajuns la icoana cen- 
trală: Luceafărul. 

Fata de împărat și Florin au fost la început viziunea neclară 
a unui fel de-a fi, care nu putea să ni se întipărească, pentrucă 
figurile stăteau separate, așa după cum în icoanele bizantine figu- 
rile stau pentru sine, fără raporturi de încordare sufletească între 
ele, raporturi care singure puteau da viață și nuanţare. Nașterea 
şi desfășurarea sentimentalităţii închegate în Cătălina nu putea 
fi definitiv şi reprezentativ întipuite, decât prin încordarea care 
se naște din năzuința și încercarea ei zadarnică de a se apropia 
de Luceafăr. Numai astfel adâncul uman, care cerea să fie ex- 
primat, putea să fie împletit armonic în desfăşurarea poemei. 

Tot astfel, smeul ne apare în prima formă ca o nebuloasă 
de sentimente, care, deși avea unele elemente contradictorii, con- 
ţinea — virtual, cam aburos și învălmăşit — mai tot materialul 
ce va alcătui mai apoi simţirea Luceafărului. Dar acest material, 

prea dependent de datele basmului lui Ku nisch, nu îngăduia 
o exprimare a sentimentalității și adâncului sufletesc, pe care 
Eminescu a voit să le întrupeze dela început în icoana centrală. 

Privind manifestările, asemănările dintre ambele aceste figuri 
sunt numeroase: mai toate momentele principale prin care se 
manifestă acţiunea smeului, le întâlnim şi?n acţiunea Luceafă- 
rului. Amândouă figurile cad înamorate de o răpitoare fiică a 
pământului; coborîndu-se de două ori din ceruri, fiecare cere 
fiinţei iubite să-l urmeze în împărăţia lui; și unul şi altul, când 
înțeleg că aceasta-i cu neputinţă, se hotărăsc să-și schimbe felul 
şi să-și jertfească nemurirea. De aceea amândoi pornesc să stră- 
bată nemărginirea, pentru a zice Ziditorului să-i deslege de « greul 
negrei veșnicii ». 

Dacă priveşti numai materialul de gândire, nu şi exprimarea, 
aproape la fel vorbeşte Ziditorul şi Smeului şi Luceafărului și-i 
liberează de chin, desvăluindu-le cât de mărginit, de amăgitor 
şi nestatornic lucru e iubirea pe pământ. Materialul fiind atât 
de asemănător, cum se face totuşi că deosebirea de impresie 
pe care ne-o lasă ambele figuri e atât de mare? Este deci nevoie 
să pătrundem aceste deosebiri, căci ele, neprovenind atât din 
materialul sufletesc întrebuințat, cât mai ales din stilizarea lui, 
sunt deosebit de potrivite să ilustreze primatul imperativelor este- 
tice de care s'a călăuzit Eminescu. Și — pentrucă problema se 
apropie de însăşi inima conștiinței lui estetice — ni se impune o 
amănunțită cercetare comparativă, punct cu punct. 

Deşi realitatea sufletească este, în linii largi, asemănătoare cu 
aceea a Luceafărului, în chiar evoluţia dela ce sugerează cuvântul 
« smeu » la « Luceafăr », e o distanţă al cărei tâlc e ușor de lămurit. 

Dacă iubirea smeului este iubirea unei ființe, care nici în 
acest aspect al vieţii sentimentale nu se poate desface de un fel 
superior de a fi, atunci cum se împacă acest fel înalt cu imaginea 
de fioroasă ființă sensuală și hrăpitoare, pe care o avem despre 
smeu din basmele noastre? Evident, asociaţiile firești pe care 
cuvântul «smeu » le trezește, se ciocnesc în conștiința cititorului 
cu felul înalt în care persofajul e conceput de poet. De aici re- 
zultă o întunecare în icoana acestei figuri. Deși de timpuriu poetul 
va fi întrezărit nepotrivirea aceasta, totuși, pentrucă în prima 
formă versificată s'a lăsat prea mult stăpânit de elementele epice 

ale basmului lui Kunisch, urmând modelul, pune pe smeul în- 
amorat să se preschimbe mai întâi în stea și apoi să se întrupeze 
în tânăr. Dar după întrevorbirea cu fata de împărat, el e înfă- 
țişat iar ca smeu. Astfel se năştea o impresie total hibridă: peste 
imaginea smeului, aceea a stelei, apoi aceea a tânărului și iar a 
smeului, când acesta vorbește cu Dumnezeu. In forma definitivă, 
nepotrivirile acestea au fost înlăturate: dintru început, nu mai 
avem un smeu, ci un luceafăr înamorat. Nimic mai potrivit decât 
imaginea acestei luminoase podoabe a cerului înstelat, pentru a 
sugera simțământul planării tainice, al depărtării de cele pă- 
mântești. 

In studiul lui Bogdan-Duică, Despre Luceafărul lui Eminescu, 
înlocuirea aceasta a smeului prin luceafăr e înfățișată ca «o scân- 
teiere nouă a unor motive vechi ». In manuscrise, în situaţii unde 
e vorba de iubire, apare adesea imaginea unui luceafăr. Dar ceea 
ce se cuvine să fie subliniat este că nu numai la Eminescu, dar 
şi la alţi scriitori —la Alecsandri, bunăoară — limba a pus la 
îndemâna poeţilor această firească imagine, pentru a exprima prin 
ea ceva deosebit de prețios. Se poate vedea aici în ce măsură 
limba obștească poate condiționa caracterul marilor creațiuni de 
artă. In limba franceză, de pildă, unde planeta desemnată prin 
luceafăr nare nume masculin, o poemă ca aceea a lui Eminescu, 
în care luceafărul devine simbolul unor înalte valori sufleteşti, 
nu s'ar fi putut naște. In ce privește în deosebi pe Eminescu, 
e de reținut că în chiar prima lui poezie publicată — La moartea 
lui Aron Pumnul — în chiar prima strofă, vrând să sublinieze 
valoarea excepţională a celui dispărut exclamă: «se stinse un lu- 
ceafăr », ceea ce dovedeşte că imaginea aceasta îi apărea spontan 
când voia să sublinieze o valoare umană. De atunci imaginea 
este frecventă pentru a denumi o valoare deosebită, 

Când am arătat fazele prin care a trecut imaginea Cătălinei, 
afirmam că e o nepotrivire în faptul că smeul, dintr'o singură 
privire, cade înamorat el întâi de fată. Intr'adevăr, dacă smeul 
înfăţişează un fel înalt de a iubi, ne pare cam discordant ca el, 
care zice iubitei: «te-aș privi etern ca pe o stea», să se aprindă 
într'o clipă așa de peste fire. Pentru o structură sufletească de 
felul celei înfățișate prin smeu; te-ai aştepta la un alt început. 
Cu cât adevăr, cu câtă nesilită iscusinţă ne este zugrăvit începutul 

iubirii în forma definitivă a Luceafărului ! Indelungatele priviri 
ale fetei care-l 


Privea în zare cum pe mări 
Răsare şi străluce,,,.. 


deşteaptă luare-aminte și apoi iubirea Luceafărului. Iar chipul 
cum își manifestă el iubirea la început poate să pară straniu numai 
atunci când nu-ţi dai seama de firea lui contemplativă: 


Şi din oglindă luminiș 

Pe trupu-i se revarsă, 

Pe ochii mari, bătând închiși, 
Pe faţa ei întoarsă, 


El, cel menit să fie oglindă izbăvită de patimi, își tremură razele 
în oglindă, de-acolo și le revarsă asupra iubitei. 

Intr'un articol intitulat Un nou izvor al Luceafăruhii, d. Io n 
Sân-Giorgiu afirmă că motivul geniului nemuritor a fost 
sugerat lui Eminescu de o poezie a lui Goethe, Hochbild, din 
cartea Suleika a Divanului occidental-oriental. După cele arătate 
cu privire la motivul nemuririi smeului, așa cum se află în basmul 
lui Kunisch, și după cele arătate cu privire la tipologia motivului 
nostru în folclorul și literatura universală, sa putut vedea clar 
că nu din amintita poezie a lui Goethe, în care de altminteri nici 
nu e situația dintre muritor şi nemuritor, ci dintre soare şi o 
zeiță, nu din acea poezie a putut lua Eminescu motivul nemu- 
ririi. Dar dacă amintesc de citata părere a d-lui I. Sân-Giorgiu, 
este pentrucă acolo apare şi o interpretare a pasajului citat, în 
care Luceafărul își revarsă razele din oglindă. In poezia lui Goethe, 
lacrimile zeiţei, fiica Cerului, primesc icoana soarelui. Aici vede 
d. I. Sân-Giorgiu izvorul citatului pasaj din Eminescu: « Astfel 
la Eminescu, Luceafărul se oglindește într'o oglindă unde-l vede 
iubita, pe când la Goethe astrul se oglindește în perlele cu care 
se împodobește zeița » Evident, ca şi în restul poeziei, ca şi în 
situaţia ei centrală (soarele și o zeiță, copilă a cerului), nimic 
comun între această poezie a lui Goethe și între poema lui Emi- 
nescu. Resfrângerea Luceafărului în oglindă este deci la Emi- 
nescu un măestrit mijloc de-a indica dela început firea contem- 
plativă, care mai degrabă aşteaptă să fie stârnită, decât ca ea 

direct să-și afirme patima. O astfel de fire ar rămânea la această 
atitudine, dacă fata n'ar prinde să-l cheme ea pe el, din vis: 


O, dulce-al nopţii mele Domn, 
De ce nu vii tu? Vinăl 


Iubirea Luceafărului, începând altfel decât aceea a smeului e de 
așteptat ca deosebirile lor să se accentueze mai mult. 

Deşi, privite în bloc, atitudinile smeului seamănă cu ale Lu- 
ceafărului, totuşi deosebirile de nuanţă, de ton, de gradare sunt 
numeroase, 

Supunându-se numai propriei lui porniri, smeul se coboară 
de două ori pe pământ și «preface 'n tânăr sufletu-i divin». 
Prima coborîre e de-o înflăcărare care surprinde şi ca ton și pen- 
trucă nu mai îngădue o gradaţie pentru cea de a doua coborîre: 


Ah! te iubesc — îi zise el — copilă, 

La glasul tău simt sufletu-mi rănit, 
Din stea născut, plec fruntea mea umilă, 
Cu ochii mei prind chipul tău slăvit. 
Nu vezi cum tremur de amor, ai milă! 


Nimic înalt, nimic mândru din care să se întrevadă firea lui, 
nu străbate aceste prime cuvinte ale smeului. Te izbeşte să vezi 
o lipsă de demnitate, vecină cu umilința, la o ființă ca el, pur- 
tătoare a unei înalte valori. Că smeul cade înamorat, este firesc: 
dacă el ar fi fost numai întruparea contemplării, de bună seamă 
basmul nu s'ar fi putut ţese, De aceea, atât smeul cât și Lucea- 
fărul au fost concepuţi larg: alături de felul lor predomnitor, 
se afirmă iubirea care creşte până la patimă. 

Dar dacă în sufletul omenesc pot conviețui mai multe aspecte, 
atât realitatea vieţii cât şi optica specială a artei cer ca ele să fie 
străbătute de predominanța personajului. Ca un colț al sufletului 
să rămână neînrâurit de dominantă, este neverosimil, cu atât 
mai mult o manifestare hotăritoare a vieţii, cum este iubirea. 
De aceea, când smeul numai că nu îngenunche zicând fetei 


plec fruntea mea umilă, 


sau 


tremur de amor, ai milă! 

ne întrebăm dacă accente de acestea, care nu ne-ar surprinde 
sub pana lui Conachi, cadrează cu ceea ce este, în esența ei, 
o ființă superioară. Evident că este aici o clintire din rostul vero- 
similului. Dar nu este numai atât. Arătata nepotrivire avea să 
aibă răsunet mai departe şi să producă o altă scădere, 

După accentele de mai sus, smeul cere fetei să-l urmeze în 
împărăția lui. Dar prin aceea că, dintru început, accentul a fost 
pus nu pe firea lui înaltă, ci pe patima lui, nu suntem pregătiți 
să înțelegem cât de apăsător lucru este pentru el o întrupare 
pământească, aşa încât, atunci când smeul cere fetei să-l urmeze 


In dulci grădini aproape lângă soare 


ne întrebăm de ce această cerere, de ce insistă asupra ei și nu 
rămâne el pe pământ, căci nu vedem întru cât, sufleteşte, faptul 
acesta l-ar stânjeni. Dar accentele exagerate din prima coborire 
a smeului aduc şi altă scădere, nu mai îngădue un crescendo 
la a doua coborîre, A doua întrupare a smeului purcede, ca şi 
cea dintâi, din propria lui pornire. De data aceasta însă ne sur- 
prinde o potolire a accentelor pasionale şi o creștere a îmbierilor 
contemplative: 


O vin cu mine, scumpă ?n fundul mării 
Şi 'n palate splendizi de cristal, 

Când vântu-a trece peste-a apei arii 
"Ți-i auzi cântarea lui pe val 

“Ți-i închina viaţa ta visării, 

Vei fi oceanului monarhul pal, 


Dar descreşterea aceasta a pasiunii, acum la a doua coborîre a 
smeului, văzută în perspectiva întregii desfășurări a poemei, pare 
nepotrivită. Când, curând după aceasta, smeul se hotărăşte să-şi 
sfarme 

în așchii veşnicia, 
această hotărîre nu-şi putea da toată măsura, decât adusă de un 
nou val de pasiune, 

Toate aceste observaţii, oricât am căuta să le întemeiem, ar 
putea fi luate drept simple păreri subiective — supuse îndoielii, 
ca tot ce nu poate avea stringența probei directe — dacă n'am 
avea putinţa să le probăm hotărîtor temeinicia prin însăşi cer- 

cetarea modificărilor, care s'au impus lui Eminescu în forma de- 
finitivă a Luceafărului. 

Luceafărul se desprinde şi el de două ori din înălțimi, dar 
nu din propriul îndemn, ci pentru a răspunde chemărilor Că- 
tălinei; şi el este înamorat, dar aceasta o cunoaștem din zugră- 
virea momentului când el ascultă chemarea fetei şi pornește a 
se cobori: 


El asculta tremurător, 
Se aprindea mai tare 
Şi s'arunca fulgerător, 
Se cufunda în mare. 


Odată însă preschimbat în tânăr şi ajuns în fața Cătălinei, 
primele lui cuvinte ne destăinuesc mai ales stânjenirea ce o simte 
pe pământ o ființă ca el: 

Din sfera mea, venii cu greu 
Ca să-ţi urmez chemarea, 


Iar cerul este tatăl meu 
Şi mumă-mea e marea. 


Ca în cămara ta să vin, 

Să te privesc de-aproape, 
Am coborit cu-al meu senin 
Şi m'am născut din ape. 


Nimic plecat, cu atât mai puţin umilitor, în aceste cuvinte: dim- 
potrivă, o notă de mândrie, care contrastează cu 


plec fruntea mea umilă 


şi celelalte accente ale smeului din prima întrupare. Observaţi, 
în deosebi, metafora, 


ca în cămara ta să vin. 


In limbajul curent, cămară însemnează o încăpere strâmtă, de ne- 
locuit. Evident, nu astfel era odaia din castelul cu « falnice » bolți 
al fetei de împărat. Dar oricât de strălucită putea să fie odaia 
din acest palat, ea nu putea să apară copilului nemărginirii decât 
strâmtă şi apăsătoare, ca o cămară. Astfel, când cere fetei să-şi 
lase lumea ei și să-l urmeze în împărăția lui, cererea ne apare 
izvorită din adâncul firii lui, nare nimic nefiresc. Ceva mai mult, 

presimți de pe acum că nepotriviri de neînlăturat vor covârşi 
iubirea lor. 

De unde, în această primă coborîre predomnește contemplarea, 
în cea următoare, patima devine mai vie, contrar de ceea ce am 
văzut la smeu. Creșterea pasiunii e vădită în cea de a doua co- 
borîre prin chiar înfăţişarea Luceafărului, «cu ochii ca două pa- 
timi fără saț», şi se exprimă prin repetarea caldei chemări: 

O vin’, odorul meu nespus, 
Şi lumea ta o lasă; 


O vin’, în părul tău bălai 

S'anin cununi de stele, 
La prima întrupare a Luceafărului, după cuvintele menite să 
sublinieze distanța dintre ei: 


Căci eu sunt vie, tu ești mort 
Şi ochiul tău mă 'nghiață... 


Eminescu ştie să sugereze durerea Luceafărului, nu prin cuvinte, 
ci prin tăcerea lui. Este aici o tăcere, care vorbește mai mult 
decât orice răspuns grăit şi numai un mare meșter al înțelegerii 
şi exprimării umane putea să destăinuiască adâncul situației prin 
această tăcere a Luceafărului, nesubliniată de niciun gest. 

Cu atât mai mult dialogul din cea de a doua coborire ne 
încordează toată luarea aminte, 

Iar după întrebarea lui atât de simplă: 


Au nu 'nţelegi tu oare, - 
Cum că eu sunt nemuritor 
Şi tu ești muritoare? 


când Cătălina îi arată, la rândul ei, singura putință de apropiere: 


Tu te coboară pe pământ, 
Fii muritor ca mine — 


simţi că singura desfășurare posibilă este hotărîrea celui înţele- 
gător de a cere Ziditorului să-l descarce de nemurire, devenită 
acum 0 grea povară. 

Fericita modificare introdusă de Eminescu în ultima formă 
a poemei: fata de împărat doreşte sincer o apropiere de Luceafăr, 
îşi vădeșşte aici toată valoarea ei expresivă: frământarea plină de 


14 REVISTA FUNDAȚIILOR REGALE 


oscilații a fetei se împleteşte cu sporirea patimei Luceafărului, 
până se cimentează hotărîrea desfacerii de nemurire. Chipul cum 
hotărîrea aceasta se exprimă în cuvintele cereştilor înamoraţi di- 
feră dela prima la ultima formă. In prima, după cererea lămurită: 


Fă-mi dar de nuntă nemurirea ta, 


urmează o pregătire de patru versuri menite să dea ceva din at- 
mosfera sumbră şi fatală, atât de plăcută romanticilor: 

Intunecos şi fără de speranţă, 

La ea priveşte geniul în nimb — 

Işi simte inima legată 'n lanț 

In lanţul lumii ce-i cu-o mie limbi. 


Dar dacă vorbele fără de speranță au ceva de romanţă sen- 
timentală, ele sunt nepotrivite, căci nu cadrează cu dinamismul 
hotărîrii, iar ultimele două versuri citate, cu explicitul lor, sunt 
inutile, o searbădă pregătire pentru ceea ce avea să urmeze, răs- 
punsul lui închegat astfel: 

Chiar nemurirea mea, chiar abondanța 
Puterii mele tu o ceri în schimb, 
Ei bine, dal Eu moi sui la cer, 
Ca dela Domnul moartea mea s'o cer! 


Dacă în poezie esenţialul ar fi materialul de gândiri și senti- 
mente, aceste patru versuri ar putea să fie socotite ca defini- 
tive, Ele conțin mai tot ceea ce avea să intre în răspunsul Lu- 
ceafărului, în forma: ultimă. Ca mișcare afectivă, două sunt mo- 
mentele vii în acest răspuns: Tu-mi ceri chiar nemurirea mea în 
schimb şi hotărîrea da! Era firesc ca în jurul acestor momente 
să se închege forma definitivă, care chiar păstrează din poema 
cea primitivă acele opt cuvinte subliniate. Restul trebue să fie 
întocmit altfel. După chiar nemurirea mea o ceri, adaosul chiar 
abondanța puterii mele era, material, o tălmăcire inutilă şi — ar- 
tistic — o linie moartă. Dar dacă, înlăturând tălmăcirea, Eminescu 
a făcut o economie de timp, cineva ar putea obiecta că, adăogând 
după în schimb din prima redactare precizarea pe-o sărutare, a 
strecurat în forma ultimă o notă de prisos. Citind însă versurile 
corespunzătoare: 


Tu-mi ceri chiar nemurirea mea 
In schimb pe-o sărutare, 

vezi că"'n acest moment hotăritor al poemei, cele două motive, 
— nemurire și patimă — se ciocnesc încă odată, ca o totalizare 
estetică a situaţiei de până acum, tocmai pentru a da toată greu- 
tatea mărturisirii Luceafărului. Până aici, el avusese destule ge- 
sturi și cuvinte de afirmare a iubirii. Aici însă, era momentul 
mărturisirii: 

Dar voi să ştii asemenea 

Cât te iubesc de tare, 
Iată de ce Eminescu, cel atât de concentrat în expresie, a sporit 
aici cuvintele față de prima redactare. Unde se poate vedea însă 
măestria lui în a concentra, este strofa următoare, comparată cu 
versurile corespunzătoare ale primei redactări. După ce smeul 
anunţase că se va urca la cer, ca să ceară dela Domnul moartea, 
el continuă să vorbească o strofă întreagă: 


Da, moartea | Pentru-o clipă de iubire 
P'eternitatea mea să mă deslege, 

` Să văd în juru-mi anii în peire, 
Să am în inima mea moartea rece, 
Să fiu ca spuma mării în sclipire, 
Să văd cum trec cu vremea care trece — 
O, mult ceruși, prea mult — și totuşi ţie 
Ti’ nchin splendori, putere, veșnicie. 


Cum vedem, o înseilare de gândiri menită să arate prețul jertfei 
care se cere. Dar era aici locul potrivit pentru atâta retorică? 
Din toate notele alcătuitoare, partea viabilă nu putea fi decât 
acel da! inițial şi gândul: d'eternitatea mea să mă deslege. Fă- 
când din exclamația da! centrul frazei care alcătueşte strofa, și 
reluând în chip simetric, de data asta în grupe de câte două ver- 
suri, motivele: nemurire și patimă, care se ciocnesc în strofa 
anterioară, Eminescu încheie această parte a vorbirii Luceafărului: 

Da, mă voi naște din păcat, 

Primind o altă lege: 


Cu veşnicia sunt legat 
Ci voi să mă deslege. 


Astfel a știut să dea organic viaţă momentului, înlăturând 
toată searbăda filosofare a smeului, cu atât mai inutilă, cu cât 
anticipa unele din gândirile formulate de Dumnezeu, slăbindu-le 
puterea. 

Pentrucă în hotărîrea astfel formulată avem un moment cen- 
tral al poemei, anticipez aici asupra cercetării formelor, care fac 
tranziția dela basmul versificat la icoana ultimă 2). Dintre manu- 
scrisele poetului, trei sunt acelea care, în iambul de opt silabe, 
stau mărturie despre procesul de plăsmuire în legătură cu acest 
moment: răspunsul Luceafărului. 

In manuscrisul Academiei Nr. 2277, avem trei strofe (41, 42 
şi 43, fila 140). In prima strofă, singura deosebire față de prima 
strofă a formei definitive este al treilea vers, care sună: 


Voi să-ţi arăt asemenea 


Dar sub forma aceasta, ultimele două versuri ale strofei erau 
pe același plan cu primele două versuri, neaducând o gradaţie. 
Prin introducerea unui dar în fruntea versului, se da o posibili- 
tate de accentuare mai mare, la care contribue şi înlocuirea cu- 
vintelor sâ-zi arăt prin să știi, 


Dar vreau să ştii asemenea... 


7 
Din cele două strofe următoare ale manuscrisului amintit, se 
vede şi mai bine dibuirea către forma definitivă: 


Mă sui până în sus la cer, 
La Domnul lumii toate 

Şi voi ca moartea s'o cer 
La cel ce a da o poate... 


Și pentr'o clipă de amor 
Să-mi facă altă lege 

De veşnicia-mi sunt legat 
Eu voi să mă deslege. 


Prima strofă arăta aici un program ne la locul lui şi anticipa asupra 
ascensiunii Luceafărului, scăzând o parte din interesul momen- 
tului acela. Strofa a doua era desvoltarea părţii viabile din prima 
redacțiune, conținută virtual în cuvintele: Pentru-o clipă de iubire, 
d'eterniiatea mea să mă deslege. Dar după cum, în elanul de ho- 
tărire, elementele de filosofare erau nefirești, tot astfel aici, în 


1) Ca şi pentru paginile anterioare, mă servesc de ediţia d-lui D. Mazilu 
M. Eminescu, Poezii şi variante (1940), pentrucă este azi cea mai bună ediţie 
pentru cercetarea genetică a creațiunii poetului. 

căldura mărturisirii, gândirea critică conținută în: pentru-o clipă 
de amor este nefirească, E drept că mai târziu, când Luceafărul 
vorbește lui Dumnezeu, reapare imaginea aceasta când el cere, 
în schimbul darurilor la care renunţă, o oară de iubire. Dar acolo, 
contextul şi accentul erau mai mult pe jertfa care se făcea decât 
pe schimbul cerut, care, firește, trebuia să fie înlăturat, pentru 
ca spontaneitatea şi căldura elanului să aibă o cristalizare aleasă 
şi lipsită de contraziceri. In sfârşit, în această redacţiune, după 
versurile mai sus citate, urmează această strofă: 

Şi de-aici să te repezi 

Ca fulgeru ’ntr’o oară 


Și ?n clipa asta tu să vezi 
Ce face dânsa oare? 


In manuscrisul 2277, aceste versuri sunt ultimele în legătură 
cu poema noastră, 

Dar cui se adresează cuvintele să te repezi şi să vezi ce face 
dânsa oare? Până aici, Luceafărul vorbise fetei de împărat. Acum 
însă persoana a doua nu se mai referă la ea: cu ironie, poetul 
se adresează direct Luceafărului și anticipează astfel scena îm- 
brăţişerii dintre Cătălina şi Cătălin. De fapt, strofa este un ironic 
soliloc al poetului, prin care curentul liric de până acum este 
întrerupt. 

Pentru dinamismul creator al lui Eminescu: un elan care se 
frânge prin chiar nemărginitul lui, nu e lipsit de însemnătate să 
reținem această observare: prima încercare de a or- 
ganiza liric poema se încheia cu hotărîrea 
desfacerii de nemurire. 

De fapt, aici este și momentul hotărîtor al patimii. Ce ur- 
mează, străbaterea nemărginirii, de pildă, se află virtual con- 
ţinut aici. 

Descifrând un proces asemănător şi la alte creațiuni însem- 
nate, avem un mănunchiu de fapte concludente cu privire la 
ritmul statornic de sentiment şi la dinamismul creator. 

Observaţia relevată nu este un fapt izolat. Cert este că un 
proces asemănător stă la baza celor mai alese plăsmuiri, dela Æpi- 
gonii şi Impărat şi proletar (această poezie s'a născut din polari- 
tatea a două straturi de experienţe păstrate în manuscrise), până 
la Scrisori. 

Iată acum plăsmuirea următoare a acestui moment, păstrată 
în manuscrisul Academiei Nr. 2275 bis, 49, în trei strofe (45, 
46 şi 47); prima strofă reproduce întocmai forma arătată în ma- 
nuscrisul 2277. Celelalte două strofe au forma următoare: 


Mă sui în sus până la cer 

La Domnul lumii toate 

Şi voi ca moartea să mi-o dea, 
El singur numai poate, 


In schimbul unei clipe dulci, 
Primesc o altă lege 

Cu veşnicia sunt legat 

Dar voi să mă deslege. 


Inutilitatea programului arătat aici în prima strofă a simţit-o 
Eminescu, când, în manuscris, a anulat, tăind cu două linii, în- 
treapa strofă. 

In ultima strofă citată aici, primul vers se luptă să atenueze 
nota de critică și de depreciere a iubirii. Nu mai e vorba de pri- 
mirea pasivă și pentru o chpă de amor să-mi facă altă lege, ci de 
mărturisirea că primește o altă lege, în schimbul unei clipe dulci. 
Forma activă, primesc în locul formei anterioare să-mi facă, ac- 
centuând preferința, atenua şi ea partea critică, conținută acum 
nu în o clipă de amor, ci în o clipă dulce. Modificarea aceasta arată 
că nu pe calea atenuării expresiei se putea înlătura atmosfera de 
critică, pe care o putea sugera amintirea vremelniciei iubirii în 
acest moment de elan. Dovada că aceasta a fost spiritul auto- 
criticei lui Eminescu o avem în ultima redactare păstrată în ma- 
nuscrise, aceea cuprinsă în manuscrisul Academiei Nr. 2261, în 
care se păstrează cu puţine modificări ultimele trei versuri ale 
strofei; și numai primul ei vers apare cu totul modificat: 


Da, mă voi naşte din păcat. 


Astfel, după atâta ocol, Eminescu se întoarce cu întregirile 
necesare la ceea ce era viabil în forma esclamativă cuprinsă în 
prima redactare. 


Da, moartea ! 


In jurul esclamaţiei da ! — desfăcută de tot ce această domi- 
nantă a momentului putea să aibă contradictoriu — grupează no- 

tele menite să pună în relief hotărîrea lui. Formulată astfel, ho- 
tărîrea nu mai putea fi subliniată de niciun alt crescendo decât 


al faptei, 


e 
* + 


Şi smeul şi Luceafărul străbat nemărginirea, spre a ajunge 
la tronul Celui Atotputernic, Deși acțiunea lor în linii largi pare 
identică, totuşi câtă deosebire și 'n formele de manifestare și "n 
efectul lor! Rostul acțiunii, ca un mijloc firesc de a desvălui 
adâncurile sufletești, l-am ilustrat arătând sporul de viață, de 
adâncime și de interes, care se naște din faptul că în forma ultimă 
Cătălina iubește pe Luceafăr. Acum avem prilej să vedem ce 
spor de impresie se deșteaptă în cetitor când două acţiuni în 
aparenţă identice primesc plăsmuiri diferite. Este însăşi deose- 
birea dela material neîntocmit la formă vie, 

Am văzut cât elan se cuprindea virtual în hotărîrea smeului 
de a se înălța la Dumnezeu. Dar în prima redactare, înainte de a 
se avânta în spaţii, smeul mai poate avea, nu știu cum să zic: 
liniștea sau răgazul, să planeze ca un curcubeu de noapte deasupra 
lumii şi — ceva mai mult — să-şi spună dorul inimii şi chiar 
să filosofeze: 

La cer se 'nalţă el pe bolta mare, 
Cu-aripe lunge curățind seninul, 


Priveşte ’n jos castelul în splendoare, 
L-apucă dorul inimii, suspinul, 


— Ah, ce-ai cerut, femeie trecătoare, 
Femeie scumpă, ca să-mi mângâi chinul, 
Deasupra lumii risipite 'n şoapte, 

El se înalță — un curcubeu de noapte. 


Fireşte, elanul hotărîrii nu conglăsuește cu această contem- 
plativă oprire, necum cu această căinare filosofică a smeului. Sar 
zice, atât în filosofarea strofei anterioare, cât şi din cea citată 
aici, că hotărîrea smeului încă nu este definitiv cimentată. Singura 
desvoltare potrivită era fapta. De aceea, după hotărîrea atât de 
categoric formulată a Luceafărului, el nu mai vorbeşte nimic; 
ceea ce îl stăpânește acum se vede nu din vorbă și din popasuri 
pe cer, ci din altceva cu totul deosebit: din chipul cum străbate 
nemărginirea. 

Urcarea smeului la tronul lui Dumnezeu ne face impresia, 
nu a patimii impetuoase care se deslănțuie, ci a ceva tihnit: 
In vremea asta, smeul se suise 
La cer, cu aripile lungi întinse, 
Culege 'n cale-i blândele surâse 
A mii de stele, ce păreau ca ninse. 


Faţă de această liniștită urcare cu atmosferă idilică: stelele-i surâd 
blând în cale, — zborul vertiginos al Luceafărului nu este nu- 
mai un minunat exemplu de sublim, nu arată numai libertatea 
nestânjenită cu care se mișcă în elementul lui, dar — mai ales — 
dă măsura patimii, gândul unic de care-i mânat, 

De obicei, Eminescu toarnă într'un vers un înţeles fără să-i 
rupă unitatea. Altfel aici: după propoziţiunea de şase silabe, porni 
Luceafărul, urmează o oprire în vers, făcută anume parcă să dea 
răgaz respirației pentru larga întindere de aripi cerută de avântul 
zborului. Astfel, finalul versului nu mai poate fi oprire, ci se 
contopeşte larg în versul al doilea, pregătind acea imagine care 
într'adevăr poate să stea alături de cele mai izbutite exemple de 
sublim din toate literaturile: 

Porni Luceafărul. Creșteau 
In cer a lui aripe, 


Și căi de mii de ani treceau 
In tot atâtea clipe. 


Un cer de stele dedesupt 
Deasupra-i cer de stele — 
Părea un fulger neîntrerupt 
Rătăcitor prin ele. 

N'a mai rămas aici nimic din decorul de idilă al primei re- 
dacțiuni; străbaterea nemărginirii dă măsura năvalnicului senti+ 
ment și arată pătimașa însetare de iubire pământească. 

In prima formă, străbaterea nemărginitului înstelat se reduce 
la cele patru versuri mai sus citate și, dacă n'ar fi imaginea aceea 
a stelelor cu blândele lor surâsuri, ar lipsi tu totul impresia dru- 
mului străbătut de smeu. Aici, Eminescu cel iubitor de formă 
concentrată, în loc să reducă, desvoltă, pentru a exprima prin 
viteză impetuozitatea patimii. 

Căutând să caracterizez personalitatea lui Eminescu, afirmam 
că o stare de suflet eminesciană izvorăște dintr'un sentiment 

deslănțuit atât de viu, încât vrea mai mult decât este în 
rostul firesc al vieţii. Precizam că patima şi afirmarea excesivă, 
de o parte, negațiunea excesivă, de altă parte, sunt cei doi 
poli în care se cuprinde creațiunea lui Eminescu. Adăogam 
că, dacă această intuiție este adevărată, atunci ea trebue să fie 
confirmată prin toate aspectele creaţiunii lui Eminescu: motive, 
arhitectonică, imagini. 

Priviţi acum Luceafărul. "Totul până aici a fost menit să arate 
treptat deşteptarea, apoi aprinderea, în sfârșit năvalnica afirmare 
a patimii, care mai degrabă ar renunța la ce-i mai adânc sădit 
în caracter și personalitate, decât la pornirea ei. Dar tocmai 
această pornire spre absolut duce la negaţiune şi la izbăvirea 
prin înţelegere. Ceea ce în deosebi a accentuat Eminescu, în 
trecerea dela prima la ultima fază a Luceafărului, este tocmai 
arătata polaritate. Iată, în cadrul acesta, momentul actual: stră- 
baterea nesfârșitului. I-a dat atât relief, tocmai pentrucă era cel 
mai potrivit mijloc de a exprima elanul nemărginit al patimii. 

Infrăţirea intensității unui sentiment cu viteza nu este de 
sigur o creațiune a lui Eminescu. Studii asupra acestui mijloc 
de exprimare nu s'au făcut. Material din literaturile clasice n'ar 
fi greu de adus pentru astfel de cercetare. Aș putea, de pildă, 
să amintesc vestitul semnal al focurilor și rapiditatea transmiterii 
semnalului din Orestia lui Eshil, pentru a da impresia măreției 
evenimentului: căderea 'Troiei. Momente de fugă vertiginoasă, 
menite să exprime o anumită încordare sufletească, pot fi ușor 
documentate din folclor, de pildă: sărituri imense ale unui cal 
pentru a satisface nerăbdarea, In literaturile moderne, procedeul 
acesta: viteza ca un mijloc de exprimare a unei anumite stări 
sufletești, a fost răspândit prin nepilduitul succes al fugii stri- 
goiului pe calul fantomă, din vestita baladă Lenore a lui Bürger. 
Am arătat într'un studiu, cum fuga aceasta exprimă spaima celei 
răpite de strigoi; şi tot acolo se pot vedea pentru aceste aspecte 
ale vitezii unele paralele, care ar putea fi sporite. Exemplu: Ma- 
zeppa lui Byron. De altă parte romantica a realizat nu odată 
străbaterea spațiilor şi aspectele cosmice, pentru a exprima ex- 
cepționale stări sufletești; mai ales la Byron și cei influenţaţi 
de el, ca Eminescu, în anii lui de formaţiune. La Eminescu, mo- 
mente de felul acesta nu apar pentru prima dată în Luceafărul, 

Las la o parte unele analogii de structură între Strigoii şi Lu- 
ceafârul. Strigoii înfăţişează absolutul patimei omenești, care nu 
se oprește nici în fața hotarelor morţii. Patima se distruge şi aici 
prin însuşi absolutul ei. După ce magul readuce în lume pe Maria 
sub formă de strigoi, şi Arald devine și el strigoi, nici după moarte 
pasiunea lor nu cunoaște margini; în avântul lor erotic, sunt sur- 
prinşi de zori şi împietriți pentru totdeauna. Este interesant de 
relevat analogia dintre Arald, care străbate stepele, pentru a ob- 
ţine dela magul și preotul păgân înfrângerea legilor firii, ca să 
aibă înapoi pe Maria, şi momentul care ne interesează acum: 
Luceafărul străbătând nemărginirea, pentru a obține dela Ziditor 
tot o înfrângere a legilor lumii, izbăvirea de propria lui fire. 
Infrăţirea unui sentiment cu străbaterea spațiului nu apare 

la Eminescu pentru prima dată în Luceafărul. In bucata Un 
roman (care a fost închegată în concepţia lui Eminescu încă din 
1865, dar asupra căreia a revenit până la 1877, dată care coin- 
cide cu a doua fază în plăsmuirea Luceafărului), în final, relevăm 
aceste accente în legătură cu gândul că iubita ar putea să 
moară: 

Şi de-ai muri, iubito — căci contra morţii n'are 

Nici Dumnezeu putere — atuncea cu amar 

Aş stinge cu-o gândire sistemele solare, 


Aş grămădi din ele o piramidă mare, 
Puind în ea al vieţii frumos mărgăritar: 


Figura-ţi de minune. Și 'n noaptea cea pustie, 
In haos fără stele, în veșnicul nimic, 

Maş arunca în doliu să cad o veșnicie 

Cu viaţa mea sfărmată de-o lungă nebunie, 
Etern, etern cu doru-mi deşertul să-l despic! 


Şi dacă vreodată lumea deslănțuită 

Ar reintra în viaţă și 'n vechile ei legi, 
Fiinţele ei nouă cu mintea lor uimită 
Cometul să-l privească din calea lui greșită 
Neliniștind în zboru-i veciile întregi. 


Şi acel comet puternic cu coama lul zburlită, 

Ce exilat din ceruri e prin blestemul său, 

Etern’ anomalie în lumea liniştită, 

Zburând cu-a lui durere adâncă — neghicită, 
Acela să fiu eul 

Pentru a exprima nemărginitul durerii, poetul nu găseşte mijloc 
mai potrivit decât pornirea de a distruge universul şi gândul 
de a se arunca în spații, să cadă o veșnicie. Și dacă lumea s'ar 
reface vreodată, el, transformat în comet, să-i turbure liniştea 
străbătând spaţiile. Este vădit cum, în acest remarcabil pasaj, 
absolutul patimii și al desnădejdii deslănțuite de gândul că moartea 
ar pune hotar iubirii se exprimă prin căderea veșnică în spaţiu. 
Eminescu era o fire în care un sentiment sau motiv, odată apărut, 
îl urmărea necontenit. Cu atât mai mult acest procedeu mai sus 
arătat era potrivit cu ritmul său de sentiment: patimă şi nega- 
țiune prin însuşi nemărginitul ei. Şi cum interesul lui Eminescu 
pentru motivele din Un roman a dăinuit până la 1877, înţelegem 
de ce nu s'a putut opri la searbădele versuri ale zborului din 
prima redacţiune. Ele au fost germenul care, înfrățit cu nevoia 
de afirmare a absolutului patimei şi cu vechea dâră a motivului 
final din Un roman, i-a ținut mereu trează încordarea creatoare, 
care a dus la minunata formă din ultima redacțiune. 

Pentru a încheia și aici cu un aspect stilistic, relevez din 
manuscrisul 2276, care poartă semnele unui scris înfrigurat, că 
după cum cometa zboară neîntrerupt, mânată de durere adâncă, 
tot astfel Luceafărul: 


Părea un fulger ne 'ntrerupt 
Aprins de-ale lui chinuri, 


(Ms. 2276, f. 203 verso) 


Mai târziu, poetul, simțind ce era nepotrivit cu felul Luceafărului 
în cuvântul chinuri, ajunge la 


El zboară, gând purtat de dor, 


în care, dacă nu mai găsim nici materialitatea din chinuri, nici 
atenuarea zbura Luceafăru "n dureri (Ms. citat, fila 204), avem 
în schimb acea măsurare a patimii prin viteză, una din feţele cele 
mai strălucitoare ale cristalului definitiv. 

Scaunul Dumnezeirii, țelul zborului, era înfățișat în prima 
redactare ca un decor de pompă, mărginit la strălucirea exte- 
rioară, fără să se contopească în simţirea totală a momentului: 


La tronul cel etern pe scări deschise 
Stau mândre genii cu lumină 'ncinse, 

Searbăd şi mai ales convenţional | Cu tact, în ultima formă, poetul 
înlătură orice determinare prin elemente văzute de ochiul ome- 
nesc. În urma Luceafărului, au rămas departe toate sistemele 
siderale, iar locul de oprire este sugerat prin elemente nega- 
tive. Unde ajunge Luceafărul, nu sunt hotare, nici ochi care 
să cunoască, nici vreme. 

Pentru procesul creator care a dus la forma definitivă a su- 
gerării prezenţei lui Dumnezeu, ne stau mărturie trei manuscrise. 
In primul rând, este manuscrisul 2276, cu văditele lui semne 
ale unui scris la o temperatură sufletească neobișnuită. Strofa a 
treia a acestui manuscris, la fila 203 verso, imediat după versul 
care arată cum piere cel din urmă crug şi singur e cu totul, dă, ca 
o primă încercare de a exprima momentul de care ne ocupăm, 
următoarele versuri: 

Unde vecia n'are loc 

Să se 'nvârtească sferic 

Şi unde virgin de orice foc 

E pururea ’ntuneric. 
Se vede că strofa aceasta s'a închegat spontan. Poetul repede a 
tăiat-o cu două linii, dar dovadă că elementele ei îi pluteau in- 
sistent în fantezie, este că o reia la fila următoare, dându-i această 
formă: 

Unde vecia mare loc 

Să curgă'n lume sferic, 

Unde-a rămas virgin de foc 

Eternul întuneric. 
Elementele care i-au plutit deocamdată vag erau: absenţa locului, 
a mişcării şi luminii, ceva cu totul deosebit de decorul luminos 
al primei forme. Sugerarea misterului numai cu aceste elemente 
negative putea să vorbească în chip potrivit fanteziei. Luceafărul 
intra în lumea celor nevăzute. Dacă aceasta era nevoia de expri- 
mare, forma de mai sus nu putea îndestula: absenţa lumii, care 
se învârtește sferic, nu este vecie, nu este absolutul Dumnezeirii, 
iar versurile cu eternul întuneric rămas virgin de foc sunt o tau- 
tologie a conţinutului primelor două versuri. 

Ca să redea imaginea apropierii de Dumnezeu, strofei mai 
sus citate îi urmează altele două: 


Unde nu-i centru, nici hotar 
Cărarea a cunoaşte 

Şi unde timpul în zadar 
Incearcă a se naşte. 


Acolo nu alunecă 
Vreodată o scântee 
Luceafărul se 'ntunecă 
Silit în loc să stee, 


Prima strofă citată aici este, de fapt, prefacerea strofei unde vecia 
mare loc, Accentuiază în primele două versuri absența elemen- 
telor spaţiale, înlătură tautologia arătată și întregeşte imaginea 
cu o notă esențială: absenţa timpului, Astfel închegată, strofa se 
preciza ca element necesar, vrednic să fie rotunjit mai departe. 

S'ar părea cu totul de prisos strofa a doua. Firește, acolo 
unde nu-i centru, nici hotar, nu sunt nici aștri, Și totuşi ceva 
din elementele strofei acesteia era necesar strofei întâi. Când 
zici că undeva nu-i centru, nici hotar, imaginea aceasta evocă 
mai mult haosul desorganizat, decât lumea. Dar nu imaginea 
desordinei haosului era firească pentru a sugera apropierea de 
Dumnezeu, ci imaginea unei lumi iraționale, în care lipseşte chiar 
posibilitatea de centru și hotar. De aceea, forma ultimă con- 
centrează toate elementele necesare din aceste două strofe, 
întruna singură. Până ajunge aici, Eminescu încearcă o altă 
cale, aceea de a reda prin impresie înfricoşătoarea prezență a 
lui Dumnezeu: 


Fiori de moarte îl pătrund 
Şi aripile-şi strânge 
Işi ţine faţa lui în mâni 
Şi ?ncepe trist a plânge. 
(Ms, 2276, fila 205) 


Indoit de stângaci: întâi, pentrucă fiori de moarte te pot cuprinde 
în împrejurări foarte diverse: și al doilea, pentrucă plângerea tristă 
e o notă cu mult mai prejos nu numai de zbuciumul Luceafărului 
dar şi de măreţia momentului, Plângi trist în atâtea împrejurări 
curente ale vieţii........ și apoi acest plâns trist se potrivea 
oare cu atmosfera înaltă și puterea, pe care voia s'o întipuiască 
în Luceafărul? Și totuși, Eminescu n'a renunțat ușor la această 
cale de exprimare, Revine în strofa 18-a a aceluiași manuscris, 
înlăturând ascunderea feței în mâini şi plângerea tristă prin: 

Voința doar îl ţine viu 
Altminterea sar stinge... 


Dar oscilează, căci în alt manuscris vrea să împace plângerea 
Luceafărului cu demnitatea lui: 


Fiori de moarte îl străbat 
Și aripile-și strânge 
Şi este data cea dintâi, 
Că el începe-a plânge. 
(Ms. 2275 bis, fila 56) 


Dar se vede că aici Eminescu a simţit nepotrivirea de a vorbi de 
fiori de moarte la o ființă nemuritoare și — nevăzând încă nece- 
sitatea de a renunța la redarea fiorului apropierii de Dumnezeu, 
încearcă forma următoare: 


Fiorii-l trec şi teamă-i e, 
Aripile îşi strânge 
Și ?ntâia oară de când e, 
Chiar el începe-a plânge. 
(Acelaşi manuscris şi aceeași filă) 


Chiar şi 'n forma dela ro Aprilie 1882, el nu renunţase încă la 
acest moment. Se vede că-l nemulţumea totuși nepotrivirea dintre 
teamă şi fiori, de o parte, și dintre teamă şi felul Luceafărului, 
de altă parte. De aceea, păstrând strofa de mai sus, modifică 
versul întâi în felul următor: 


Fiori-l trec şi frig îi e... 
(Ms. 2261, fila 207). 


lăsând restul strofei neschimbat. Dar nici această întregire nu-l 
putea mulțumi. Simţind nepotrivirile arătate, taie cu trăsături ho- 
tărîte întreaga strofă. Inlăturarea era cu atât mai ușoară cu cât, 
înainte de această strofă, poetul ajunsese la singura exprimare posi- 
bilă a prezenţei lui Dumnezeu. Cele două strofe anterioare ace- 
steia din urmă tăiate aveau forma rămasă definitivă. 

Pentrucă ultimele două strofe în legătură cu apropierea lui 
Dumnezeu pot prezenta unele greutăţi, e necesar să le precizăm 
înțelesul. 

Acolo unde ajunge Luceafărul, lipseşte chiar şi posibilitatea 
de cunoaştere. Aceasta este trăsătura nouă din forma definitivă. 

In schimb, singurul element pozitiv după atâția nu este acea 
sete care-l soarbe, substratul întregii ființări: voința oarbă, cu 
setea ei de a fi, factorul din care Dumnezeu urzeşte lumea. In 
contextul acesta, se lămureşte şi rostul și înţelesul strofei acesteia 
din redacțiunea ultimă: 


Căci unde-ajunge nu-i hotar, 
Nici ochi spre a cunoaște 

Și vremea ’ncearcă în zadar 
Din goluri a se naște. 


Intr'un studiu, Eminescu, note asupra versului însemnată con- 
tribuţie la descifrarea metricei noastre, G. Ibrăileanu, 
citând strofa aceasta afirmă că aici « Eminescu formulează nici mai 
mult nici mai puțin decât geneza timpului» (Studii literare, 
p. 167). 

Nu ne putem uni cu această părere. După cele arătate mai 
sus, se vede limpede că aici Eminescu nu numai că nu formu- 
lează geneza timpului, dar, voind să sugereze absenţa oricărei 
putinţe de a cunoaște, înlătură odată cu ideea de loc și pe aceea 
de timp. Numai înlăturându-le te poţi apropia de acel absolut, 
pe care vrea să-l sugereze prezenţa Divinității. Şi dovada pipăită 
că acesta a fost gândul lui Eminescu, ne-o dă o formă ante- 
rioară: 

Unde nu-s margini nici hotar 
Ca să te poți cunoaște 


Şi unde vremea n'are loc, 
Căci nu se poate naște. 


(Ms. 2276, fila 205). 


Formulat astfel, momentul nu era integrat în experiența Lucea- 
fărului, de aceea acel: unde ajunge nu-i hotar din ultima redactare. 
De altă parte, versul ultim era prozaic, atât prin motivarea căci, 
cât şi prin imaginea puțin sugestivă, scăderi pe care nu le ma. 
întâlnim în ultima redactare. 


Ajuns în fața Ziditorului, atitudinea smeului diferă de aceea 
a Luceafărului, deşi amândoi vin să ceară aceeaşi ușurare. Smeul, 
ca şi cum ar fi meditat pe drum o cuvântare, începe printr'o 

preamărire a lui Adonai, un fel de captatio benevolentiae. După 
aceasta, îşi strecoară rugăciunea: 


O Adonai! al cărui gând e lumea 
Și pentru care toate sunt de faţă, 
Ascultă-mi ruga..... 


apoi caută să-i argumenteze ca un orator care încearcă să convingă 
pe Dumnezeu că, față de imensitatea puterii lui, n'ar avea nicio 
pagubă dacă ar consimţi: 

Deşi te-adoră stele, mări în spume, 

Un univers cu vocea îndrăsneaţă, 

Toate ce-au fost, ce sunt, ce-ţi nasc în cale, 

N'ajung nici umbra măreției tale. 

Ce-ţi pasă ţie dac'a fi cu unul 

In lume mai puţin spre lauda ta? 


Ascultă-mi ruga, tu, Eternul, Bunul, 
Şi sfarmă ?n așchii veșnicia mea l 


Cum vedem, vorbitorul procedează după toate regulele artei de 
a convinge. Decât, s'ar putea trezi o nedumerire în cugetul cuiva. 
Dacă-i adevărat că pentru Adonai, după cum spune smeul, toate 
sunt de faţă, atunci ce nevoie mai era ca smeul să străbată ne- 
mărginirea? Ar fi putut foarte bine să-şi spună păsul pe pământ 
și ruga ar fi avut aceiași sorți de izbândă. De altă parte, dacă, 
după cum am văzut, străbaterea imensităţii este o necesitate de 
expresie, atunci așezarea lui Dumnezeu în afară de lume este 
o necesitate estetică, nu cum credea un critic, izvorită dintr'o 
anumită coloratură confesional-religioasă ce ar fi avut-o Eminescu. 
Deşi, în linii largi, Luceafărul adresează lui Dumnezeu cam 
aceeași rugă, totuși câtă deosebire în chipul cum ea e formulată ! 
Ceva din retorismul de captatio benevolentiae al primei forme 
dăinueşte încă în prima formă, în iambul de opt silabe: 


Tu, al cărui singur semn 
Nu-l ştie nicio limbă, 
Te rog ca milă tu să ai 
Fiinţa mea o schimbă. 


(Ms. 2276, fila 206). 


După această introducere prozaic exprimată, mai ales în ul- 
timele două versuri citate — subliniez că Eminescu trece în strofa 

imediat următoare a manuscrisului amintit la însăşi inima cererii, 
pe care Luceafărul o formulează astfel: 


Din haos, Doamne, am apărut, 
Și sete mi-e de haos... 

Și din repaos m'am născut, 

O, dă-mi nou repaos. 


(Ms. 2276, fila 206). 


Dovadă că poetul și-a dat seama că aici stă rostul rugăciunii, este 
că în manuscris încadrează strofa în linii, ca şi cum ar fi vrut 
şi grafic să-i reliefeze însemnătatea. Iar dovadă că esenţialul de 
exprimat era setea de repaos, este că în ultimul vers din strofa 
citată, înainte de a închega orice alt element al versului, așează 
la sfârșitul strofei cuvântul izolat repaos, rămânând ca mai târziu 
să plăsmuiască întregul corp al versului. Astfel fiind, el a simţit 
dela început că "n această strofă se găseşte un total estetic, care 
mai târziu a și devenit ultima strofă a rugăciunii Luceafărului, 

Un poet îmi făcea odată observarea că între setea de repaos 
a Luceafărului și cererea lui de iubire (ceea ce însemnează viață, 
sbucium), ar fi o contrazicere, Strofa aceasta ar fi «racila bucății ». 
Dar dacă toată desvoltarea de până acum a poemei arată pasiunea 
sporită a Luceafărului, setea de repaos nu este decât comple- 
mentul acestei patimi: libertatea prin nestânjenita ei afirmare. 

Și pentrucă aici ne aflăm într'un moment central al poemei, 
să-mi fie îngăduit a apropia strofa aceasta de o alta, care şi ea a 
provocat nedumeriri. Este un paralelism între setea de repaos a 
Luceafărului şi Cătălin. Un prieten şi coleg, voind să traducă 
Luceafărul în limba engleză, mă întrebă: cum se potrivește firea 
şăgalnicului Cătălin cu strofa următoare: 


Cu farmecul luminii reci, 
Gândirile străbate-mi, 
Revarsă linişte de veci 

Pe noaptea mea de patemi? 


Gândiri străbătute de farmecul lumii reci s'ar potrivi cu firea 
contemplativă a Luceafărului, Și tot astfel exprimarea noaptea 
de patemi. Dar după cum iubirea Luceafărului tinde către izbăvire 
prin înţelegerea propriului destin, și de aici acel nemuritor și 
rece, tot astfel, printr'un paralelism cu tâlc, iubirea pământească 

a lui Cătălin tinde la omeneasca liberare de patimă, liberare ce-l 
duce şi pe el la starea de liniște și rece. 

M'am oprit la aceste apropieri, pentrucă la lumina lor amin- 
titele contraziceri dispar şi ni se desvălue polaritatea patimă și 
izbăvire, sub cele două aspecte: ceresc și pământesc, la Luceafăr 
şi la Cătălin. 

Astfel fiind rostuit finalul rugii prin accentul pus pe setea 
de repaos, observ că primele cuvinte ale rugăciunii Luceafărului 
s'au închegat târziu după acestea, şi greu. Dacă ar fi îngăduit 
să scoatem din fapte ca acestea o contribuţie cu privire la felul 
cum plăsmuia el, atunci ar fi locul să relevăm că pentru Emi- 
nescu intuiţia fundamentală era ceea ce el exprima întâi, rămâ- 
nând ca apoi să ţeasă elementele menite s'o pună în lumina cu- 
venită. In cazul de față, primele cuvinte ale Luceafărului sau 
închegat din greu. După strofa menită să devină finalul vorbirii 
în manuscrisul Nr. 2276, urmează două strofe, dibuire a ceea ce 
avea să devină începutul. Mai întâi avem strofa aceasta: 


Dau veșnicia mea ca preț 
Pe-o pământeancă soarte, 
Tu, dătătorul de vieţi 
Şi dătător de moarte, 


Lăsând la o parte prozaismul și, dacă-mi e îngăduit cuvântul, 
« marchandajul » dau veșnicia mea ca preț pe-o pământeancă soarte, 
evident nu aceste cuvinte puteau fi puse mai întâi în gura celui 
care străbătuse în felul arătat nemărginirea. Era în el prea multă 
patimă, care abrupt trebuia să izbucnească chiar în fața lui Dum- 
nezeu. Elementele inițiale, din care avea să plăsmuiască primele 
accente, apar deabia într'a patra strofă din vorbirea Luceafărului, 
așa cum era formulată în amintitul manuscris, dar și acolo ne- 
întocmit: 

De greul negrei veşnicii, 

Părinte, mă desleagă, 

Dă-mi pe pământ numai o zi 

De-amor, o zi întreagă. 


Ca şi cum mar fi fost de ajuns, mai adaogă o strofă de lămurire : 


Şi dup? aceea pot să trec, 
Un fiu uitării oarbe, A 

In întunerec să mă ?nnec, 
Nimicul să mă soarbă. 


(Ms. 2276, fila 206). 


Aceasta era strofa care, în prima redactare în iambul de opt 
silabe, forma finalul vorbirii. Firește, intenția era să sugereze 
primirea oricărei suferințe pentru fericirea cerută. Dar formu- 
larea mai sus citată era monotonă. Ca să capete viață, era nevoie 
de elemente pe fondul cărora s'apară mai vie. De altă parte, era 
prea diluată. De aceea, în forma ultimă, Eminescu ştie să con- 
centreze, trecând conţinutul acestei strofe, mai întâi în chip su- 
gestiv, în primul vers al strofei, a doua din vorbirea definitivă 
a Luceafărului: o, cere-mi, Doamne, orice preț. Apoi, în strofa 
penultimă, în loc să măsoare greutatea jertfei prin perspectiva 
unor suferințe viitoare, concretizează ideea accentuând lepădarea 
valorilor prezente: 

Reia-mi al nemuririi nimb 

Şi focul din privire, 
Deabia aici, înainte de a accentua setea de repaos, versurile, prin 
care cerea în schimbul tuturor jertfelor o oară de iubire, puteau 
să capete tot relieful, 

Vorbirea Luceafărului către Dumnezeu în ultima formă nu 
conţine nicio argumentare, În toate cuvintele lui se vădeşte numai 
nevoia de potolire a zbuciumului; el caută să înduplece printr’o 
rugă, care de fapt e un mijloc mai mult de a exprima elanul pa- 
timii lui, Aceasta este mai în concordanță cu chipul cum a stră- 
bătut el veșnicia, mai în conformitate cu momentul poemei, de 
fapt punctul culminant al afirmării patimei. Privind în total pa- 
sajul acesta în diferitele forme, nu poți tăgădui că, deşi ambele 
acțiuni par identice, ţotuşi deosebirile sunt vizibile la fiecare pas. 
Deosebirea dintre primele şi ultima formă stă în aceea că fiecare 
moment din acțiunea Luceafărului se împletește în ultima formă 
mai strâns cu desvoltarea stării de sentiment, ilustrând-o deplin. 
Este depărtarea dela acțiunea care arată desfășurarea în linii ge- 
nerale, deşteptând interes, şi între acțiunea plăsmuită ca să de- 
vină în toate amănuntele ei, de s'ar putea în fiecare gest şi cuvânt, 
un factor estetic expresiv, înlăturându-se din ea orice element 
străin, 

După cunoscuta argumentare, Dumnezeu, ca să libereze pe 
smeu și Luceafăr, le desvălue înțelesul mărginit al iubirii pe 
pământ, arătându-le iubitele în braţele altora. 

Chipul cum răspund cei doi înamoraţi la această desvăluire 
contribue ca starea lor sufletească să ni se contureze diferit. 

Smeul, privind în urma fetei de împărat care fuge fericită 
cu Florin, prinde mai întâi a lăcrima: 


Odată'n evii ochiul lui cel mare 

Şi sfânt şi-adânc de lacrimi este plin, 
Ce cad tăind nemărginirea 'n mare, 
Mărgăritari frumoşi şi mari devin. 


Imprumutată din izvorul poporan, netăgăduit că imaginea aceasta 
e frumoasă; se vede totuși că poetul a fost mai mult izbit de izo- 
lata ei strălucire de amănunt decât de armonia ei în cuprinsul 
poemei. 

In altă fază de desvoltare a lui, poetul se lasă câte odată ispitit 
de astfel de amănunte eterogene. La zenitul creațiunii sale, în 
Luceafărul, el se apropie de acea concepţie de artă, pentru care 
cea mai strălucitoare imagine, cea mai îndrăzneață și puternică 
scăpărare de gândire, întrucât nu purced din duhul care însu- 
fleţeşte întregul, rămân inutile. Și pentru această concepție despre 
poezie, orice podoabă de prisos este o scădere. Cu atât mai mult 
acest amănunt trebuia să fie înlăturat, cu cât, ca și alte note plân- 
gătoare presărate în prima redacțiune, nu cadra cu felul înalt, 
pe care năzuia să-l întipuiască în geniul mândru, cum numeşte 
pe smeu la sfârșitul strofei cu /acrimile mărgăritar. 

După ce priveşte îndurerat în urma îndrăgostiţilor şi se gån- 
deşte la visul lui sfărâmat, tot atâtea elemente de patetic nepo- 
trivit, smeul își curmă plânsul și încheie: 

Fiţi fericiţi, cu glasu-i stins a spus — 
Atât de fericiţi, cât viaţa toată 
Un chin s'aveţi: de-a nu muri deodată ! 


Dar încheierea e tulbure. E o încercare de a utiliza un moment 
din izvorul lui Kunisch în cadrul unei alte intenţii artistice. 
In basmul lui Kunisch, smeul «nu voi ca unul să moară în bra- 
tele celuilalt, pentrucă tot iubea pe fata de împărat ». Dar gândul 
acesta al smeului venea nu dintr'un fel înalt, ci din pornirea lui 

de a se răzbuna: printr'un rafinament de cruzime separă pe fată 
de Florin şi apoi strivește pe fata de împărat, prăvălind asupra 
ei o stâncă. 

Eminescu înlăturase conștient până aici toate amănuntele din 
basmul lui Kunisch, care puteau să scadă valoarea înaltă a smeului. 
Sporise trăsăturile menite să lumineze această valoare. Nu este 
deci de mirare că, în chiar prima redacţiune, a înlăturat și finalul 
de sângeroasă răzbunare. 

Cu atât mai interesant este singurul gând din finalul bas- 
mului pe care-l utilizează aici: 


Un chin S'aveţi: de-a nu muri deodată! 


Deși este atâta depărtare dela acest tulbure final la acel din forma 
definitivă, un lucru este cert: dela început poetul a simţit vag 
că singurul total estetic nu putea fi decât în legătură cu opoziţia 
dintre muritor şi nemuritor. 

Gândul tulbure din primul final și lumina către care tindea 
el capătă înţeles prin finalul ultimei forme. 

Mândrie în sens de sporită conștiință de sine şi liberare prin 
înțelegere, iată atitudinea ultimă. "Un îndoit catarsis, care 
cuprinde ambii poli ai iubirii omenești: îndestularea telurică a 
patimei la Cătălin şi Cătălina, izbăvire înaltă la Luceafărul. Dar 
o izbăvire care, uman și estetic, face una cu experienţa anterioară. 
Ar fi o greșală să vedem în Luceafărul un pur contemplativ. Într'o 
ființă de înalte chemări, se deslănţue patima iubirii. Ar vrea să 
unească absolutul cerului cu absolutul patimii. Departe de a fi 
un pur platonician, Luceafărul ar vrea să unească vraja inalte- 
rabilă a înălțimilor cereşti cu patima chemării pământului. 

Iată de ce nu ne putem uni nici cu cei care au vrut să vadă 
în el un înger, nici cu cei care au vrut să vadă în el un demon 
şi nici cu cei care mărginesc atitudinea lui Eminescu la sensual. 
Intr'un articol în Junimea Moldovei de Nord din 28 Iunie 
1919, d. Puşcariu afirma următoarele: «de fapt, pentru 
Eminescu femeia este o păpușe însuflețită..... Ea e soră bună 
cu Venera, nu cu Minerva. Eminescu nu şi-a dorit niciodată o 
tovarășă căreia să-i destăinuiască gândurile și să-i ceară un sfat. 
El era bărbatul sensual cu o fantezie plină de halucinaţii, pentru 
care femeia, atât de rar întâlnită de el în viață, era veșnica țintă 

a dorurilor sale. Femeia cu păr bălai, cu braţe reci, cu sânii goi, 
cu pielița albă catifelată, cu ochii mari, în care el nu dorea să ci- 
tească gânduri înalte, ci misterul de nepătruns al sufletului fe- 
meiesc,....), 

De fapt, ceea ce caută Eminescu în femeie nu este misterul 
sufletului ei, cum l-ar căuta un romancier sau un dramaturg. 
Se caută pe el în unitatea nedespărțită: simţ și gând. O vrea 
«spre a se înțelege în sfârşit pe sine însuşi ». Şi fireşte, acel care 
pune astfel de înalte exigenţe iubirii, o înțelege altfel decât sen- 
sualul pur cu formula «un pahar de vin și prima venită». 

Dovada că nu astfel înțelegea Eminescu iubirea o avem nu 
numai în bucățile ultime, ci încă dela început. De unde vine des- 
amăgirea din Geniu pustiu şi din Venere și Madonă, dacă nu dela 
înaltele cerințe pe care le pune el femeii? Și acolo unde astfel 
de înalte năzuinţe apar, urmarea firească este că problema per- 
soanei şi a calităţii ei joacă un rol însemnat. Numai la lumina 
acestui fel înțelegem cel dintâi cuvânt de mândră diferenţiare 
a Luceafărului: 

Ce-ţi pasă ţie chip de lut, 
Dac'oi fi eu sau altul? 
Intreaga concepție din Luceafărul: opoziția ceresc-pământesc, 
contrazice părerea curentă despre erotica lui Eminescu. Confrun- 
tând încă odată în final situația Cătălina-Luceafărul şi închegând 
în răspunsul lui atât de concentrat ceea ce, cu un cuvânt barbar, 
aș numi înţelesul poemei, Eminescu s'a întrecut pe sine. A scăpat 
în finalul acesta, de nota câte odată prea didactică după gustul 
nostru, prea stăruitor tâlcuită în unele finaluri ale lui. Adesea 
în poeziile mai largi ale lui Eminescu arhitectonica se reduce 
la un contrast: în partea întâi, afirmarea unor valori omenești, 
apoi în partea a doua, ca revers al absolutului afirmării, nega- 
ţiunea filosofic simțită. Concentrând partea de filosofie a Lu- 
ceafărului în acea cupolă centrală — cuvintele lui Dumnezeu — 
Eminescu a menţinut obişnuita lui nevoie de exprimare filosofică, 
dar i-a luat tot ceea ce, dacă ar fi fost pus în final, ar fi sunat prea 
mult a învățătură, a concluzie, Astfel, a lăsat loc pentru acele 
ultime cuvinte ale Luceafărului, atât de sugestive, pentrucă sunt 
străbătute nu de dogmă, ci de experienţă adânc trăită. 
D. CARACOSTEA 


PAHARUL MORȚII 


Să vezi inima mea 
Acest pahar 

Din care Moartea bea 
Un vin amar! 


Bea Moartea şi-i voioasă: 
Hei! cârciumar, 

Mai adă tu pe masă 

Un vin amar. 


Stăpâne, nu mai pot, 
Colo 'n chelar 

S'a isprăvit de tot 
Cel vin amar. 


Ei! lasă, frate, hai 
Nu fi avar, 

Că "'n pivniţă tu ai 
Doar vin amar, 


Mai palid mă scufund 
In mine iar — 
Păharul fierbe crunt 
De vin amar. 


Și Moartea bea voioasă: 
Hei ! cârciumar, 

Mai adă tu pe masă 
Un vin amar! 


MELIȚA 


“Toată vara, toată toamna latră 
Meliţa, melița. 

Cad puzderii cânepile verii, 
Cânepile toamnei cad puzderii, 
Cum le mușcă îndârjit şi latră 
Meliţa, melița. 


Vrafuri albe — oase — împresoară 
Meliţa, melița. 

Iară ea, flămândă, mâncă, mâncă... 
Melițo, mai vrei? — Mai adă încă ! 
Vrafuri albe — oase — împresoară 
Meliţa, meliţa. 


Iarna doar mai tace cât mai tace 
Meliţa, melița. 

Dar acuma iat-o iar la soare 
Melița de cânepi tocătoare. 

Incă tace. Oare cât mai tace? 
Meliţa, melița. 


Un fior prin câmpuri se strecoară: 
Meliţa, meliţa ! 

Tinerele fire de verdeață 

Cresc superbe, pline de vieaţă, 
Dar prin câmp fiorul se strecoară: 
Meliţa, melița |... 


SECERE 


Maci roșii aducători de somn 

Umplură grânele bălaie. 

Sclipirea secerii, un şuer prin holde, un svon 
Prin văzduhul chinuit de văpaie, 


E multă veselie 'n această beţie a morţii 
Dar și mai multă tristeţe — 

Stăpână pe 'ntinderi momâia privește 
Cu capul în cârpe, cu labe de bețe. 


Cine s'alăpteze scâncetul pruncului 
Uitat în răzor? 

Aduceţi urciorul cu apă 'ncropită 
Mai faceţi pentru snopi legători. 


Fata Morgana pe cerul încins 

Minte 'n culori ţipătoare, 

Intunecat stăpânul pândește recolta bogată 
Ferit de arşiță, de soare, 


Vântule tu, încotro te vei duce salini 
Durerea rănilor şi jarul frunţilor creţe? 
— Stăpână pe 'ntinderi momâia priveşte 
Cu capul în cârpe, cu labe de bețe. 


MIHAI BENIUC 


SPAŢIUL GEOGRAFIC 
ROMANESC 


Spațiul geogratic românesc este o unitate geografică naturală, 
mărginită de hotare precise: de şesul inundabil al râului din Vest 
în acea parte, de valea adâncă a Nistrului spre Est, de apa Cere- 
muşului la Nord, de marea apă a Dunării la Sud. În plus, spațiul 
geografic românesc închide în virtutea nu numai a unei legi geo- 
politice, ci în virtutea chiar a plăsmuirii lui geofizice, ca şi în 
plus, a unei confirmări geoistorice asupra căreia nu e nicio nevoie 
să insistăm, și acea peninsulă dintre Dunărea inferioară şi ţărmul 
mării, care este şi se chiamă Dobrogea 1). Considerat în aceste 
limite, spațiul geografic românesc închide o suprafață cât a Ita- 
liei sau cât aceea a Angliei cu Irlanda la un loc; e depășit ca întin- 
dere doar de trei alte spaţii geografice naționale ale Europei pro- 
priu zise și ar putea închide, între hotarele lui, la olaltă, spaţiile 
geografice bulgar, portughez, elveţian, belgian și olandez. Hotar 
natural evident îi era, mai ales până nu de mult, amintita luncă 
inundabilă — o imensă zonă de mlaștini, de zăvoaie şi de braţe 
de râu, moarte sau vii, secată și fertilizată abia în ultimul secol, 
și care separa, înnainte vreme, ca un adevărat braț de mare — 


1) E mult de când istoricul german Iulius Jung a făcut o observaţie, pe 
care e de mirare că istoricii noștri n'au subliniat-o îndeajuns: dacă pacea 
dintre Romani și Daci, după primul război dintre aceştia, n'a putut dura, e şi 
pentrucă Traian refuza lui Decebal legătura liberă şi permanentă a Daciei 
carpatice cu ţărmul Euxin. Dobrogea este o împlinire firească — geografică, 
istorică şi politică deopotrivă — a medaliei terestre dintre cele trei mari râuri 
amintite. Dobrogea îndeplineşte o funcţie pe cât de naturală, pe atât de 
necesară, în cadrul spaţiului nostru geografic. Laterală și fără nicio im- 
portanță pentru alții, ea este de o importanţă de-a-dreptul vitală pentru statul 
românesc ; faţada noastră de respiraţie şi contact cu marea. 

lung, în timpul revărsărilor de ape, de peste 500 de km. şi larg 
pe alocuri de 50o de km. — Ungaria Panonică de ţara de munţi 
şi podişuri acoperite cu păduri a Transilvaniei. Cu digurile pe 
care vecinii noștri din acea parte le-au construit spre a însănătoşi 
acest ţinut bolnav, sar putea uni, afirmă ei, cele două țărmuri 
ale Atlanticului. Prin această largă zonă pustie — scrie un geograf 
german mort de curând 1) Dacia și Panonia s'au învecinat multă 
vreme ca două lumi deosebite. Dincoace de zona pustie şi inun- 
dabilă începea pădurea submunților şi munţilor Apuseni: Silvania, 
pentru ca, dincoace şi de aceasta, să se întindă podișul Trans- 
Silvaniei. Dar şi în răsărit, situația este nu mai puţin clară: apa 
Nistrului, considerată de geografi drept ultima apă carpatică a 
continentului, este cu atât mai mult ultima noastră apă şi, deci, 
hotarul nostru în acea parte. În cea mai mare parte din cursul 
ei, valea Nistrului se prezintă ca un imens jghiab natural, cu 
maluri înnalte pe alocuri până la 200 de m. Aşa de mult îţi suge- 
rează această vale, dela întâia privire, ideea de hotar, încât lucrul 
a rămas consemnat până şi întrun document istoric scris în lati- 
neşte acum două veacuri: «Între noi, cei de dincoace, şi voi 
cei de dincolo, însuși Dumnezeu a pus această apă hotar» ?). 

Așa dar, de ceea ce se află în Estul lui, pe de o parte, ca şi de 
ceea ce zace la Vest de el, pe de alta, spaţiul geografic românesc 
este — şi mai ales a fost — despărțit prin hotare pe care însăși 
natura le-a creat și, am zice, designat ca atare. Dar nici Dunărea 
nu este, pe acelaşi plan considerând lucrurile, un hotar natural 
mai puţin evident. Spre Nord, numai, articularea de sau în ceea 
ce e dincolo ne apare mai intimă. Geografic şi geologic vorbind, 
spaţiul geografic românesc, dacă e să-l considerăm în articulația 
lui în rest, este — mai mult decât orice altceva — Europă Cen- 
trală: Carpaţii noștri, mai întâi, nu sunt altceva decât o prelun- 
gire a Alpilor. 

Dar articulația aceasta în rest a unui spațiu geografic naţional 
nu trebue văzută şi considerată cu ochii şi mintea unui copil de 


1) W. Vogel, Politische Geographie, Leipzip-Berlin, 1922, p. 33. 

2) Hotar, bine înţeles, numai pentru Dacia propriu zisă, hotar geografic, 
nu și unul etnic, elementul românesc întinzându-se azi, precum cel dac odi- 
nioară, până mult departe dincolo. Nistrul este hotar numai al pământului 
românesc. 

școală. A căuta cu orice preț hotare naturale la marginile țării 
— e platonic şi zadarnic lucru, azi mai ales, când interdependența 
între state și neamuri a mers până acolo că nici oceanele nu mai 
contează, aproape, ca bariere despărțitoare. Valea Nistrului este, 
e adevărat, hotar natural, șesul inundabil al Tisei, nu mai puțin; 
Dunărea, de asemeni. Dar ce valoare alta, decât una de simplă 
constatare, au toate acestea? Parcă, în socotelile generale de azi 
— şi spunem socoteli în toate sensutile posibile —are să ţină 
seama cineva — când ar fi !... —că tu vezi în Dunăre, în Nistru, 
sau în largul şes amintit, câte un așa zis hotar natural !? Hotarele 
naturale ar prezenta valabilitate doar într'o lume organizată după 
criterii de justiție ideală sau într'un sistem politic general care ar 
lăsa pe fiecare să doarmă acasă cum îi place. Ei, dar aşa, oare, 
stau azi lucrurile? Dar chiar dacă ne-am mărgini la elementul 
de pură geografie fizică, am constata, şi atunci, că hotarele acelea 
naturale nu sunt chiar așa de hotare cum sar părea la prima 
vedere. Nu se poate spune, de pildă, nici în glumă că Dunărea 
desparte două lumi deosebite, după cum nici despre Nistru nu 
Sar putea spune acest lucru. Doar no să se oprească planta 
cutare, să zicem, pe malul drept al unui fluviu, interzicându-și 
sub pedeapsă de moarte trecerea pe cel stâng, şi nici cutare vânt 
mare să stea în loc când va ajunge deasupra cutărui fluviu, refu- 
zându-și baterea și adierea peste cei de dincolo; după cum nici 
elementul etnic românesc nu s'a ferit să treacă dincolo de Du- 
nărea sau dincolo de Nistru, până departe. Vrem să spunem, cu 
alte cuvinte, că nu există piesă tehnică cu totul de sine stătătoare, 
independentă de rest, ci totul și toate se leagă şi se încheagă, 
întreolaltă, la hotare, printr'o articulaţie care dacă nu e totdeauna 
evidentă nu înseamnă că nu există — și așa se leagă şi se încheagă 
în rest, repetăm, și spațiul geografic românesc, 

Dar dacă nu există hotare naturale precise, evidente, insur- 
montabile, aceasta nu înseamnă că nu există spații geografice cu 
o personalitate evidentă și, uneori, deosebit de puternică, între 
anumite hotare. O astfel de personalitate, care impune oricui 
poate ceti obiectiv în hartă și istorie, este şi aceea a spaţiului geo- 
grafic românesc. Sunt în adevăr, pe faţa planetei, unele făpturi 
geografice — să le spunem așa — care par create anume pentru 
a fi « domicilii de umanitate », domicilii pentru câte un fragment 

anumit de umanitate, domicilii speciale pentru câte un popor sau o 
naţiune. O hartă fizică a Europei și una politică a ei alături, impun 
numaidecât constatarea că peste mai toate individualităţile geografice 
cu contur precis și cu o structură interioară de întreg se suprapun, 
acoperindu-le, de obiceiu popoare sau națiuni cu individualitate la 
fel de tranșantă. lar uneori hotarele personalităţii etnice sunt 
aproape exact aceleaşi cu ale personalității geografice acoperite. 

In timpurile de nebulozitate etnică și politică ale preistoriei, 
când masele umane lunecau de colo, colo, ca împinse de vânt, 
nestatornice, seminţiile suiau și coborau munţii sau poposeau 
pe maluri de fluvii şi treceau după aceea dincolo, fără să ţină 
nicio seamă de poruncile care zăceau în făptura pământului care 
le hrănea. Dar a venit şi vremea începutului fixării pe loc a oame- 
nilor. Fiecare seminţie, atunci, s'a fixat în câte un culcuș, oarecum 
ca o pasăre într'un cuib găsit dinainte făcut. Ba mai mult: Dacă 
vreuna din acele seminții era prea numeroasă și acoperea un spaţiu 
prea întins, alcătuit din mai multe individualități geografice, cu 
vremea ea s'a fragmentat și a evoluat, dând naștere la tot atâtea 
grupe etnice deosebite câte individualități geografice erau pe 
spaţiul acela unic. Așa s'a întâmplat de pildă, cu vechii Liguri. 
Aceştia acopereau, la început, Italia și Franţa deopotrivă. Cu 
vremea, însă, ei s'au rupt în două și au apărut de o parte și alta 
a Alpilor ca două seminţii sau popoare deosebite. Puternica per- 
sonalitate geografică a Galiei a modelat, pe încetul, în cadrul ei, 
un popor noù din oameni frați cu alții cari, rămași aiurea, au 
devenit şi ei alţii, acolo. Până acolo merg forțele și poruncile miste- 
rioase care zac în făptura pământurilor menite să devină patrii. 

Iar dincoace, la noi, după ce Romanii cuceresc și Dacia, o 
lungă vreme o aceeaşi «romanitate orientală» a acoperit, timp 
de secole, tot spaţiul din Maramureş la Egeea şi din ţărmul Dal- 
maţiei până la gurile Dunării. Era același aluat uman, pe care 
— dacă am fi fost contemporani cu el și l-am fi judecat cu ideile 
noastre de azi — l-am fi privit ca pe o viitoare unică națiune între 
largile hotare amintite. Dar au intervenit și aici puterile și porun- 
cile misterioase ale pământului şi, cu vremea, din masa aceea 
umană unică, întinsă cât am văzut, s'au conturat şi au apărut pe 
încetul, popoare deosebite pe care le vedem, la apariţie, acoperind 
făpturi geografice deosebite. S'au detaşat, pe încetul, personalitățile 


42 REVISTA FUNDAȚIILOR REGALE 


— spune istoricul, Bine înțeles — odată cu pământul au colaborat, 
la acest proces, și împrejurările istorice din acest colț de lume. 

Fapt este însă că Dacia noastră, cea mai precis conturată, cea 
mai solid şi mai organic construită din toate piesele geografice 
ale spaţiului din Maramureş la Egeea de care vorbeam, a plă- 
mădit și a dat pe încetul la iveală, desprinzându-l cu fizionomie 
proprie din rest, un popor aparte— poporul românesc. Nu 
există, în adevăr, istorie şi nu există popor care să fie așa de mult 
expresii ale pământului lor, cum este storia românească și cum e 
poporul românesc. Pământul acesta al Daciei este, în adevăr, un 
corp uman — cum spune C, Jullian despre acela al Galiei; « Este 
o persoană», ca să împrumutăm de data aceasta caracterizarea 
aceluiaș pământ galic, a lui Michelet; «ţară compusă ca după 
dorinţă, parcă în virtutea unei previziuni inteligente » — spunea 
Strabo (băgaseră de seamă și anticii că sunt, pe pământ, ţinuturi 
naturale la naşterea cărora parc'ar fi prezidat o Providenţă, care 
a menit: aici va fi o patrie! ). Mai încoace, spre noi, în sec. VI, 
istoricul got Jordanes scria despre Transilvania, inima etnogra- 
fică şi politică de totdeauna a Daciei: Quae patria, trans Danu- 
bium sita, corona montium cingitur, duos tantum habens accessus ; 
per Boutas et per Tapas, adică: Această patrie, situată dincolo de 
Dunăre (el vorbea din Bulgaria de azi) se încinge cu o cunună de 
munți, numai două intrări având spre inima ei: prin Loviştea, 
pe lângă defileul Oltului, și prin poarta de fier transilvană 
(vorbim în terminologie geografică actuală). A observat şi Băl- 
cescu aceasta, când a scris: « Un brâu de munţi ocoleşte precum 
zidul o cetate toată această ţară ». Dar nu e numai atât. Colanul 
de munţi, la rându-i, se încinge și el cu colanul colinelor exteri- 
oare, după cum şi acestea, la rându-le, primesc de jur împrejur 
îmbrăţişarea largă a câmpiilor periferice, pentru ca totul, în sfârşit, 
să se simtă una, înnăuntru, prin îmbrăţişarea și paza din margine, 
rotundă ca un miel, a Dunării, a Plânsu-mi-s'ei şi a Nistrului. 
Harta politică a planetei, oricât ar cerceta-o cineva, nu poate 
oferi o altă piesă geografică, o altă patrie predestinată, construită 
așa de mult «ca după dorinţă, parcă în virtutea unei previziuni 
inteligente ». Și adăogaţi, pe lângă această simetrie în dispoziţia 
spaţială a pieselor geografice componente, adăogaţi faptul că 
marginile acestui pământ sunt rotunde şi aduceţi-vă aminte de 

ce spune Kjellén, întemeetorul geopoliticei: «Aici — adică, în 
ceea ce privește hotarele —idealul pentru un Stat este forma 
concentrică ». El înţelege, prin concentric, forma rotundă, Dar 
pământul românesc este concentric nu numai la hotare, ci chiar 
şi în structura lui interioară, în acele îmbrățișări succesive şi 
mereu rotunde, de care vorbeam. Pământul românesc e o sinteză 
de piese geografice dispuse unele faţă de altele, în ceea ce privește 
raporturile lor spaţiale, şi solicitându-se unele pe altele, sub raportul 
economic, ca niște organe într'un corp omenesc. Piesele acelea 
componente se cer unele pe altele, se vor, parcă, trăind unite în 
întreg. Iar râurile care brăzdează acest pământ pleacă și ele, toate, 
din centru spre margini, risipindu-se rotund ca un evantai circular, 
spre a se pierde, iarăși toate, în cele trei mari ape care încing 
marginea acestui pământ, 

O unitate geografică naturală, care a zămislit şi una economică 
la fel: Iată, mai întâi, sub acest ultim raport, inima de munți şi 
podiș din mijloc — ca o insulă de mărgean din cele cu interiorul 
cufundat sub apă — cu bogatele ei zăcăminte de minereuri, cu 
roce utile, şi cu păduri întinse, parcă așteptând să fie ajutată în 
exploatarea şi industrializarea acestora prin energia latentă a 
cărbunilor, a petrolului, a gazului natural — energii care zvâcnesc 
în subsolul colinelor din Banat, Transilvania, ca și sub straşina 
exterioară a Carpaţilor; iată, după aceea, câmpiile dintre margini, 
grânare bogate ce asigură o viață îmbelșugată nu numai pentru 
ele ci, deopotrivă, pentru munții și colinele amintite: şi, în sfârşit, 
iată acea mulțime de râuri care, asemenea unor raze, se desfac în 
evantai din centru spre margini, legând munte, deal şi șes întreo- 
laltă şi așteptând vremea în care, canalizate și ajutate de celelalte 
căi de comunicaţie: largi şosele și drumuri de fier care le vor 
însoţi pe maluri —iată-le așteptând să lege în cea mai ideală 
unitate viața economică a întregului acest pământ. Să ne gândim 
la vremea — care trebue să vină — când apele Oltului, Jiului, 
Argeșului, Dâmboviţei, Mureșului, Siretului, Prutului, vor fi 
toate navigabile şi când produsele dinspre margini vor călători 
pe aceste artere spre inima organismului, pentru ca cele dinspre 
inimă, la rându-le, să pulseze pe căile de ape spre margini — 
totul ca un sânge într'un organism care n'are nimic a cere din 
afară, dar având a da din belșug din ale sale. 

Iar unităţile acestea două — geografică și economică — pe 
care le-am văzut, se îmbracă într'una etnică la fel. 'Transpus pe 
hartă, recensământul din 1930 ne-a arătat elementul românesc 
întins ca o pânză aproape continuă — nepătată spre mijloc decât 
de două insule alogene mai importante — şi acoperind toată 
medalia pământului românesc. « Se poate oare închipui — scria 
cândva geograful Jean Brunhes, în faţă cu harta etnografică a 
României a domnului Emmanuel de Martonne —se poate în- 
chipui un bloc etnic, lingvistic și național mai masiv decât acela 
al minunatei rase româneşti»? Iar Rudolf Kjellén scrie undeva: 
«Un popor nu pluteşte în aer, ci el este asemeni unei păduri, 
prinsă de un anume pământ; un pământ din care pădurea își 
suge hrană şi sub fața căruia rădăcinile copacilor ei se împletesc 
strâns întreolaltă >. Nu găsim un alt— mai anume — popor 
așa de strâns, de organic lipit de un anume pământ, ca cel româ- 
nesc. Făptura și aşezarea acestui pământ, ele sunt care au postulat 
şi au dat însăşi fiinţa poporului care-l acoperă azi, după cum și 
unitatea acestui popor este o condiţionare am spune fatală a uni- 
tății pământului lui. De jos, de sub pasagerele întrețăseri ale 
împrejurărilor istorice, veghiază şi comandă misterioasele puteri 
eterne ale pământului dacic. La anumite răstimpuri aceste forțe 
au răbufnit, rupând lanţurile silnice efemere... ! In 1891, când 
Statul Român nu acoperea decât versantele din Sudul și Estul 
Carpaţilor, geograful german Schrader scria: « România este o 
țară al cărei centru etnografic cade în afara teritoriului politic la 
care au limitat-o până acum împrejurările istorice ca Stat. Ea 
este, cu alte cuvinte, o ţară în echilibru nestabil ». Un alt geograf 
german — Theobald Fischer (mort în 1916) — într'o lecţie publică 
la Universitatea din Marburg, compara imaginea de atunci a 
Statului român cu un vultur în sbor, ale cărui aripi le formau 
Muntenia şi Oltenia pe de o parte şi Moldova de alta, iar capul 
Dobrogea — trunchiul, însă, adică partea cea mai esenţială a 
corpului — adică Transilvania — lipsindu-i. După cum, în sfârșit, 
cam în aceeaşi vreme, scria Rudolf Kjellén că cele două aripi de 
care vorbea Theobald Fischer — Valahia și Moldova — îți păreau 
ca braţele unui cleşte care stau să se închidă, spre Vest, peste 
trupul Transilvaniei. Ei bine, acele misterioase virtuți de care 
vorbeam, ale pământului românesc, ele sunt — în ultimă analiză 

— acelea care s'au sbătut când a sosit vremea, spre a scutura 
nedreptate de deasupră-le, spre a da trup vulturului și spre a 
închide cleștele pe prada iubită. Ele sunt acelea care veghiaseră, 
în tăcerea și răbdarea secolelor, la conservarea factorului care 
avea să fie argumentul principal când s'a împărțit dreptatea: 
unitatea etnică a neamului. 

Ar mai fi multe de spus. Pentru încheere, însă, să ne mai 
oprim cu câteva constatări doar asupra spaţiului geografic pro- 
priu zis. Aproape în întregimea lui, acest spațiu este carpatic: 
«Cum s'a spus de atâtea ori — scria cândva Nicolae Iorga — de 
oamenii de știință, cum am apăsat nu odată eu însumi, România 
e carpatică, Jugoslavia dinarică, Grecia maritimă, iar Turcia 
anatolică. Balcanică e numai Bulgaria. ..». Deși nu chiar pe planul 
pe care discutăm noi aici, cuvintele acestea, fericit îmbinate, sunt 
bune de amintit. Desigur, nu e niciun merit, după cum nici rușine 
nu e, să fii balcanic. Ideea de pejorativ pe care, azi încă, o închide 
în el acest cuvânt, sar putea să fie înlocuită mâine cu una de 
distincţie. Ci interesează atât: că suntem, fiecare în parte, ceea ce 
suntem — și nimic altceva, lar ceea ce e carpatic la Români, 
înnainte de toate, este pământul — adică spaţiul lor geografic, 
dar la fel de carpatic e şi neamul, după cum carpatică şi istoria. 
In adevâr, pământul dacic, de o parte şi de alta a cetăţii Carpa- 
ților, este, în cea mai mare parte, clădit din material carpatic — 
clădit mai de mult, dar clădindu-se şi sub ochii noștri — din 
materialul carpatic smuls de râuri din munţi și așternut, apoi, 
jur împrejur de aceștia. Dar nu numai pământul, ci şi istoria 
— cum spuneam — e carpatică. Şi ea — tot din centru spre mar- 
gini s'a țesut, ca şi temelia solului. Dar şi neamul, deopotrivă, 
este un neam carpatic, în sensul în care sunt şi râurile românești 
arpatice: şi el a curs în trecut, ca şi acelea, din vatra carpatică 
spre margini, populându-le şi pe acestea dens. Descălecatul nu 
trebue înțeles și redus numai la proporţiile unui episod politic, 
pentrucă el este şi o realitate etnică de mad, neîntreruptă din 
vremea Geto-Dacilor şi până astăzi. Cu acestea am vrut să sub- 
liniem pro şi preeminența carpatică în structura şi în funcția 
generală a spaţiului nostru geografic. Fără aceşti Carpaţi — cei 
mai umblaţi, mai cunoscuți şi mai iubiţi din câți munţi are con- 
tinentul nostru (iubiţi de masa de țărani a poporului românesc, 


46 REVISTA FUNDAȚIILOR REGALE 


care-i stăpâneşte și care se simte legat —cum sa spus de N. 
Iorga — de fiecare stâncă a lor); cei mai plini de drumuri popu- 
lare, aceleaşi azi ca şi acum două sau trei mii de ani, și cari n'au 
o singură vale sau creastă cât de neînsemnată fără numele ei 
propriu popular — fără aceşti Carpaţi, zic, nu e greu să înţelegem 
că un neam românesc nici nu s'ar fi născut, măcar, sub soare: 
Traian, doar pentru ei a trecut Dunărea dincoace. După cum și 
supraviețuirea neamului românesc peste Evul Mediu tot prin ei 
trebue s'o înţelegem. Să ne gândim o clipă ce sar fi întâmplat 
fără Carpaţi. Năvălirile ar fi măturat neamul, ducându-l și pier- 
zându-l pe alte meleaguri. Dar așa, cu caracterul lor de cetate, 
cu depresiunile lor adăpostite sub ambele versante ca niște cui- 
buri de rândunică sub straşina casei — «sunt munții cu cele 
mai multe depresiuni din toată Europa», scria cândva actualul 
Preşedinte al Academiei Române, d-l Ion Simionescu — ei au 
apărat, au păstrat neamul românesc și l-au scos din furtună la 
liman. La niciunii alţii nu li se potriveşte mai mult caracterizarea 
antropogeografică a lui Vidal dela Blanche: «Toţi munţii sunt 
evocatori şi conservatori de vechi populaţii ». 

Dar un cuvânt aparte merită și Dunărea, care şi ea este unul 
din mădularele principale în arhitectura spaţiului românesc, 
« Getae qui profundum Danubium bibunt » — spunea Horaţiu. 
Dunărea, din a cărei apă adâncă sorbeau Geţii plecând la luptă; 
Dunărea, din care Burebista îşi făcuse axă economică și geopo- 
litică imperiului — și Dunărea, în sfârșit, pe malurile inferioare 
ale căreia d-l Gamillscheg, ca şi unii din învățații noştri, au do- 
vedit că Daco-Românii au trăit fără întrerupere dela origini și 
până azi: deci casă de adăpost și de continuitate şi ea, în restriștea 
Evului Mediu (după cum, fiindcă veni vorba, casă la fel, pentru 
neamul românesc au fost în anumite regiuni şi pădurile — ele- 
ment de frunte şi ele în componenţa spaţiului nostru geografic, 
foarte întinse odinioară — numele atâtor codri istorici stau măr- 
turie — reduse la un sfert din suprafaţa țării azi). Dar să lunecăm 
puţin spre gurile Dunării, ca să venim, cu aceasta, la încheere: 

Impetuosul prinț rus Sviatoslav, al Kievului, care a purtat 
multe războaie în părțile Dobrogei noastre, și mai în Sud, cu Bul- 
garii şi cu Bizantinii, îşi pierde viața pe la anul 97o — ucis de o 
bandă pecenegă — undeva, pe lângă gurile Dunării, la o întoar- 

cere dintro expediţie în Balani: «Nu ascultase de cuvântul 
maică-si care, pe moarte, plină de presimțiri negre, îl ruga să 
rămâie la scaunul părintesc, şi căreia nedomolitul prinț îi răs- 
pundea: Nu-mi place Kievul! Eu vreau să trăesc la Preslavăţ, pe 
Dunăre, fiindcă acolo e centrul pământurilor mele. Toate bogățiile 
vin acolo: din Grecia aur și stofe, fructe și felurite vinuri ; din Boemia 
și Ungaria argint și cai; din Rusia blănuri, ceară, miere și sclavi » 
(Nestor, pentru anul 969 ed. Léger, pp. 53—54, ed. Drinoff I, 
p. 33). Valoarea economică a Dunării medievale reese, din acestea, 
în toată importanţa ei nebănuită. Iar tendințele spre aceeaşi Dunăre: 
a lui Petru cel Mare, a Caterinei a II-a, ca şi a altora, astăzi, se 
vede de aici cât de departe vin. Dunărea inferioară a fost totdeauna 
arteră economică de importanță, de prestigiu şi de interes general. 

Cu atât mai mult este astăzi, Dunărea, una din arterele eco- 
nomice vitale ale continentului. Prin ea, mai ales, spunea Frie- 
drich List, lunecă spre Marea Neagră și spre Sud-Estul continen- 
tului interesele şi nevoile economice ale Europei Centrale. Prin 
ea de asemeni — și prin gurile ei, mai ales — se explică în mare 
parte presiunea dinspre Nord-Est spre noi. Prin ea, mai ales, se 
chiamă că stăm noi la o răspântie care nu e numai una de azi, 
geopolitică, ci este deopotrivă şi una de ieri, istorică, 

Într'un număr mai vechi al revistei «Zeitschrift für Geopo- 
litik» un German a publicat un studiu despre: Transilvania, 
bastionul înnaintat al Europei. Prin acest propugnaculum euro- 
pean al podișului nostru încins cu munți, dar şi prin acea Dunăre 
de care vorbirăm, din faptul că — fie că vor alţii, fie că nu — noi 
suntem stăpânii și ai cetății ca și ai Dunării de jos, din acest fapt 
reese toată tragedia, dar şi toată măreția așezării și a misiunii 
noastre europene. Noi suntem aici, aşa dar, şi vorbim nu numai 
pentru noi, ci pentru o întreagă lume, pentru toată lumea. Spaţiul 
nostru național este un spaţiu de interes şi de necesitate euro- 
peană. Marele Geograf ne-a așezat aici cu o misiune pe care încă 
no înţelegem, se pare, deplin, dar pe care va trebui s'o înţelegm 
spre a ne dovedi vrednici de ea şi a o duce cu plin succes la înde- 
plinire. Pentrucă — cu cât mai înţelept vor fi organizate Europa 
şi lumea de mâine, cu atât mai mare va fi rolul şi cu atât mai 
mare răspunderea noastră. 

ION CONEA 


PĂRINŢI 


Leit taica la mânie 

Și ca muma când mă 'nbun 

Când înfig în ţarini plugul 

Toţi străbunii de prin veacuri, 

In ostrovul meu de sânge, mi-i adun. 


Și pornesc cu ei în umeri fluerând 
Oltenește, haiducește, ca la noi; 

Și doinim cu toți din frunză 

Prin colnice de 'ntuneric și zăvoi. 


Pe pământul gras, ca icra, ne plecăm 
Purtând cerul și dogoarea pe spinare” 
Și pe fața noastră arsă, ca ogorul 
Asfinţirile de linişti și de soare. 


Ne 'nchinăm cu-aceeaşi mână de orând 
Și cu-aceeași roabă frunte de credinţi; 
Ochii noştri plini de zariști și verdeață 
Unduiesc izvoare limpezi şi părinți... 


Și pe-acelaşi deal de veacuri sui în pas 
Cu toți bulgării din mine și de-afară 

— Taică tu pământ de grâne și hotare 
Și tu mumă, miez de pâine şi de ţară. 


VIAŢĂ 


Din pământul meu de neguri și de bulgări 
Câte vine de isvoare nu s'adună? 

Și'n pârâul meu de viață, 

Matca lor de bolbotișuri şi 'mpreună? 


Câte ape neştiute, câte svâcnete de unde; 
Câte stânci de piatră aspră şi mânie, 
Nu-mi adun în vadul rece și adânc 

Când cobor blajin, cu vadul spre câmpie. 


Când cuprind pământu'n braţe de argint 

Și când sbor păduri de umbre şi de lunci, 
Cine ştie că'n privirea mea domoală 
Se'mpletesc scântei de junghiuri şi haiduci? 


Cine știe că prin mâna de lumină 
Care scrie cu mărgele pe altițe, 
Sentâlnesc atâtea patimi fără nume 
Și trăesc atâtea sloate și arșițe.. 


Când lovesc cu pieptu'n maluri către soare 
Nu ştiu singur din vâltoare ce-i al meu . . . 
— Ori mă 'nping din urmă bulgări şi șuvoae, 
Ori mă strigă din adâncuri Dumnezeu, 


D. CIUREZU 


ROSTUL EDUCATIV 
AL CULTURII CLASICE 


Se va părea de sigur paradoxal, ca un inginer să intervie în 
discuţia referitoare la rostul educativ al culturii clasice şi încă 
în favoarea acesteia, Se va părea, poate, și mai paradoxal, ca 
acest inginer să susție, că datorește mare recunoștință fostului 
său profesor de limba latină dela Liceul Lazăr, Constantin Geor- 
gian, pentru covârșitoarea contribuţie la formarea gândirii lui ca 
inginer; iar ca profesor de poduri să pretindă, că unele din lip- 
surile, constatate la studenţii dela Politehnică, se datoresc în bună 
parte unei deficiențe în cultura clasică, 

Se spune, că însuși marele matematician francez Poincaré ar 
fi afirmat, că datoreşte în mare parte culturii clasice modul său 
de gândire ca matematician. Insă, oricât de preţioase ar fi astfel 
de mărturisiri, atâta vreme cât nu sunt întemeiate și pe fapte, 
pe o analiză, care să arate în ce constă influența culturii clasice 
Şi că ea nu poate fi înlocuită prin altceva, care, în același timp 
şi cu aceleași sforțări, să mai aducă și alte foloase, mărturisirile 
acestea pot fi puse în socoteala unor elemente subiective, deci 
pot fi contestate, 

De aceea vom căuta să dăm răspunsul la această întrebare: 
de ce cultura clasică trebue să fie element de temei în formarea 
chiar a unui viitor inginer? 


* 
* * 


Credem că nu se îndoeşte nimeni, că gândirea cuiva se for- 
mează printr'o gimnastică și că există o gimnastică a minții, după 

cum există o gimnastică a muşchilor. De asemeni că gimnastica 
minţii, ca și aceea a mușchilor, trebue să îndeplinească două 
condiţii esențiale: să aibă de urmare o desvoltare armonică în 
direcția activității viitoare şi să fie gradată. 

Să cercetăm în primul rând această chestiune a gradării şi în 
special să comparăm gimnastica provocată de învățământul clasic 
şi de acel al matematicilor. 

Căci, după cum sunt elemente excepționale, care, fără pre- 
gătire specială, pot face figuri la trapez sau paralele ce minunează, 
de asemeni pot fi elemente excepționale, care în materie de ma- 
tematici să sperie dela primii pași lumea. Dar, după cum ele- 
mentele obișnuite puse dintr'odată să facă figuri grele la paralele 
sau trapez, ori se lasă de gimnastică, ori se nenorocesc, elemen- 
tele obișnuite, față de dificultățile gândirii matematice, ori se 
lasă, ori capătă unele întorsături de gândire cu totul contrarii 
scopului urmărit. Susținem prin urmare, că analiza unui text 
clasic constitue un exerciţiu de gimnastică mintală, pe care nu-l 
poate constitui studiul matematicilor. 


* 
* * 


Să începem cu aritmetica şi, lăsând la o parte marea sforțare 
de generalizare ce se cere în decursul demonstrațiilor ei, atunci 
când, lucrând pe un exemplu concret, cu numere date, trebue 
ca elevul să scoată o lege generală, aplicată oricăror numere, 
să trecem la probleme. 

Să luăm una din cele mai simple: « Diferența a două numere 
este 76; cel mai mare este de 5 ori cel mai mic. Care sunt aceste 
numere?» (Exerciţii de aritmetică de F.G.M. Nr. 41). 

Să încerce cititorii să rezolve această problemă. Suntem si- 
guri, că cel puţin 90%, se vor lăsa foarte curând. Este sau nu 
aceasta o dovadă de o sforțare prea mare, pe care o cere acest 
lucru ? 

Dar să dăm soluţia și să rugăm pe cititor să o urmărească: 
« Dacă din numărul cel mare se scade cel mic, diferenţa va fi, 
după enunţ, de 4 ori acesta din urmă. Și întrucât ea este egală 
cu 76, numărul cel mic va fi 76/4 sau 19, iar cel mare 95». A 
fost mică, sau mare, sforțarea numai pentru a înţelege rezolvarea 
făcută de altul? Și voim ca un copil de clasa 2-a de liceu, să o 


4" 

găsească singur? Afară de genii matematice, unii din elevi vor 
prinde mecanismul rezolvării problemelor, ce li s'au arătat, și 
apoi, posedând acest mecanism, vor putea rezolvi şi ei unele 


probleme. 


% 
* * 


Pentru ca să adâncim mecanismul, de care vorbim, să re- 
zolvim aceeaşi problemă pe cale algebrică. Insemnând cu x și y 
cele două numere necunoscute, avem ecuaţiile 


x— y= 76 
şi xy = 5 
de unde x = 5y 
Introducând această valoare în prima ecuație avem 
4y = 75 
de unde y=7644 =19 
şi x= 5 X 19=95 


Rezolvirea pe această cale cere într'adevăr o oboseală mintala 
mai mică. In schimb, cel ce a efectuat-o nu poate spune de ce nu- 
mărul cel mare trebue să fie 95 și cel mic 19. Ştie numai, că așa 
trebue să fie şi atâta tot, 

De sigur, cu oarecare atenţie, se poate face o legătură între 
formula 4y = 76 şi acel raționament aritmetic «dacă din numărul 
cel mare se scade cel mic, diferenţa va fi, după enunţ, de 4 ori 
acesta din urmă ». (Dacă nu cumva acel ce a făcut raționamentul 
aritmetic a avut în vedere calculul algebric). Insă cel ce lucrează 
algebric nu se mai gândeşte la astfel de lucruri. El aplică în mod 
mecanic regulele rezolvirii ecuaţiilor. Singura sforțare intelectuală, 
pe care o face, este de a stabili cele două ecuaţii — de a pune 
problema în ecuații, cum se spune — restul estg numai o che- 
stiune de eliminare a uneia din necunoscute, după reguli stabilite. 

Aceasta ne mai explică şi de ce soluţia aritmetică este atât 
de dificilă, Trebue ca cel căruia i se pune problema să facă printr”o 
singură operaţie mintală cele două operaţii făcute prin algebră: 
punerea în ecuații și eliminarea uneia din necunoscute. 


* 
* * 

Și astfel algebra se arată nu ca un miiloc de a pune la lucru 
gândirea, ci ca un instrument, care a fost necesar pentru a o 
cruța. 

In această privință autorii exerciţiilor de aritmetică, la care 
ne referim, spun în prefață: « Metoda algebrică este foarte co- 
modă; însă, din punct de vedere logic, metoda aritmetică pre- 
zintă mari avantagii: aci mecanismul nu vine să ia locul raționa- 
mentului” Și inteligenţa este exercitată incomparabil mai mult. 
Invazia procedeelor algebrice în învățământul aritmeticii ar fi o 
nenorocire, căci algebra face leneșe şi superficiale spiritele, pe care 
studiul raţional al aritmeticii le-ar face active şi adânci ». 

Am arătat însă de ce aritmetica, în afară de problemele, care 
în algebră se traduc prin ecuaţii cu o singură necunoscută, cere o 
sforțare de gândire cu totul disproporționată pentru minţile obiș- 
nuite și că, pentru cei ce au înaintat în studiul ei, totul se re- 
duce la a ajunge să posezi un anumit mecanism. Ceva mai mult: 
atunci când o problemă se traduce în algebră prin ecuaţii, ce 
depășesc gradul întâi, afară de unele cazuri speciale, nu ne mai 
putem servi decât de algebră şi chiar de matematicile superioare, 
în cari realitatea este și mai mult acoperită de formule. 


* " * 

Să luăm un alt caz, petrecut cu faimosul matematician și fi- 
zician Gauss. Pe când acesta era în școala de copii mici, într'o 
zi profesorul a plecat în cancelarie şi le-a spus, că, după ce vor 
găsi suma numerelor dela 1 până la 1oo, vor putea să iasă în gră- 
dină, să se joace, N'a apucat profesorul să ajungă în cancelarie, 
că a văzut pe Gauss în grădină. L-a chemat și l-a întrebat, dacă 
a găsit rezultatul cerut. La care întrebare copilul a răspuns «da: 
rezultatul este 5050». Cerându-i să-i arate socotelile, Gauss a 
răspuns, că socoteala este foarte simplă: « Daci : dunăm 1 cu 99, 
găsim 100. Dacă adunăm 2 cu 98 găsim tot | o și așa mai de- 
parte. Avem deci de 49 ori 100, adică 4900, plus ceea ce nu a 
intrat în socoteala de mai sus, adică 5o și 100, ceea ce în total 
face 5050» 1). 


1) In privinţa soluţiei dată de Gauss sunt mai multe versiuni, noi am dat-o 
pe cea care ni s'a părut mai verosimilă. 

Punem acum următoarea întrebare cititorilor: Câţi dintre ei 
sar fi gândit la acest lucru? 

Vom căuta să răspundem mai târziu la o altă întrebare şi mai 
interesantă: prin ce împrejurare creerul lui Gauss a putut da 
naștere la raționamentul arătat? 


%* 
%* * 


Să luăm acum o teoremă de geometrie, faimoasa teoremă" 
cunoscută sub numele de podul măgarului: suprafața pătratului 
construit pe ipotenusa unui triunghiu dreptunghiu este egală cu su- 
prafaţa pătratelor construite pe cele două laturi ale unghiului drept. 

Demonstrația se desface în trei părți: 

Mai întâi din vârful unghiului drept A (fig. 1) ducem AK 
perpendiculară pe DE. Prin a- 
ceasta am descompus pătratul 
construit pe ipotenusă în două 
dreptunghiuri, al căror interior 
la unul l-am punctat, la altul 
l-am haşurat. 

Rămâne ca, în a doua parte 
să demonstrăm că suprafața 
dreptunghiului punctat este 
egală cu a pătratului hașurat. 
(Pentru a face mai vizibilă 
demonstraţia am înlocuit siste- 
mul obişnuit de a denumi figu- 
rile cu ajutorul literelor dela 
colțuri, prin determinarea lor cu 
ajutorul punctelor şi hașurelor). 

Pentru aceasta introducem în raționamentul nostru două tri- 
unghiuri HBC şi ABD (fig. 2) a căror suprafață, iarăşi pentru 
a face demonstrația mai vizibilă, am umplut-o cu puncte. 

Aceste două triunghiuri sunt egale (având câte un unghiu 
egal, ABD = HBC, şi câte două laturi egale, BD = BC). Se 
procedează la fel cu partea din dreapta a figurii. 

In fine, în a treia parte se demonstrează că suprafaţa unuia 
din aceste triunghiuri este egală cu jumătate din suprafața drept- 
unghiului punctat pe figura 1, iar a celuilalt cu jumătate din a 

pătratului punctat pe aceeași figură. Se procedează la fel cu su- 
prafeţele hașurate pe fig. 1. 

Iată, disecată oarecum, demonstraţia teoremei. Prin faptul că 
e vorba de figuri, mintea cuprinde r 
mai uşor cu ochiul cele ce se pe- 
trec. Cu toate acestea, şi de 
data aceasta, mintea nu vede 
clar de ce figurile punctate şi 
cele haşurate sunt egale între ele. 
Se convinge că sunt, dar — încă 
odată — nu vede de ce sunt. 

Căci, acele triunghiuri egale 
între ele, ce se interpun pentru 
a face legătura de raționament 
(două cantităţi egale cu a treia 
sunt egale între ele) constituesc 
un ecran, ce desparte părțile 
cu suprafață egală. 

Insă la ce întrebare nu poate răspunde nimeni, este prin ce 
proces poate să-i vie în minte cuiva fazele acestei demonstraţii. 
Cum îi vine în minte să se gândească la împărțirea pătratului 
construit pe ipotenusă în două dreptunghiuri echivalente cu cele 
două urechi? Cum îi vine în minte să recurgă la cele două triun- 
ghiuri intermediare, pentru a stabili echivalența? 


Fig. 2. 


* 
* * 


Pentru analiza ce facem, este interesantă demonstrația alge- 
brică a acestei teoreme. 

Dacă din vârful unghiului drept A scoborîm perpendiculara 
AL pe ipotenusă (fig. 3) prin compararea 
de triunghiuri asemenea se găsește 

AB? = BL x BC 
şi AC? = CL x BC 
sau adunând AB? + AC? = BC 

(BL + CL) 


şi întru cât BL + CL = BC 
AB? + AC? = BC? 


w 
Laă 


Fig. 3. 

Ceea ce în valori exprimă enunţul teoremei, că suprafața pătra- 
tului construit pe ipotenusă este egală cu suma suprafețelor con- 
struite pe cele două laturi ale unghiului drept. 

Constatăm din nou, că demonstrația prin calcul cere o sforțare 
de gândire cu mult mai mică decât chiar cea grafică. Deși, după 
cum am spus, prin faptul că e vorba de figuri, mintea cuprinde 
mai ușor cu ochiul cele ce se petrec. 


%* 
%* %* 


Pentru a satisface această nevoie de ușurare a gândirii, chiar 
cu prețul unei mecanizări a ei, Descartes a pus bazele geome- 
triei analitice. 

Caracteristic în această privință este ceea ce s'a petrecut cu 
rezolvarea problemei de geometrie Nr. 5488, pe care o găsim 
în numărul din Aprilie al « Gazetei Matematice ». 

Au trimis soluţii la această problemă 23 corespondenţi (un 
număr neobișnuit de mare), din care numai ro au dat o soluție 
geometrică, iar restul de I3 s'au servit de geometria analitică. 

Se dovedeşte astfel, că atunci când e vorba de probleme de 
geometrie, geometria analitică este un admirabil instrument de în- 
lăturare a nevoii de gândire şi chiar de pătrundere acolo, unde 
cu gândul nu putem ajunge, așa cum era algebra, atunci când 
era vorba de probleme de aritmetică. Și că uneori sforțarea de 
gândire este atât de mare, încât chiar elemente cu o cultură mate- 
matică destul de desvoltată, cum sunt corespondenţii « Gazetei 
Matematice », se feresc să o facă. 


* 
* * 


Să căutăm acum să pătrundem mai adânc în procesul de 
gândire cerut de matematici, 

Este evident că la baza lui stă asociația de idei. Chestiunile 
de matematică sunt caracterizate prin aceea, că asociațiile de idei 
posibile sunt în număr foarte mare, combinaţiile de făcut sunt foarte 
multe, deci se cere o sforţare de gândire foarte mare, şi pe deasupra 
foarte des asociaţiile trebue să se facă în trepte succesive, adică 
după ce s'a făcut o primă asociaţie, cu rezultatul obținut trebue 
să se facă o a doua asociație și așa mai departe. Ceea ce, putem 
spune, înmulțește la infinit numărul combinațiilor posibile. 

Cazul lui Gauss, citat mai sus, intră în categoria asociaţiilor 
pe o singură treaptă. A fost de ajuns, ca el să-şi dea seama că, 
plecând dela capete şi adunând numerele două câte două, ajunge 
la aceeași sumă, pentru ca să rezolve problema. 

Problema celor două numere, la care se cunoaște câtul şi 
diferenţa, precum și teorema podului măgarului, intră în cate- 
goria' asociaţiilor în scară. 


* 
* * 


Să revenim acum la întrebarea pusă mai sus: Cum a putut 
Gauss ca, din toate asociațiile posibile, să înnemerească tocmai 
pe cea arătată mai sus? 

Işi poate închipui cineva, că ne aflăm în fața unui creer cul- 
tivat printr'o gimnastică potrivită, care să fi făcut posibile cu uşu- 
rință multiplele asociații de idei, precum și ceea ce sar putea 
numi selecțiunea lor, adică din mulțimea tuturor să te opreşti 
tocmai la cea care trebue? Evident că nu. Căci, după cum am 
spus, Gauss nu, trecuse de şcoala de copii mici. A putut să 
fie vreo conformaţie ereditară a creerului, sau chiar o remi- 
niscență de idei din adâncul veacurilor? Puțin probabil, dată fiind 
ascendența, cât se cunoaște, a lui Gauss (era fiul unui simplu 
lucrător). 

Nu ne rămâne decât ipoteza intuiţiei. 

In introducerea la cursul nostru dela Politehnică cităm în 
această privinţă, după Maeterlink, întâmplarea cu fundul celu- 
lelor fagurilor de albine. Acest fund reiese din întretăierea a 
trei planuri, cari prin aceasta dau trei romburi. Unghiurile dela 
colțurile acestor romburi variază după înclinarea planurilor. 
S'a pus atunci problema: care ar trebui să fie aceste un- 
ghiuri pentru ca să fie nevoie de cât mai puţină ceară. Kânig, 
tratând problema prin calcul, iar Maraldi măsurând unghiurile 
dela fagurii albinelor, au găsit că acestea se înşelase cu 2°. Iar 
mai târziu Mac Laurin, reluând calculele, a găsit că nu albinele 
se înșelase, ci König greşise calculele cu cele 2”. Este evident că 
albinele nu cunosc calculele de maximă şi minimă, așa încât 
ele nu au putut găsi înclinarea potrivită decât prin intuiţie. Iată 
de ce admitem intervenţia intuiţiei și în activitatea cerebrală a 
oamenilor. 

Este iarăşi evident că, dacă o persoană dotată cu o mare ca- 
pacitate de intuiție poate să ne minuneze prin rezultatele, la cari 
ajunge, aşa cum ne minunează isprava albinelor, intuiţia în sine 
nu constitue un proces propriu zis de gândire. 


* 
* * 


Trecând la a doua treaptă, a procesului de rezolvirea proble- 
melor de matematică, spuneam mai sus că unii din elevi vor 
prinde mecanismul rezolvirii, din soluţiile ce li s'au arătat, şi 
apoi, posedând acest mecanism, vor putea merge pe propriile 
lor picioare. 

De data aceasta avem într'adevăr aface cu un proces de gândire 
propriu zis, cu o folosire a asociaţiilor de idei. Incet, încet, această 
asociaţie este oarecum dirijată. Cel ce se căsneşte să rezolve o 
problemă îşi îndreaptă gândurile în anumite direcţii, caută, cum 
se spune, să o rezolve pe anumite căi. Incepe o mârginire a com- 
binațiilor, ce se fac. 

Insă de foarte multe ori această dirijare nu se face după anumite 
regule, bine stabilite. Fiecare își are regulele sale în stare mai mult 
sau mai puţin nebuloasă, De foarte multe ori subiectul nostru 
nici nu ar putea spune, de ce apucă o anumită cale. Mai ales atunci 
când e vorba de asociaţiile, pe care le-am numit în trepte succe- 
sive, procesul de gândire pătrunde aproape în sfera inconştientului. 

Acest lucru l-am verificat asupra noastră personal, ne-a fost 
confirmat de alții şi l-am observat și la profesorii noștri în unele 
cazuri, când aveau de rezolvit la tablă unele probleme. In astfel 
de cazuri subiectul se concentrează adânc un timp oarecare, timp 
în care nu mai urmărește lucrul creerului, ci se mărginește să 
aştepte ca el să se facă singur, încercuit într'o anumită sferă. E 
ca şi un om, care a pus ceva într'o mașină închisă într'o cutie 
şi apoi așteaptă ca produsul să iasă gata prin gura acelei mașini. 
Pare că se produce un proces oarecum analog cu al poetului 
care compune versuri și în mintea căruia, de multe ori, un vers, 
ce va veni mai târziu, a luat naștere înaintea unui alt vers, ce-l 
precede 1). 


1) In această privinţă cităm o întâmplare personală. Ni s'a întâmplat, ca 
în somn să compunem versuri. Intr'unul din aceste visuri versul prim se ter- 
mina cu un cuvânt, ce nu avea niciun sens, însă care rima cu ultimul cuvânt 

Se vede astfel de unde provine marea sforțare de gândire 
pe care o cer matematicile: multiplicitatea asociaţiilor de idei 
posibile, sporită şi mai mult atunci când intervin asociaţiile în 
trepte succesive, apoi lipsa unor regule bine stabilite, după care 
să fie dirijată asociația de idei. 

Se mai vede un lucru foarte important: Activitatea cerebrală 
cerută de exerciţiile de matematică se exercită în astfel dp con- 
diții, încât capacitatea de a face asociaţii de idei se desvoltă uni- 
lateral, numai între idei matematice. 


* 
* * 


Dacă acum trecem la studiul limbilor clasice, găsim în primul 
rând tocmai ce lipsea matematicilor, număr restrâns de asociații 
posibile, posibilitatea de a grada exercițiile şi regule bine definite 
pentru a dirija asociaţiile de idei. 

Să luăm de exemplu un exerciţiu de latineşte, care pe vremea 
noastră se punea în acelaşi timp cu primele elemente de arit- 
metică raționată: «Proca, rex albanorum, duos filios habuit: Nu- 
mitorem et Amulium ». 

Trebue căutat mai întâi subiectul şi predicatul, deci un sub- 
stantiv la nominativ şi un verb. Ca substantive la nominativ 
avem (Proca» și «rex», Ca verb avem pe «habuit ». Genitivul 
«albanorum », pus lângă «rex» ne arată un atribut al acestuia; 
e deci vorba de regele celor din Alba, de unde vedem că e vorba 
de o apoziție pe lângă Proca. După aceea găsim imediat, prin 
acuzativul «duos filios », complementul verbului « habuit » şi așa 
mai departe. 

Treptat cu înaintarea în studiu, exercitarea minţii merge 
gradat. Trecem de exemplu la prepoziţiile, după cari urmează 
acuzativul sau ablativul. Elevul are de ales, dacă e vorba de o 
stare pe loc sau de o mișcare. Apoi vine ablativul absolut, acu- 
zativul cu infinitivul, în care alegerea între un număr limitat de 
posibilități se face în legătură cu restul frazei. Și aşa mai de- 


al versului, ce urma şi care avea sens. Versul al doilea luase fiinţă înaintea celui 
dintâi, la care creerul s'a mărginit să satisfacă numai nevoile rimei, nu și ale 
sensului; căci în vis asociaţiile de idei nu caută să satisfacă şi raţiunea. Din 
nenorocire, după ce ne-am deşteptat, nu am notat cele două versuri, ci numai 
cele ce sau petrecut, aşa că nu le putem cita. 


6o REVISTA FUNDAȚIILOR REGALE 


parte se introduc una după alta regulele sintaxei, cu gimnastica 
minții, pe care o provoacă aplicarea lor. 

Prin analizarea gândului altuia, provocăm un proces analog în 
gândirea noastră. În aceasta constă, după noi, marea valoare edu- 
cativă a învățământului clasic. Acest învățământ nu numai că 
procură un mijloc de gimnastică neobositoare a minții, dar prin 
această gimnastică desvoltă capacitatea de gândire în toate direc- 
tiile, lipsită de caracterul unilateralităţii. Și pe deasupra provoacă 
prin analizarea gândului altuia un proces analog în gândirea elevului. 


%* 
%* * 


Negreşit nu se poate gândi nimeni să tâgăduiască orice valoare 
educativă matematicilor. In special în desvoltarea spiritului de ri- 
gurozitate în înlânțuirea raţionamentelor se poate spune, că ele sunt 
de neîntrecut. 

Dar, după cum am arătat, raționamentul matematic cere sfor- 
ţări de gândire atât de mari, încât înşişi matematicienii au căutat 
să le înlăture, cu primejdia mecanismului, care vine să ia locul 
raționamentului, şi a introducerii lenei de gândire. Fără a mai 
vorbi de primejdia desvoltării minţii într'o singură direcție, a 
unilateralităţii, 

Contra acestei unilateralități şi a lenei de gândire la elevii noștri 
trebue să luptăm noi, care pregătim pe viitorii ingineri. Pentru 
a face pe cele mai bune elemente, ce ne vin, să gândească inginerește, 
trebue să le supunem la un regim special de întrebări şi răspunsuri, 
care durează căteva luni. Fără a vorbi de elementele asupra că- 
rora acest regim este zadarnic, fără a vorbi de elementele cărora, 
orice le-am face, nu le putem înlătura eroarea de a gândi, 

In general elevii noştri cer să le dăm formule, în care să înlo- 
cuiască prin cifre anumiţi coeficienţi, pentru a găsi dimensiunile 
diferitelor părţi ale unui pod. Sunt elevi care, cu toate stăruințele 
noastre, nu ajung să înţeleagă nici până la sfârşitul anului că 
proiectarea unei constructii nu se face numai prin aplicarea unor 
formule și că acestea nu sunt decât un instrument în slujba conceptiei. 

* ” * 

S'ar mai pune de sigur chestiunea, dacă aceeași gimnastică 
a minții, pe care o dă studiul limbilor clasice, nu ar putea-o da 
studiul limbilor vi. 

Insă, după părerea noastră, sintaxa limbilor vii, prin simpli- 
ficarea ei, nu poate da prilejurile de gimnastică mintală, pe care 
le dă analiza unui text scris în limbile clasice. Tendinţa generală 
în limbile moderne este de a exprima prin prepoziţii sau chiar 
prin perifraze toate ideile, care în limbile clasice se exprimau 
prin forme gramaticale. Ideea de posibilitate şi imposibilitate nu 
mai îmbracă azi o formă specială. La fel cu ideea de mișcare şi 
stare pe loc, sau cu întrebarea indirectă. Ablativul a dispărut 
din limbile moderne. Și aşa mai departe, 

Și apoi, dacă prin analiza gândului altuia provocăm un proces 
analog în gândirea noastră, limbile clasice ne fac să trăim o stare 
intelectuală, pe care au trăit-o cândva strămoșii noștri, pregătin- 
du-ne astfel pentru stările mult mai complexe de azi, 


% 
% % 


lată pentru ce socotim că, în însuşi interesul învățământului 
tehnic, este nevoie să se revie la vechiul liceu clasic, în care gân- 
direa elevului se desvolta fără mari sforțări, treptat şi armonios. 


Inginer CRISTEA NICULESCU 
Profesor la Politehnica din București 


EROICA 


Mareşalului Ion Antonescu 


Eu am un suflet doric de-adâncă liniştire 
Și nu mă las de visuri oricât ar fi de sfinte 
Bătăile de glorii, de oameni şi cuvinte 

In care-și strigă veacul orgoliul de mărire. 


In ganga unei taine, în trena unui vaer, 

In foșnetul de stele, în scamele furtunii 

De valsuri de zăpadă, în cicluri de petunii 

Eu aflu lumea nouă... şi vers o torc din caer. 


Mereu privind acelaşi izvor cu pleata rară, 

Același joc de linişti pudrat de poezie, 

Pe mările de gânduri giganţi voiau să vie 
Mişcându-şi coifuri blonde ca noaptea prin secară. 


Eu am un suflet doric de-adâncă liniștire. 
Privesc trecând în goană tenebrele de zile, 
Cădelniţi de amurguri pe-altare imobile 

Și simt prin vis pământul smucindu-se ’n rotire. 


Tu ești un suflet aspru de-acorduri milenare, 
O flacără nebună ce-aleargă pe istorii, 

Un fulger ce pictează destine și victorii, 

Un uragan ce strigă porunca la hotare. 


Tu stai pe orizontul cu petece de sânge, 

Tu ești pe frunți de secol, pe limbă de baladă, 
Tu eşti pe mare neagră, pe codri de zăpadă, 

Tu știi şi spaima vremii ce-o doare, de ce plânge. 


EROICA 


Uimit văzui pe maluri fugiri înfricoșate, 
Pe brânci, pavoazându-și horbote de mâhnire, 
Pe ochiul nopții ură, pe munte nălucire, 
Pe mare zmei de aur, în soare că-i ești frate. 


Și mai văzui pe larguri aripa cum întinde 
Destinul ca o mână de Pronii protectoare, 
Cum spumegă războiul superb ca o vigoare 
Și pacea cum se lasă ca neaua pe colinde. 


Acum din cerul moale țesut ca o mătase, 

De bolțile gândirii s'anină visuri oarbe. 

Tu-asculţi ce spun pământul şi cerul — și te soarbe 
Un vânt ca o otravă de plante veninoase. 


Deodată nepătrunsul te strigă, te invocă, 
Hotarele de-a dura se dau şi se 'ntind iară, 
Pe munte săbii roșii cu chiote de pară 
Pornesc să dea la ziuă alt drum, altă epocă. 


Răscrucile de umbră, cenușile de glorii, 
Rușinile nobleței vândută ca ?'n tarabă, 
Ca fumul se ridică, se 'mprăştie în grabă 
La vuetul fanfarei de viscol de victorii. 


Privind spre catedrala de foc a învrăjbirii, 

Peninsule de oameni cu vuet de vapoare, 

Tu ești văpaie pură din cel mai sacru soare. 

Spărgând blestemu 'n ţăndări, tu smulgi embleme firii ! 


Sub cerul tău de aur, sub splendida corolă 
A faptelor de-acuma, de-apururi, de-aș putea 
Mugi ca o furtună ce şi-a ieșit din ea, 

Aș vrea saduc omagii, să-ți fac aureolă. 


Chiar secole de-a-rândul de-ar fi să prelungească 
Minunea o viaţă ce ?n așchii se mai ţine, 

De-aş scrie un mileniu, eu numai pentru tine 
Aș ţese vers de aur din cânepă cerească. 

Iar dacă după vreme prin cântecele pure, 
A căror dalbă față și forță de mescris 

Vin numai dela tine, în forme-oi fi închis, 
Eu voi suna ca vântul închis într'o pădure. 


Și dacă totodată prin odele divine 

Ce mau pereche încă, slăvindu-ţi vitejia 

Și răspândind prin lume doar faima-ți Poesia 
Mi-ar câştiga coroana de geniu, pentru tine 


Ar fi acea coroană, pe care-aş depărta-o 

Cum ai svârlit hotare şi ani de umilire, 
Profetic, sprijinindu-mi în nobila-ți privire 
Indemnul ca o punte, strigând liturgic « Ta-o !» 


Prin degetele tale ițind un fir subțire, 
Suveica-l ţese 'n pânză de aur de istorii, 
Tu baţi vătala vremii cu vânturi de victorii 
Rostind biserici albe pe scrum de răstignire. 


Pe trepte ca de soare cântând se urcă ţara 
Pe umerele tale ce 'mping câte-un hotar, 
Strângând la piept icoana botezului în har 
A neamului, alături îți culci o tâmplă seara, 


Eu sunt un suflet dornic de-adâncă liniştire 
In care stau de vorbă simbolul cu misterul, 
Dar sângele s'aprinde și vrea să moaie fierul 
Să-ţi cimenteze veşnic statuia cu iubire, 


Ca munţii de m'aș face, la tine m'aș întoarce; 
De-aș arde ca vulcanii, m'aş stinge pentru tine; 
Și de-aş muri pe câmpuri pe care-abia mai vine 
O boare de pe plante ce morţii 'n vis întoarce, 


Eu n'aş sta 'n cumpănire pe muchi de judecată 
Cu dragostea ce moare, ca orice promisiune, 
Căci dragostea mea veşnic nu scade, nu apune, 
Nu-i dragoste de oameni, de dânșii măsurată, 

Ci dragoste de glorii, de pas imperial 

Și nimeni de pe lume nu are-a ei putere 
Nici fundul ei de taine când sufletul îmi cere 
Un obiectiv mai mare, mai pur, mai ideal... 


Când gloria ta sacră va trece triumfală 
Ca velele de aur pe 'ntinderi de-oceane, 
Ca bolțile de stele pe mantii de savane, 
In veci noindu-ţi cultul voi sta ca o vestală! 


Tu-i fi ca o cometă pe-o Europă pală, 
Vei arde ca o vatră pe neguri imobile, 
Eu voi privi în goana fantasmelor de zile 
Credința cum despică cetăți de îndoială! 


E, AR 


„ ZAHARIA 

OPERA POETICĂ 
A LUI JOSEPH WEINHEBER 


In una Martie 1942, Joseph Weinheber a împlinit cincizeci 
de ani. Ascendenţa glorioasă a acestui poet, «succesul » său, care se 
întemeiază în mod exclusiv pe o producţie lirică, au rămas fără 
seamăn în zilele noastre. Vor stârni însă o seamă de întrebări. 
Cum se explică azi « succesul » unui poet liric, care de altfel nici 
nu caută să fie popular, sau să facă concesii gratuite spiritului 
epocii ? Cum reușește să « prindă » o operă artistică ca aceea a lui 
Weinheber, care presupune o aprofundare răbdătoare, o luare de 
contact treptată? 

O primă privire ne lasă următoarea impresie sumară: avem 
în fața noastră o natură extrem de viguroasă, simțim ceva din 
suflarea unei puteri elementare, intuim fecunditatea exuberantă a 
acestui spirit incandescent, și această primă impresie, în mod 
sugestiv, ne reține pentru o clipă. Un alt moment este ținuta 
hotărită, ritmul poruncitor și energic, care ţi se imprimă înainte 
de a intui înţelesul precis al cuvintelor. Weinheber, în orice caz, 
nu face parte din artiștii care cuceresc prin intimitate, care prin- 
tro discretă pudoare își ascund parcă ceea ce au mai prețios față 
de marele public. El este un spirit dramatic, plin de vigoare, 
care în chipul unui Michelangelo, unui Richard Wagner, în chipul 
marilor maeștri ai barocului, caută să transmită în mod direct 
ceva din beţia-i creatoare, din mișcarea care l-a stăpânit. Ca şi 
cei numiți, Weinheber este un artist patetic, cu năzuinţe către 
monumentalitate. 

Născut la g Martie 1892, la Viena, din părinți meseriași, Wein- 
heber rămâne după scurt timp orfan și petrece șase ani întunecați 
întrun orfelinat. Mai mult de două decenii (1911—1932) trăiește 

apoi în anonimatul unui post de funcționăraş subaltern, fiind un 
Oarecare inspector poştal în orașul său natal. După această dată 
a deşteptat tot mai mult, an cu an, interesul publicului și al cer- 
curilor competente și a obținut, grație acestui interes, rarul pri- 
vilegiu de a putea duce ca poet liric o existență independentă, 
consacrată exclusiv operei sale poetice. 

Tinereţea sa neîmplinită și îndelungata sa trăire în umbra 
vieţii, fiind neînțeles, nebăgat în seamă de nimeni, au acumulat 
o imensă amărăciune în pieptul acestui om pătimaș, viguros, 
plin de avânt şi de forță clocotitoare, cu năzuinţe înalte, con- 
damnat parcă pe viață să se fărâme în scrumul traiului de toate 
zilele, să se resemneze într'o lume mică, cu griji mărunte, fără 
țeluri înalte și fără înțelegere. Acuzarea destinului implacabil, 
disprețul profund pentru vulg și o prea înfierbântată exaltare a 
misiunii singuratice și aspre a artistului într'o lume diformată, 
o conștiință dureroasă de superioritate și de nobleță legată de o 
respingere dură a timpului nostru, mecanizat și exteriorizat, rămân 
un motiv fundamental al poeziei sale de mai târziu. Lupta a 
fost prea crudă, a brăzdat prea adânc fruntea geniului legat în 
lanțuri, iar salvarea a intervenit parcă o clipă prea târziu, pentru 
ca să nu se resimtă prin toată opera aceasta strălucitoare şi de o 
sonoritate plină suspinul unei coarde rupte, freamătul impercep- 
tibil al unui suflet copleșit de conștiința secretă a ireparabilului. 

Primele sale volume de versuri (Der ensame Mensch, 1920, 
Boot în der Bucht, 1926 şi a.) au rămas fără niciun ecou. Ultimii 
zece ani văd apariția operelor care au întemeiat gloria poetului: 
Adel und Untergang (Nobleţă şi pieire, 1934), Wien wörtlich (Viena, 
cuvânt cu cuvânt, 1935), Spâte Krone (Coroană târzie, 1936), 
O Mensch gib acht (Bagă de seamă, omule, 1937), Zwischen Göttern 
und Dämonen (Intre zei şi demoni, 1938) şi Kammermusik (Muzică 
de cameră, 1939). 

Incercând să ne apropiem de opera poetului, spiritul nostru 
dornic de catalogare şi de definiție se găseşte înaintea unei neli- 
niștitoare bogății de contraste. Câte game de sensibilitate, câte 
moduri de expresie sunt cuprinse în interiorul orizontului spiri- 
tual al acestui poet! Polarităţile tari ale mai multor curente 
de sânge își găsesc parcă în el moștenitorul, stăpânul conştient 
care ştie să le fuzioneze și să le împlinească. 

Austeritatea tormei, disciplina şi măsura fiecărui gest expresiv 
nu exclud la el o vitalitate exuberantă, o expresivitate barocă. 
Cei care se obișnuiseră să vadă în Weinheber pe poetul pesimis- 
mului eroic au rămas surprinși de delicateţea lirică şi de gustarea 
naivă a plăcerilor vieţii, manifestate într'atâtea poezii, am vrea să 
zicem populare. Weinheber, maestrul odei clasice severe, maestrul 
patosului tragic, a dovedit, cu volumele sale de lirică melodios 
idilică şi senină, că nu este numai poetul olimpic și distant, cum 
îl vedeau mulți în mod exclusiv. Weinheber se coboară cu uşu- 
rință, dar şi cu drag la popor, la felul său de exprimare, la menta- 
litatea și aspiraţiile lui. In poeziile de felul acesta intră sclipiri 
de umor, de joc, o înțelepciune surâzătoare, intimitate și familia- 
ritate. Volumele în care acestea sunt cuprinse alternează în felul 
unui ritm de o bătaie accentuată și una slabă, în mod contrastant 
cu lira patetică, lira majoră. 

Volumele acestea ( Wien wörtlich, Oh Mensch gib acht şi Kam- 
mermusik ) reprezintă un fel de destindere, un fel de vis recreator 
după o muncă aridă, In Wien wörtlich poetul devine un copil al 
poporului, se ascunde printre mulțime, dispare, « Viena » vorbeşte 
« verbal » uneori aproape caricaturizant, cu o amplă întrebuințare 
a limbajului dialectal, altădată cu o nespusă grație, între surâs şi 
lacrimi, cu intimități de graiu, care pot fi înțelese numai de un băş- 
tinaş, care, însă, îşi produc farmecul lor inedit și asupra cititorului 
străin, ca bunăoară începutul delicioasei poezii « Alt-Ottakring »: 

Was noch lebt ist 'Traum. 
Ach, wie war es schön ! 
Jünger werden kaum 

jene Zeit verstehn... 

Parcă duioşia valsului este prinsă în acest « ceea ce mai trăieşte 
este vis », surâsul celui care-şi ia rămas bun, căci «tinerii abia 
vor mai înţelege acest timp ». 

Intimitatea este secretul tuturor acestor piese de muzică de 
cameră. In O Mensch gib acht !, poetul găsește în modul cel mai 
fericit legătura cu tradiţia populară germană. Obiceiuri străvechi, 
tradiții pioase, pozne inocente, datini, poveţe — date într'o limbă 
simplă, savuroasă însă şi dozată cu multă inteligență artistică — 
care sunt pline de tâlc şi grele de experiența milenară a poporului 
se împletesc în strofe colorate și pline de un farmec înviorător,. 

Găsim la Weinheber, maestrul metrului antic, strofe cu formă 
iraţională, izvorîte spontan dintr'un ritm interior, parcă din su- 
flarea şi din bătaia inimii: forma cea mai specifică, cea mai lirică — 
dacă am putea zice — a liricii germane. Lirica aceasta este aproape 
de simţirea poporului: vioara duioasă, intimă și caldă a unui 
Brentano, a unui Eichendorff, a unui Măricke. Cea mai carac- 
teristică în această privinţă este, poate, poezia « Himmelswiese » 
(Luncă cerească) din Adel und Untergang. Amintim poezia aceasta 
nu numai pentru factura ei atât de caracteristică, ci și pentru 
simbolul norului, atât de specific german, întruchiparea acelui 
« Sehnsucht ». Iată o strofă din poezia citată: 


Ein Wind begint. O Bruderhauch — 
Die Seel in deinen Schlummer tauch! 
Verloren an 

ein Saitenspiei 

von irgendwann 

sinkt mein Gefühl 

ins Blaue. 


(Se iscă un vânt. O, adiere frățească / cum mi-aş afunda sufle- 
tul în ațipirea ta ! /'Topită 'ntr'un /fior de viori / de oarecând / sim- 
țirea mi se pierde /în azur... .). 

Tema dominantă a poeziilor de stil major este eternul conflict 
tragic dintre aspiraţiile individului ales și inerția mulțimii. Nu 
există nicio punte peste această prăpastie, doar vis și uitare poate 
aduce durerea acestei rupturi și numai moartea restabilește armo- 
nia originară. Moartea răpește eroul printre stele și, ca un luceafăr, 
raza luminii binefăcătoare a faptelor sale este simțită și de cei 
mulţi, care duc o viață fără nume. 

Această apoteoză nu deslușeşte, însă, sensul existenţei noastre, 
care este împrejmuită, ca o mare imensă, de moarte şi zădărnicie: 
« credincioasă, moartea rotește în juru-mi ». Weinheber este o tipică 
reîncarnare a pesimismului eroic. « Moartea persistă, zădărnicia 
persistă ». Ele sunt constantele destinului pămânesc. Acesta este 
un adevăr primordial pentru poetul nostru. Menirea noastră, 
însă, este sfidarea vremii, sfidarea zădărniciei. Timpul distruge 
numai pe acela, care se apleacă fricos legilor făurite. Aspiraţiile 
sale sunt infime şi, de aceea, zeii nu-l iau în seamă și nu-l nime- 
resc. Deci soarta noastră să fie o «soartă titanică ». Ca o mare 

răscolită, invidia și ura se năpustesc asupra celui ales, însă el 
şi numai el « ispăşeşte pe deplin ». Acest sacrificiu total constitue 
mândria omului, care-l înalță deasupra zeilor într'o dureroasă dar 
mândră izolare. Eroul nu poate fi ajutat de oameni, iar zeii rămân 
nemișcați față de sacrificiul făcut în slujba lor: «Fără simţire 
aștrii își urmează calea ». 

Ethosul lui Weinheber se bazează, prin urmare, pe o morală 
a nobleţei, prin excelență. Nobleţa este un dar al zeilor care nu 
poate fi dobândit prin efort, iar «a o avea este o grație». Eanu 
poate avea niciun scop final. Ea nu serveşte la ceva, ea este. În ea 
însăși residă supremul scop al vieţii noastre: 


Dass Ade] sei, genügt. Der Sinn hievon 
die Ziele dessen: Ach wir wissen keine. 


(Nobleţea trăiește, asta ajunge. 'Tâlcul din ea /ţelurile ei: ah, nu le 
ştim, nici unul). 

Nobleţa este un fel de predestinare implacabilă. Nici moartea 
nu o poate șterge. Avem aici o concepție diametral opusă ideii 
creștine despre moartea distrugătoare a vanităților omenești, care 
şi-a găsit o expresie atât de impresionantă în « dansurile macabre » 
ale evului mediu. Ideia lui Weinheber găsește poate o corespon- 
dență în lumea germanică pre-creștină, unde luptătorii năzuiau o 
moarte eroică pentru a avea acces în Walhalla. Weinheber accen- 
tuiază, cu toată energia, linia de despărțire dintre oameni, care se 
prelungeşte, dincolo de moarte, în eternitate: 


Nein, kein Todt gleicht aus. Die verwandelt ruhn, 
sind wie hier: für ewig. Ein jeglich Zeichen 
bleibe ! Unerbittliches Mass: des Ehrfurcht 

wie das Vergessens, 


(Nu, nici o moarte nu împacă. Cei cari odihnesc schimbaţi / 
există ca și aici: pentru veci. Rămână fiecare semn / măsură neîn- 
duplecată: a veneraţiei ca şi a uitării). 

Astfel destinul se identifică cu moartea, care îl perpetuiază. 
« Destinul făurește bărbaţi. Robul nare niciunul /şi numai eroul 
este demn de o moarte hărăzită / el o poartă în piept ca pe o sfântă 
inimă /şi a o împlini înseamnă totul pentru el». 

Prin atitudine, aceasta eroic-pesimistă, Weinheber ni se pre- 
zintă ca o ultimă și cuprinzătoare reîncarnare a marilor singuratici 

ai secolului trecut, titanii epocii moderne după cezura revoluției 
franceze și după intermezzo-ul strălucitor al idealismului german. 
Stema acestor spirite este un puternic instinct de venerație, care 
nu-și găsește un obiect demn, pentru care toate miturile sunt 
dărâmate și care, prin urmare, își făuresc o credință fără conţinut, 
îşi asumă atitudinea credinciosului, fără să accepte vreo dogmă. 
Evident că acest mulaj cere un conţinut. Toată ardoarea, toată 
speranța, toată dragostea se îndreaptă, ca şi la Nietzsche, asupra 
generaţiei care vine. Generaţia prezentă, căreia îi aparține poetul 
însuși, este o generație târzie, despicată în interior și consumată. 
Cei care vin vor lupta cu forțe pure și vor învinge. Omul contem- 
poran, fiul unui ceas târziu, este irevocabil condamnat la moarte. 
Moștenirea, pe care o lasă, va fi atitudinea sa fermă şi mândră 
la un post pierdut. El poate învăţa cum se primește moartea: 
«,., conștient, mândru. . . ». 

Cu o natură pe cât de sinceră pe atât de viguroasă, Wein- 
heber respinge orice amăgire care nu poate decât vălui vremelnic 
disperarea profundă care-l stăpânește. Pentru acest spirit hiper- 
lucid, tăios, aspru și revoltat, toate devin un izvor de durere și de 
răzvrătire. Raporturi firești, ca raportul dintre bărbat şi femeie, 
iau formele unui conflict flagrant. El simte instinctul ca ceva duş- 
mănos, ceva ce-i răpește libertatea, autonomia spirituală, atât de 
dureros cucerită. 


So răcht die Erd am fast schon Entriickten sich 


(și astfel pământul se răzbună pe cel abia desprins de el). 

Vom greşi, însă, dacă presupunem că versuri ca acesta, de e 
puternică vibraţie pasională, sunt expresia subiectivă a vieţii poe- 
tului. Mărturisirile sale lirice nu rămân niciodată niște simple 
mărturisiri, cum sunt bunăoară la Goethe sau la romantici. Ele 
servesc doar ca mijloc de expresie pentru un conținut impersonal. 
In fiecare clipă, poetul vede întregul și vede obiectiv. Poziţia sa 
este prea intelectualistă, ca să atribue simțirii momentane, oricât 
de puternică ar fi ea, o valoare absolută. Femeia, ispita haosului, 
este pe de altă parte ființa legată de ritmul pământului; ea pă- 
strează taina, măsura, datinile, și ea este noaptea binefăcătoare 


care cuprinde și susține, în secret, arcul soarelui, întins spre 
nemărginire. 

In general, elementele de cultură intelectuală joacă un rol 
preponderant în poezia lui Weinheber. In sensul acesta, el nu este 
nicidecum un poet naiv. Știe că concepţiile sale nu sunt un produs 
direct al instinctului său creator, ci, pe lângă intuiţia vizionară a 
poetului, fructul unei conştiinţe istorice şi culturale cu rădăcini 
larg resfirate. Spre deosebire de Hoelderlin, al cărui umanism 
izvorise dintr'o afinitate elementară, trăită în mod spontan, uma- 
nismul lui Weinheber, profesat cu un patos asemănător, provine 
din conștiința unei îndepărtări ireparabile. EI, poetul timpurilor 
moderne, cunoaşte distanța şi nostalgia în toată tăria lor. 

Cazul lui Weinheber ne dă o pildă lămuritoare a evoluției mari, 
ce desparte conştiinţa noastră modernă de epoca aşa zisă a idealis- 
mului german. Un Herder şi un Schiller, fiind de asemenea, în fie- 
care clipă, conştienţi de contrastul real-ideal, se bizuiau totuşi pe 
un crez nestrămutat în misiunea ideală și providenţială a istoriei 
umanităţii. Conştiinţa lui Weinheber, dimpotrivă, a atins punctul 
critic al disperării (Culmea dispreţului său dureros, reflexul ace- 
stei crize, o exprimă poate mai bine cuvintele: « Keines Sinnbilds 
ist die Zeit mehr wert » — Vremea nu mai merită niciun simbol). 
Dar tocmai de aici —o imagine oarecum a renașterii germane 
după haosul de după războiul trecut — pornește ethosul său neîn- 
duplecat, care refuză orice garanţie prealabilă, bazându-se pe abso- 
lutismul unui postulat auster, şi care caută izbânda mai mult 
într'o atitudine perfectă decât în speranța vreunui rezultat avan- 
tagios. Poezia lui Weinheber este un îndemn la luptă, te ține 
încordat, te răzvrătește. Respinge orice satisfacţie în sine şi, în 
același timp, orice ritm de viață stabilă. Idealurile sunt eterne și 
absolute. Noi, însă, suntem lipsiţi de orice sprijin şi numai atitu- 
dinea eroică de luptă şi de sârguinţă ne menţine; o ideie care este 
exprimată negativ în postulatul: «Nie dem Gott der Zeit zu 
eigen » (Niciodată supus idolului timpului). 

Am amintit mai sus tensiunea unică dintre conţinutul dramatic 
al poeziei lui Weinheber şi forma ei severă. Lupta dintre zei și 
demoni, indicele, parcă, al vieţii lui, își găsește o expresie simbo- 
lică în această tensiune formă-fond, Conflictul rămâne manifest 
în forma interioară a poeziei. Poetul se lasă ușor îmbiat de expre- 
sii, versul lui este puţin stabil, plin de o viață dramatică. Înter- 
calează adeseori întrebări sau exclamări. Forma antitetică de 

întrebare şi răspuns este preferată cadenței normale a limba- 
jului liric. 

“Toate acestea, însă, sunt strânse în arcul elastic, dar riguros, 
al schemelor formale de tradiţie clasică. Inclinarea către jocul 
formal este foarte desvoltată la Weinheber. Am putea privi această 
înclinare ca o moștenire din timpul barocului, care cultivase jocul 
liber și fără obligaţii cu forma definitiv cucerită de geniul rena- 
şterii: barocul, caracterizat prin ingeniozitatea combinațiilor și 
variațiunilor, care dintr'o capricioasă curiozitate încorda și încărca 
formele încercând cât de mare ar fi elasticitatea lor, puterea de 
rezistenţă şi capacitatea lor de suport. 

Siguranţa cu care Weinheber stăpâneşte toate modurile strofei 
şi versificaţiei clasice și moderne — care nu rămân la el doar o 
formă de suprafață, ci sunt, în același timp, simboluri ale conți- 
nutului, ale experienţei respective — are într'adevăr ceva fenomenal. 

Caracteristic pentru el este procedeul — cunoscut mai mult din 
domeniul muzical — de a varia o temă, sau de a căuta mai multe 
moduri de expresie pentru unul și acelaşi conţinut. Faimoase au 
devenit cele patru cicluri de sonete, care formează nucleul respec- 
tiv al volumelor Adel und Untergang și Späte Krone. Un ciclu 
de sonete, un joc formal foarte anevoios, se compune din 14 sonete, 
începând în mod consecutiv fiecare cu un vers al unui sonet 
model, care ar fi în cazul acesta «tema variațiunilor ». In Adel 
und Untergang două cicluri din felul acesta încadrează, ca părţile 
principale dintr'o simfonie, un Intermezzo, compus din trei canti 
în terține danteşti. (Remarcaţi corespondenţa simetrică dintre trei 
şi trei). Toată această architectură complicată poartă titlul « He- 
roische Trilogie » (trilogie eroică) și ca motto în frunte cuvintele 
lui Schopenhauer (foarte semnificative, de altfel, pentru poetul 
nostru): «O viaţă fericită este imposibilă. Treapta cea mai înaltă, 
pe care o poate atinge omul, este o viaţă eroică», 

Weinheber are un cult aproape religios pentru lucrarea formei. 
Meșteșugul artei cuprinde pentru el un sens superior al existenței. 
Arta nu este pentru Weinheber o iubită, un izvor de fericire şi de 
liberare de povara destinului. Ea este stăpâna implacabilă, pe care 
o serveşte fără clintire, ascultător și fără pretenții: 

« Dich griiss ich, Herrin, freud- und leiderfahren s. 


(Te salut, stăpână, împovărat de bucurie și durere). 

Un lucru, însă, îi oferă acest serviciu sever, o recompensă 
care întrece toate fericirile: libertatea. 

« Im Leid entsprungen / bricht / aus enger Kammer Reich der 
Schönheit an / und eine Freiheit ohne Unterbruch ». 

(ŢȚâșnită în durere, din chilia strâmtă răsare împărăția frumo- 
sului și a libertăţii fără contenire). 

Aceste versuri cuprind în nucleu și rezumă încăodată sensul 
atitudinii tragico-eroice: înălțarea prin moarte. Omul, luând fără 
şovăire asupra sa o povară care întrece puterile sale, depășește 
slăbiciunea condiţiei sale biologice, iar moartea sa nu mai apare 
zadarnică, moartea care i-a deschis nesfârșita împărăție a liber- 
tăţii, cucerită prin izbânda asupra sa însuși, 

Prin necontenită afirmare a acestei atitudini, Weinheber păs- 
trează un loc de frunte printre conducătorii spirituali de astăzi ai 
tineretului poporului său, pe care ar vrea să-l înveţe « de a cunoaște 
moartea şi de a rămâne (totuși) în viață ». (« Den Tod zu wissen 
und leben zu bleiben »). 


WOLF von AICHELBURG 


CARTEA MEA — DRUM DE POVESTE... 


Ce așteptați, frații mei chinuiţi? 

Ce mângăiere pentru viața-vă tristă? 
Anii mei sunt ca şi ai voştri: răvășiți 
De toate durerile câte există. 


Numai în carte plânsul încetează. 
Primiţi-o, vă vor ademeni frumuseți de vis: 
Livezi de aur, palate 'n şir urmează, 

Și pretutindenea veţi găsi drum deschis, 


Nicio grijă nu veți avea de ziua de mâne; 
Nu veţi mai auzi porunca aspră, sudalma... 
Sunt alte legi pe-aici: bucuria rămâne 

Şi frumuseţile vă 'mbie de-a-valma. 


O, să nu vă mirați de-atâta noroc! 

Să nu vă uimească fericirea din carte ! 
Sunt vremuri sfinte aici şi fără soroc 

Şi de lumea pământeană suntem departe, 


Tărâmul nostru este plin de minuni — 
Să trecem printre ele fără oprire! 
Păşiţi încrezători, frații mei buni, 
Văzduhul e numai mirezme şi fericire ! 


De veţi privi înapoi a voastră e vina, 
Se va sfârși cu lacrimi visul luminos. 
Pășiţi înainte! Tot mai adâncă-i grădina 
Şi tot mai mult belșug e sus și jos. 

Vedeţi, cartea mea e drum de poveste... 
Treceţi mirați pe lângă câmpuri și sate. 
Din loc în loc vaduce un înger câte-o veste 
Și-apoi vă pierdeţi iarăși în zările curate... 


RADU BRATEŞ 


FILOSOFIA POLITICĂ 
A GERMANIEI DE AZI" 


« Cine nu e viu în prezentul imediat — spunea odată Fichte — 
dovedeşte că n'a fost viu nici în gândire, ci a visat». 

Am regăsit gândul acesta, din Cuvântările către Națiunea 
Germană, în fruntea cărții modeste a unui cercetător contemporan 
și cum stătea acolo izolat, în chip de motto, căpăta atât de mult 
relief, încât devenea un adevărat consemn pentru întreaga gân- 
dire germană. 

A gândi viu: adică a gândi în numele şi pentru lumea reală, 
nu pentru lumile posibile; sau a gândi lumile posibile în funcţie 
de lumea aceasta reală, care trebue susținută, fundamentată, fă- 
cută posibilă —e un exercițiu pe care gândirea filosofică ger- 
mană îl practică de multă vreme. Pe plan de sistem, îl practică, 
poate, dela Kant; dar cu siguranță îl practică dela Hegel. Și e 
titlul la care idealismul german pare câte odată a ține cel mai 
mult, acesta de a trimite în inima realului. Nu e un filosof german 
cel care făcea, acum câteva decenii, observaţia că idealismul 
trebue în chip hotărît deosebit de raționalism, căci acesta institue 
o ordine deasupra lucrurilor, în timp ce idealismul dă țesătura 
de idei din ele? 

Ar fi interesant de arătat, odată, cât de mult este Germania 
de acum, a războiului, Germania de totdeauna a filosofilor. Toată 
lumea crede a cunoaște, de pildă, în Kant, pe filosoful lucrării 
« Spre pacea eternă ». E — ni se spune — filosoful cu care se poate 


1) Articolul de față va fi urmat de o serie de studii monografice asupra 
vândiiorilor, cu orientare spre politic, din Germania de azi. 


78 REVISTA FUNDAȚIILOR REGALE 


sta de vorbă în numele raţiunii; ba chiar, dacă lucrul mai are 
vreo actualitate, în numele Genevei. Și totuși, independent de 
tot ce a fost făcut posibil prin Kant, e bine să ne amintim câteo- 
dată de el însuși, subliniind că acelaşi doctrinar al păcii eterne 
e şi cel care, în «Critica Judecării », spre a ilustra noțiunea de 
sublim, pe care o analiza, nu găsea la un moment dat un 
exemplu mai potrivit decât războiul. Căci e ceva sublim şi în 
războiu, spunea el, dacă e întreprins cu socoteală şi cu respec- 
tarea anumitor drepturi omeneşti. 

De altfel, nu această adeziune la actualitatea imediată e în 
joc, atunci când se vorbește despre gândire vie; ci faptul, încă 
mai adânc, că există un tip de filosofie care,în loc să părăsească 
și piardă actualitatea, o întemeiază cu adevărat. Fireşte, conceptul 
de actualitate însuşi ar trebui supus unei analize filosofice, înainte 
de a-ţi însuși o afirmaţie în favoarea actualului, cum era cea a 
lui Fichte. Căci nu orice prezent imediat e: actualitate; și nu 
orice actualitate e: prezență, prezență în istorie sau pe o altă 
linie în desfășurare, faptă vie și purtătoare de altă viaţă. Dar mi 
se pare că ne înțelegem, chiar și fără să definim. 

Sau dacă nu, iată, ne stă înainte filosofia germană, tocmai. 
Că Germania filosofilor e aceeași cu Germania războiului, — am 
vroit s'o sugerăm, numai. Dar că Germania filosofilor a putut 
duce la modurile de viață politice și spirituale ale Reichului de 
azi, şi că, la rândul ei, gândirea filosofică va avea de folosit dela 
acest tip de viață politică și spirituală —e un lucru pe care îl 
socotim vrednic de dovedit. Şi de dovedit, nu atât ca posibil, 
ca stând în ordinea logică a lucrurilor; cât ca real, ca fiind de 
pe acum încorporat în câteva filosofii sau încercări de filosofie, 
ale Germaniei de azi. 

Am auzit prea des spunându-se: timpurile noui reprezintă 
o degradare a spiritului, — spre a nu sfârși prin a ne întreba, pe 
exemplul, ce ar putea fi concludent, al patriei naţional-socialis- 
mului, cât este adevărat din această afirmaţie. Ea nu este făcută 
de altfel numai de dușmanii lumii celei noui. E făcută de toţi 
cei cari cred că filosofia, ca şi creația spirituală în genere, sunt 
desprinse de ceas şi chiar de veac. În cazul Germaniei, s'a mers 
—şi iarăşi nu numai de către duşmanii ei—până la a se construi, 
in materie de filosofie a istoriei, o teorie specială, potrivit căreia, 

între fenomenul cultural şi cel politic, ar exista un anumit con- 
tratimp. Pe când Franţa, care e ţara tuturor armoniilor, reușește 
să armonizeze chiar şi triumful politic cu celalcreaţiei pe plan 
cultural, înăuntrul ei epocile de plenitudine istorică (sec, XVII!) 
fiind şi cele de plenitudine culturală, — Germania, care e ţara 
tuturor tensiunilor, n'ar avea, de-a-lungul istoriei ei, decât trium- 
furi discordante, ea atingând o culme de cultură într'un moment 
(sfârşitul veacului XVIII) când destinul ei politic suferă o eclipsă. 
Și fireşte că rostul acestei teze de filosofie a istoriei e să explice 
— condamnând uneori, sau alte ori pur și simplu justificând — 
de ce Germania de azi, care trăeşte la un înalt nivel de îm- 
plinire politică, nu poate da în acelaşi timp un înalt moment 
cultural. 

Dar explicaţiile de soiul acesta, chiar dacă deschid o perspec- 
tivă istorică nouă și satisfac nevoia de a crea contraste între lumi, 
au totuși un păcat: acela că rămân explicaţii, adică acceptă stă- 
rile de fapt, pe care în cel mai bun caz încearcă să le justifice. 
Jar tocmai aceasta trebue pus în discuţie: starea de fapt. Căci 
nu ni se pare de fel a fi o stare de fapt sărăcia pe planul crea- 
tiei de cultură, în speţă pe planul gândirii filosofice, a Germa- 
niei de azi. Așa cum nu ni se pare de fel dovedit că modurile 
noui de viață politică și istorică, — iar acestea nu sunt numai 
ale Germaniei — exclud sau diminuează în chip necesar creaţia 
culturală. Ceea ce vor oamenii sunt creaţiile; acestea însă pot 
să nu fi apărut încă, Esenţialul e să existe spiritul de creaţie, 
Dela starea de fapt pe care-o realizează prezența acestuia în 
lumea de azi — va trebui să se pornească, 

Pentru a înfățișa în chip potrivit o asemenea stare de fapt — 
prezenţa spiritului de creaţie filosofică în lumea germană — sunt 
de evitat două ispite. Prima ar fi tocmai cea de-a vroi să se vadă, 
în materialul acesta pe care-l dă spiritul de creaţie în noua lume 
germană, expresia unor creaţii împlinite. In fapt, însă, nu este 
vorba de aşa ceva, De aceea ne şi gândim la un simplu spirit de 
creaţie, iar în ce-l priveşte, nu judecăţile de valoare vor da mä- 
sura, ci gradul de eficiență. Ne interesează așa dar mult mai 
mult în ce măsură găseşte gândirea filosofică germană moduri 
proprii de manifestare, decât dacă acestea pot fi încă sau nu con- 
semnate în istoria filosofiei. 

O a doua ispită ar putea însă intra în joc. Ori de câte ori se 
vorbeşte de fenomenul nou german, se subînțelege național- 
socialismul. Să fie, atunci, cercetarea modurilor de filosofare ale 
Germaniei de azi o analiză a filosofiei naţional-socialiste? Dar 
național-socialismul e o chestiune de viitor: după ce a pregătit 
națiunea germană pentru războiu, va avea să-i dea o formă de 
echilibru pentru timp de pace. Mai mult decât filosofia unei doc- 
trine care e sortită devenirii, trebue să intereseze aci matca filo- 
sofică înăuntrul căreia e posibil să se constitue o asemenea doc- 
trină, Devenită doctrină politică, o concepţie de viață își are fi- 
losofii ei oficiali şi uniforma ei. Dar concepţia de viaţă, ca atare, 
poate fi privită dincolo de închegarea ei într'o doctrină, care e un 
fenomen târziu și elaborat. Dincolo de doctrinari, ne interesează 
deci filosofii, sau cel puţin spiritul filosofic din noua Germanie. 
De aceea un Alfred Baeumler sau un Carl Schmitt, un Arnold 
Gehlen sau un Hans Freyer, ne sunt mai apropiați decât un Ro- 
senberg, tot așa cum problemele gândului ne sunt mai aproape 
decât cele ale sângelui și faptei. 

Dar problema turburătoare și interesantă, în cazul Germa- 
niei, e tocmai de a vedea ce complex filosofic îngădue să se pună 
tema sângelui sau a faptei politice. Trebue să fie, în filosofia 
aceasta a gândirii germane, ceva care o autoriză să treacă la act, 
să se întrepătrundă cu actul. E faptul de a nu visa, cum spunea 
Fichte ? Sau faptul de a visa mai adânc? 


* 
* * 


Acelaşi Hans Freyer care scrie o istorie a utopiilor politice, 
dela Platon până astăzi, arătând că în fiecare utopie valabilă e 
şi în joc voinţa de a o realiza — e cel care, cu alt prilej, arăta cât 
de legat e destinul filosofiei de cel al problemei politicului. Spre 
deosebire de punctul de vedere obișnuit, care vede în filosofie 
o îndeletnicire cu neobişnuitul, Hans Freyer sublinia — în 
« Blätter für deutsche Philosophie », (vol. IX, caiet 4)— că în- 
totdeauna, la culmile ei, filosofia s'a îndeletnicit cu problemele, 
aparent comune, ridicate de politic. Departe de a fi o părăsire a 
lumii acesteia, spre a se pierde în cine ştie ce construcții transcen- 
dente, filosofia cea mare, a unui Platon sau a unui Hegel, a avut 
întotdeauna «drept problemă proprie », spune Freyer, politicul. 

De aceea şi crede filosoful german că faptul politicului poate 
fi azi un prilej de înnoire pentru filosofia germană. In politicul 
acesta, în care multă lume s'a deprins să vadă, dacă nu o degra- 
dare a gândului filosofic, în orice caz o abatere a lui dela temele 
speculației obişnuite, Hans Freyer înțelege să vadă temele de 
culme ale filosofiei şi prilejul cel mai bun pentru ca filosofia ger- 
mană, care pornea altă dată dela Dumnezeu sau dela absolutul 
reprezentat de ştiinţa lui Newton, să se deschidă din nou către 
creaţii de viitor.’ 

Cum poate fi gândit aşa ceva? Hans Freyer o arată, mai 
întâi, în fapt: prin ordinea politicului își încoronează Platon vi- 
ziunea sa filosofică, scriind « Republica » şi, la sfârşitul vieţii sale 
«Legile »; iar Hegel face de asemenea, de vreme ce desfășoară 
acea grandioasă dialectică a spiritului, care avea, prin el dar în 
şi mai mare măsură după el, să devină o dialectică a istoriei. Dar 
filosoful german de astăzi ştie să sublinieze nu numai în fapt, 
ci și în drept, calitatea politicului de a fi obiect privilegiat de fi- 
losofare. Căci, spune el, în același articol menţionat mai sus, po- 
liticul e o a doua creație a omului. Ce ar putea revendica mai 
deplin pentru sine dreptul acesta de-a domina conştiinţa filoso- 
fică, obsedată cum este ea nu numai să refacă, prin cunoaştere, 
planul existenţei reale și obiective, dar şi să poarte mai departe, 
pe planul ei propriu, existența omenească ? i 

Filosofia germană a simţit cu ascuțime, în ceasul ei cel mare 
al idealismului, că faptul cunoașterii nu acoperă nevoile spi- 
ritului. Cunoaşterea tinde spre identificare, iar spiritul vrea să 
prindă viața în plinătatea ei — propria sa viață —nu identități 
moarte, E caracteristic, observa un alt gânditor german de azi, 
Hans Pichler, că limba germană nu are un cuvânt propriu pentru 
noțiunea de «identitate ». Ea foloseşte cuvântul de «Identität », 
care e de origină străină. Spiritului german pare a-i repugna omo- 
genitatea, pe care n'o întâlnește decât în câmpul neînsuflețitului. 
El preferă devenirea şi însuflețitul, deci consimte diversităţii 
lor. Iar între intelect, care se îndeletniceşte cu devenitul, şi ra- 
țiune, care încearcă să prindă devenirea, schimbarea, viaţa, — 
spiritul german înclină spre rațiune. Același Hans Pichler o arăta 
cândva, făcând tocmai comparaţia între intelect şi rațiune: in- 


A 


telectul, spunea el, e instructiv, în timp ce rațiunea e construc- 

tivă. Căci rațiunea — și aci vine vorba cea mare a filosofiei ger- 
mane — e facultatea «die sich an das Ungegebene hält... ». 

Conceptul acesta, atât de sugestiv, de «ne-dat», e greu de 
închipuit în cadrul altei filosofii decât cea germană. In orice caz 
filosofia greacă — în care s'au pus toate problemele filosofiei, 
cum s'a spus de atâtea ori —ar putea avea cu greu un corespon- 
dent pentru « das Ungegebene ». 'Trebue să ai o conștiință mai de- 
plină a haosului, greu de viață, decât aveau Grecii, spre a putea 
opera cu asemenea noţiuni, lar tocmai prin raport la Greci, și 
în acest punct chiar, se definește cel mai bine, poate, spiritul fi- 
losofic german. 

Sarcina şi-au luat-o, în această privință, gânditorii germani. 
Unul din cercetătorii de seamă ai Germaniei de azi, Max Wundt, 
mult mai puţin cunoscut decât renumitul său tată, Wilhelm 
Wundt, dar vrednic, prin fineţea spiritului său, de amintirea 
acestuia, — scria acum câţiva ani în «Blätter für deutsche Phi- 
losophie 5, (vol. VIII, caet 4—5) un articol de înfăţişare modestă, 
dar care închidea în el unele observaţii de preț asupra spiritului 
german. Articolul se intitula « Das Ungegebene bei Plotin » și 
pornea dela câteva notații ale altui gânditor german de azi, Her- 
mann Schwarz, în legătură cu acest concept al « nedatului ». 

Spiritul german, spune Max Wundt, s'a definit întotdeauna 
prin raport la cel antic. Dar, pentru antici, conceptul de bază 
e datul și lui, îi corespunde Fiinţa. Pentru atitudinea germană, 
conceptul fundamental, e în schimb, «das Ungegebene», iar 
lui îi corespunde nu «Sein» ci «Tun». Spiritul german s'a stră- 
duit statornic —să ne amintim de Meister Eckart sau de Fi- 
chte, spune comentatorul, — să depășească odihna şi ființa în 
echilibru, tinzând către prinderea acelei «deveniri » ce indis- 
punea atât de adânc, cu prezenţa şi coruptibilul ei, conștiința an- 
tică, « Gândirea germană caută peste tot viață, desfășurare, miş- 
care ». În timp ce anticul e orientat spre lucru, germanul pleacă 
dela interioritatea « sinelui », spune Wundt cu un termen care-i 
e propriu. Pentru antic, gândirea e sâmburele realității ; dar pentru 
German este voința. De aci concluzia comentatorului: nu clasicii 
greci, unde «nedatul » e copleșit de echilibrul creaţiei, influen- 
țează gândirea germană, ci filosofia greacă târzie, de pildă neo- 
platonismul. Nu Platon ci Plotin. 

Aci se situaeză o observație, pe care o fac cu stăruință, de 
când au început să-și înnoiască viziunea lor filosofică, feluriții 
cercetători ai Germaniei de azi. Spiritul german, spune în con- 
tinuare acelaşi Wundt, nu este, prin preferința sa pentru ordinea 
nedatului, străin de orice formă, cu adevărat «formlos ». Insă 
în aspirația sa către un anumit tip de forme, gânditorii germani 
au trecut întotdeauna peste cultura latină, cu formele ei prea așezate, 
prea juridic constituite, — tinzând să ajungă la Greci. Dar, încă 
odată, nu la Grecii din prima perioadă, nu la gânditorii cari stă- 
teau sub semnul identității dintre Fiinţă şi Gândire, așa cum o 
concepea un Parmenide, ci la acei Greci cari, împreună cu Plotin, 
căutau originarul, regiunea de dincolo de viaţă și gândire. Iar 
același lucru, acelaşi recurs direct la Greci ţinea să-l sublinieze, 
drept caracteristic german, și Alfred Baeumler, poate cel mai 
interesant dintre filosofii politici ai Germaniei de azi. El arăta, 
în cartea sa recentă, «Politik und Erziehung », cât de hotărît s'au 
ridicat întotdeauna, în epoca mai nouă, Germanii — cu Winckel- 
mann, cu Hölderlin, cu Nietzsche — de-a-dreptul la Greci, fără 
să mai folosească deci intermediul latinilor și al umaniștilor. 

De ce această punte aruncată între lumea germană și cea 
greacă sau o anumită lume greacă, peste Roma şi umanism? Pen- 
trucă Roma a gândit altfel. Oricât ar fi vroit Germania, de-a- 
lungul veacurilor, să prelungească imperiul roman, şi oricât ar 
încerca astăzi unii să amintească de cuceririle Romei vorbind de 
desvoltarea Reichului, — între spiritul german şi spiritul latin 
stă un zid: e poate «nedatul » acela. Căci Roma nu se mulțumea 
să împrumute dela Greci un fel echilibrat de a gândi. Ca orice 
lume care nu e de-a-dreptul creatoare, ea transforma echilibrul 
în rigiditate. Germania însă, care refuză datul, va respinge cu 
atât mai mult excesele lui. 

Se poate întâlni, la același Baeumler citat mai sus, sau într'o 
carte de esseuri dense (poate nu întotdeauna concludente), a lui 
Ernst Jünger, « Der Arbeiter », o isbitoare reacțiune împotriva 
datului: e atitudinea ostilă muzealului. Germania aceasta, care 
are atâtea muzee şi înțelege atât de bine fenomenul de artă, pare 
a respinge totuși spiritul de muzeu. Nu operele de artă închegate, 
nu «bunurile » artistice ale burghezului, nu muzeele ne intere- 

sează în primul rând — spune Baeumler, la fel cum spusese şi 

Jünger. Căci nu ele dau măsura unei culturi, ci faptul vieții unui 
popor. 

Când un popor e atât de liber față de ceea ce are, simți că 
în el este o patetică voință de a fi. De a fi ce nu este încă: 
nedatul. 

Iar aci reapare, în toată măreția lui, politicul. Filosofia cul- 
minează, pe această linie germană, în politic, pentrucă .singur 
acesta înfăptuește și prescrie destine. Oamenii pot gândi, oa- 
menii pot cunoaște, dar destinul lor e de a se defini, în ultimă 
instanţă, ca oameni. A gândi şi a cunoaște sunt în vederea unei 
mai bune definiri a lor ca oameni. Iar definirea nu se capătă. 
Ea se caută. In viziunea ei de azi, filosofia germană regăseşte 
obsesia platonică de a făuri. Dacă împlântarea gândirii germane 
în anumite moduri de viaţă istorică înseamnă o trădare a filo- 
sofiei, atunci trădarea a început de mult. Dar în fața acestei 
voințe formatoare, filosofia cealaltă are de răspuns cu destinul ei 
contemplator. Ea n'a răspuns încă. 


CONSTANTIN NOICA 


PREISTORIE 


Invăluiri de umbre și lumini trec prin pădure 

Dar omul codrilor le simte 'n suflet. Se trezește. 

Cine a fost?... Dar nimeni nu răspunde. Codrul tace. 
Și mintea greu, prin taine nepătrunse rătăceşte. 


E suflul nevăzut al vieţii care "'ncet coboară, 
Dar omul și pădurea-i simt apropierea. 
Infiorat se uită omul către noaptea adâncă 

Și "'ntâiași dată simte 'n inimă nemărgenirea... 


Viaţă din viață crește pururi, veşnic vie 

Viaţa tuturor din nou renaşte ’n toată firea. 
Un râu de aur curge pururea cu mii de valuri. 
Dar sufletul își simte mândru nemurirea... 


Un freamăt trece printre vârfuri de copaci și tufe 
Și-adâncurile codrului străvechiu de brad răsună. 
In ape de aur sunt scăldate trunchiurile svelte. 

Se tes prin frunze și prin ramuri razele de lună. 


Un suflu de viață nouă trece prin pădure... 
E grea de taina roadei clipa de singurătate. 
Cutremurată firea "'ntreagă freamătă spre viață 
Și vietăţile se sbat în cuib înfiorate. 


Și omul codrilor în suflet simte glasul firii 
Neauzit — l-aude totuș, vede nevăzutul. 
Adulmecând îndreaptă fața către vântul nopţii. 
Vrea ?n suflet să cuprindă, gândului nestrăbătutul. 


MARIANA MOȘOIU 


PROBLEMA EVOLUȚIEI 


Istoria gândirii evolutive este relativ nouă. Idei fragmentare, 
cu caracter evolutiv, se găsesc, de sigur, chiar în filosofia greacă. 
Ne gândim la Aristotel și cu deosebire la Heraclit. Idei asemănă- 
toare există şi în pragul erei moderne în legătură cu noțiunea 
de progres, ridicată de Condorcet, sau cea de transformism, sus- 
ținută de Lamarck. Străină de sensul gândirii evolutive nu e, 
apoi, nici filosofia naturalistă a lui Goethe, precum nu e nici 
încercarea cosmologică, datorită lui Kant și Laplace. O înche- 
gare sistematică a doctrinei evoluționiste apare, totuşi, numai la 
începutul celei de a doua jumătăți a veacului trecut, când știin- 
tele fizice, şi în special cele biologice și sociale, puteau oferi su- 
ficiente temelii pentru aşezarea unui întreg sistem de gândire 
evolutivă, Filosoful, de numele căruia această închegare se leagă, nu 
e numai bine cunoscut, ci e de-a-dreptul popular: e Herbert Spencer. 

Lumea, în care trăim, nu e statică, ci profund dinamică. Ea 
e în continuă și neobosită devenire; schimbarea e legea ei su- 
premă. Ideea de evoluție se leagă de această lege supremă a 
schimbării. Ea cuprinde şi vrea să cuprindă —spune Spencer — 
totalitatea acelor procese, în care schimbările se succed gradual, 
nu revoluționar, având o anumită direcţie, un anumit sens. E 
vorba, anume, de totalitatea fără de sfârșit a acelor procese, în 
care avem de a face cu o trecere dela simplu la complex, dela 
omogen la eterogen, dela nediferenţiat la diferențiat şi dela ne- 
integrat la integrat, în așa fel încât dela copil ajungem la omul 
matur, dela societatea primitivă la cea modernă, iar dela pre- 
supusa nebuloasă la Universul de astăzi. 

Ideea de universalitate și cea de continuitate sunt cele două 
idei de bază ale evoluţiei, așa cum Spencer o concepe. Procesul 
de evoluţie se aplică, după gânditorul englez, oricărei schimbări, 
fie că ea are loc în lumea fizică, fie în aceea a lumii vii. Trecerea 

dela simplu la complex, dela omogen la eterogen, dela nedife- 
renţiat și neintegrat la diferențiat şi integrat, o constatăm în toate 
cazurile. Lumea vieții nu se deosebeşte de aceea a materiei; ea 
e doar o continuare, o evoluție a ei, aşa cum chimia biologică 
pare să ne arate, 

Trecerea dela lumea fizică la cea biologică, din care derivă, 
cy timpul, cea psihologică și socială, este, apoi, continuă, fără 
salturi. Procesul evoluţiei se desfășoară în așa fel încât creațiile 
spirituale nu sunt decât etapa finală a celor biologice, care, la 
rândul lor, nu sunt decât continuarea celor fizice. Diversitatea 
aproape fără de sfârşit a fenomenelor din natură poate, fi, deci, 
cuprinsă într'un lanţ, fără întreruperi, care cuprinde și atomul 
de hidrogen și proteinele, precum cuprinde toate animalele in- 
ferioare și superioare, inclusiv omul. Ideea continuității e, așa 
dar, cel de al doilea principiu de bază al evoluţiei spenceriene, 
așa precum principiul universalităţii era întâiul. In consecință 
bifurcarea lumii în materie de viață, suflet şi corp, este o greșală. 
Manifestările spirituale stau pe acelaşi plan cu cele fizice, cu simpla 
deosebire că unele reprezintă începutul, iar celelalte sfârșitul. 
Diversele speţe animale, care pot fi grupate într'o înscriere evo- 
lutivă — așa cum Darwin a arătat — sunt destinate să facă legătura. 

Răsunetul filosofiei evoluționiste asupra gândirii moderne a 
fost enorm. Această filosofie însemna cea mai de seamă încercare 
a unui acord între gândirea filosofică, pe de o parte, şi cea știin- 
țifică, pe de altă parte. Un atare acord a existat pe vremea lui 
Descartes sau Kant, când domeniul științei cuprindea doar lumea 
fizică, mecanică. El a încetat să existe mai târziu, când domeniul 
ştiinţei a fost lărgit şi la ştiinţele vieții. Filosofia post-kantiană 
s'a arătat refractară acestei noui orientări a spiritului ştiinţific, 
persistând, în vechile făgaşe carteziene și kantiene, care neglijau 
cu totul realitatea științelor vieţii. E meritul lui Comte şi Spencer 
de a fi introdus în areopagul filosofic și considerarea noilor 
ştiinţe ale vieţii, ca biologia, psihologia şi sociologia. Ideea de 
evoluţie, prin care științele vieţii erau legate de cele ale naturii, 
a fost instrumentul, care a mijlocit această importantă renovare. 

Concepţia științifică mecanistă, pe care filosofia lui Comte 
şi Spencer se întemeiază, a fost însă cu vremea depăşită. Pe zi 
ce trecea, fenomenele vieţii se dovedeau a fi mult prea complexe 

pentru a fi cuprinse şi explicate în cadrele unei concepţii strict 
mecanizate. Ceea ce a mers de minune în ştiinţele clasice ale 
lumii moarte, adică în fizică şi chimie, mergea tot mai puțin în 
ştiinţele lumii vii. Evoluţia acestor ştiinţe a început să se facă 
întrun sens nou, diferit de acela al ştiinţelor fizice. In locul prin- 
cipiilor mecaniste, cristalizate cu deosebire în jurul ideilor de 
cauzalitate mecanică și explicare sumativă, şi-au făcut loc unele 
principii noi, ca acelea de cauzalitate imanentă, sinteză crea- 
toare, mutație, etc. Drept urmare, temeliile mecaniste ale filo- 
sofiei pozitiviste şi evoluționiste au început a se clătina. Orientarea 
filosofică şi cea ştiinţifică au ajuns la o nouă răscruce de drumuri. 
Era, astfel, nevoie de o nouă căutare de sinteză. Lui Bergson îi 
revine meritul de a o fi încercat. Opera sa a făcut epocă. Ea repre- 
zintă, de fapt, cea de a doua etapă a filosofiei evoluționiste. 
Noţiunea de evoluție spenceriană însemnează, în realitate, o 
simplă desfășurare mecanică de fenomene, ce nu aduce nimic 
nou. Ea însemnează doar o schimbare de poziţie, relaţie, nu şi 
una de calitate, natură. Totul e dat, prin urmare, dela început 
şi evoluția nu face decât să desfăşoare, adică să actualizeze, să 
traducă în faptă, ceea ce era dat ca simplă potenţă. Dar această 
concepţie, spune Bergson, neglijează, şi chiar contrazice, carac- 
terul cel mai de seamă al evoluţiei, acela de creație. Evoluţia, 
spune filosoful francez, nu e o simplă succesiune mecanică de 
fenomene Cantitative, ci curgere calitativă, aducătoare de noi și 
noi forme de viață. Ea e prin excelență creatoare, anume cu 
adevărat creatoare, nu aparent creatoare. Creativitatea este ca- 
racterul cel mai de seamă al vieţii; ea face parte integrantă din 
însăși esenţa vieţii, din elanul vital, cu care se identifică. 
Acest caracter creator al devenirii se aplică însă numai vieții, 
nu și materiei. Evoluţia, deci, este un fenomen caracteristic numai 
lumii vii; el lipseşte din lumea moartă a materiei, care e simplă 
extensiune în spațiu, nu şi curgere în timp. Universalitatea evo- 
luţiei este, astfel, părăsită şi cu ea, de sigur, şi ideea de continui- 
tate. Evoluţia se aplică numai lumii vieţii, nu și materiei, care 
zace pe un plan cu totul diferit. Intre lumea moartă şi cea vie 
prăpastia e de netrecut. Dela monismul evoluționist al lui Spencer 
ajungem iarăși la dualismul cartezian, cu singura deosebire că 
de astădată dualitatea nu se pune între suflet și corp, ci între 

lumea vie şi lumea moartă, adică viață și materie. Animalele 
sunt cuprinse în lumea vieții. Ceea ce nu era cazul la Descartes, 
pentru care ele nu aveau suflet și se asemănau cu totul mașinii. 

Dualismul bergsonian a mulțumit prea puţin spiritul modern. 
Pe cel anglo-saxon cu deosebire. De aceea o seamă de filosofi 
englezi au căutat o nouă soluție monistă, realizată tot cu ajutorul 
ideei de evoluţie, ca şi la Spencer, dar cu o idee de evoluţie di- 
ferit înţeleasă. Ne referim la doctrina evoluției emergente, preco- 
nizată de o seamă de reprezentanţi ai filosofiei anglo-saxone con- 
temporane, printre care în primul rând Loyd Morgan și Alexander, 
apoi Whitehead, Hobhouse și alți mulți. 

Punctul de plecare pentru doctrinarii evoluţiei emergente este 
tot caracterul de creaţie al evoluţiei, ca și pentru Bergson. Dar 
explicarea acestui caracter și în special aplicarea lui, este cu totul 
diferită. El nu caracterizează numai lumea vieții, ci și pe cea a 
materiei, iar explicarea sa trebue căutată în alte direcții decât 
elanul vital al lui Bergson. Ea trebue căutată în fenomenele de 
sinteză, pe care le întâlnim în chimie, și în fenomenul de mu- 
taţie, pe care îl găsim în lumea biologică. Molecula de apă, spun 
filosofii evoluţiei emergente, nu este o simplă asociere de doi 
atomi de hidrogen și unul de oxigen, ci o sinteză, adică o unitate 
nouă, cu proprietăţi specifice, diferite de acelea ale hidrogenului 
şi oxigenului. Același lucru se întâmplă în cazul tuturor celor- 
lalte sinteze chimice. lată cum ideea de creaţie există, deci, și 
în lumea materiei. Ea continuă, de sigur, să existe în lumea vieții. 
Evoluţia lumii și a vieţii e rezultatul acestor sinteze creatoare, 
ilustrate în lumea biologică în deosebi prin fenomenele de mu- 
tație, care se pare că joacă un rol atât de important în apariția 
speţelor. Noţiunea de creație e, prin urmare, și un concept ştiin- 
tific, nu numai unul metafizic. Ca atare el cuprinde o realitate 
care există cu adevărat, ce face parte din domeniul faptelor con- 
crete, cu care ştiinţa se ocupă. Atributul de emergent vrea să 
indice tocmai acest fapt de creaţie, ce caracterizează esenţa însăși 
a procesului de evoluţie. Ideea de universalitate din concepția 
evoluționistă spenceriană, părăsită de Bergson, este reluată de 
doctrinarii evoluţiei emergente. Fenomenul de evoluţie este uni- 
versal; el se aplică întregii panorame a fenomenelor, fie ele fi- 
zice, fie vitale sau psihice. Părăsită este doar ideea de continuitate, 

înlocuită cu cea de salt. Evoluţia nu mai e un proces continuu, 
ci unul discontinuu, cu perioade de constanță, urmate de altele 
de salt, succedate de noui perioade de constanță şi așa mai departe. 

Doctrina evoluţiei emergente a fost îmbrățișată cu multă căl- 
dură, atât în filosofie, cât şi în biologie. O seamă din cei mai 
mari biologi englezi şi americani, ca Haldane, Jennings, Her- 
rick, etc., au salutat-o cu foarte mult entuziasm. Unii fizicieni 
sunt, de asemenea, favorabili ei. Insemnează aceasta că doctrina 
evoluţiei emergente reprezintă ultimul cuvânt asupra devenirii 
creatoare a lucrurilor din Univers? De sigur că nu. Legenda 
«ultimului cuvânt » e prea veche ca să mai credem în ea. După 
toată probabilitatea însă doctrina evoluției emergente pare să 
aibe maximum de ecou în spiritul ştiinţific şi filosofic contim- 
poran. În cel englez în orice caz! 

Evident, acelaşi lucru nu ar putea fi spus despre filosofia 
germană, aproape cu totul indiferentă nu numai față de doctrina 
anglo-saxonă a evoluţiei emergente, dar şi față de teza franceză 
a evoluţiei creatoare. Și — poate — chiar față de filosofia evo- 
luţionistă în general | 

In adevăr, gândirea evoluționistă a avut foarte puţin răsunet 
în Germania. Cauzele sunt mai multe; fundamentală ni se pare 
cu deosebire una, anume punctul de plecare al filosofiei germane, 
care e cu precădere individul. Plecând dela individ, filosofia ger- 
mană distinge între lumea interioară şi cea exterioară. Una e 
lumea sufletului, cealaltă a corpului; una e spirit, alta e materie. 
Dualismul cartezian îşi găsește, astfel, deplină aplicare. Atât de 
vie încât un filosof de seama lui Kiilpe, vorbind despre dualismul 
corp-suflet, pune la îndoială orice progres dela Descartes încoace, 
aşa cum d. prof. Petrovici observă în unul din studiile d-sale. 
Ori, între această dispoziție filosofică eminamente dualistă și între 
poziţia evoluționistă împăcarea este aproape cu neputinţă. Filo- 
sofia evolutivă implică, se pare, prin însăşi natura ei, o altă po- 
ziţie, în care spiritul şi materia să apară mai mult în raporturi 
de succesiune, decât de simplă coexistență. O atare poziție am 
întâlnit atât la Spencer, cât şi la Morgan sau Alexander, pentru 
cari spiritul derivă din viață, iar viaţa din materie. O poziţie ase- 
mănătoare am constatat la Bergson, care a unit spiritul cu viața, 
O poziţie similară nu poate fi găsită, însă, în filosofia germană." 

Plecând dela dualismul corp-suflet, filosofia germană a preferat, 
ca şi Descartes, să se ocupe dela început numai de spirit, anume 
de spiritul uman. Biologia, adică știința vieţii în general, care 
cuprinde, de sigur, și animalele, rămâne în aceeaşi categorie cu 
ştiinţele naturii, care sunt, în cele din urmă, științe ale materiei. 
De aceea, dacă ideea devenirii nu a lipsit nici în filosofia germană, 
ea a fost aplicată, totuși, numai la spirit. Am avut, astfel, dialec- 
tica hegeliană, precum avem şi gândirea cu caracter evolutiv din 
așa zisele științe ale spiritului, Geisteszsssenschaften, reprezentate 
prin Dilthey, Rickert, Windelband, Spranger, Litt și alții. Alături 
de acești gânditori, care dacă nu pot fi numiți de-a-dreptul evoluțio- 
nişti, atunci, în orice caz, pot fi botezați istorişti, avem însă tradiția 
kantiană și neokantiană, precum și filosofia fenomenologică, pre- 
ocupate toate doar de esenţa spiritului, nu şi de devenirea sa. 

Mai mult decât refractară față de gândirea evolutivă s'a do- 
vedit a fi dela început gândirea teologică. In adevăr, ostilitatea 
cercurilor teologice față de evoluţionism și în special față de dar- 
winism, este prea bine cunoscută, pentru ca să mai fie nevoie 
să insistăm asupra ei, Soluţia unei împăcări nu a întârziat, totuși, 
să-și facă loc. Aceasta cel puţin în ţara de baştină a gândirii evo- 
luţioniste. Faptele, care au deschis drumul unei atari împăcări 
au fost mult mai multe. Primul şi cel mai de seamă a fost, de 
sigur, creştinismul fervent al celor mai mulţi gânditori evolu- 
ţioniști, începând cu Darwin și terminând cu Morgan și Alexander, 
în lucrările cărora cuvântul de Dumnezeu apare foarte des şi e 
socotit drept cauza finală a evoluţiei. Lucruri asemănătoare pot 
fi spuse şi despre Bergson, al cărui testament e, din acest punct 
de vedere, atât de gânditor, Ori, acești gândicori au cunoscut 
mai bine ca oricare alții adevărata poziţie a doctrinei lor față de 
ideea de Divinitate ! 

Pornind dela o interpretare a Bibliei mai mult ad figuram 
decât ad litteram, preocupată mai mult de adevăratul rost şi tâlc 
al expresiilor, decât de forma rigidă şi osificată a cuvintelor, 
doctrina teologică a reuşit să împace doctrina genezei cu teza 
Kant-Laplace asupra originii lumii. Continuând același drum, o 
împăcare asemănătoare poate fi —a fost chiar — obţinută şi între 
doctrina teologică şi cea evoluționistă, 

N. MĂRGINEANU 


FLUTURI DE AUR 


Insula a căzut în adânc 

Peste ea, plecat pe oblânc, 

A trecut timpul sălbatic 
Bolnav de neastâmpăr, lunatic. 


Mai aud în proaspete clipe 
Fluturi de aur bătând din aripe 
— Din moarte aurore, — surâsuri 
Peste veşteda oră, plânsuri. 


Melodii cu duh străveziu 
Și galben parfum de sicriu, 
Peste inimă-mi tot mai rar 
Cu chipuri albe de var. 


Din fluere de os vă mai sună 
Păpădia nopţii, veşteda lună, 
Fluturi cu fragedă soarte 

Din vinete insule moarte. 


POVESTE VECHE 


Pe sub teii în floare 

In paianjen de aur al lunei prinși, 
Dragoste ferită de soare 

Ne purtai în brâuri de ceaţă încinși. 


Primăvara iubirii în maiul umbros 
In roșia floare focuri suia, 

Stele prietene luceau mai jos 
Sângeriu, lumina iubirii le poleia. 


Seri cu pleoape lungi de mătase 
Au cules atunci spuma uşoară, 
Diamantelor roșii în urmă rămase; 
Mai porţi-le'n salbe ca odinioară? 


S'au scuturat în toamne de aur 
Teii de vise în melodice agonii, 
In toamna iubirii noastre, 

Diamant al extazului vei vesteji ? 


VREMELNICE RAIURI 


Toate plecările sunt triste 
Lucrurile nu mai alunecă 

Pe fața de altădată pierdută; 
Incet, încet, viața se 'ntunecă. 


Arcurile bucuriei s'au subțiat, 
Fluturii de aur de odinioară 
Ce în jurul inimei au sburat 
Sunt străvezii cadavre de ceară; 


Să mai plecăm, să nu mai plecăm 
Pe drumuri ce odată sfârşesc, 

Sau mergem inimă să ne 'necăm 
In maidanul timpului, împărătesc? 


O, vremelnice raiuri 

Vestejite încet în inima mea, 
Unde sunt cele o mie de naiuri 
Unde, mincinoasa stea ? 


FATA CU OCHII VERZI 


Niciodată nimic nu se 'mplineşte 
Văpaia din floare cu lacrima creşte 
Curgerea morţii se ayde în toate, 
Intr'un surâs al ei ne legănăm, poate. 


Visele în extazul mumă se mistue 

Și carnea lor arsă, în versuri doar fulgue; 
Culesul nostru trist ni se pare, 

Limpede diamant prins în tipare. 


Ai iubit o fată cu ochi verzi, 

Ai zidit o arcadie visând să n'o pierzi, 
Mai duci în inimă diamantele lor bolnave 
Ca flori de ceață pe ape, firave. 


Lacomul vis de arome şi-a poleit 
Aripi străvezii cu fluturi de aur, 

Și crudei lumini desvăluit 

Să vă ucidă, umbre culcate 'n tezaur. 


Vei mai fi lujer legănător oare, 
Purtătoare de stemă, roșie floare ? 
Fată cu ochii verzi, vraja s'a dus 
Țării florilor moarte prea-sus. 


SĂ NE PREGĂTIM DE MOARTE 


Inimă, să ne pregătim de moarte. 
Dincolo de calde cenuși pașii ne poarte. 
Te voi îmbrăca în mătase întunecată 
Lumina la porţile tale, să nu mai bată! 


Cu năluci alaiu, să trecem din lume 
După pleoapa închisă, tărâm fără nume; 
Păduri foşnesc din roşii frunzare 
Vegetale descântece, marea uitare. 


Lacrimă veche, diamant te adună 

In reci scânteeri nimic nu mai spună 
Visele-ţi s'au făcut focuri și flori, 
Lutul furat te cere să mori. 


ION BĂLAN 

Dacă aș putea să mă liniştesc, mi-aş scrie viața de sbucium 
pe care am trăit-o, aproape clipă de clipă, timp de șase luni. Știu 
că sub cenușe jarul se potolește greu, dar sfârşeşte prin a de- 
veni el însuşi cenușe. 

Cu mine însă, lucrurile se întâmplă altfel. 

Inserarea îmi pare un gol în care intru, fără putere de rezi- 
stență, cu gândul chinuit de o prevestire rea. Dimineaţa îmi pare 
prea plină, mă simt stingherit și în zadar mă strâng în mine, nu 
fac decât să cresc neliniștea care mă stăpânește. Simt evoluţia 
soarelui pe cer, ceas cu ceas, turburându-mă din fază în fază. 
Eri, parcă era mai bine; simțeam diferenţa de lumină şi umbră 
mai ușoară, azi le simt mai violente. 

Creșterea asta mă face uneori să simt toți nervii încordați. 
Alte ori mă apasă, Dar, numai aparent. Pentrucă în adâncuri 
neliniştea sapă, ca şuvoaiele în albie. 

Dar, poate nu este numai neliniște. Cred că tot Cosmosul își 
desăvârșește ciclul în mine: univers, în care se coace destinul sub 
crucea căzută a conștiinței mele chinuite. 

Și îmi pare acum, că seamăn mai mult cu plantele și cu mine- 
ralele, Conștiinţa mea nu mai este lucidă, s'a destrămat ceva 
ce nu mai pot reface. Este de ajuns să mă gândesc la o întâmplare, 
pentru a mă simți dus într'o stare de spirit chinuitoare care se 
amplifică mereu. Pentru a mă smulge din ea, altă amintire mă 
trece în altă stare, la fel de tulburătoare, 

Totuşi îmi pare că am căpătat o demonică facultate, de a 
intra în situații pe care nu le-am trăit niciodată, Viaţa cu prie- 


7 


c$ REVISTA FUNDAȚIILOR REGALE 


tenii mei nu mai este făcută din intervale; inevitabile frânturi 
pe care le conturează despărțirea. Simt continuitatea intensă şi 
înfricoşetoare, care leagă clipă de clipă viaţa lor de a mea. 

Numai neliniştea creşte mereu. 

In cele două zile pe care le-am făcut în tren dela Roma, până 
aici la Institutul meu, pe care de atâtea ori l-am uitat, nu am 
putut închide ochii. Mam gândit mereu la toate întâmplările 
prin care am trecut și totdeauna găseam mici ascunzișuri uitate, 
pe care dacă le-aş fi avut totdeauna prezente în amintire, poate 
aş fi putut să înconjur nenorocirea care s'a întâmplat. 

Imi dau bine seama că nervii mei sunt îndeajuns de încercaţi, 
pentrucă de zece ani, de când conduc Institutul acesta de nebuni, 
nu am avut nicio zi de repaus, până acum șase luni, când m'am 
hotărît să mă odihnesc plecând la Roma. Dar, poate chiar această 
prelungită rămânere printre bolnavii mei mi-a desvoltat func- 
ţiunile de adaptare pentru a putea rezista zguduirilor nervoase 
care trec dincolo de obişnuit. 

Când am plecat în acest drum de liniște, pentru şase luni, 
oamenii pe care îi întâlneam în tren sau în gările unde m'am oprit, 
îmi păreau anormal de asemănători. Mișcau fiecare în alte direcții, 
dar atitudinile și nervozitatea păreau comune. Nu eram mul- 
tumit. Mă temeam că mă voi plictisi și va trebui să mă întorc 
înainte de sfârşitul vacanței mele. Nu ştiam că voi da peste sen- 
zaţii tari, în care nici acum nu-mi apare lămurit ce era normal, — 
dacă totuși era ceva —şi ce era bolnav. De multe ori am avut 
impresia, că mă găsesc tot la Institutul meu şi că toată lumea 
asta, este un vast spital de oameni bolnavi de o singură boală. 

Când am plecat, am luat cu mine tot materialul de observaţie, 
pe care îl făcusem asupra paranoicilor, care mă interesau mai ales, 
şi despre care credeam că trăiesc numai un simptom al boalei, 
prin care omenirea se pregăteşte să treacă. Boala este oarecum 
în incubație, şi mă hotărisem să-i precizez contururile din ceea 
ce cunoșteam până acum. Aveam de multe ori impresia, că ea 
va schimba pe om, alterând întreg felul lui de gândire, sau schim- 
bând chiar gândirea cu o altă facultate, pe care trebuia să o do- 
bândească la sfârșitul unei evoluţii încheiate. 

M’am hotărît să plec la Roma, pentrucă acolo trăisem şase 
ani, în care timp studiasem medicina, şi pentrucă în cei zece ani 

de mai târziu o dorisem din ce în ce mai mult. Nu mă atrăgea 
viața trăită, pentru care aveam totuşi un sentiment palid de melan- 
colie și uneori de milă, dar un sentiment nou care venea parcă 
tot din amintire, anticipând zilele și lunile pe care simțeam vag, 
că le voi trăi liniştit. Mă gândeam la emoția potolită pe care o 
voi simţi în fața lucrurilor, pe care le admirasem cu zece ani în 
urmă și eram parcă satisfăcut, gândindu-mă că toate le voiu vedea 
altfel, cu aceea îngăduință pe care anii şi preocupările le lasă, 
când distanța întâlnirilor este mare. Și totuși undeva, într'un 
colț de amintire, descoper și o altă dorință mai intimă. 

In cei zece ani de lucru între nebuni, mă resemnasem, dar 
simțeam că încă sunt tânăr, că încă aş putea trece printr'o în- 
tâmplare, căreia mă ruşinam să-i spun aventură, deși era ceva tot 
atât de necunoscut. 

Mă contraria însă faptul că, în cei zece ani trăiţi între ne- 
buni, nu mi dădusem oboseala să cunosc oamenii sănătoși. Imi 
dădeam seama că trăiesc și ei clipe de încordare, de tensiune ner- 
voasă mare, dar vedeam ceva afectat, nenatural, lipsit de sub- 
stanța realităţii, pe care o aveau, așa-mi părea, numai bolnavii 
nebuni. 

Poate pentru asta, între întâlnirea mea cu Ernesto D'Amato 
și cunoaşterea lui nu am putut face nicio legăţură. Așteptam 
mereu un fapt concret, care nu se întâmpla, dar fără de care era 
cu neputinţă să văd forţa, care se înlănțuia între noi. 

De altfel lipsa lui de atitudine mă putea exaspera, și priveam 
distrat toate întâmplările, la care luam parte, fără să mă hotă- 
răsc la atitudine proprie. Totuşi, simțeam că trăiesc sincer, 

Cât sunt de stranii trecerile astea dela o stare de spirit la alta, 
în amintire! Şi nu ştiu de ce, sunt însoţite de o sensaţie de miros, 
pe care am avut-o în clipa în care le trăiam. Sau, cine știe ? Poate 
că nu este un miros, pe care îl bănuesc și plantelor și mineralelor: 
simţirea unui alt mediu decât acela propriu spaţiilor de aproape 
sau de mai departe. Este un miros-gust, pe care îl simțesc parcă 
mai mult cu glandele gustative. Ca atunci, când mâncând o pier- 
sică sau o gutuie, simţi gustul mirosului pe care îl au. Gândin- 
du-mă la Ernesto, simt un miros sărat și muced, pentrucă îl cu- 
noscusem la Veneţia. Amintindu-mi că-l văzusem la Viena, mi- 
rosul e acela al spitalului de nebuni, miros ușor de clor-ethil 

şi formol. Când mă gândesc la Pia, simt mirosul ei de liliac dis- 
cret, dar numai când o văd acasă, înainte de plecarea la preum- 
blare. Altfel, casa ei miroase a scoarță de arbore bine uscat. Ate- 
lierul lui Ernesto este miros de frunză de arțar proaspătă, strivită 
între degete. Miros violent la început, apoi din ce în ce mai slab. 
Ernesto, a haine noi și a tutun. Pia, a miez de lămâie cufundat 
în lapte, când nu e parfumată cu liliac. Mirosul anticipează gândul, 
care este concomitent cu schimbarea stării de spirit. Numai 
Marta îmi apare în amintire, fără să fie anticipată și nu simt nimic 
decât un gol mare care se cere umplut cu un sentiment nou. 
Marta stărue în toate amintirile, chiar când nu sunt cu ea, dar 
îmi pare atât de liniștită și lipsită de mișcare, încât neliniștea 
care mă chinue e toată din pricina liniștei ei. 

Dacă aș fi cunoscut pe Pia, sau chiar și pe Marta, indepen- 
dent de Ernesto, bănuesc că sfârșitul întâmplărilor, pe care le-am 
trăit ar fi fost altfel. Pentrucă Pia era o femeie care suferise și 
trăise cu toată dăruirea puterilor ei, și în momentul când am 
cunoscut-o era deșirată sufletește. Eu aş fi putut-o ajuta să se 
închege, să intru în viaţa ei ca o dorință firească, în semnul că- 
reia trebuia să se întâmple viața nouă. Pia nu era o femeie comună 
şi dacă temperamentul ei ar fi putut să se elibereze de suferință, 
poate ar fi ajuns la echilibru. Ar fi fost poate fericită, dar ea nu 
căuta asta. Pia ar fi vrut să fie fericită dar numai ducând cu ea 
tot tezaurul şi balastul unei vieți pline. Bucuria ei nu era nicio- 
dată pură, albă, bucurie numai pentru ea. Totdeauna era duioasă 
şi numai pentru alții. Dar asta, nu o putea duce decât la altă su- 
ferință şi la resemnare. 

Și, cine ştie dacă nu a luat parte la tragedia ei și Marta, fără 
să știe totuşi, punându-i în faţă frumuseţea ei și naivitatea plină 
de daruri necunoscute Piei. Pentrucă Marta, nu ar fi putut ajunge 
la suferința Piei niciodată. Avea în ea însăși, nu în viața trăită, 
nici în dorinţele pe care dorea să le realizeze, forța liniștită până 
la puritate, a frumuseţii. Cu cât am cunoscut-o mai bine, cu 
atât eram mai convins că liniștea Martei era forța suverană a 
destinului ei. 

Poate că lucrul acesta nu-l înțelegea nici Ernesto, deşi e sigur că-l 
simţea. Pentrucă toată atitudinea lui față de Marta, era de recule- 
gere în faţa frumuseții şi apoi de fugă, din teama necunoscutului, 

In Marta era prea puţin pământ și acela cât era, nu avea greu- 
tate, pentrucă era însuflețit, într'o desfătare ce se dăruia chi- 
nuitor de fără de prihană. 

Totuşi, dacă aş fi presimţit ce va urma şi aș fi încercat să-l 
înţeleg pe Ernesto mai bine, la începutul întâlnirii noastre, când 
el părea detaşat de Marta, chiar pentrucă eu nu o cunoşteam, 
poate că l-aș fi cunoscut așa cum era. Dar pierzând prilejul 
acesta unic, cunoscându-l pe el înţelegeam tot mai mult pe Marta, 
fără să ştiu niciodată ceea ce era Ernesto. 


H 


Pe Ernesto D'Amato l-am cunoscut într'o gondolă la Veneţia. 

Timp de câteva zile, drumurile noastre s'au încrucișat la 
Viena, apoi călătorisem împreună, fără să ne vedem. Ne-am în- 
tâlnit în faţa gării, la staţia de gondole. Fiecare aveam de gând 
să ajungem în Piaţa San’ Marco. 

— Vreţi să luăm o gondolă împreună? m'a întrebat el cu un 
plescăit al gurii largi și urîte, care m'a indispus. 

O clipă m'am gândit să-l refuz, să invoc motivul așteptării 
unui prieten și să-l las să plece singur. Totuşi, nu știu ce dorință 
inevitabilă, ca forța unui destin, m'a făcut să accept. Am coborit 
în gondolă alături de el, ferindu-mă să-l ating. 

— Rămâneţi mai mult timp la Veneţia? m'a întrebat el, după 
câteva clipe. 

— Nu cred, am răspuns repede, surprins de aceeaşi indispo- 
ziție pe care mi-o provoca plescăitul gurii urîte, 

Dacă aş fi putut, aș fi coborit din gondolă, sub orice motiv, 
pentiu a aștepta un alt vehicul sau a pleca chiar pe jos. 

Era ceva greţos în fața acestui om, cu cute mari pe frunte 
şi tăieturi adânci pe marginile maxilarului. Era urit, atât de urît 
încât îmi producea repulsie singur gândul că mă aflu lângă el, 
deși ocoleam să îl privesc, chiar când îi răspundeam și mă fe- 
ream să îl ating. 

— Unde să vă ducem? mă întrebă el. 

— Mi-e indiferent, vreau să ajung în centru. 

— Bine, a răspuns el și s'a lungit în barcă, lăsându-se pe 
spate, cu ochii pierduţi în zare. 


104 REVISTA FUNDAȚIILOR REGALE 


M'am uitat mai bine la el. Era urât, — îmbrăcat fără gust, 
cu hainele boțite și ghete mari din piele groasă — asemănătoare 
cu pielea obrazului spongioasă. Mâinile erau mari, noduroase, 
cu vinele ieşite, largi, umflând pielea. In timp ce îl examinam 
astfel, s'a uitat la mine, —şi dacă în zâmbetul lui n'aş fi 
văzut un fior de umanitate aş fi sărit din gondolă. Pentrucă 
privirea lui nu s'a oprit la mine, ci a trecut undeva prin mine, 
departe. 

— Dumneata nu ești toscan? a întrebat el cu o voce caldă 
de data asta, neobişnuit de catifelată, îmbrăţișându-și mâinile 
deget între deget. — Ai un accent din sud. 

— Nu, am răspuns eu, nu sunt deloc Italian. Sunt Român. 

— Român? a întrebat mirat. Ochii i s'au aprins de o lumină 
senină abia potolită. 

Au urmat câteva minute în care nu ne-am mai spus nimic. 
Eram mai liniștit, — deşi eram hotărît să o sfârșesc cât mai re- 
pede cu el. Și-a întors capul leneş către omul care conducea gon- 
dola şi a poruncit: 

— Michele, mergem la mal. 

Imediat, barcagiul a îndreptat gondola spre cheiu. 

— Pe aicea s'a plimbat şi D'Anunzzio cu Eleonora Duse, a 
spus el. Ai citit « Focul? >, — şi s'a uitat la mine cu aceeaşi uma- 
nitate în ochi, — care parcă cerea milă. 

— Nu l-am citit, —am spus eu — aproape supărat, pentrucă 
omul acesta nu îmi plăcea și nu voiam să avem despre ce 
vorbi. 

Ne-am oprit pe cheiu și am urcat. El a coborit înaintea mea 
și mi-a întins mâna. Niciodată nu am mai strâns o mână atât 
de puternică. 

— Să ne prezentăm, —a spus el simplu şi firesc. Eu sunt 
arhitectul şi sculptorul Ernesto D'Amato. 

I-am spus numele meu, — de data asta sigur de mine, parcă 
fericit că am scăpat de obsesie, 

— Cât e de plată? am întrebat pe gondolier. 

— Nimic, —a răspuns Ernesto D'Amato, —te invit la un 
ceai şi apoi Michele se va întoarce să ne ia. Cred că eşti de aceeași 
părere cu mine. Dacă ești Român, cred că vei dori să cunoşti câte 
ceva dela noi. Imi va face plăcere să fac pe gazda. 

N'am răspuns nimica, — deși mă gândeam că va trebui să 
fac ceva să scap de el — căci dacă nu mă mai înspăimânta îmi 
dădea totuşi impresia nesiguranţei. 

Ne-am îndreptat spre cafeneaua mare dela stânga Domului 
San’ Marco. Mergând mi s'a părut că Ernesto era mai înalt decât 
îl apreciasem eu în gondolă. Distanţa dintre umeri era enormă. Prea 
mare chiar pentru statura lui impresionantă. Pășea deșirat şi absent. 

Ne-am așezat la o masă și am fost surprins că omul acesta, 
care părea un gigant sălbatic ştia sta la masă firesc, fără a atrage 
atenția cuiva. 

— România —a spus el căzând pe gânduri. Intr'o zi îţi voi 
arăta o amintire din România. Cred că îți va face plăcere. 

Apoi s'a întors brusc și a chemat chelnerul. 

— Luăm vermuth, bine? Cu sifon mult face mai bine decât 
ceaiul. 

— Bine, am răspuns eu, gândindu-mă cu curiozitate la legă- 
tura pe care omul acesta o avea cu România. 

Mă gândesc și acum cât de ciudat ne-am împrietenit. După 
o oră dela cunoştinţa noastră făceam program comun. 

— Plecăm diseară dacă vrei. Eşti obosit? Până la Florenţa 
facem câteva ore — apoi suntem acasă. Eu sunt florentin. Cu- 
noști Florenţa? 

— Da, am mai fost de câteva ori, îmi place Florenţa. 

— E cel mai frumos oraş din Italia. Poate că e singurul frumos. 
Vrei să plecăm deseară? 

— Da, n'am nimic împotrivă. Prefer să stau la Florenţa câ- 
teva zile, decât la Veneţia. 

— Atunci să bem vermuthul, facem o plimbare pe lagune 
și plecăm la gară. 

Ieşiți în piață, o voce de femeie a strigat pe Ernesto. El s'a 
oprit şi văzând-o i-a făcut semn să se apropie, parcă încercând 
să-i explice prin gesturi că nu mă poate lăsa singur. Femeia a 
venit bucuroasă, s'a oprit în fața noastră, uitându-se întrebătoare 
când la Ernesto când la mine. 

— Ei Ernesto, ce faci pe aici? 

— Stai, Pia, să te prezint prietenului meu. Doctorul Amaru. 
E Român. lar dumneaei este Italiană, măritată cu un German. 
Medic, sau ce e? 

— Da, medic, a răspuns femeia cu o voce puţin alterată. Adică, 
a fost. Acum suntem despărțiți. 

— Bravo, Pia. Eram sigur că mai de vreme sau mai târziu, 
vă veţi despărți. Acum, totul e în ordine. Vino cu noi, dacă n'ai 
ce face. Facem o plimbare în larg, să arătăm prietenului nostru 
cerul Veneţiei. Apoi, plecăm la Florenţa. Tu? 

— Eu, plec la Roma. 

— Stai la Roma, acuma? —a întrebat Ernesto. 

— Da, sunt romană prin naștere şi prin alegerea domi- 
ciliului. 

— La Roma, voi merge şi eu peste câteva zile, am spus eu 
obligat să intru în vorbă. 

Pia nu a dat nicio atenţie vorbelor mele, iar Ernesto părea di- 
strat, gândindu-se la altceva. Michele ne aştepta la țărm. Am 
luat pe Pia la mijloc și ne-am depărtat în larg. Gondola luneca 
pe marea liniștită și nu vorbea nimeni. Incercam să mă gândesc, 
dar nu găseam niciun punct de sprijin. Simţeam ochii Piei aţin- 
tiți asupra mea, dar voiam să par indiferent. Era tânără încă, 
avea fața ovală și pielea subţire, de coloare brună-verzuie. Ochii 
verzi şi părul arămiu, aveau ceva ce contrasta cu liniile feței prea 
resemnate. 

— Dumneata eşti Român? Vei sta mult la Roma, domnule 
doctor ? 

Două întrebări, înainte de a aștepta răspuns la cea dintâi, 
mi-au părut puse numai pentru a vorbi ceva. Am răspuns plictisit: 

— Da, cred că voi sta o jumătate de an. 

— Ştii, Pia, a spus Ernesto, ne-am văzut la Viena și apoi 
ne-am întâlnit din întâmplare la stația de gondole. Poate prie- 
tenul nostru se va mira că m'am ţinut atâta de el, — dar am fă- 
cut-o numai dintr'o curiozitate profesională. Să ştii Dumneata, 
spuse el, adresându-mi-se, că ai ceva ce interesează. Nu știu bine 
ce, o indiferenţă și o libertate pe care nu le-am întâlnit de mult. 
Ceva care sugerează soliditatea sufletească, echilibrul complet, 
olimpic. 

— Ai dreptate, a spus Pia, nu ma întrebat nici măcar pentru 
ce m'am despărțit de bărbatul meu. 

— Credeam că vei spune dumneata mai târziu, am spus eu 
zâmbind. 

— Dacă nu mă întrebi, nu îți spun, a răspuns Pia, parcă aştep- 
tând s'o întreb. 

Dar eu nu am întrebat-o. Nu că eram indiferent, dar nu voiam 
să leg o prietenie strânsă, nici cu ea, nici cu Ernesto. 

Când am ajuns în larg, Michele a început să cânte. Întâi mai 
încet, apoi din ce în ce mai tare. Era o romanţă din Manon, un 
fel de invocare tristă a unei iubiri mari. Michele își făcea serviciul. 
Pentru mine însă era altceva, din momentul acesta am simțit că 
trăiesc o altă viață decât înainte, că am rupt-o cu trecutul şi că în 
fața mea e marele necunoscut. 

Ernesto, s'a întors spre mine, I-am făcut semn cu capul că-mi 
plăcea. Ştiam că e prea puţin și m'am grăbit să-i surâd mulțumit. 
Bine dispus, Ernesto s'a întins în gondolă, neținând seamă dacă 
stinghereşte sau nu pe Pia. 

Gondolierul cânta mereu. Când m'am uitat la Pia, am văzut 
că pe sub pielea creolă a feţei trecuse o undă de viață. Cu coada 
ochiului am zărit pe Ernesto. Zâmbea cu fața lui urîtă, privind 
lacom la albastrul departe de sus în jos. Cred că din atitudinea 
lui ieşea o dorință sălbatecă, egoistă, de a fi departe de noi, căci 
Pia s'a apropiat de mine. Ne atingeam acum bine de tot și sim- 
ţeam. respirația ei largă și neregulată. 

M'am lăsat puţin pe spate, pentru a-i vedea faţa. Acelaşi 
contrast dintre ochii ei și trăsăturile resemnate. Dar profilul era 
perfect şi avea o atitudine simplă deși se găsea strânsă între noi. 

Poate a simţit examenul pe care i-l făceam, căci ma întrebat 
surprinsă: 

— La Roma unde vei sta? 

— Încă nu știu, am spus eu, cu teamă că vom supăra pe Er- 
nesto. Poate în apropierea clinicilor. Totdeauna îmi caut locuința 
în apropierea gării pentrucă pe acolo am de lucru. 

— Sper că ne vom întâlni pe acolo. Câteodată, când este mu- 
zică bună la « Grand Italia », merg și eu. 

Nu ştiam de ce îmi dă informaţiile acestea, dar bănuiam că 
motivul trebue să fie Ernesto. Era evident, că între ei a fost odată 
ceva, sau poate mai era și Pia poate credea că eu îl cunosc bine 
pe Ernesto. 

De altfel, mă gândeam serios dacă trebuia să mai continui 
prietenia lui Ernesto, sau era mai bine să-i anunţ că plec la Roma. 

Deși era un secret pe care aş fi vrut să-l cunosc, — legăturile 
lui cu România, — și mă interesa şi cine era femeia aceasta, to- 
tuşi maş fi despărţit uşor de ei. In orice parte a pământului poți 
întâlni oameni, nu-i nevoie să te legi de primul om, pe care în- 
tâmplarea ţi-l pune în cale. 

Pia se apropiase și mai mult de mine și acum noi ocupam 
jumătate din scaunul gondolei, pe cealaltă jumătate era deșelat 
Ernesto. Părea că nici nu-i pasă de noi, urmărind ceva între 
apă și cer. Pia era atât de aproape de mine, încât îi simțeam 
respirarea caldă a gurii, amestecată cu un parfum discret de 
liliac. | 

Era mai elegantă decât femeile italiene în general, — cu croiul 
hainelor mai aproape de talie. 

— Ce ar fi să plec şi eų astă seară ?, a spus ea fără să privească 
pe vreunul din noi. 

— Vino, Pia, la Florenţa și aştepţi pe prietenul nostru, faceţi 
călătoria împreună la Roma. 

Nu îndrăsneam să-l privesc pe Ernesto. Imi era teamă să nu 
văd zâmbetul de batjocură, pe faţa urâtă. Dar nu zâmbea pentrucă 
vocea lui era gravă și caldă. 

Incepeam să cunosc pe Ernesto după tonalitatea vocii, deși 
îmi dădeam seama că omul acesta este o apă adâncă şi tulbure, 
Dacă aş fi putut rămâne o clipă numai cu Pia aș fi putut şti cine 
este și dacă aş fi rămas numai cu Ernesto, poate aş fi aflat cine 
este Pia. Poate că și ei gândeau la fel şi mă gândeam că nu ar 
trebui să-i las împreună, înainte de a rămâne eu singur, cu unul 
din ei. 

— Aşa am să fac, — a zis Pia. Când e plecarea? 

— Ai bagaje multe, Pia?, a întrebat-o Ernesto. 

— Nu, un geamantan mic. 

— Bine, atunci să mergem la mal, să-ți aduci geamantanul 
și plecăm la gară. Michele, spre mal, a ordonat Ernesto. 

Barca s'a apropiat de mal. Noi tăceam. Imi părea bine că 
Pia merge cu noi. Poate voi putea desluşi câteva lucruri, care 
mă interesau fără un motiv precis, despre Ernesto. 

Când am ajuns la țărm, Pia s'a ridicat să coboare. Ernesto a 
întrebat: 

— Trebue să venim și noi să te ajutăm? 

— Nu, a răspuns ea, dacă vreţi, puteţi rămâne. E o geantă 
mică cu necesarurile unei călătorii. 

— Bine, atunci te așteptăm, a spus Ernesto. 

Imi părea bine că nu m'am oferit, pentrucă protestul pentru 
Ernest ar fi fost și pentru mine valabil și ar fi trebuit să rămân 
lângă el. In situația de visare în care se afla, ar fi fost greu să îl 
fac să vorbească. Pentru asta am spus în timp ce mă ridicam și 
părăseam gondola: 

Ori cum ar fi geamantanașul, unul din noi trebue să vă 
ajute. Vreţi să viu eu doamnă? 

— Îţi mulțumesc, dacă vrei... a răspuns Pia şi pentru prima 
dată zâmbea deschis și mă privea în faţă. In urma noastră Er- 
nesto, s'a întins în barcă, ocupând și locurile noastre. 

— Bine, bine, duceţi-vă, dar să nu staţi mult. 

Am plecat pe o ulicioară mică, ce trebuia să ne scoată în Piaţa 
San’ Marco. Am făcut câţiva paşi fără să ne spunem nimic. Apoi 
am simţit că se apropie de mine, îmi atinge umărul cu umărul 
ei, și cu același zâmbet deschis m'a întrebat: 

— Il cunoști de mult pe Ernesto? Sunteţi prieteni buni? 

— Spune-mi, doamnă, am răspuns eu, dumneata ai întotdeauna 
obiceiul de a pune două întrebări deodată? 

— Cum? a spus ea pufnind în râs şi apropiindu-se și mai 
mult de mine. Cum pun două întrebări? 

— Da, am răspuns eu, — până acuma de două ori dumneata 
mi-ai pus câte două întrebări. 

— E interesant. Atunci răspunde-mi măcar la una. 

— De ce? Voi răspunde la amândouă. Pe Ernesto nu-l cunosc 
de mult. Nu prea ştiu în ce stadiu de prietenie mă găsesc cu el. 

Aveam de gând s'o întreb ceva despre el, — orice numai să 
încep să-l înţeleg, — dar mă temeam că îmi va spune prea puțin, 
sau poate chiar nimica și își va da seama că vreau să aflu ceva dela 
ea. Am tăcut, continuând să merg alături și încercând să încetinesc 
pasul. Dar Pia se grăbea mai mult, ferindu-se să mă privească. 

— Este un băiat bun și un sculptor foarte mare. Când l-am 
cunoscut, m'a rugat să-i pozez, apoi am devenit prieteni. — Iar 
după o pauză: — Spune-mi, dumneata îl înţelegi? 

— Eu aș vrea să-l înţeleg, am răspuns, dar până acuma sunt 
departe de el, Cine știe, poate mai târziu. 

— Și eu aș vrea să știu ce gândește. Intr'un timp eram si- 
gură că e îndrăgostit de mine. Dar nu îl cunoşteam. Totuşi, când 
i-am spus că sunt pe cale să mă mărit, mi-a spus, că am făcut 
bine să mă despart. Omul ăsta vede, în tot ce se întâmplă un bine. 
Eu știu că acum crede că eu şi dumneata vom fi prieteni buni. 
Dar vei vedea că nu se opune. Va lăsa lucrurile să se întâmple, 
parcă ştiind că va urma și sfârşitul. 

— Poate e un filosof care se resemnează. Dar spune-mi dum- 
neata — vrei să fi sinceră cu mine?—ai fost amanta lui? 

— Nu, — n'am fost. Vorbesc foarte sincer. Intr'un timp aș 
fi vrut să fiu. Dar, totdeauna trecea peste lucrurile astea râzând. 
El are multe femei. Vei vedea la Florența, câte îl caută, deși e 
urât, încât firesc ar fi ca orice femeie să se desguste. Totuși fe- 
meile îl iubesc, — el le refuză. Soţia lui este foarte frumoasă. 

— Cum, Ernesto e căsătorit? am întrebat poate prea mirat. 

— Da, nu ai ştiut? 

— Nu, nu ştiam nimic, nu mi-a vorbit niciodată. 

— Va fi greu să ţi-o prezinte, dar de vorbit vorbește despre 
ea. E foarte frumoasă. 

Am tăcut amândoi. Nu ştiu de ce nu puteam crede că Ernesto 
este căsătorit. Pia ma prins de braţ şi wa oprit. Ajunsesem la 
hotel. Peste câteva minute eram cu un geamantan uşor şi mic în 
mână. Probabil nu avea decât albituri, pentrucă era prea ușor. 
Mi-a venit în gând s?o întreb dacă n'are flori înăuntru. Am tăcut 
totuşi, mirat că-mi trece un asemenea gând prin minte. 

— Il vei vedea des la Roma. Să ştii că nu are prieteni. Nu 
vrea el să aibe. Dacă dumneata îi eşti prieten apoi să știi că te-a 
ales bine. Cred că ești primul lui prieten. E un sculptor mare și 
un arhitect de mare gust. 

Pia a făcut o pauză, apoi grăbind pasul: 

— De altfel vei vedea dumneata, e artist mare, e om de spirit, 
citește mult. E plin de calități. Păcat că e așa de urit. 

A urmat din nou o pauză, apoi Pia a vorbit, uşor emo- 
ționată: 

— De altfel nici nu aş vrea să fie altcum. Aşa urit, cu spiritul 
lui grozav; numai aşa îi stă bine. 

N'am mai vorbit nimic până la gondolă. Pia și-a luat locul 
la mijloc şi în fața ei era geamantanul. 

— Hai, Michele, spre gară, —a spus Ernesto leneș, îndrep- 
tându-se în gondolă, apoi către noi: cred că peste câteva zile 
voi fi şi eu la Roma. Voi veni să vă cercetez. De acuma veţi fi 
prieteni, dacă voi întâlni pe unul, voi ști ce face celălalt. 

— Da, a răspuns Pia, firesc, prietenii tăi Ernesto sunt prieteni 
și între ei. 

— Un omagiu, Pia, pe care îl primesc numai dela tine, — a 
răspuns el tot atât de firesc. 

Michele ne ducea pe canalul mare, apa era liniștită și toți 
trei priveam distrați la marmura albă sculptată a caselor de pe 
margini. 


III 


Dacă aș fi putut găsi înlănțuire firească, ori măcar bătătoare 
la ochi, între prima întâlnire cu Ernesto la Viena și cunoștința 
noastră la Veneţia, poate că aș fi considerat legătura noastră, 
ca o legătură comună. Dar întâlnirile dela Viena, pe care nu le 
puteam uita, erau parcă depărtate, ireale, și el însuși îmi apărea 
altul. De aceea toate întâmplările cari urmează au avut un început 
ciudat şi continuarea neverosimilă nu ma mai mirat. 

Mă oprisem la Viena cinci zile, nu pentrucă eram obosit 
sau pentrucă vroiam să petrec. De abia plecasem dintre nebunii 
mei și iată curiozitatea profesională era mai tare ca mine. Sim- 
ţeam nevoia să vizitez nebunii din Viena. 

Trecusem, ca proaspăt doctor, înainte cu vreo zece ani pe 
acolo. Aveam încă în amintire primirea caldă de atunci. Imi aduc 
aminte și acum că am ieşit dela spital cu o studentă discutând 
despre felul foarte divers, pe care nebunia îl prezintă la o anu- 
mită rasă și la anumite altitudini geografice. Ea îmi spunea că 
toate boalele au personalitatea lor bine stabilită, nu numai dela 
individ la individ, dar dela popor la popor, mergând mână în 
mână cu vechimea şi rezistența poporului. 

De data asta, am fost primit de un medic destul de bătrân 
şi binevoitor, care a înţeles foarte bine curiozitatea mea și mi-a 
arătat câteva cazuri într'adevăr interesante, 

Incă în prima zi am remarcat un om care nu părea să facă 
parte dintre bolnavi, un melancolic. Ședea pe o bancă într'o ati- 
tudine care atrăgea luarea aminte. Bustul lui era ușor ridicat şi 

faţa aplecată pe umărul stâng, aproape în extaz. Ochii zâmbeau 
viu din profil, dar în față nu era atât zâmbet, cât o încordare de 
privire departe, nedefinită. 

A doua zi el păstra aceiaşi atitudine. Ceva mai departe, de 
pe o altă bancă, un om îl privea aplecat asupra unui caet în care 
trăgea linii. Am întrebat pe medicul care mă conducea, dacă 
este tot un bolnav sau vreo rudă a melancolicului. El mi-a răs- 
puns că este un pictor italian care vine destul de des şi observă 
bolnavii, luându-și schiţe. 

Eu găseam că atitudinea melancolicului nu era picturală ci 
am spus medicului că mai repede ar putea interesa un sculptor, 
această formă de melancolie în extaz. Italianul a tresărit când am 
vorbit şi și-a ridicat ochii de pe hârtia pe care însemna, privindu-mă. 
Avea faţa urîtă, cu buze groase și trăsături tari. M'a privit la început 
foarte serios, apoi a zâmbit aproape timid. In toate cele cinci zile, 
l-am întâlnit mereu lângă melancolic, desena rar, mai mult privea, 
fumând. Medicul îl înţelegea și am văzut că îl privea cu bunătate. 

De două ori, când ne apropiam de postul său de observaţie, 
pictorul s'a depărtat discret, pentru a reveni după ce am trecut 
la alt bolnav. Imi devenise atât de obișnuit încât în imaginația 
mea îl legam de viața melancolicului. Deşi figura lui mă izbise 
la început, tot atât cât şi a bolnavului, când l-am revăzut la staţia 
de gondole în Veneţia și când l-am auzit că îmi vorbeşte, nu îmi 
părea un om din lumea mare cu care m'am întâlnit să fac un 
drum și apoi să mă despart. Prezenţa lui lângă bolnavul din Viena, 
era parcă necesară pentru cadrul gândului meu. Dar la Veneţia 
nu mai era în amintire. Era viu şi era un om cu care aveam ceva 
mai mult decât o vizită la un nebun. Vitalitatea lui, de când l-am 
văzut puţin gârbovit pentru a părea mai politicos, urîțenia lui, 
mi-l făceau nesuferit. 

Mă obișnuisem la Institutul meu să stau de vorbă cu oameni 
cari vizitau pe bolnavi, dar raporturile mele cu ei, nu treceau 
niciodată dincolo de obligaţiile profesionale. 

Imi aduc aminte cum într'o zi cumnatul unui nebun, pe care 
îl tratam de mult, m'a invitat la masă pentru ziua următoare. 
M'a indispus atât de mult, încât după ce am refuzat, destul de 
nepoliticos, m'am simțit rău câteva zile în șir. Când vedeam pe 
bolnav sau pe sora lui şi pe cumnatul care mă invitase, deveneam 

mai aspru și mă simțeam stingherit., Deși toată viața mea era 
numai pentru bolnavi, totuși după ce îmi sfârșisem lucrul, sim- 
team necesitatea să rămân singur, să iau masa și să citesc până 
târziu, rămânând în apropierea nenorociţilor cărora voiam să le 
fiu de ajutor şi totuși departe, în lumea mea. 

De câteva ori au venit la mine colegi de facultate. Prezența 
lor era pentru mine o destindere sărbătorească, dar după ce plecau 
oate intrau în normal. Nu mă simţeam nici nenorocit nici singur. 

Poate pentru asta, Ernesto mă atrăgea fără să îi doresc pre- 
zenţa. Aveam impresia că mă silește să fac ceva peste voința mea. 
Ernesto îmi aducea aminte de nebunul melancolic. Cum mi-a 
spus mai târziu, el s'a simțit atras de mine când m'a auzit vor- 
bind de atitudinea sculpturală a nebunului. Ernesto era sculptor , 
dar medicul bătrân uitase și nu putea să-şi dea seama că atitu- 
dinea nebunului era liniște în extaz. 


IV 


Cu toate insistențele mele de a-mi lua o cameră la hotel, Er- 
nesto m'a dus acasă la el. De altfel Pia m'a asigurat că are un 
palat cu foarte multe camere nelocuite şi era sigură că nu vom 
fi singurii musafiri. Pia se aștepta să mai fie cunoscuți sau « prie- 
teni », cari îl căutaseră și, pentrucă nu l-au găsit acasă, așteptau 
comod instalați în casa lui. Acești « prieteni » nu aveau să-i spună 
nimic, — îl căutau numai pentru a-i face plăcere și a sta cu el 
de vorbă. Pia spunea că în adevăr îi făceau plăcere, deşi nu se 
ocupa de ei. De altfel adevărul era că ei veneau pentru alte lu- 
cruri la Florenţa, — sau poate plictisiți de orașele lor, făceau 
o escapadă de câteva zile, pentrucă nu îi costa nimic. O femeie 
de serviciu era însărcinată cu primirea acestor oaspeţi. 

Camera mea era în imediata apropiere de atelierul lui Ernesto, 
iar Pia în cealaltă parte a casei, rezervată mai mult femeilor. Mai 
era o femeie — Amalia — un fel de ziaristă scriitoare dela Roma, 
care îl aştepta, și un arab venit dela Milano, Omar, care se ocupa 
cu boxul, pregătindu-se pentru nu știu când, să iasă în arenă. 

Mi-a făcut impresia că Ernesto era bucuros că îi vede, dar 
după mai puțin de o oră parcă îi uitase, lăsându-i să se descurce 
singuri, fără răspuns când îi puneau întrebări. 

Am luat masa în atelierul lui numai cu Pia. La început credeam 
că și ceilalți doi au fost invitaţi și l-am întrebat chiar pe Ernesto 
dacă trebue să-i așteptăm. 

— Lasă-i să mănânce fiecare în camera lui. Sau, dacă vreau, 
mpreună. Poate mâine sau poimâine îi vom invita şi pe ei 
odată. 

In timpul mesei, Pia a vorbit mult, — despre femeile scriitoare 
şi ziariste — cari își pierd feminitatea fără să câştige ceva, umi- 
indu-se înaintea bărbaţilor pentru a le spune două vorbe pentru 
gazetă. Pia vedea viața lor lipsită de demnitate și de mândrie. 
Apoi pe neașteptate a întrebat: 

— Ernesto, ai văzut-o pe nevasta ta, de când am sosit? 

— Da, am fost să o văd. De altfel nu e mult de când am plecat. 
Obișnuim să stăm de vorbă numai când lipsim mai mult. 

A înfulicat apoi o bucată mare de pește, ca și când nu mai 
putea continua, fiind prea ocupat. 

Imi era penibil să mă uit la el când mânca, pentrucă lua bu- 
cățile lacom, frecându-și repede și mult maxilarele înainte de a 
înghiți. Făcea impresia că gândește mereu cu ochii. De câte ori 
Pia sau eu, îi puneam o întrebare, — înainte de a răspunde, ne 
privea domol, apoi din ce în ce mai stăruitor parcă ar fi vrut să 
pătrundă în sensul întrebării și răspundea leneș, fără a încerca 
să moduleze vocea. Aveam impresia că repetă un răspuns pe 
care l-a spus în gând. 

— Doamna este Italiană? — am întrebat eu, deși întrebarea 
îmi părea inutilă. 

Ernesto ma privit atent și rece, apoi a răspuns ursuz: 

— Nu, este Englezoaică. 

— Dar e foarte frumoasă, a ripostat Pia. Spune Ernesto, ai 
mai văzut vreodată o femeie atât de frumoasă? 

— Nu, a răspuns Ernesto cu gura plină — făcând un gest 
disperat, că nu mai poate continua imediat. In genul acesta 
niciodată. Nici nu-mi pot închipui atâta perfecțiune vie. 

— De ce nu o prezinţi şi prietenului nostru 3, a întrebat Pia. 

— A! exclamă el cu ochii în farfurie, şi am avut impresia că 
e supărat pe Pia pentrucă se amestecă în lucruri la care s'a gândit 
şi le-a aranjat el: — I-o prezint, de ce nu? Vom avea timp și 
pentru asta. 

— Va trebui să ne spună impresia adevărată, fără să țină seamă 
că e nevasta ta. 

— Nu mă îndoiesc că voi avea aceeași impresie pe care o aveţi 
toți —am spus eu, pentru a încheia o discuţie care îmi părea 
că nu îi plăcea lui Ernesto. 

— Să ştii, a adăugat el, că este în adevăr aşa cum spune Pia. 

Am tăcut toți până la sfârșitul mesei. Pia iscodea cu ochii pe 
Ernesto parcă ar fi vrut să mai afle ceva, dar el mânca tăcut, fără 
să ne privească. Incercam să-mi imaginez un Ernesto mai puţin 
urit. Făceam retușeri la buzele prea groase şi prea mari, — o piele 
mai puțin spongioasă, o frunte mai puţin enormă și mai boltită. 
Trebuia să iau prea mult şi să adaug tot atât de mult pentru a 
avea un alt om, — normal. Şi urechile erau prea mici pentru 
căpăţâna lui. Hotărît, dacă ar trebui să refac pe Ernesto, mai 
ușor aș face unul nou, din alte elemente. 

După masă, Ernesto a scos dintr'un colț al camerei lui de 
lucru o bucată de marmură neagră și a pus-o pe masă înaintea 
mea. Era un Pan, în miniatură. Zeul naturii stătea pe o stâncă 
şi cânta dintr'un fluer, piciorul stâng rezemat peste cel drept. 
Avea fața obraznică şi părea mulțumit. Era o sculptură delicată, 
care pe lângă linişte exprima şi o virilitate orgiacă — aproape 
violentă şi păgână. 

— De ce l-ai făcut în marmură neagră? am întrebat eu. 

— Pentrucă mi-a rămas un bloc mic de marmură neagră, 
cu care a trebuit să fac ceva, —a răspuns el râzând zgomotos. 
De altfel nu are mare importanţă. 'Toată piesa am făcut-o la ce- 
rerea ei. Ea mi-a dat subiectul. Și a adăugat mai rar, aproape 
scandând: 

— Era în prima noastră lună, pe atunci mai credeam în dra- 
goste, 

— Dar acum nu mai crezi? a întrebat Pia, oarecum mulțumită. 

— Ba da, dar altfel, 

Nu ştiu, mi-a părut sau a fost aevea: glasul lui Ernesto tre- 
mura ușor şi nu mai avea unitatea metalică de totdeauna. Era 
parcă tulburat de emoție. 

A venit apoi femeia de serviciu, să strângă masa. Ernesto 
i-a cerut să mai aducă vin şi să lase paharele. Simţeam că are 
chef de vorbă și nu voiam să i-l stric prin vreo întrebare ne- 

roadă. Imi era teamă de Pia, care era prea îndrăzneață şi maş 
fi vrut să-l supere cu întrebările ei. 

După ce femeia a adus vinul, Ernesto a umplut paharele și 
a sorbit pe al lui, fără să ne invite să-l urmăm. 

— Tu prietene poate nu ştii, —a zis el îndepărtându-și fața 
cu privirea în jos, către mine, că eu am adunat pe Pia de pe tro- 
tuar. Nu făcuse încă prostia, dar era pe punctul s'o facă. 

A tăcut parcă, așteptând ca Pia să-i dea dreptate. Dar Pia tăcea, 
privind paharul plin, fără să fie supărată de cuvintele lui. 

— Umbla după noroc, —a reluat Ernesto, — cu ochii legaţi 
şi când a simţit foamea și lipsa somnului era gata să-și ridice 
fustele. Era un exemplar de admirat: omul devenit prea om... 
Căuta un rechin gras, care s'o înghită. 

A făcut o pauză, şi-a umplut paharul, dar nu s'a atins de el, 
învârtindu-l între degete. 

— Era revoltată pe soarte. Dar soartea, destinul despre care 
toţi ştim câte ceva, ni-l facem noi înşine. În fiecare zi îl lucrăm 
în gând, până suntem tineri. La 30 de ani suntem făcuţi. Mai 
putem adăuga, dar puţin. Suntem osificaţi. Dacă ai putea vedea 
un om de 30 de ani, cu toate gândurile şi faptele lui de până atunci, 
ai putea să-i ghicești cu siguranță destinul. Destinul Piei era făcut 
de ea. A făcut teatru. A ajuns un nume în Italia, dar n'a știut 
să se menţie, Era desigur o greșală făcută undeva în viaţa ei. 
Sau poate mai multe, 

Ernesto vorbea chinuit. Nu înțelegeam de ce era atât de puţin 
delicat cu trecutul Piei şi mă miram că ea nu reacționează nici 
cum. După o pauză grea, în care mâinile lui Ernesto mișcau 
nervos paharul, — prietenul nostru a reluat: 

— Fiecare din noi are în viața lui o greşală. De multe ori o 
ducem toată viaţa și o multiplicăm şi mărim chiar, vrând să o şter- 
gem. Ca pe o pată de ulei pe care încercăm să o scoatem cu apă rece, 

A luat cu grabă paharul și a înghiţit lacom vinul. M’am uitat 
la Pia. Imi părea tot mai frumoasă şi mai vie. Mai ales formele 
trebuiau să fie perfecte. Când m'am uitat la Ernesto, am băgat 
de seamă că el mă examina cu atenție. 

— E frumoasă Pia și, mai ales, are forme admirabile. Hei 
Pia, ce ai spune să te desbraci, să te vedem aşa cum te-a lăsat 
Dumnezeu. 

Pia și-a luat paharul, l-a băut cu sete, apoi a stat câteva clipe 
nehotărită. 

— Dar de ce? Nu e nevoie doamnă, am spus eu. Nu înțeleg... 

Bâlbăiam. 

Ernesto a umplut paharele şi i-a făcut semn să se oprească. 

— Mai întâi să bem toți paharul întreg. Vreți ? 

— Da, am spus eu şi am luat paharul în mână, 

Ernesto și Pia au făcut la fel, — apoi am băut fără să ciocnim. 

Ernesto s'a ridicat şi a sărutat pe Pia pe frunte, apoi s'a apro- 
piat de mine. Vinul pe care îl băusem mă încălzise. Ernesto m'a 
prins de umeri cu mâinile lui mari, mi-a spus numele și mi-a 
atins cu buzele fruntea. 

— Aşa, ăsta este semnul prieteniei. Suntem prieteni toți trei, 
Hai Pia, sărută-l. 

Pia s'a apropiat de mine, m'a îmbrățișat, apoi m'a sărutat pe 
obraz, prinzând puţin cu buzele ei, colțul buzelor mele. I-am simţit 
respirarea amestecată cu parfum de liliac, întretăiată. 

Când şi-a ridicat privirea zâmbea —un zâmbet deschis, — 
parcă puţin încurcat, dar nu era fericit. 

Pia a început să se desbrace. 

— Oprește Pia, zise Ernesto tărăgănat. Am băut cam mult 
şi nu-mi mai pot controla simţurile. Mă simt în fața unor ho- 
tărîri mari, sufletul meu e frământat ca un ocean. Când e așa, 
sunt gata totdeauna să fac nebunii. 

S'a ridicat apoi, ca o furtună, şi a plecat: 

— Mă scuzaţi, vă las... 

S'a făcut tăcere. Pia şi cu mine fumam. Atelierul era plin de 
fum gros, care stătea în straturi, ca norii pe cer. 

— Te miri poate de tot ce se întâmplă, a zis ea încet. 

— Nu, nu mă mir deloc. Chiar asta mă pune pe gânduri, că 
nu mă pot mira. Imi pare că am intrat într'o lume cunoscută, 
pe care o doream de mult. Nu știu cum se vor sfârşi toate, dar 
boala lui Ernesto, probabil e contagioasă. Mă simt şi eu luat de 
vâltoare. E începutul unei furtuni care trebuia să vină de mult. 

M'am surprins apoi zâmbind necunoscutului, și am avut im- 
presia că am făcut un lucru pe care de mult nu-l mai făcusem, 
sau poate niciodată. Mă simţeam bine, chinuit chiar de binele pe 
care nu-l puteam înţelege. Zâmbisem cu adevărat și zâmbetul 

acesta făcea acum parte, sau era chiar, un eveniment care trecea 
dincolo de semnificația unui zâmbet. Nu era un zâmbet de bu- 
curie — nici schiţat pentru a face ceva. Era pornit dintr'un adânc 
în care albul începuse să se coloreze; să fie umbre şi lumină, 
neclare încă. 

Afară, soarele stăruia încă viu, nenatural de viu, ca la în- 


ceputul înserării. 
IULIAN POPA 


DIN MERELE ALBE... 


Ce bine ar fi ceasul zilelor să îl poți da 
Inapoi după chibzuiala şi inima ta, 

Să rămână tăriile-albastre gloduri sticloase — 
Când ni-om păși prin inimi să călcăm cu tălpi luminoas. . 


Ce bine, ce bine ar fi... Dar tu pământule, 
Frate vitreg, peste-otavele mele de velur 
Bolnav scuturi pasările râsului — și tu, vântule, 
Mai departe-ți săgeți pajurile de-aur în azur! 


Ce bine-ar fi... Dar înger neştiut te bate 
Singurătate — religie cu flori de lumină îngheţate - 
Din aripi nevăzute îmi scutură în creștet 

Umbre albastre, peste frunzare de vis veșted, 


Din îmbrățişări de linişti, din seara de alături, 
Din merele albe ale genunchilor puri, de omături, 
Ciocârlia versului se iscă lin, ciripindă 

Din răsăritul surâsului tău, — urcă "n oglindă... 


Ce bine-ar fi iubito, dacă... Dar clopot sângeră 
Din alt veac peste deal... In cămașă udă, de sânge, 
Cuvintele-romaniți pământul mi le scaldă, — 
Vulturul inimii își zgârceşte aripa caldă... 


... O să rămână pentru tine în urmă odată, 

Poate pentru poeți, iubiți şi bătrânii-copii, 

Deschisă ’n visări întrun parc, pe-o bancă, uitată 

In brume de-amurguri, o carte —ninsă de seri târzii... 


SĂ RĂSUNE 'N VEAC... 


Bate trup clar bate la hotar 

Cu luminări pure de mărgăritar, 
De-am iscat din țernă albă și din os 
Am iscat Zeu mincinos... 


Bate-mi mantaua bate 
Vântu” afară din cetate, 
Lung, pe drumuri bălărite — 
Pe sub stele părăsite... 


Răvăşit, în vânt, cu barba, 
Cat spre unde-i naltă iarba, 
Căci bocancii îndărăt, 
Milogesc genunchi de-omăt. .. 


Pe-aici unde nu te-arăţi, 
Ctitoresc Singurătăţi, 

Turn înalţ din gând sărac — 
Din cuvinte clopot fac 

Să răsune 'n veac de veac... 


Trup cu limpezimi de stea îmi stă 'n hotar l.. 
Dar călcând prin zare pe măgar 

Drum zdrenţit precum mi-i zeaua — 
Mag — prin beznă-mi dibui steaua... 


Glas din urmă-'mi cearcă punte 
Peste prag de veşnicii: 
Curcubeie de-armonii. . . 
Slobozeşte-mi-le 'n frunte !.., 


MÂNILE TALE... 


Toamna, toamna ruginii părului tău, 

Cerne-mi ca pe-o pâclă de-aur, cerne-mi-o pe duh, 
Să nu mai văd Ingerul rău 

Care mă bate cu aripi mari de văzduh. 


Pentru tine caut cuvintele-adevărate 

Din suișul scărilor de vis, 

Pe sub cerul zâmbet necuprins deschis... 
Dar toate cuvintele-s sub coastă sângerate. 


Peste singurătăţi, limbi subțirele 

Cum focurile de pe comori, — pâlpâe stele. 
Numele tău, cerc, pe larguri să sune, 

Dar el îmi vine clopot de moarte, de rugăciune... 


Ostenită las fruntea de greul umbrelor mari 
Peste drumuri de lună să cadă... 

Din mânile tale, viscol stelar 

Mi-aşterne inima sub zăpadă. 


“Toamna, toamna ruginii părului tău 
Incinge ca o pâclă aprinsă un astru.... 
Numai luna poartă peste brazdele sticlind 
Grapa-i de aur în grădina lacului albastru | 


STEAUA CIOBANULUI... 


Steaua Ciobanului, vii, 

Tremurând lumină prin veşnicii, 

Peste singurătăți luminând, — 

Peste anii de ieri tu înalți creștet sfânt 
Și alb, ca zâmbetul Fecioarei Marii... 


Steaua ciobanului, care înveți 

Logodnele privegherilor cu-al morţii îngheţ, 
Sub pologurile tale de vânăt senin 
Plopii_de aur ai toamnei mele, 

Peste gâturile înalte ale flacărilor de crin — 
Scutură vise, ning stele... 


Steaua Ciobanului care-mi luminezi 

Lâncezirea tinii cu albastre necuprinsuri de zăpezi, — 
Peste piscuri lumina ţi-o tremuri 

Peste plânsori de cocori o scuturi prin vremuri... 


Steaua Ciobanului, — picuri petale 

De aur din coarnele tale, 

Peste iubirile moarte, peste anii de ieri, 

In colbul din care-a urcat inima-mi ceril... 


Steaua Ciobanului din ceruri de venin, înalte, rămâi 
Peste glorii zadarnice, deșarte iubiri, să pâlpâi 
Cu albe înghețate singurătăți, 
Peste turnuri, ani, ape, cetăți, — 
Lumină să tremuri 
Albă, prin vremuri, 
Ca zâmbetul Fecioarei Marii... 
ION 0JOG 

In iarna anului 1940, în drum spre Albania, m'am oprit pentru 
câteva zile în Zagreb. Cunoșteam orașul din 1893. Imi plăcuse 
şi atunci, când l-am văzut întâia oară, şi doriam să-l revăd acum, 
după aproape 5o de ani. Când l-am văzut întâi eram un june 
de 25 de ani şi-mi urmam studiile la Universitatea din Graz. 
Veniam atunci în capitala Croaților, ca să mă atașez unui grup 
mare de Români ardeleni cari făceau o escursie la Roma și în 
toată Italia. 

Sosisem cu 2—3 zile înainte de termen. Aveam câţiva colegi 
de universitate în Zagreb, voiam să-i cercetez şi sub călăuzirea 
lor să le cunosc orașul. L-am cunoscut şi mi-a lăsat impresii 
puternice. Statuia lui Jelacici, în piața cea mai frecventată, mi-a 
impus cu dimensiunile și măreţia atitudinei. Acest luptător eroic 
al Croaților, care luptase contra Ungurilor în 1848—49, îmi era 
foarte simpatic. El corespunde lui Avram Iancu al nostru, 

Pe lângă monumentele artistice ale orașului am cercetat şi 
uriașul parc natural, numit 4 maximir », care de fapt e un codru 
de stejari urieşi, transformat în parc. In căldurile verii trebue 
să fie foarte plăcut la umbra acestor moșnegi cu coroana largă, 
cât o curte. 

Cunoscuţii mei erau tineri fără rol mai deosebit în viața pu- 
blică dar la îndemnul lor am făcut o vizită Episcopului greco- 
catolic, numit de «Cris», care își are residenţa aci, în capitală. 
Deși avea faima de maghiaron, că era rutean din Ungaria, P. S. Sa 
Iuliu Drohobetzchi m'a primit cu deosebită amabilitate și s'a 
interesat viu de rostul umblării mele. M'a invitat chiar la masă 
şi a adus la această masă şi personalitatea politică cea mai fruntașe 
pe atunci în Croaţia, pe Dr. Frank, care s'a interesat viu de si- 

tuaţia culturală şi politică a Românilor din Ardeal. Mai mult. 
El spunea, în auzul tuturor, că Românii au fost mulți și în Croaţia 
în veacurile trecute. Prin secolul al XIV—XV-lea, documentele 
vremii sunt pline de « Valachi » și nu știe, dacă vr'un istoriograf 
le-a cercetat și utilizat. Urme despre aceşti Români — Valachi — 
mai există în numirile toponimice. Chiar în Zagreb este o stradă 
a Valachilor: « Walaska ulicza ». Am identificat-o și eu de atunci, 
şi după situație mi se părea că acolo vor fi venit Românii noștri 
la piață, cu mărfurile lor speciale, cărbuni, de vor fi fost pădu- 
reni, ca cei din Istria, din jurul Fiumei, sau cu brânzeturi, de 
vor fi fost oieri, ceea ce e mai verosimil. Astăzi, am constatat, 
nu se mai numește oficial aşa, ci are alt nume, în graiul local al 
bătrânilor .mai trăește vechia numire, ca și numele străzii Nem- 
ţilor: Nemeczka-ulicza. 

Toate aceste amintiri au înviat în sufletul meu, când, în 22 
Ianuarie 1940, am ajuns din nou în Zagreb și m'am văzut la 
adăpost, în Hotel Imperial. Hotelul acesta nu e prea mare, nici 
de lux, dar e modern, înzestrat cu calorifer şi tot confortul şi 
foarte curat. Pe mine mă îndrepta spre el faptul că soția pro- 
prietarului e Româncă din Ardeal, după tată, și chiar înrudită 
cu familia noastră. Îndată ce m'am instalat ca orice călător, m'am 
pus la nițică odihnă, că era de dimineaţă, și drumul dela București 
până aci e destul de lung, iar cu înzăpezirile am mai avut şi o 
întârziere de 12 ore, că numai în Subotica am stat opt ore în gară. 

Cât ce a primit carta mea de vizită, d-na Seca —cum i se 
zice în familie — plină de surprindere şi de bucurie, veni să 
mă vadă; nu-i venia să creadă. Mă pofti în apartamentele lor. 
In curând sosi și domnul proprietar, Teodor, pe care nu-l cu- 
noscui până aci, şi îndată mă făcură oaspele lor familiar. 

Amabilul meu amfitrion mi se oferi de călăuză ca să revăd 
orașul, care, într'o jumătate de veac de când nu l-am văzut, a 
făcut progrese admirabile. E o adevărată Vienă a Croaţiei, ca 
urbanistică şi strălucire. 

Se cuvenia să mă prezint întâi Episcopului meu... dar el 
murise de mult, și succesorii săi muriseră. Era tocmai vacanță 
la scaunul episcopesc. Am vizitat totuși Seminarul gr.-cat., unde 
un tânăr profesor, cult, cu studii dela Roma, ne-a primit foarte 
frățește, Ca la noi în țară! După câteva cuvinte de bun venit, 

a răsărit pe masă o sticlă pântecoasă, cu vin purpuriu, ispititor 
de gustos, Indată am ajuns la dulce înfrățire. 

Și mai călduros, dacă se poate, am fost primiţi la parohia 
romano-catolică a orașului, care are în frunte pe prelatul Dr. 
Ritich, om superior, pricepător în artele frumoase și mare pro- 
tector al lor. Luând doctoratul în teologie la Viena, părintele 
Ritich cunoștea câțiva Români ardeleni din vremea aceea, şi pă- 
stra o vie și plăcută amintire colegului său din Augustineum, 
Dr. Valeriu Traian Frențiu, Episcopul dela Oradea, rămas la 
Beiuș, astăzi Vice-mitropolit la Blaj. Imediat m'a întrebat de 
iubitul său coleg și, aflând că suntem în foarte bune relații, m'a 
tratat ca pe un frate al său. Mi-a arătat biserica parohială, cea 
mai veche biserică în oraș, bine așezată în centrul cetăţii, forti- 
ficate oarecând. Era în curs de restauraţie, care se apropia de 
sfârşit. Păreţii se îmbrăcau în hlamidă de nouă pictură, opera 
celor mai aleși maeştri ai timpului în Croaţia, cari caută să evoce 
şi să învie și figurile istoriei naţionale în picturile bisericeşti. 
Tot așa și sculptura. Toate altarele se înnoiesc în forme monu- 
mentale, sub inspirata conducere a celui mai mare sculptor al 
Croaţiei şi al lumii de azi, celebrul Mestrovici. El, dalmatinul, 
ca bun patriot croat, pune fond și colorit naţional în arta biseri- 
cească, Pe lângă aceasta, este omul concepțiilor mari. Operele 
lui se caracterizează prin grandeţa liniilor și prin masiva lor mo- 
numentalitate. Am ieșit încântat din vechia biserică a parohiei 
centrale din Zagreb. Marii maeştri de pictură şi sculptură, cari 
au dat nouă înfăţişare acestui monument mi-au impus, ca și 
preotul, care conduce sub răspundere personală, restauraţia ar- 
tistică a acestui sfânt locaș. 

Văzând interesul și entuziasmul meu, părintele îmi făcu cin- 
stea să mă invite la masă. Acolo, pe lângă fratele său, profesor 
de agricultură, îmi prezentă pe pictorul principal al restaurației 
şi pe sculptorul, marele Mestrovici. A fost o masă din cele 
ce nu se uită niciodată. Fiecare era pentru mine o revelație 
în arta sa. Nu ştiam pe care să-l ascult, cu care să mă 
întrețin mai mult. M'a covârşit însă Mestrovici. Mic de statură, 
marcant la figură, cu cioc de barbă neagră, o apariție napoleo- 
niană. Acest dalmatin, care din simplu păstor de capre pe coa- 
stele stâncoase ale Dalmației — cuvântul înseamnă: « ţara oilor » — 

a ajuns sculptorul recunoscut al veacului său. Când a făcut o că- 
lătorie în America, în tovărăşia părintelui Ritich, a adus mari 
comenzi de peste Atlantic. Tot unui preot catolic are a mulțumi 
că a putut părăsi satul obscur — devenit celebru numai prin el — 
şi a putut trece la Viena, unde și-a putut dovedi talentul. Aci 
însă n'a fost primit în Academia de „belearte, pentrucă nu avea 
pregătire școlară. N'avea decât clasele primare. A trecut atunci 
la Paris, unde i s'a deschis drumul și fără de certificate de absol- 
vire a unui liceu. Aci a fost influențat mai ales de August 
Rodin. Dela el a luat dragostea de monumentalitate și a des- 
voltat-o. 

Adaug la aceste amintiri și traducerea poemului despre Rodin, 
magistrul marelui maestru Mestrovici, căruia i-l închin ca un 
modest omagiu al unui Român, care nici nu e poet. Li sunt re- 
cunoscător Maestrului că mi-a dat posibilitatea să-i vizitez și 
vila din Spalato, ea însăși un monument de artă, ca o perlă pe malul 
Adriaticei, Aci are o mare expoziție şi un mic atelier, pentrucă 
aci stă de obiceiu numai vara. Iarna stă la Zagreb, de dragul co- 
piilor săi, cari urmează la școli croate. In urma unei scrisori a 
lui către prietenul său Dr. Tartaglia, avocat în Spalato, fost primar 
şi ban al județului acesta, m'a luat cu maşina dela Hotelul Central, 
unde eram, și m'a trecut pe la biserica franciscanilor, unde este 
de asemenea un monument original al lui Mestrovici, iar de acolo 
la vila de pe malul mării. După ce am cercetat acest cuib al artei, 
făcut după planul şi gustul lui, amabilul domn Dr. Tartaglia 
m'a trecut la muzeul de artă al orașului, unde, pe lângă multe 
bune şi frumoase, am văzut într'o cameră specială începuturile 
carierii de artist a copilului acelui cioplitor de lemn, care a fost 
tatăl lui Mestrovici, începând cu acel bețigaş de alun, cioplit 
cu briceagul, cu un mâner în forma unei ghete. Acolo sunt pri- 
mele lui versuri, balade poporale despre eroii Croaților, şi pri- 
mele sale scrisori către părinți, împodobite cu desemnuri. 

Dar operele lui Mestrovici sunt- la Zagreb și constitue mândria 
acestei noi capitale, Cea mai mare este acea hală de expoziţie, 
ce ocupă centrul unei piețe. Clădită în mod circular din blocuri 
de piatră cioplită, are dimensiuni uriașe. Lumina vine de sus. 
Patru intrări, la care urci pe scări, ce împrejmue acest templu 
al artelor frumoase. 

Toate aceste monumente, cum și întreaga fizionomie a ora- 
şului, îi arată pe Croaţi ca un popor cu aspirații și cu o conștiință 
de sine bine definită, popor cu cultură occidentală, îndreptat 
cu fața mai mult spre Italia şi Germania decât spre Balcani, 
mai bogat în cultură și în organizaţii decât aceia cari aveau pre- 
tenţia să-l domineze. În vremea când treceam pe acolo, se vorbia 
de un pact nou între Belgrad şi Zagreb, pe bază de autonomie, 
dar se pare venise prea târziu şi era prea zgârcit, Croaţii nu erau 
satisfăcuţi. In tot ce se manifesta, se simţia un gest de indepen- 
dență, care la cel dintâi moment s'a declarat pe față. 

In cuibul meu dela Hotel Imperial, mă întorceam zilnic tot 
mai încărcat de impresii. Nepoata mea, Agneta Boeriu, era fe- 
ricită că mă poate asculta ce am mai văzut şi observat, că mai are 
cu cine vorbi românește, că mai aude câte ceva nou din ţara în 
care a crescut mare, în Câmpia Ardealului de pe malul Mure- 
şului. Imi povestea cât de mulțumită a fost că i s'a dat ocazie 
să cânte uneori un cântecel românesc la Radio. 

Ce viaţă intelectuală bogată pulsează în capitala croată, se poate 
închipui. Are universitate, cu o minunată bibliotecă, prin care 
am trecut, văzând în sala de lectură sutele de studenţi cufun- 
daţi în lectura de studiu; are teatru mare, are o galerie de ta- 
blouri, întemeiată de arhiepiscopul naţionalist Strossmayer, are 
Radiodifuziune. Cât pentru administrația municipală și simţul 
urbanistic, se poate judeca din cazul ce mi s'a întâmplat mie. 
A doua zi după ce ziarele au anunţat sosirea mea, în drum spre 
Ragusa şi Albania, mă trezesc cu un plic mare dela Primărie, 
în care, pe lângă cartea de vizită a primarului, se afla un ghid, 
în limba germană, al orașului, o colecție bogată de cartoline ilu- 
strate, în colori, reprezentând costume naționale țărănești din 
toate regiunile Croaţiei, Ba mai era ceva, un semn de lectură în 
cărți, lucrat în piele, semn al industriei de artă țărănească. Le 
păstrez ca scumpe suveniruri şi le arăt tuturor, care vin la căsuţa 
mea, și aici în exilul din Teiuș. lată un gest delicat şi o proce- 
dură potrivită de a impresiona pe oricine vine cu bun gând în 
ţara Croaților. Un exemplu de urmat şi pentru capitala României. 

In preziua Unirii, de 24 Ianuarie, un ziarist mă cercetă la 
hotel, să mă intervieveze asupra călătoriei mele. Am stat bu- 
curos de vorbă, spunându-i că am ales acest drum spre Tirana, 

ca să pot vedea Ragusa, pe unde a trecut, în 1579, și tânărul 
țăran român spre Italia, care, stabilit în Napoli, în mănăstirea 
capucinilor, muri la 1625, în faima sfințeniei, şi e introdus în 
catalogul sfinților sub numele de «Fericitul Ieremie Valachul ». 
Au apărut la timpul lor mai multe cărți asupra lui, pe care le 
caut. Am trecut apoi la ziua unirii și i-am spus unele și altele 
asupra stărilor din ţara noastră. A doua zi intervievul a apărut 
întrun ziar de frunte, Dar şi celelalte ziare aduceau articole 
ocazionale asupra României, cu prilejul praznicului naţional, 
graţie, se vede, biuroului de presă croat sau românesc. Dovadă 
că de pe atunci relaţiile noastre cu Croaţii erau foarte amicale, 
negreşit mai sincere decât cu Belgradul, 

In această zi de praznic, amfitrionii mei dădură o. cină fe- 
stivă, la care fu invitat și prelatul Ritich și un inginer silvic român, 
d. Ioan Hossu, devenit cetăţean croat. D. Hossu e fiul canoni- 
cului Jos, Hossu din Blaj, și, ajungând inginer silvic la Zagreb, 
s'a căsătorit cu o Croată, s'a încetățenit și a ajuns secretar general 
în minister, secţia silvică. Tatăl său, era directorul liceului din 
Blaj, când dânsul era elev în clasele superioare, iar eu eram tânăr, 
venit profesor la acelaşi liceu. Se poate închipui bucuria noastră 
de această neașteptată întâlnire. Bucuria aceasta a scăldat toată 
seara închinată praznicului unirii, la care cu mare drag sa îm- 
părtăşit și prelatul nostru, cu vechi prietenii printre Români. 

Astăzi mă gândesc cu duioşie la clipele acelea de bucurie 
familiară, care iau caracter de simbol. 

După doi ani, ziua de 24 Ianuarie se sărbători la Agram, — 
cum îi zic Germanii — în mod oficios şi foarte fastuos, sub semnul 
unei amiciţii de arme între două țări amice și aliate. Ministrul 
României a făcut o conferință la Radio. La recepţiunea dela 
Legaţiunea Română s'au prezentat capii politici ai noului Stat 
înviat din focul războiului, iară seara, la teatrul din Zagreb, s'a 
dat o reprezentaţie de gală în cinstea serbării naționale a Ro- 
mânilor. S'a serbat aproape ca la București. 

Citind în ziare despre această fastuoasă serbare mi-am adus 
aminte de serbarea familiară de acum doi ani și în legătură mi-au 
înviat în suflet toate amintirile atât de plăcute din capitala Croa- 
ților. 

Dr. ILIE DĂIANU 


HORAȚIU 


VIAȚA LA "ȚARĂ 1) 
(Sat. II 6) 


Asta îmi era dorința: un ogor nu tocmai mare, 
O grădină, lângă casă o fântână curgătoare, 
Și-o dumbravă, pe deasupra. Zeii măi din plin făcură 
Și mài bine. De minune! Fiul Maiei 2), mai te 'ndură 
Ca să faci aceste daruri totdeauna ale mele. 5 
Dacă n'am mărit averea folosind mijloace rele 
Și nici nu voi micșora-o prin vreun viciu sau vreo vină, 
Dacă nu mă rog prostește: « Colțu-acela din mejdină 
De-ar putea să-mi cadă 'n mână, căci acu-mi știrbește locul!» 
Sau: «O oală cu parale de mi-ar scoate 'n drum norocul, xro 
Cum a fost cu sluga care, dând în lan peste-o comoară, 
Mulțumită lui Hercule 5), azi ca bogătaș îl ară...» 
Dacă-mi place și-s ferice cu ce am, te rog așa: 
«Fă să-mi fie grasă turma şi-orice vrei (doar duhul, ba !), 
Și, precum ţi-i obiceiul $}, ia-mă 'n paza ta măreață!» 15 


1) Această satiră, care este mai de grabă o idilă, începe prin a exprima mulțu- 
mirea lui Horaţiu pentru moşioara din Sabinum, cadoul lui Mecena (v. 1—15). 
Poetul se simte fericit la ţară, departe de plictisitorii care-l asaltează de îndată 
ce pune piciorul în Roma (v. 16—59). El preferă, ca șoarecele dela ţară (a cărui 
păţanie o istorisește), viaţa simplă şi pașnică dela ţară, luxului şi grijilor orașului 
(v. 60—117). 

2) Mercur, aici zeul chilipirului. 

2) Paznicul comorilor, la Romani. 

4) Mercur ocrotise adesea pe Horaţiu, între altele la bătălia dela Philippi. 

De când m'am retras din Urbe 1) sus în munți și 'n fortăreață, 
Ce-aș putea, decât satire și epistole, să scriu? 
Acolo-s ferit de intrigi și de-Austrul plumburiu 
Și de toamna dușmănoasă, solul crudei Libitine 2). . 

Tatăl zorilor, sau Ianus (dacă-ţi place-așa mai bine), 20 
Tu, cel invocat de oameni la 'nceputurile trudii 
(Căci așa voiră zeii), cântecului să-mi preludii. 
Mă răpeşti, când sunt la Roma, ca garant: «Ei, hai, dă zor, 
Să nu-ţi ia 'nnainte vreunul la atare ajutor!» 
Poate Crivățul să sufle, ori solstițiu 'n scurtu-i crug 25 
Să târască-o zi "'nghețată, — trebue spre For să fug! 
După ce, solemn și tare, mă încarc cu obligaţii, 
Am apoi să lupt cu gloata, să mă cert cu 'mpiedicaţii. 
«Ce vrei, mă? Ce faci, smintite ? » mă 'ncolțeşte-un coate-goale, 
Bruftuindu-mă amarnic; «ai trânti tot ce-ţi stă 'n cale 30 
Când alergi înspre Mecena ! Doar pe el îl ai în gând!» 
Asta-mi place, e ca mierea, recunosc şi eu... Dar când 
Urc pe negrele Esquilii 2), îmi fug treburi numeroase 
Și prin cap și pe delături: « Mâine Rosciu te rugase 
Să-l asişti la judecată, pe la opt de dimineaţă»; 35 
« Scribii te-au rugat ca astăzi printre ei să fii de faţă: 
Te priveşte şi pe tine €); ceva nou și însemnat»; 
« Dă, te rog, și actul ăsta lui Mecena, la semnat. .. 9. 
Dacă-i spui: « Să 'ncerc...», insistă răspunzându-mi: « Poţi, 

de vrei!» 

Șapte ani s'au scurs, și-aproape-i și al optulea de ei, 40 
De când a 'nceput Mecena să mă aibă printri'ai lui, 
Doar aşa, să mă poftească în trăsura-i să mă sui, 
Ca pe drum să-mi spună ’n taină la nimicuri, cum i-i placul: 
«Cât e ceasul? »; « Sirianul face cât Găină Tracul? » 5); 
« Frigul dinspre dimineaţă a 'nceput să se întarte |!» 45 
Și-alte «taine » ce-ar sta calme în urechi oricât de sparte... 


1) Roma, 

2) Zeița funeraliilor. 

3) Cartierul locuinţei lui Mecena, situat pe muntele Esquilin, în locul unui 
vechi cimitir (de aci epitetul negre), 

$) Horaţiu făcuse parte din bteasla scribilor sau grefierilor. 

$) Poreclele a doi gladiatori la modă. 

De pe-atunci Horațiu-al nostru este veșnic pizmuit: 

Pe Mecena la spectacol ori la ocină l-a 'nsoţit? 

«E copilul Soartei bune |», spun atunci cu toţii ?n cor. 
Svonuri rele dinspre Rostre 1) spre răspântii de cobor, 50 
Orişicine-mi iese °n cale mă întreabă: — « Bunul meu, 

Trebue să știi, căci doară ești pe lângă zei mereu: 

Despre Daci aflat-ai ceva ?2) » — Nu, nimic». — « Tu pururea 
Râzi de noi!» —« Ba să mă bată zeii toţi, de ştiu ceva!» 

— « Cezar a promis pământuri pentru orice veteran: 55 
Vor fi 'n Țara cu trei colțuri 2), ori pe sol italian?» 

Jur că nu ştiu chiar nimica, — pe când ei mi-admiră încă 

O discreție unică, strălucită și adâncă... 

.. „ Şi-mi pierd ziua, biet de mine, cu mizerii, suspinând: 
«'Ţară dragă, când putea-voi să te văd din nou? Și când 60 
Voi gusta uitarea dulce-a astei vieţi de nebunie 
Ba din cărţile bătrâne, ba din somn şi lenevie?... 

Când voi mai mânca iar bobul, cu Pythăgora 'nrudit 4), 
Zarzavatul cela fraged, cu slănină pregătit? 

O, divine mese noaptea, cu prieteni când cinez 65 
Chiar în propria-mi căsuţă şi pe sclavi îi ospătez 

Cu mâncări abia gustate. Cum pofteşte fiecare 

— Deslegat de legi neroade 5) — deșertează la pahare: 

Fie că, mesean destoinic, bea vin tare din bărdace, 

Fie că, din păhărele, vin mai slab să guste-i place. 70 
Și se 'ncinge-apoi taifasul, nu de avuții străine, 

Nici de cum dansează Lepos €), ci de ceeace-aparține 

Nouă, oamenilor, — lucruri ce se cade-a fi știute: 

Fericirea se găseşte 'n bogății, sau în virtute? 


1) Tribuna oratorilor, în For; aici, izvorul ştirilor, 

3) In iarna anilor 31—30 î. Chr., se svonise că Dacii, partizanii lui Antoniu 
contra lui Octavian la Actium, aveau de gând să năvălească în Italia. 

3) Sicilia, numită astfel din cauza celor trei promontorii care dau o formă 
triunghiulară insulei. 

4) Aluzie glumeaţă la sistemul metempsichozei susținut de Pythagora: 
sufletele morţilor ar trece în animale şi chiar în anumite plante, ca bobul. 

3) Legile ospăţului, impuse de thaliarch sau regele chefului, potrivit cărora 
toţi mesenii trebuiau să bea o anumită cantitate de vin, de aceeași tărie. 

€) Dansator şi mim vestit, 

Ce ne 'mpinge spre prieteni: Interesul? Preţuirea ? 75 
Ce e suveranul bine? Care-i este-alcătuirea ? 
Intre timp, vecinul Cervin fabule băbești spunea. 
Iar de lăudă vreunul mai naiv îmbogățirea 
Lui Arelliu (ce-i dă însă griji o mie, — începea 1): 


Șoarecele dela țară pe-orășan — bătrânii zic — 8o 
L-a primit în biata-i bortă: gazdă veche, vechi amic. 
Strâns şi econom cu hrana, totuși el şi-a deslegat 
Sufletul de gazdă largă. Ce să spun? Nu a cruțat 
Nici ovăzul, nici stafida, nici rezerva de nohot, 
Nici bucata de slănină chiar de el adusă 'n bot, 85 
Prin bucate felurite vrând desgustul a învinge 
Unui oaspe ce 'n trufia-i abia dacă le atinge 
In timp ce stăpânul casei, în păiosu-i aşternut, 
Ronţăie alac, neghină, ca să-i dea ce-i mai plăcut. 
Orășanu-i spune °’n fine: «Cum de-ți place, dragul meu, go 
Intr'o râpă de pădure să 'nduri traiul ăsta greu? 
Nu vrei oameni şi orașe, decât codri cu jivine? 
Hai la drum şi fi-mi tovarăș, aibi încredere în mine ! 
Totul ce viază ?n lume e menit puterii morţii 
Și nu poate, mic sau mare, ocoli veleatul sorții; 95 
Deci, iubite, cât se poate, în plăceri fii fericit, 
Neuitând ce scurtă-i viaţa hărăzită de trăit 2) » 

Mult isbit de-aceste vorbe, din cotlon câmpeanul sare 
Şi-amândoi pornesc pe drumul spre oraş, să se strecoare 
Pe sub ziduri, pe 'ntuneric. Noaptea 'n spaţiul ceresc 100 
Era chiar la miezul cursei, când cei doi guzgani pășesc 
Impreună într'o casă strălucind de bogății 
Și de paturi numai fildeș sub covoare stacojii 
Şi-o mulțime de mâncăruri dela cheful din ajun, 
Grămădite mai deoparte în panere, cum se pun. 105 
După ce-şi pofti țăranul pe covoare purpurine, 
Gazda — par'că suflecată ca valeţii — pleacă, vine, 


1) Fabula celor doi șoareci e inspirată din Babrius. Horaţiu se dovedește însă 
superior atât originalului grec, cât şi imitaţiei de mai târziu a lui La Fontaine, 
2) Şoarecele este, cum se vede, epicureu. .. 

Schimbă feluri peste feluri şi — fecior stilat de casă — 

Il servea lingând din vreme 1) tot ce 'nşirue pe masă. 
Tolänindu-se ferice pentru soarta-i preschimbată, IIO 
Oaspele era în culmea veseliei, când deodată 

Pe-amândoi din pat i-alungă uşi deschise în tumult ?). 

Fug acum prin toată sala, plini de spaimă, ba mai mult: 
Tremură de frica morții, când palatul boieresc 

Tună de lătrat de câine 8). Iar câmpeanul: « Mă lipsesc II5 
De-așa viață! Sănătate ! Eu în borta-mi pădureană 

Ronțăi slabă măzăriche, — da's ferit de-orice capcană!» 


VICTOR BUESCU 


1) Aluzie la sclavul numit praegustator, care, în casele mari, gusta mâncarea 
înainte de a o servi la masă, spre a fi sigur că e bună. 

3) Sunt servitorii care vin să deretice prin sufragerie. 

3) Horaţiu vorbeşte de câini şi nu de pisică, fiindcă acest animal era încă 
necunoscut în stare domestică, după cum necunoscut va rămâne în toată lite- 
ratura latină | 


DESPRE CAUZELE 
SCUFUNDĂRII ATLANTIDEI 


Părintele mă aşteptă în grădină. Sub imensa pălărie de pai, 
fața lui jovială părea că mai slăbise, dar trăda totuși satisfacție 
şi mândrie, în timp ce mă plimba printre bostanii din grădina 
de zarzavaturi, Am admirat fiecare bostan tolănit, căznindu-mă 
să găsesc câte un adjectiv laudatoriu la adresa fiecărei legume în 
parte, deşi îmi păreau un șir nesfârşit de capete pleșuve înfipte 
în pământ dela frunte în jos, în meditație monotonă şi inexpre- 
sivă. Dar, bine înțeles, nu putem comunica aceste impresii pă- 
rintelui. 

Pe verandă ne aştepta masa, ca totdeauna, dar eu nu prea 
aveam poftă de mâncare. Am luat numai niște fragi și am băut 
un pahar de Malaga. Părintele mă privea cu desaprobare. 

— Vezi, ce se întâmplă, dacă nu lucrezi? Disciplină, muncă 
la aer liber, mişcare — acestea sunt cheia bucuriei simple şi a 
echilibrului. Complicaţiile sufleteşti sunt boala femeilor fără ocu- 
paţie. Uite-te la Juanita, cum mănâncă. Toată ziua a făcut dul- 
ceață de fragi. 

— Părinte Alvarez — l-am întrerupt fără nicio legătură — ce 
crezi dumneata despre măști? 

— Faţa adevărată este întoarsă către infinit, Toate celelalte 
fețe sunt îndreptate cel mult înspre paroxism. Măştile sunt numai 
comodităţi, curse, imitațiuni şi sunt foarte recomandabile pentru 
cei ce vor să devie cardinali. 

— Ce deosebire este între infinit şi paroxism? 

— Infinitul este mereu deschis. Paroxismul este limita mi- 
cilor pasiuni sortite de a fi mereu închise în sine, fără nicio ieşire. 

Poţi iubi până la infinit și până la paroxism. Cristos a iubit până 
la infinit, tot așa sfânta Teresa şi sfântul Francisc de Assisi — 
dintre profani, Dante, Tolstoi, Primo de Rivera. Cesar și Marc 
Antoniu, Troilus și Othello, Hermiona, au iubit până la paroxism. 

— Şi Enea pe Dido? 

— Aenea nu a iubit deloc. 

— Dar ce este paroxismul ? 

— Paroxismul este o pasiune pe care infinitul și-a pus cen- 
zura. Creşterea ei e îngăduită numai până la anumit punct. Pen- 
trucă nu găsește în sine hrană nici eliberare, paroxismul duce 
la anihilare. Descompunerea aceasta este refuzul dat de absolut 
unor tendințe în contradicție cu legile sale. Pentrucă nu atinge 
niciodată absolutul, paroxismul este o stare ireală, 

— Dumneata ești un mare sofist. Negi existența tuturor lu- 
crurilor care nu-ţi convin. 

— Numai în funcțiune de absolut. Și nu le aleg după pre- 
ferință. 

— Războiul este infinit sau paroxism ? 

— Infinit pentru erou, paroxism pentru omul de rând. 

— Care este concluzia ? 

— Concluzia este că numai eroul contează. 

Numai eroul contează... Ştiam lucrul acesta de mult. 

Totuşi, afirmaţia părintelui îmi părea prea simplă şi crudă. 

— Vrei să spui că numărul, massa nesfârșită a anonimilor 
sacrificați, suferințele lor, nedumirirea lor, nu contează? 

— Nu ştiu, răspunse părintele simplu și lapidar ca şi omul 
care a ajuns de nenumărate ori la acest punct de raționament 
fără de a fi fost capabil de a-l rezolva vreodată. Continuam să 
mâncăm fragi cu frişcă și cireși, ne uitam afară în grădină și 
lăudam tufele de magnolia. Juanita nu se mulţumi însă ca rațio- 
namentele unchiului ei să ajungă la un punct mort tocmai aici. 
Părea profund jignită și nu se putu reţine de a nu da curs in- 
dignării sale: 

— E ușor de a da sentințe concludente şi generale asupra 
celei mai dureroase probleme ale omenirii — erupse enervată — 
nimic mai uşor decât să stai pe o terasă însorită lângă mare și 
să enunţi în principiu sentințe de moarte în massă, mâncând 
fragi şi golind pahare de Malaga. Numai eroul contează. .. frumos 

principiu, în adevăr, mai ales din gura unui preot catolic. Dum- 
neata, unchiule, ești un păgân în fond, Dacă ai fi creștin, mai 
fi gata să sacrifici cu atâta ușurință toată omenirea numai de 
dragul sofismelor d-tale. Eşti cu desăvârșire lipsit de imaginaţie 
creștină, de sensibilitate și respect pentru suferințele altora. Eşti 
lipsit chiar de discernământ. Oameni ca d-ta sunt responsabili 
pentru toate catastrofele ce s'au năpăstuit vreodată asupra ome- 
nirii. De ce se războiesc oamenii? Niciodată nu am să pot înţe- 
lege, de ce conflictele internaţionale nu se rezolvă pe baza unor 
concursuri sportive. 

— Utopiştii care îşi închipue că vor putea canaliza toată neli- 
niștea omenirii în ringuri şi arene, se înșală amarnic, spuse 
părintele Alvarez. Nu vorbesc ca un păgân atunci când afirm 
acest lucru, ci ca un cunoscător al naturii omenești. Niciodată, 
simplele jocuri de forță nu vor putea îmblânzi setea umană pentru 
pericol, râvna după aventură — pentrucă nu corpul este dornic 
de o destindere, ci sufletul vrea să cunoască limitele sale. Eroul 
este cel care aude cel dintâi chemarea, el singur ştie că războiul 
nu este altceva decât expresia antâgonismului ce stă la baza uni- 
versului. Eroul este un cruciat şi crezul său nu poate fi exploatat 
de către cei ce vorbesc de războaie industriale, dinastice şi de 
expansiune. Mai degrabă comandanții pot să se înșele asupra 
scopului războiului, unii din ei închipuindu-și că-și trimit sol- 
daţii la luptă pentru cutare și cutare scop material, fabricând 
tot felul de lozince pentru însuflețirea armatei. Se întâmplă însă, 
ca însăși lozincele lor să cuprindă adevărul esenţial, dacă au 
priză asupra eroului şi-l conduc la victorie. Eroul nu luptă nici- 
odată pentru un obiect oarecare, ci pentru justificarea morală 
a posesiunii, pentru a dovedi că el are dreptul asupra acelui obiect, 
şi nimeni altul. In viață, fiecare trebue să lupte pentru locul lui, 
pentru pâinea lui, pentru femeia lui, pentru viața sa și a copiilor 
săi. Așa suntem făcuţi, să trăim sub legea junglei. Eroul luptă 
însă pentru a dovedi că are drept la toate acestea. Astfel se vali- 
ditează rasele și dreptul lor la existență. Acesta este adevăratul 
motor al războiului și comandanții, cu toate motivele lor compli- 
cate și secrete, sunt înșelați și trași pe sfoară. Nu eroii sunt unel- 
tele lor, ci ei sunt uneltele eroilor, deslănțuind o energie inde- 
pendentă, cu căile și scopurile ei proprii. Surd, în neștire, lu- 

crează rasa, adevărata forță motrice a războiului, expresia unui 
antagonism subconștient în poziţia ei față de dușman. In lume 
se vorbește despre dreptul celui mai tare. Da, este adevărat că 
cel mai tare are dreptate, dar nu pentrucă își asumă dreptul prin 
forţă, ci pentrucă spiritul universului prin dânsul se afirmă, prin 
dânsul își pronunță justiția divină. Cavalerii medievali au re- 
cunoscut criteriul decisiv, al forţei atunci când luptau pentru a 
obţine o justă sentință — cuprinzând în sine şi execuţia — și această 
sentință au cunoscut-o și rasele, Rasa bună, rasa care are drep- 
tate, va eşi învingătoare — așa merge omenirea spre perfecție dela 
începutul lumii. Datorită acestei lupte continui suntem mai de- 
ştepți şi mai frumoși decât omul paleolitic, datorită acestei veş- 
nice veghe a arhanghelului asupra balaurului. Progresul lumii nu 
este posibil fără războiu, și cel care poartă torța luminii, este 
eroul. Linia majoră a vieţii va rămâne totdeauna lupta, oricât 
ar urla filantropii, filosofii, poeţii şi doamnele dela societatea de 
ocrotirea animalelor, 

— Pe baza celor precedente, cum explici d-ta că Englezii au 
fost învinşi de către Germani? au fac ei oare parte din aceeași 
rasă? Unde era contrastul acela mare între ei, despre care vorbești ? 

— La începutul războiului, când numai Englezii se luptau 
cu Germanii, lucrul acesta mi se părea şi mie foarte neclar. Lupta 
dintre cele mai bune două rase europene îmi părea un fratricid, 
parcă aș fi asistat la bătălia dintre doi arhangheli. Am cântărit 
meritele și trecutul celor două popoare şi-mi era greu să decid 
care dintre ei va fi sortit să câștige războiul, 

Când însă Rusia Sovietică a intrat în luptă alături de En- 
glezi, nu mai aveam nicio îndoială, Deşi balanța numerică a for- 
telor părea un moment să încline în favoarea Angliei, simțeam 
că acest război nu va mai putea fi câștigat de dânsa. 

Era mișcător să vezi Anglia singură în luptă, ca o străveche 
corabie de război, cu toate steagurile arborate în vânt, din toate 
părțile atacată de valuri. Rezista brav şi lozinca sa avea priză 
asupra războinicilor săi, pentrucă purta ecoul matchurilor de 
rugby dela Eton şi chemarea prelungă a marinarilor pe timp 
de furtună, fanfara şi cimpoaiele scoțiene şi clopotele catedralelor 
de pe Tamisa, Cine auzea sunetul acesta, se descoperea şi își 
zicea: « Anglia este în război». Era un inamic demn de onoruri 

și Germania a recunoscut cavalereşte acest lucru. Dacă ar fi 
căzut atunci, ar fi fost îngropată cu toată cinstea și mulţi ar fi 
regretat peluzele sale verzi şi castelele cu portaluri arcuite, foto- 
liile sale comode împinse la gura vetrei deschise, până şi recla- 
mele demodate de pe sticlele cu apă de lavandă și din cutiile 
cu țigarete, reprezentând postilioane cu birjari cu jobenul pe cap, 
şezând pe capră în mantalele lor largi, cu gulerul rotund, sau 
vânători de vulpi cu haite de ogari și slugi îmbrăcaţi în jachete 
roşii — toate acestea, în mod paradoxal şi profund, erau Anglia, 
Anglia cea bătrână cu tradiţiile ei inexplicabile, Anglia pe care 
a cunoscut-o Dickens, şi care, în mod mișcător și absurd, nu 
voia să se schimbe. Da, această țară şi-a putut ridica fața în contra 
Germaniei, a putut sufla în vechiul său corn de luptă să se audă 
peste Canalul Mânecii, până în Germania și hăt departe, că 
Anglia este în război. Şi cei cari au cunoscut-o înainte, când 
şedea peste cele şapte mări, și-ar fi amintit de ea cu minunare 
ca și de Atlantida scufundată. 

Dar când Anglia s'a alăturat de Rusia Sovietică, prestigiul 
ei s'a pierdut pentru totdeauna. Inainte, reprezenta ceva, era o 
entitate, lupta pentru mările ei, pentru castelele sale şi pentru 
vânătorile de vulpi cu haite de ogari şi slugi îmbrăcați în jachetă 
roşie, pentru jobenul ultimilor birjari din Londra şi umbrela 
domnului Chamberlain — pentru trecut, pentru rege, pentru ab- 
surdul britanic. Dar acum? Pentru ce mai luptă Anglia acum? 
Anglia singură era ceva, Anglia cu Rusia e nimic, Oare Stalin 
se luptă pentru regele Angliei sau ducele de Windsor pentru 
adevărul proletar ? Prinţesa moștenitoare împletind ciorapi pentru 
comisarii politici dela Nijni Novgorod — ce duios tablou de fa- 
milie pentru viitoarea pinacotecă regală ! Este farsă şi procesiunea 
ideilor şi imaginilor cu haz, născută din această alianţă eterogenă. 
Dela d-l Maisky, vorbind Englezilor din poarta catedralei St. 
Paul, despre creștinism, până la telegramele cu declaraţii de dra- 
goste adresate de muncitorii englezi (cărora nici greva nu le era 
permisă până acum) tovarăşilor proletari, nu se mai terminau 
epizoadele și situaţiile perfect desgustătoare, născute dintro atât 
de perversă împerechere. 

După ce s'a adăpat destul la izvorul acesta de umor nesecat, 
observatorul obiectiv își ridică deodată capul şi se întrebă. Oare 


DESPRE CAUZELE SCUFUNDĂRII ATLANTIDEI 137 


de fapt, înfrăţirea aceasta era tocmai atât de nenaturală?. Și 
dându-și seama de motorul secret al mișcării adverse, acum, în 
clipa aceasta mai clar decât oricând înainte, recunoaşte pe duş- 
manul comun al omenirii întregi, nu în Englezi şi nu în Ruși, 
ci în hoarda, care a nenorocit amândouă popoarele: evreii. Până 
acum, poate, mai avea încredere în sinceritatea lozincei engle- 
zeşti, acum nu mai are niciuna: Anglia este pierdută, pierdută, 
au subminat-o evreii, au cumpărat-o, au adormit-o. Păcat pentru 
ea, dar pentru Rusia nimeni nu va scăpa un suspin — Ruşii au 
fost totdeauna niște nihiliști și nişte sălbateci — Petru cel Mare 
sau Stalin sunt numai două nume pentru aceeași noțiune: bestia 
rusă. Evreii călăresc şi această bestie, aşa încât la urma urmei 
şi acest război s'a redus la clasicul antagonism și rezultatul 
său părea inevitabil. 

Pentru noi toți, acest război era o chestiune personală, o 
afacere de inimă. Toți cei cari aveau sensul Divinităţii, refuzau 
să conceapă altă victorie, decât cea germană. O altă ieşire, ar fi 
fost spulberarea tuturor iluziilor într'o Divinitate cu urechea aple- 
cată asupra suferințelor omeneşti, ar fi fost dovada sigură că 
suntem meniţi pieirii din primul ceas, când prima celulă vie a 
început să-și întindă protoplasma leneşă şi oarbă în spre lumină, 
ar fi fost sfârșitul absurd şi sumbru al lumii. 

Nu pentru mizerabila noastră viață am tremurat, ci pentru 
izbăvirea noastră a tuturor, atunci când păcatul îndoelii ne-a 
lăsat ceața peste suflet și viziunea ruinelor și a distrugerii, rân- 
jetul bestiei crăpat peste un oraş în scrum şi frații noştri svâr- 
colindu-se în chinuri şi în sânge, peisaje dezolate, cu iarba neagră 
şi copacii despuiați, peste care nu va mai surâde nicicând soa- 
rele, acestea erau viziunile ce ne obsedară în momentele noastre 
de slăbiciune. Nu, nu puteam crede că acest lucru se va întâmpla. 
Ar fi fost o greșală fatală în mecanismul Creaţiei, pe care am în- 
vățat să o credem perfectă și pe care am văzut-o lucrând în răz- 
boiul dela noi din Spania cu aceeaşi preciziune, ca şi în mișcarea 
stelelor și în umflarea mărilor turburate de lună. 

Nu, Germania, cu toate greşelile ce i-au fost imputate, nu 
putea fi învinsă, ea nu lupta pentru petrol, nici pentru spaţiul 
vital, aceste erau povești, în care nu mai credeau, decât, poate, 
unii dintre generali — eroul, poporul, și noi toţi, care ne aşteptam 

izbăvirea dela dânsa, ştiam că ea se luptă pentru apărarea lumii ° 
noastre creştine, pentru puritatea și sfințenia noastră ariană scui- 
pată în față și călcată în picioare, pentru ca, în sfârșit, să cu- 
cerim Europa, bătrânul continent pe care fiecare copac a crescut 
din truda noastră şi fiecare fir de iarbă din sângele nostru a în- 
colțit, de sute și sute de ani, pentru ca să putem dovedi prin acest 
ultim sacrificiu, că ea este a noastră pentru totdeauna și nu a 
altora. 

Petrol, grâu, aur — cine mai credea în copilării de acestea. 
Lozinca germană cuprinde singură tot adevărul şi orice broșură 
de propagandă redactată la Berlin la înțelesul ultimului muncitor, 
răspândea lumina transcendentală și avea un sens mai profund, 
decât toate tratatele de filosofie, de știință, toate poeziile și căr- 
tile de algebră din lume. Noi simţeam din adâncul sufletelor 
noastre acest adevăr şi în momentele noastre de îndoială, pe care 
le-au cunoscut toți sfinţii şi toți apostolii şi chiar și Cristos în 
grădina Ghetsemanilor — nu ne simțeam oameni. In momentele 
noastre de slăbiciune ne îndoiam de lealitatea divină, dar de 
lealitatea germană, nu ne-am îndoit niciodată. Biruinţa finală, 
care este câştigată cu atâta sacrificiu, cu vărsarea a atâta sânge 
scump, a revalidat dreptul milenar al raselor și locul planetelor 
în spațiu, a armonizat inima oamenilor cu universul — ne-a redat 
însfârșit spațiul nostru euclidic şi creștin în lumea aceasta și în 
cealaltă — adevăratul spaţiu vital, sensul căruia ne-a fost destăi- 
nuit doar acum. 

— Tot ce spui, este foarte logic, mai ales pentrucă s'a ju- 
stificat prin fapte —i-am răspuns eu —nici eu nu sunt mai 
puţin convins că mersul unui război depinde în mare parte de 
crez şi că adevărul învinge prin credință. Detestam şi comu- 
nismul în mod instinctiv, pentrucă era reprezentat de ruși şi 
de evrei, care făceau un comerț neruşinat din glorificarea și în- 
fometarea masselor, și nu mă îndoesc că s'ar fi pierdut sufletul 
şi individualitatea Europei, dacă printr'o nenorocire ar fi ajuns 
pe mâna lor. Dar eu nu pot vedea lucrurile în mod chiar așa de 
lapidar, numai în alb și negru, ca d-ta. Adevărul nu se manifestă 
în fapte, ideea! nu trăeşte în viață în mod chiar așa de absolut 
şi de independent. Cred în existența binelui și a răului, dar cred 
de asemeni că aceste două noțiuni sunt amestecate în realitate 

în măsură prea mare, pentru ca să nu păcătuim prin uşurinţă 
atunci când le separăm în scopuri speculative. 

— Creaţia lumii se termină prin om, prin intuiţia lui și ten- 
dința lui spre orânduială şi armonie — răspunse Alvarez, Această 
capacitate de a recunoaște și a sistematiza noțiunile nu este de 
loc un procedeu artificial, ea este o prelungire şi un reflex al 
naturii. Natura se manifestă în noi în felul acesta, ea separă în 
noi ideile binelui şi ale răului, precum și toate celelalte noțiuni, 
într'un mod clar şi indiscutabil. Armonia care există în natură, 
se manifestă în noi în felul acesta. Noţiunile noastre sunt deci 
perfect reale şi naturale, ca tot ce vine dela natură. Ele sunt ab- 
solute, deci realul este absolutul. De aici rezultă că nimic nu 
este real, ceea ce nu este şi absolut în acelaşi timp. Ireale şi moarte 
sunt stările intermediare şi indefinibile, compromisurile, lânce- 
zeala, situaţiile neclare. Numai afirmaţia şi negația absolută, ex- 
clusivă, sunt vii, 

— In cazul acesta, cea mai mare parte dintre lucrurile, 
oamenii și ideile care ne înconjoară, de a căror existență ne 
putem da seama prin intuiţia şi simţurile noastre, ar fi 
irealități ? 

— Realităţile nu prin intuiție şi prin simțuri ni se relevă, 
ci prin intelect. Universul conceput numai prin intuiție şi sim- 
ţuri este un haos, iar creația, orânduiala, armonia, tot ce ajută 
ca din acest haos să se nască cosmosul, este conceput numai de 
intelect. Ceea ce este neclar, complicat, greu definibil pentru 
intelect, este haos, deci nu este creat şi real. Realitatea începe 
dela noțiunea clară, dela absolut, şi se sfârşeşte tot în absolut. 

— Care este concluzia? 

— Concluzia este că numai ideea trăește, că universul nostru 
are la bază principii clare şi dacă speculațiile noastre nu pot în- 
totdeauna să se realizeze în mod clar şi imediat, acest neajuns 
se datorește faptului că Creaţia nu este încă terminată, este în 
plină curgere și evoluţie, şi ideea absolută, cosmosul, se mai 
ciocneşte de impuritățile unui haos învins, care se modelează 
greu... 

— Dar toate legile naturii pe care le cunoaştem deja, lu- 
crează cu o preciziune matematică, Nu înţeleg, unde ar mai exista 
haosul despre care vorbeşti... 

— In suferința noastră. Până când nu vom deveni cu toții 
buni, puri, înţelepţi, frumoși, până când nu vom reuşi să alinăm 
suferințele şi neajunsurile, Creaţia nu va fi terminată. În con- 
ştiinţa noastră natura a reflectat idealul binelui şi al răului şi 
ne-a dat în mâini sarcina terminării Creaţiei şi a intrării în marea 
armonie a universului. Deocamdată, rana universului este con- 
știința noastră: 

ma doute, ma contrainte, 
Sont le défaut de ton gran diamant... 

Iti aduci aminte de versurile acestea? 

— Părinte Alvarez, eşti cel mai turmentat platonician din 
câți am cunoscut vreodată. 

— Pentrucă sunt creştin, deși Juanita îmi contestă această 
calificaţie. 

OLGA CABA 


CÂNTEC VECHIU 


Cântec vechiu ce aduci din cer 
Inţeleaptă bucurie 

Dor nestins de veșnicie 

Lângă altarul tău, îţi cer. 


Să-mi umbrească un înger fața 
Și cun pas să trec în moarte, 
Să rump zările deşarte 

Ce-mi înfășură viața. 


Gând și stele să-mi aştern 
Pe-o colină de ninsoare 

Să văd ziua ce nu moare 
Peste-un mic surâs, etern. 


Și să n'alergăm furtuni 
După urme de poveste 
Căci ne prinde fără veste 
Visul negrelor genuni. 


Numai clipa care tace 

Chipul viu să ni-l preschimbe. 
Degetul încet să-și plimbe 
„Peste noi eterna pace. 


IULIAN VESPER 


ASUPRA CARACTERULUI 
FOLCLORIC AL LUI 
«DĂNILĂ PREPELEAC» 


«Poveștile» lui Creangă au părut o vreme, nu mult după publi- 
carea lor în « Convorbiri literare » (1875-78), o «operă de sinteză » 
construită intenționat de autor din componentele disparate ale 
unor basme poporane alăturate de fantezia lui. Lazăr Șăineanu 
la 1892 (în « Istoria filologiei române », pag. 350) şi Th, Speranţia 
la 1904 (în « Introducere în literatura populară română», pag. 14) 
susțineau cu tărie această opinie. Se tindea pe atunci a nu-l cali- 
fica pe Creangă drept un simplu folclorist, culegător de variante 
exacte ca atâţia alţii, ci se năzuia la relevarea contribuţiei lui scrii- 
toriceşti prin darul combinării personale a unor teme diferite și 
adesea îndepărtate. Părerea se cristalizase de sigur și prin îndemnul 
analogiei care lega pe scriitor de Alecsandri și Eminescu, ce nu 
s'au menţinut la etapa înregistrării folclorice, ci au depăşit-o prin 
valorificarea artistică a materialului. Deși meritele lui Creangă 
puteau fi uşor căutate în alte direcţiuni şi în deosebi pe tărâmul 
expresiei, cercetătorii pomeniţi s'au referit și la conţinut. 

Această opinie care echivala în intențiunea multora cu un 
omagiu adus lui Creangă, a putut stărui îndelung şi abia la 1930 
harnicul și eruditul studiu al lui Jean Boutière (« La vie et l'oeuvre 
de Ion Creangă») a izbutit s?o înlăture printr'un bogat material 
comparativ, prin care poveştile lui Creangă au fost aşezate în 
cadrul variantelor naţionale şi europene ale temelor fundamentale. 
Cercetătorul francez a ajuns astfel la concluzia că scriitorul nostru 
n'a făcut deloc uz de «combinaţii personale», că poveștile lui 

desvoltă motive simple, bine cunoscute în folclor şi caracterizate 
hotărît printr'o unitate evidentă. Doar două dintre ele și anume 
Harap Alb şi Dănilă Prepeleac, «prezintă o acţiune complexă, 
susceptibilă de a fi scindată în mai multe părți » (op. cit., pag. 151). 
Printr'o pătrunzătoare analiză a lui « Harap Alb », Boutière lămu- 
rește într'o măsură mulțumitoare originea integral poporană a 
acestui basm. Rămâne atunci în discuțiune Dånilä Prepeleac, în 
care cercetătorul distinge « O gvidentă contaminare », « comparaţia 
cu variantele celorlalte ţări dovedește că cele două părți aparțin 
unor teme diferite, care nu se găsesc scornite nici în România, nici 
aiurea în vreuna din variantele cunoscute de noi» (op. cit., 153). 
Boutitre crede totuşi că această contaminare nu este opera lui 
Creangă, ci mai probabil a tradiţiei poporane însăşi. Argumen- 
tarea lui e însă numai de natură analogică: « întru cât majoritatea 
poveştilor desvoltă o acțiune unică, nu e verosimil să admitem că 
«Dănilă Prepeleac» a fost primit din tradiție ca un amalgam de 
două părți?» Indoieli stăruie totuși şi dincolo de acest semn de între- 
bare din pricina lipsei unor dovezi mai directe. Ne propunem de 
aceea a relua «problema » printr'o nouă analiză folclorică a lui 
« Dănilă Prepeleac », cu sprijinul unor date mai pozitive și prin 
adâncirea substratului psihologic al povestirii. Numai pe aceste 
căi ipoteza atât de provizorie a lui Bouticre poate prinde chipul 
certitudinii. 
.". 

Să reamintim mai întâi povestea lui Creangă printr'o descom- 
punere a ei în trăsăturile-i fundamentale. 

Eroii: Dănilă Prepeleac și dracul ca personaje principale, 
fratele lui Dănilă, apariţie de caracter introductiv şi auxiliar. 

Structura povestirii: Dănilă se ivește în prima parte ca un 
exemplar tipic al prostiei omenești, în a doua, dimpotrivă, ca un 
reprezentant biruitor al istețimii, în cea dintâi ca un păcălit, în 
cea de-a doua ca un Păcală. Contrastul e cu atât mai izbitor, cu cât 
prostia i se manifestă faţă de semeni, pe plan uman deci, pe când 
istețimea apare tocmai în comparaţie cu puterea diavolului, pe 
plan suprauman așa dar, acolo unde la prezenţa ei ne aşteptăm 
mai puţin. 

Procedeul antitezei se vădește și cu alte prilejuri, alcătuind 
aproape metoda permanentă a construcţiei basmului (în introducere 

apar doi fraţi, unul «harnic, grijuliu şi chiabur», altul sărac, 
unul cu noroc, altul fără, unul cu, altul fără copii, nevasta boga- 
tului « piestriță la maţe și foarte sgârcită », nevasta săracului « mun- 
citoare și bună la inimă », unul gospodar, Dănilă nu, toți îl păcă- 
lesc, el se lasă păcălit, când începe să păcălească el, diavolul se 
lasă păcălit). 

Prostia lui Dănilă e înfăţişată în partea întâia pe calea schim- 
burilor, sau trocurilor desavantajoase care iau forma regresiv des- 
cendentă următoare: se schimbă doi boi pe un car, acesta pe o 
capră, apoi şi aceasta pe un gânsac, în sfârşit pe o pungă ce se 
dăruește şi ea fratelui. 'Trocul duce deci la pierderea integrală 
a valorii obiectului târguit, ce vădește o prostie tot atât de inte- 
grală. Aceeaşi stare mintală se mai ilustrează şi prin alte două 
acţiuni: a) Dănilă taie în pădure un copac ce cade pe boii fratelui, 
îi omoară distrugându-i şi carul; 8) Dănilă aruncă în lac un topor, 
ca să ucidă lișiţe, dar îl pierde. 

Isteţimea se manifestă față de drac după cum urmează: biruirea 
lui înlocuind forța fizică prin viclenie, cu prilejul a şase probe şi 
anume: 1) înconjurarea de 3 ori a iazului cu o iapă în spinare, 
Dănilă luând-o «numai între picioare »; 2) întrecere în fugă, 
«iepurele — copilul lui mic», reprezentându-l; 3) întrecere la 
trântă, «ursul, moșu-său» înlocuindu-l; 4) proba chiuitului, 
Dănilă legându-l pe diavol şi lovindu-l peste urechi; 5) asvârlirea 
buzduganului, Dănilă prefăcându-se că are fraţi în lună, care 
au nevoie de fier şi nu l-ar mai înapoia; 6) întrecerea în blesteme; 
Dănilă scărmănându-l pe drac prin copiii lui cu « blăstămurile 
părintești »: « ragila și pieptenii ». 

Cele două părți distincte ale basmului se sudează astfel: fratele 
îi spune «că-i bun de călugăr, nu de trăit în lume» și urmând 
această vorbă, se hotărăşte a înălța lângă lac o mânăstire, cu care 
prilej apare diavolul înspăimântat de fapta ce se pregătește. 

Mai avem de pomenit momentul introductiv şi pe cel final al 
povestirii. Cel dintâi prezintă pe eroi şi scopul trocurilor: o mai 
potrivită gospodărire a lui Dănilă, care e sfătuit a-și vinde boii 
pe alții mai iefteni şi pe un car. Cel de-al doilea înfăţişează triumful 
deplin al lui Dănilă împotriva diavolului şi obţinerea burdufului 
de bani, pe care acesta însuşi i-l duce acasă, de unde-l gonesc 
copiii. 

Să trecem acum la analiza folclorică a elementelor mai sus izo- 
late. In ipostaza prostiei absolute, Dănilă exprimă o temă popo- 
rană copios tratată la multe neamuri. In tipologia lui Antti Aarne 
i se rezervă nu mai puţin de 49 numere (între 1675—1724) între 
care doar 7 teme sunt precizate. Creangă însuşi s'a mai oprit 
asupra aceluiași subiect în Prostia omenească (publicată în « Invă- 
ţătorul copiilor », Iaşi 1878), în care se înfățișează noui modalități 
ale acesteia, ce se întâlnesc în g variante străine, de noi cunoscute 
şi care corespund cu Nr. 1384 din Antti Aarne («un bărbat caută 
trei oameni tot atât de proşti cât nevasta lui »). Manifestarea pro- 
stiei lui Dănilă Prepeleac se încadrează și în tipologia lui Aarne 
la Nr. 1415 (« Hans im Glück») și apoi la Nr. 1681 (uciderea vitelor 
în pădure, aruncarea toporului în lac). In timp ce însă motivul tipic 
se încheie cu un rămășag, cu privire la eventuala mânie a nevestei 
ce ar fi putut fi indignată de purtarea eroului, rămășag câștigat 
de acesta întru cât femeia nu se supără, povestea lui Creangă 
nu cuprinde acest final în prima ei parte. Scriitorul a ţinut să 
mențină tema pură: prostia pe de-a'ntregul consecventă duce la 
pierderea totală cu ultimul bun al eroului, care este apoi certat 
de fratele său. 

Cosquin ne oferă în volumul lui despre poveștile lorene nu mai 
puţin de 7 variante străine ale temei trocului. In toate ca și în 
Creangă, schimbul e săvârșit de un om simplu şi sărac. Motivele 
trocului diferă totuşi: avem un grup în care scopul schimbului 
e comercial, urmărind îmbogățirea eroului, și altul de sigur 
mai primitiv tinde numai la o mai potrivită gospodărire a lui. 
Scara descendentă a trocurilor se prezintă astfel în diferitele 
variante: 

1. vacă-capră-gâscă-cocoş-baligă (var. lorenă). 

2. vacă-capră-gâscă-murdărie de găină (var. tiroleză). 

3. vacă-cal-porc-capră-gâscă-cocoș-bani (var. norvegiană). 

4. moară-bani-vacă-cal-capră-bani-găină-cartofi (var. corsicană) 

5. bani-vacă-cimpoi-mănuși-baston (var. engleză). 

6. bani-cal-vacă-oaie-purcel-gâscă-canar-baston (var. rusă). 

7. dela o haină de aur se ajunge la o piatră, un înger îi dă 
însă înapoi eroului haina aurită (var. belgiană). Conceptul capita- 
lului, deci forma mai nouă a motivului, e prezent în ultimile patru 
variante şi necunoscut primelor trei. Obiectele de schimb cele mai 

frecvente în ordine descrescândă sunt: vaca, de față pretutindeni, 
gâsca (cocoş-găină), capra, apoi celelalte. 

Varianta lui Creangă întrunește elementele cele mai des întâl- 
nite, cuprinde deci în mare măsură tipul primitiv, dar adaugă 
două obiecte proprii: carul şi punga ce nu se găsesc aiurea. Pre- 
zenţa lor se explică probabil astfel: carul a fost introdus, fiind 
firesc asociat cu boii lui Dănilă și urmând a fi obiectivul schim- 
bului după sfatul fratelui, iar punga goală de bani îndeplineşte 
o funcţiune umorist-ironică. Ambele obiecte nu au aparţinut 
tipului arhaic. Descoperirea ulterioară și a altor variante, va lămuri 
mai bine chestiunea. 

Surprinzător e faptul că nu ne sunt cunoscute variantele româ- 
neşti ale temei. Boutière nu poate cita niciuna. In ce ne privește, 
am găsit una în C. Apostoliu: «Povești alese pentru copii (Buc., 
1914, Bibl. pentru toți, Nr. 878»), dar pentru motivele mai jos 
arătate nu ne vom opri asupra ei. E vorba anume de Guluţă, dragul 
mamei care după o introducere diferită, — înfățișează răsfățul unui 
copil prost crescut și nepregătit pentru viață pe care tatăl său îl 
supune unor încercări spre a-i verifica vrednicia, — prezintă tema 
trocului aidoma ca la Creangă: boi-car-capră-cocoș (în loc de 
gânsac)-pungă după care au loc alte încercări și cu care prilej lui 
Guluţă îi vine mintea cea bună şi izbutește la cea din urmă. Nu 
în fața unei variante ni se pare că ne aflăm, cia unei înrâuriri 
literare dela Creangă la Apostoliu. Volumașul acestuia face de 
altfel şi lui Adolf Schullerus (în « Verzeichnis der rum. Märchen », 
1928, pag. 7) aceeași impresie: « poveștile » îi par « compuse lite- 
rar, folcloristic fără valoare » și nu conţin de altfel nicio indicație 
cu privire la locul, data şi persoana subiectului informator. Până 
la găsirea unor variante româneşti care se vor fi aflând de sigur, 
suntem siliți să conchidem pe baza celor străine, suficiente de altfel, 
că motivul trocului din « Dănilă » e fără îndoială poporan și că 
păstrează chiar multe elemente primitive încadrându-se — așa cum 
arătăm — în tipologia lui Antti Aarne la Nr. 1415, la care prin 
cele două episoade — uciderea vitelor în pădure și svârlirea în 
lac a toporului — se adaugă și Nr. 1681. 

Cea de-a doua parte a lui «Dănilă Prepeleac» cuprinde — 
cum arătam — ipostaza istețimii desăvârșite a eroului, ca o anti- 
teză perfectă față de prostia anterioară. Isteţimea se manifestă în 


ASUPRA CARACTERULUI FOLCLORIC AL LUI «DĂNILĂ PREPELEAC? 147 


probele mai sus citate şi se încadrează « Ciclului omului viteaz » 
şi anume tipului B. (după L., Şăineanu): « Hercule-Păcală », dege- 
nerat din primul și care rezumă motivul: «un om de rând foarte 
şiret păcălește pe demoni sau smei îngrozindu-i cu pretinsa lui 
putere, aceştia abia izbutesc să scape de el », In ce privește probele 
dintre drac şi Dănilă, ele sunt toate cuprinse în tipologia lui Aarne 
şi anume: 1) înconjurarea cu iapa în spinare a iazului la Nr. 1082; 
2) întrecerea în fugă la Nr. 1072; 3) lupta diavolului cu ursul la 
Nr. 1071; 4) întrecerea în chiuituri la Nr. 1084; 5) svârlirea buz- 
duganului la Nr. 1063; 6) întrecerea în blestemuri la Nr. 1094, 
la care se adaugă finalul însuşi: copiii cari scărmănă pe drac la 
Nr. 1149. Întreaga desfăşurare a temei cu episoadele ei aparține 
deci celui mai răspândit şi mai autentic tip folcloric. Să insistăm 
totuși trecând la operaţia comparării variantelor pe care le culegem 
şi noi din L, Șăineanu spre a încadra mai precis varianta Creangă 
şi a o individualiza. 

Distingem mai întâi un grup de variante, în care unul dintre 
eroi e dracul şi anume una din Bucovina (« 'Tâlharul cel vestit » 
la Sbierea), una muntenească (« Săracul și dracul » la Stăncescu), 
alta tot munteană (« Dracul şi cana » la N. D. Popescu), o alta 
moravo-română (la Wenzig, după Șăineanu, pag. 832). Intre varian- 
tele străine prezența dracului e mai rară. Il întâlnim într'una 
săsească (« Dascălul șiret și diavolul »), într'una ungurească, într'una 
rusească despre care vom mai vorbi, la popoarele înconjurătoare 
deci. Celălalt grup înfățișează ca adversar al eroului pe un smeu 
în 3 variante românești și 2 străine, iar într'una albaneză pe un 
urs. Varianta Creangă aparține deci primului grup cu mare răs- 
pândire la Români și la popoarele vecine. 

Să comparăm mai departe elementele temei în diferite variante. 

Hotărîrea lui Dănilă de a ridica lângă balta dracilor o mână- 
stire se mai întâlnește şi în «'Tâlharul cel vestit » din Bucovina, 
în « Săracul și dracul» al lui Stăncescu şi în varianta maghiară 
a lui Schlarek, în care însă se urmărește intenționat înspăimân- 
tarea dracilor. Var. Creangă se individualizează faţă de acestea 
prin faptul că Dănilă se află încă în ipostaza prostiei și a lipsei 
de iniţiativă, el apucând-se de mănăstire doar din îndemnul 
fratelui său, Sunt ecourile primei părți a basmului care se prelun- 
gesc încă, 


10* 

Trecem acum la prezentarea comparativă a probelor. Incon- 
jurarea cu iapa în spinare a iazului şi păcălirea diavolului nu se 
întâlnesc decât în 2 variante din Muntenia (« Săracul şi dracul » 
de Stăncescu şi « Dracul și cana » de N. D. Popescu) şi într'una 
rusească necunoscută lui Boutière («Ivanko, fiul ursului», în 
« Russische Märchen », Iena, 1922, pag. 214 şi următ.), celelalte 
9 n'o cuprind. Intrecerea în fugă a diavolului cu iepurele ca loc- 
ţiitor al lui Dănilă e și mai frecventă. Ne întâmpină în varianta 
din Bucovina (« Tâlharul cel vestit »), în cea moravo-română, în 
cea săsească și în cea rusească. A treia probă — trânta diavolului 
cu ursul —e şi mai răspândită, o găsim în varianta lorenă, în cea 
moravo-română, într'una moldovenească (« Soţia babei » de Spe- 
ranţia) în cea albaneză (« Ursul şi dervişul » la L. Șăineanu, pag. 
830), în cea săsească. A patra probă — cine ţipă mai tare? — se 
întâlneşte numai în varianta bucovineană. A cincea — svârlirea 
buzduganului şi păcălirea diavolului pe motivul că arma nu s'ar 
mai întoarce — e foarte des reprezentată. O găsim în cele două 
variante muntene citate, într'una moldovenească sub o formă 
schimbată, în cea ardeleană (« Stan Bolovan » de Pop-Reteganul), 
în cea bucovineană puțin alterată, în cea săsească, în cea rusească, 
adică în 7 din 12 variante. E cel mai frecvent motiv prin urmare. 
A şasea probă — întrecerea în blesteme — deși înregistrată în 
tipologia folclorică a lui Aarne nu e reprezentată prin niciuna 
din variante. 

Cercetarea comparativă a probelor dă așa dar următoarea succe- 
siune descendentă a frecvenţei motivelor în cadrul celor 12 va- 
riante citate: svârlirea buzduganului, trânta cu ursul, întrecerea 
cu iepurele, înconjurarea cu iapa în spinare a iazului, întrecerea 
în chiuituri, întrecerea în blesteme ce nu se găsește decât la Creangă, 

In lipsa unui număr mai mare de variante nu putem reconstitui 
cu preciziune forma primitivă a temei. Ierarhia frecvenței ne dă 
totuși indicaţii cel puțin aproximative asupra vechimii probelor pe 
care varianta Creangă le adună laolaltă, dela cele mai vechi la cele 
mai noi, întrun număr ridicat de şase. Insemnează aceasta că 
scriitorul nostru a făcut «operă de sinteză » personală sau mai 
exact de adițiune, așa cum s'a crezut dela început? Nicidecum, 
E adevărat că numărul probelor mai tuturor variantelor e de trei, 
dar şi multiplul şase e un număr al simbolicei poporane și el se 

întâlneşte cu diferite prilejuri, de pildă în varianta noastră maghiară 
Chiar, în care un ţigan are de înfruntat șase probe. Nu e deci cu 
neputinţă să se poată descoperi şi la noi o astfel de variantă cu 
șase probe de felul celei a lui Creangă, a cărui poveste e în orice 
caz «construită » — dacă va fi?— după cel mai autentic tipic 
poporan. 

Finalul basmului — diavolul dăruește mulți galbeni lui Dănilă, 
îi duce chiar el acasă de unde e izgonit de copii — e prezent într'un 
mare număr de variante. 

Concluziunile privind cea de-a doua parte a lui « Dănilă Pre- 
peleac » sunt cu totul limpezi: Creangă ne-a dăruit și aci o variantă 
poporană analoagă cu atâtea altele, iar impresia de «sintetizare » 
nu se susține decât pe baza lipsei unui exemplar real cu totul 
asemănător, ce n'a putut fi încă descoperit. Varianta Creangă e 
însă în orice caz alcătuită potrivit celui mai caracteristic”și con- 
secvent spirit poporan. 

„x 

Analiza celor două părţi ale basmului n'a istovit însă problema 
folclorică a variantei lui Creangă. Ci dimpotrivă chiar. Miezul ei 
însuşi a rămas încă învăluit în coaja misterului. Căci rămâne de 
răspuns la întrebarea esenţială: contaminarea celor două teme 
opuse e opera intervenţiei lui Creangă printr'un «act de com- 
punere artistică », sau un firesc fenomen de contaminare popo- 
rană? Caracterul folcloric sau artistic al lui « Dănilă » se lămu- 
reşte numai în raport cu răspunsul pe care-l vom da. 

Să privim basmul lui Creangă mai întâi din perspectivă lite- 
rară, ca pe o «construcţie artistică », în latura arhitectonică. Ne 
izbeşte de îndată — așa cum arătam — antiteza clară dintre cele 
două părți ale lui: acțiunile menite a manifesta prostia absolută 
a lui Dănilă, în opoziție cu cele ce-i pun în relief istețimea tot 
atât de absolută. Cele două serii de momente epice se contrazic 
vădit și surpă fără îndoială unitatea operei. Dănilă se înfăţişează 
atât de contradictoriu în cele două mari secţiuni, încât ţi se pare 
că te afli de fapt în faţa a doi eroi deosebiți, cu euri distincte, ce au 
comun doar numele. Creangă a subliniat aproape cu intenție con- 
trastul. Singurul element de sudură ni-l oferă prilejul întâlnirii cu 
diavolul. Dănilă începe a construi o mânăstire ascultând de vorba 

întâmplătoare a fratelui său şi se pomeneşte astfel cu dracul pro- 
testând. Urmează îndată manifestarea neașteptată a 'unei istețimi 
neobișnuite. Prin momentul relevat, cele două serii de întâmplări 
contradictorii sunt numai racordate am spune spaţial, exterior, 
ci nu înlănțuite organic. Ar fi putut Creangă să motiveze irumperea 
surprinzătoare a istețimii lui Dănilă din unitatea limpede a pro- 
stiei lui? Printr'un singur procedeu: atenuându-i prostia prin 
mijiri ale conştiinţei de sine, prin recunoașterea greşelilor sale ca 
primă etapă a îndreptării. Astfel de treziri par a se ivi uneori 
în basm. La sfârșitul trocurilor nefericite, Dănilă exclamă: dintr'o 
pereche de boi am rămas cu o pungă goală. Parcă dracul mi-a luat 
mințile. Şi după ce povestește fratelui înciudat isprăvile lui, adaugă: 
Apoi de, bădiță, pân aci toate au fost cum au fost, dar de-acu am 
prins eu la minte. Numa ce folos: când îi minte, nu-i ce vinde, pentru 
a relua totuși, de îndată, seria faptelor nătângi. Este limpede deci 
că deși a avut la îndemână elemente de atenuare a contrastului, 
scriitorul nostru n'a ținut deloc să le exploateze, părăsindu-le fără 
părere de rău. A renunțat la posibilitățile de motivare epică ce ar fi 
putut fi folosite, menţinând contrastul. Creangă nu și-a construit 
prin urmare basmul cu metodele literare obișnuite ale unității de 
acțiune, ale unității de caracter și ale motivării epice. 

Cum se explică atunci structura lui «Dănilă Prepeleac»? 
Intr'un singur fel numai: cel specific mentahtății poporane pe care 
Creangă a exprimat-o cu o fidelitate ce i-a înlăturat orice gând 
de a utiliza artificii literare. Contaminarea celor două teme s'a 
produs anume datorită felului complex al gândirii poporane, 
caracterului ei asociativ recunoscut, sau mai precis ne aflăm, în 
cazul lui « Dănilă Prepeleac », în fața unei puternice asociații prin 
contrast, aşa cum se întâlnesc nenumărate în folclor. Prostia şi 
istețimea nu sunt pentru mentalitatea primară categorii intelec- 
tuale absolut contradictorii, ci extreme ce se ating, putându-se 
adăposti sub acoperământul aceluiași eu. Formula unei simpatii 
generale a totului pentru tot, prin care toate vietăţile lumii comu- 
nică între ele, se metamorfează unele în altele fără piedici, feno- 
men ce cuprinde fără limite şi însușirile lor, reprezentând o carac- 
teristică fundamentală a mentalităţii poporane universale, lămureşte 
şi cazul particular al basmului nostru care asociază, împotriva ori- 
cărei norme literare, elemente ce se resping. Izbucnirea de sub 

crusta prostiei absolute a unei intențiuni ce birue până şi pe dia- 
vol, ilustrează apoi acel gust poporan pentru senzaționalul stri- 
dent ce încordează atât atențiunea ascultătorilor simpli. Renun- 
ţând prin urmare la mijloacele literaturii culte, Creangă lucrează 
cu instrumentele psihologiei poporane şi realizează efecte arti- 
stice din acestea și pe planul artei poporane. 

Dar nu numai mecanica asociaţiilor prin contrast a urzit firesc 
basmul, ci pare că au activat concomitent şi asociaţii prin asemă- 
nare, Există într'adevăr o tendință poporană după care însușirile 
negative atrag numai caractere de acest fel, pe când dimpotrivă 
altele pozitive se înlănțuesc cu trăsături asemenea lor. Omul cu 
anume defecte fizice e socotit astfel ca având şi lipsuri morale şi 
dimpotrivă un Făt-Frumos străluceşte de valori fizice şi sufle- 
teşti. Cu aceeași concepție, sărăcia se asociază cu lipsa inteligenței 
şi bogăția cu puternica ei prezență. E cazul chiar al acestui Dănilă, 
a cărui lucie sărăcie s'a îngemânat cu o nefericită prostie devenită 
ascuțită isteţime, dar după ce diavolul i-a dăruit comoara de bani. 
Creangă însuși de altfel motivează neașteptata apariţie a vicleniei 
lui Dănilă după ce s'a pomenit cu burduful de bani: « Dar este o 
vorbă: tot bogatul mintos și tânărul frumos », proverb ce ilustrează 
tocmai mentalitatea poporană citată. Contrastul stărilor materiale 
ale eroului a atras prin asemănare cu fiecare, contrastul celor 
intelectuale. Basmul s'a urzit astfel — după cum observăm — din 
manifestarea gândirii complexe și asociative prin contrast şi ase- 
mănare totdeodată. 

Explicaţiunea psihologică de mai sus, extrasă de altfel inductiv 
dintrun noian de fapte folclorice, se cere însă susținută și pe 
cale aplicativă. 'Trebue să căutăm adică material poporan care s'o 
ilustreze, mai cu seamă în ce privește modalitatea asociaţiei 
prin contrast, care e principiul fundamental al basmului lui 
Creangă. 

In folclorul românesc cazul lui Dănilă Prepeleac se repetă ca 
structură generală de pildă, prin figura lui Prâslea. In ciclul carac- 
terizat drept psihologic al lui Șăineanu este citat acest frate mai mic 
care deşi la început nevoiaș şi prost se arată la fapte de o mare 
istețime şi bărbăţie, în opoziţie cu frații săi cei mai mari, adău- 
gându-se «mult timp, cuminţenia lui Prâslea ascunsă şi disimu- 
lată sub aparenţe respingătoare, când vine momentul, se leapădă 

de pretinsa-i imbecilitate și de exteriorul antipatic spre a se trans- 
forma într'un mândru Făt-Frumos » (op. cit., 537). Descifrăm cu 
ușurință același procedeu poporan ca cel al lui Creangă, îndreptat 
numai spre un alt final. 

Mai concludentă ar fi de sigur descoperirea unei variante 
româneşti care să amintească de aproape pe « Dănilă Prepeleac » 
şi procedeele construcţiei sale poporane. Ceea ce până acum 
nu s'a putut obţine. Suntem deci nevoiţi să ne îndreptăm privi- 
rile spre folclorul străin și să căutăm cel puţin acolo exemplare 
analoage care să ne confirme prin cazuri concrete explicaţiile 
psihologiei mai sus înfățișate. O astfel de piesă necunoscută lui 
Boutière am şi identificat-o în folclorul rusesc și anume în colecția 
de basme universale a lui Leyen și Zaunert (« Russische Märchen », 
Jena, 1921, pag. 241 şi următ.) și se intitulează « Ivanco, fiul 
ursului ». După o introducere cu totul deosebită față de basmul 
nostru, în care se explică originea eroului ca fiu al unei femei şi 
al unui urs, fiind jumătate-om, jumătate-urs, ni se prezintă din- 
trodată o structură uimitor de asemănătoare. Ivanco se întoarce 
în sat cu mama lui și se ilustrează prin două mari șotii: pus să 
taie o oaie pentru prânz și anume pe cea care i-o ieşi mai întâi 
înainte, el ucide o turmă întreagă fiindcă toate oile sau îmbulzit 
în juru-i (la Aarne, Nr. 1007) şi apoi poruncindu-i-se să păzească 
ușa staulului ca să nu năpădească hoţii noaptea, el o duce în altă 
încăpere și se culcă lângă ea (la Aarne, Nr. 1009). După ce face aceste 
năzdrăvănii, e trimis la un lac să împletească din nisip o frânghie 
(Nr. 1174), dar acolo apare dracul și deodată Ivanco e cuprins 
de o ascuţită istețime şi-l păcălește în trei feluri: 1) printr’o între- 
cere la fugă în care îl înlocuește «nepotul-său-iepurele» (Nr. 
1072); 2) printr'o svârlire a unui urcior de fier pe care Ivanco 
n'0 execută, întru cât îl înspăimântase pe diavol că i-l va arunca 
pe un nor (Nr. 1063); 3) prin înconjurarea de-a-călare a lacului 
(Nr. 1082). Finalul e mai amplificat decât în basmul românesc: 
eroul se alege cu o mulţime de bani turnaţi într'o pălărie fără fund 
şi cu dracul ca argat. 

Trecând peste introducere, felul manifestării prostiei lui Ivanca 
şi complicarea sfârşitului, exemplarul rusesc are exact construcția 
lui « Dănilă » şi asociază prin urmare, prin contrast, prostia cea mai 
desăvârșită cu istețimea cea mai surprinzătoare. Pe deasupra se 

repetă 3 din probele întrecerii cu diavolul. Explicaţia psihologică 
se verifică deci și pe bază documentară, 

Concluzia se impune prin urmare hotărit, înlăturând îndoielile 
ce umbresc cercetarea lui Boutière cu privire la « Dănilă Prepe- 
leac »: și acest basm al lui Creangă e o creaţiune folclorică sigură, 
expresie a celui mai autentic spirit poporan manifestat prin men- 
talitatea complex-asociativă sub forma contrastului, o contami- 
nare care nu e deloc o « sinteză personală » a scriitorului, ci numai 
un foarte obișnuit act asociativ de felul celor nenumărate ce se 
produc neîncetat pe toate tărâmurile etnografiei şi folclorului. 

Descoperirea şi în cadrul folcloric românesc a unei variante 
de aceeași structură ca cea rusească, sau poate și mai apropiată, 
se poate oricând produce, iar dacă totuşi ea nu va fi obţinută, 
atunci Creangă trebue considerat ca orice fel de creator poporan, 
care a procedat exclusiv după legile mentalităţii arhaice. 

Se confirmă deci și pentru cazul aparent îndoelnic al lui « Dănilă 
Prepeleac » respectarea de către Creangă a tematicei și, ceea ce e 
mai adânc, a spiritului folcloric, « Arta » scriitorului trebue căutată 
dincolo de conţinut, în alte direcții. 


AL, DIMA 


POEME DE PE FRONT 


VIGODA 


Lung, dinspre limanuri Toamna bate 
cu duh greu şi putred de rogoz... 
Sângeră tristeţi peste « colhoz» 

şi de-a-lungul liniei ferate. 


Dimineaţa zace de lingoare. 

Toată noaptea tunul a oftat. 
Mișunăm prin satul bombardat, 
bombănind, scuipând, după-o ţigare. 


Somnul nedormit ne stă pe gene. 
Ochii peste moarte dilataţi . .. 
Inegresc salcâmii amputaţi, 
frunzele sunt niște mari cangrene. 


Gara, găurită de şrapnele, 
spânzură pe zări, strigoi schilod. 
Din moloz a răsărit un plod, 
cerul tot i-a pus în ochi inele. 


Cămășuţa plină de cărbune, 
fâlfâe pe trupul lui puţin, 

și obrajii mici de fum și crin 
parcă-s întrebări şi rugăciune. 

Ne oprim. Şi tâmplele palpită. 
'Tremură prin păru-i mătăsos 
mâna asta aspră — ciot scorţos — 
mâna asta'n sânge tăvălită. 


— Piciule ieșit dintre ruine, 

am şi eu departe — acas'un ţânc. 
Are'n ochi acelaș cer adânc, 
zâmbet trist şi păr bălai ca tine... 


Vigoda, Sept. 1941. 


LĂDIŢA CU JUCĂRII 


Târgul arde. Fum vâscos și sgură 
le simţim ca un nisip în gură, 
Alergăm curbați pe baionete, 
limbi de foc dansează menuete, 


Asvârlim grenade. Târgul arde. 
Vinele pleznesc ca niște coarde, 
sângele e un ciocan și bate, 
bate lung în tâmple asudate. 

O «rafală» îl aude şi-i răspunde 
cu ciocanele-i de cremene rotunde ,,. 


Târgul arde. Năvălim în moarte, 
printre ziduri cu olane sparte, 

Casele aleargă prin băltoace, 

îşi smulg părul, se'nvârtesc buimace, 
şi-şi aruncă'n iadul dimineţii 
geamurile, uşile, pereţii .. . 


Izbucnim, urlând într'o ruină, 
cu priviri haine de jivină, 

cu frunți tulburi, cu grenadan mână. . 
Zăngănind, cad cioburi în țărână. 
Ne împiedecăm năuci în tindă, 
de-un schelet de jilţ sau de oglindă, 
'Tropăim" murdari, cu ţinte grele, 
Peste zdrențe negre de perdele. 


Grei, bocancii calcă pe portrete: 
peste-obrajii trişti ai unei fete, 
peste-un gând înseninat pe-o frunte, 
peste zâmbetul unei bunici cărunte, 
Printre dinți scuipăm moloz şi zgură, 
ochii'ncremenesc într'o spărtură: 

pe un fund de ladă sub cenușe, 

un căluț de lemn și o păpuşe 

dorm adânc, ca într'o amintire, 
vise de funingine subţire. 

Un căluț olog, fără de roate, 

şchiop, beteag şi rupt pe jumătate, 
și-o păpușe care doarme'ntr'una, 
somn de porțelan şi păr ca luna... 


Impietrim, subt bârnele schiloade: 
— Uite o păpușe camarade, 

uite un căluț uitat în ladă, — 
parc'ar fi păpuşa de zăpadă 

şi căluțul șchiop purtat de sfoară 
prin albaştrii ani de-odinioară . , . 


Târgul arde. O «rafală» toacă. 
Flăcările joacă, joacă, joacă. 
Un căluţ de lemn și o păpușe, 


subt măcel, subt moarte, subt cenuşe ,.. 


Ochii au rămas pe fundul lăzii. 
Cresc împușcături de-a lungul străzii, 
ca un vaet, altă grindă cade... 


— Uite o păpușe, camarade .. . 


Freudenthal Sept. 1941. 

MORMINTELE 


Sapă, camarade, sapă... 

Au venit alți morţi pe drum. 
Frunţi de ceaţă, ochi de fum, 
pentru viermi şi pentru groapă. 


Alte cruci, pe alt colnic, 
tot mai multe, tot mai dese, 
luna grea, să le apese 

cu zăpezi de borangic. 


Toarnă glod, varsă argilă, 

adu crucea de molid. 

Casca spartă — ciob de blid — 
pune-o 'n vârful de șindrilă. 


Sapă, sapă înainte, 

cu sudoarea pe grumaz ... 
Sapă pentru camarazi 

reci şi vinete morminte. 


Sapă, sapă. Bezna cade. 
Toarnă viermi, svârle noroi 
peste ochii mari şi goi, — 
sapă, sapă camarade . .. 


Pune râme peste vis, 
pune lut pe mâini de ceară... 
mâinile ce desmierdară, 
mâinile care-au ucis .., 
Doncevo, Sept. 1941. RADU GYR 


SIMBOLISMUL CA AFIRMARE 
A SPIRITULUI EUROPEAN 


Încercarea de afirmare a unei conştiinţe europene intenţio- 
pate de cele mai bune spirite ale secolului al XVIII-lea, deşi 
la un moment dat reușise cu limba și cu duhul unui Voltaire să 
creeze o aceeași ambianţă intelectuală la curtea prusiană a unui 
Frederik al II-lea ca şi la cea rusească a Marei Caterina de pildă, 
nu putuse să supraviețuiască secolului. Romantismul, care a fost 
o revoluţie literară şi sentimentală dar şi o mare mişcare de 
trezire naţională în toată Europa, trebuia — ca şi reacția victo- 
rioasă contra dominaţiei napoleoniene — să fie fatală oricărei 
unificări a continentului, fie ea chiar în domeniul spiritual. 

Abia în a doua parte a veacului al XIX-lea se creează iar 
condiţii favorabile unor atari afirmări. Progresele fără seamăn 
ale științelor abstracte şi aplicate, fizice şi morale, culminează pe 
terenul material în tehnica atotstăpânitoare a unei ere de mași- 
nism și industrie —iar pe tărâmul spiritual în filozofia pozi- 
tivistă a lui Auguste Comte, în romanul naturalist și în poezia 
parnasiană. 

Pentru prima oară, de mulţi ani, europenii se regăsesc în 
speculaţia științifică și în credința Progresului — într'o patrie 
intelectuală comună, cum se regăsiau altădată, pe timpul Cru- 
ciadelor, în marea idee forță a Creștinătăţii. E epoca primelor 
congrese internaționale, în care, peste graniți şi desbinări poli- 
tice, se pune la punct o doctrină științifică valabilă pentru Europa 
întreagă. Și tot atunci, dar mai mult pe terenul economic, coope- 
rarea europeană găseşte un nou prilej fastuos de afirmare cu 
ocazia întâilor Expoziţii Universale, altă creaţie a veacului trecut. 

Cele dela Paris mai ales, din anii 1867, 1889, 1900, înseamnă 
date importante în această privinţă. 

Dar o unificare spirituală pe date pur materiale nu era posibilă. 

Unificarea pe date materiale, pozitive, pur naturaliste, lipsite 
de nostalgia şi de temelia unui ideal superior, nu putea creea 
o mișcare mai adâncă de afirmare europeană. Ea se oprea la 
fenomenul exterior, la mediul social sau profesional —ca de 
pildă în romanul lui Zola — sau când voia să evadeze în poezie, 
se cristaliza în realizări pur formale, reci și rigide, în evocări 
istorice sau geografice, marmoreene dar fără suflet liric, ca în 
poemele lui Leconte de Lisle, în sonetele lui Heredia şi a altor 
Parnasieni în Franţa sau a epigonilor lui Platen în Germania. 
In cazul cel mai bun deveneau, ca la Sully-Prudhomme sau 
la François Copce: generoasă filozofie versificată, la primul; mici 
nuvele cu atât mai prozaice, cu cât erau în versuri, la al doilea. 

Mişcarea care, în ultimul pătrar al veacului al XIX-lea, trebuia 
să dea o nouă și originală afirmare de unitate spirituală conștiinței 
culte europeene —a fost tocmai o mişcare de reacţie, de pro- 
testare, adesea violentă, contra acestui spirit pozitiv, terre-ă-terre, 
pur logic şi rigid științific, oarecum materialist şi desigur antiliric, 
în care ancorase burghezia stăpânitoare atât în filozofie, cât 
şi în literatură și artă pe la anii 1860—1880. Această mișcare a 
fost de esenţă și de expresie franceză, dar la ea au participat chiar 
dela început străini: greci ca Jean Moreas, pseudonimul lui Papa- 
diamantopulos; Flamanzi ca Rodenbach, Maeterlink, Verhaeren, 
Max Elskamp, Albert Mockel și Van Lerberghe; Anglo-saxoni 
ca Stuart Merrill şi Francis Viele-Griffin; evrei ca Gustave Kahn 
şi Ephraiin Mikhael; Spanioli ca Armand Godoy şi mulți alții 
printre care trebue citată opera realizată şi în limba franceză a 
italianului Gabriele D'Annunzio, a Englezului Oscar Wilde şi a 
Românului Alexandru Macedonski, (colaborator la una din primele 
reviste ale curentului: la Wallonie). Dar acest « Simbolism » francez 
nu s'a mulțumit să aibă, în limba lui Moliére, aceste colaborări de 
alt sânge, el a mai exercitat, prin ecoul său european, în dife- 
ritele literaturi naţionale, un rol cel puţin egal, ca difuzare 
spirituală cu acela al Romantismului francez şi englez, al lui 
Lamartine, Hugo şi Byron, sau al perioadei mai vechi, de « Sturm 
und Drang» german, cu Wertherul lui Goethe sau Briganzii 


. 

(Die Râuber) ai lui Schiller. Faptul că poeţi de importanța unui 
Stefan George, Hofmannsthal și Rilke în Germania; William 
Butler Yeats în Irlanda; Swinburne, Arthur Symonds, Gerard 
Manley Hopkins în Anglia; Vervey în Holanda; D'Annunzio în 
Italia; Ruben Dario, fraţii Machado, Ramon del Valle Inclan 
şi Juan Ramon Jimenez în Spania; Constantin Balmont, Valeriu 
Brussov, Alexandru Block în Rusia; Ady Endre în Ungaria; 
Kostis Palamas în Grecia; Tuwim în Polonia; Alexandru Mace- 
donski, Dimitrie Anghel, Ion Minulescu şi Bacovia la noi, au 
fost toți exponenţii simbolismului francez şi au militat pentru 
același ideal poetic — arată şi importanța dar și aspectul esenţial 
european al acestei mișcări literare. 

Am înșirat atâtea nume numai ca să arăt dela început carac- 
terul cosmopolit al Simbolismului, care la origină francez avea să 
cucerească toată Europa și America, cea spaniolă ca și cea anglo- 
saxonă. Să nu uităm că protagonistul poeziei noui în Spania a 
fost Ruben Dario și că Edgar Poe, prin filiaţia lui Baudelaire, 
şi mai târziu versul liber al unui Walt Whitmann au slujit drept 
pildă noilor cenacluri literare pariziene. 

Care au fost originele Simbolismului francez? căci de el singur 
ne vom ocupa astăzi, precum singur el a servit de model, nu 
numai în teorii, dar și în aplicarea lor, tuturor celorlalte mișcări 
înrudite ce s'au desvoltat mai târziu, pe continent, creând pro- 
totipul european al întregei mișcări. Cum s'a făcut că, pe la 1885, 
la Paris, doctrina ca şi operele se precizaseră destul în tinerile 
reviste ale curentului, ca să atragă noile generaţii literare și, în 
curând, să desăvârşească o adevărată revoluţie în idei şi senti- 
mente, ca și în exprimarea lor poetică? Simbolismul a fost în esența 
sa liric — de unde predilecţia ce a avut-o pentru poezie, care a 
contaminat cu lirismul său şi proza și teatrul simbolist. 

Liric şi spiritualist, muzical şi intimist, era firesc să se ridice 
ca o protestare contra materialismului burghez, reprezentat în 
literatura vremii de excesele romanului naturalist și de forma- 
lismul pur plastit al poeziei parnasiene, Liric din fire, Simbo- 
lismul s'a luptat mai ales cu acest din urmă. 

Orice mișcare nouă literară începe printr'o eliberare și sfâr- 
şește printr'o dogmă. Așa au făcut-o pe rând în Franța: Pleiada 
lui Ronsard faţă de formele complicate și fără suflet viu ale poeziei 


i 

medievale în ultima ei fază; Malherbe şi noul clasicism francez 
cu Boileau, față de poezia, îmbătrânită şi ea de acum şi lipsită de 
vitalitate, a urmaşilor Pleiadei, Rousseau, Chateaubriand și 
marii poeţi romantici: Lamartine, Vigny şi Hugo, față de aceeași 
poezie clasică ajunsă în secolul al XVIII-lea prozaică şi falsă, 
căci copia modele în loc să redea ca înainte pasiunile vieții. Poezia 
romantică sfârşise monopolizată de Victor Hugo, poate într'un 
sens, cel mai mare poet al veacului dacă nu cel mai reprezentativ, 
care rămâne totuşi Baudelaire. Extraordinarul geniu verbal al lui 
Hugo, retorica lui diluvială, creatoare de prodigioase metafore şi de 
versuri splendide — nu găseau însă în poezia sa un element spi- 
ritual şi sufletesc adevărat. Lumea era obosită de o orchestrare 
atât de fastuoasă pentru motive prea elementare, aproape banale; 
eterna antiteză alb-negru, bun-rău, a vizionarului o plictisea. Filo- 
sofia pozitivistă şi simplistă a bătrânului profet nu mai putea 
satisface noile generaţii doritoare de alte idei mai subtile, de alte 
melodii mai rare, mai estompate, mai sufletești. Incercarea lui 
Theophile Gautier de a reda, prin teoria « Artei pentru artă », o 
demnitate și o nobleţe nouă versului eșuase față de idealul pur 
plastic, de făurar de emaiuri şi de camee, la care reducea arta 
poetului. Parnasienii, în cap cu Leconte de Lisle, în pretenţia 
lor de a da o poezie obiectivă, adică de a aplica artei poetice 
principiile şcoatei pozitiviste şi a noii şcoli filologice, germane, 
nu reușeau decât de a o anexa istoriei și geografiei. In dorinţa 
lor de a reacționa contra locurilor comune și bețţiei de sentiment 
ale Romanticilor, Parnasienii cădeau în excesul contrariu: într'o 
răceală şi o rigiditate marmoreană, fără suflet liric, fără viață. 
In dorința lor de a nu cădea în facilitatea şi adesea desmăţul 
versului lui Musset, ajungeau la virtuozitatea pur formală și azi 
obositoare a lui Banville, 

Văzută în perspectiva timpului trecut poezia parnasiană ne 
apare astăzi cu arta sa perfectă, numai descriptivă, de un retorism 
statuar, obositor şi mort. Poezia parnasiană pură rămâne un produs 
de muzeu, o artă de decadență, condamnată dinainte față de 
noua mișcare de esenţă lirică și muzicală, cu pretenţia nu de a 
descrie în versuri plastice şi perfecte și după o logică pozitivistă, 
făptura umană și universul, în ceea ce au ele de general și 
transmisibil, ci tocmai contrariul — de a sugera prin chiar textura 

muzicală a versului şi graţie imaginilor sale simbolice, pe căile 
intuiţiei şi ale visului, realitatea adâncă a omului şi a naturii, tocmai 
ceea ce nu se poate transmite pe căile obișnuite ale cuvântului 
zilnic, de către proză. 

Simbolismul, ca şi Parnasul, ca şi Romantismul, n'a avut o 
generaţie spontană. Precum Rousseau şi Chateaubriand pregătesc 
şi prefigurează pe Lamartine şi pe Hugo, precum Theophile 
Gautier e un poet parnassian «avant la lettre >, tot astfel, în plin 
Romantism, Gerard de Nerval în faimoasele sale sonete, cu titlu 
şi factură atât de simboliste « Les Chimeres », anunţă pe Baudelaire 
şi pe Mallarme, precum în poezia «les Cydalises », tot el ne dă 
o primă schiță din «Fêtes Galantes » ale lui Verlaine, sau pre- 
cum Contele de Lautréamont se arată în ale sale neașteptate 
«Chants de Maldoror» un precursor al lui Corbière, al lui 
Rimbaud şi al tuturor suprarealiştilor de mai târziu. Nimic nu 
e nou sub soare. Și fiecare mişcare literară își poartă, printr'un 
curios paradox, care pozte nu este decât o lege de superior 
echilibru al naturii, propriul său antidot. Astfel Baudelaire, toată 
viața, Mallarme și Verlaine, la începuturile lor, s'au crezut 
Parnasieni; iar Moreas, unul din fondatorii Simbolismului, a 
devenit capul şcoalei romane, creată de dânsul tocmai ca o 
protestare contra exceselor poeziei simboliste, atât de dragi odi- 
nioară clasicului autor de mai târziu al «Stanţelor >. Ca să ne 
dăm seama dela început că Simbolismul a avut o perioadă de 
gestație de aproape o jumătate de veac— de pe la 1840, voiu 
reproduce un sonet, intitulat « Artemis», foarte caracteristic din 
acest punct de vedere, al lui Gerard de Nerval, luat din «les 
Chymeres » şi ale cărui versuri ar putea fi iscălite de oricare corifeu 
al mişcării. 


La Treizitme revient... C'est encor la première; 

Et c'est toujours la seule, — ou c'est le seul moment: 
Car es-tu reine, 6 toi! la première ou dernière ? 
Es-tu roi, toi le seul ou dernier amant ?... 


Aimez qui vous aima du berceau dans la bière; 

Celle que j’`aimais seul m'aime encor tendrement: 
C'est la mort — ou la morte... O délice | O tourment 1 
La Rose qu’elle tient, c'est la Rose trémière. 


11° 

Sainte napolitaine aux mains pleines de feux, 
Rose au coeur violet, fleur de sainte gudule: 
As-tu trouvé ta croix dans le desert des cieux? 


Rose blanches, tombez! vous insultez nos dieux; 
'Tombez fantômes blancs de vôtre ciel qui brûle: 
— La sainte de Pabîne est plus sainte à mes yeux. 


Cum se constată, această bucată a lui Nerval cuprinde în ea, 
cu 45 de ani înainte, diferitele ingrediente care vor caracteriza mai 
târziu lirica simbolistă. Muzicalitatea ca şi misterul ei nu mai 
aparțin poeziei romantice; nici felul aluziv, nici desvoltarea în 
arabesc al motivului sugerat numai. 

Putem vorbi aici de o nouă reîncarnare a mitului poetic, care 
părăsind domeniul discursului şi al epicului, adică a narațiunii în 
versuri, ceea ce implică o desfăşurare a temelor după un mod 
de exprimare pur logic şi care poate fi uşor transpus în proză, 
ancorează acum pe tărâmul liricei pure, al intuiției și al visului — 
adică nu al povestei şi al descripției, ci al cântecului și al su- 
gestiei, Trecem pe nesimţite astfel din spațiul plastic în durata 
muzicală. 

Dar ca să înțelegem mai bine calitățile cerute de noua școală 
unei poezii ca să fie valabilă — calități tocmai contrare celor 
reclamate de Parnasieni — voi, cita un sonet al lui Baude- 
laire — dacă nu cel mai celebru al marelui poet, de sigur însă 
cel care a avut influența cea mai puternică asupra desvoltării 
lirice de mai târziu, Sonetul, nimerit intitulat « Correspondances », 
e de fapt — încă din anul 1857 când apare prima ediție din 
« Fleurs du mal »— adevărata artă poetică a Simbolismului. 

In el găsim, cu aproape 20 de ani înainte, tot programul liricei 
noui, 


La Nature est un temple où de vivants piliers 
Laissent parfois sortir de confuses paroles; 
D’homme y passe à travers des forêts de symboles 
Qui /Pobservent avec des regards familiers. 


Comme de long échos qui de loin se confondent 
Dans une ténebreuse et profonde unité, 

Vaste comme la nuit et comme la clarté, 

Les parfums, les couleurs et les sons se repondent, 

Il est des parfums frais comme des chairs d'enfants, 
Doux comme les haut bois, verts comme les prairies, 
— Et d’autres, corrompus, riches et triomphants, 


Ayant l'expansion des choses infinies, 
Comme lambre, le musc, le benjoin et Pencens, 
Qui chantent les transports de lesprit et des sens, 


Să-l comentăm puțin împreună. Acest sonet, unul din cele 
mai frumos construite pe care le cunosc, își desvoltă întreg 
înțelesul în cele două catrene, care formează după mine 
arhitectura secretă a acestui minunat edificiu liric. Cele două 
terține finale se mulțumesc, printr’o serie de comparații, să 
lärgească la infinit vibrația sufletească produsă de primele 
două strofe, dar mai ales de ultimul vers din al doilea 
catren — aşa că cititorul, cutremurat de adevărurile intuite pe 
calea poetică în partea întâia a sonetului, sfârșește, într’a doua, 
într'o stare de incantație muzicală. Tot sonetul întradevăr e 
incantatoriu. Dela început Baudelaire nu numai că o rupe defi- 
nitiv cu idealul de artă parnasian, dar şi creează noul cadru al 
poeziei simboliste. 

Ţin numai să subliniez patru epitete în primul catren, care 
aduc toată noutatea poeziei. Natura e un templu cu coloane, 
deci un templu clasic, grecesc, din care se deslușesc cuvinte adică 
învățăminte. Aceasta ar fi putut-o spune şi un poet parnasian, 
dar Baudelaire adaogă două cuvinte care schimbă nu numai 
toată perspectiva bucății dar îi dau un înțeles poetic cu totul nou. 
Aceste cuvinte sunt: vivants și confuses. Coloanele (les piliers) 
nu sunt de piatră moartă și rece, ele sunt vii ! Și acest epitet uma- 
nizând, însuflețind acest templu clasic, îi redă taina ancestrală, 
misterul primitiv al pădurii veșnice. Iar cuvintele deslușite sunt vagi, 
învățămintele lor sunt confuze — și aceasta dă dela început acestui 
templu clasic, în locul cerului albastru și însorit care i-ar desina clar 
conturul în lumină și umbră bine hotărîte, îi dă o atmosferă de taină,o 
ceaţă aurie ce-i estompează formele, le prelungește şi le interiorizează 
— adică le face să participe într'atâta la viața sufletească a omului 
modern, încât ne putem întreba dacă prin acești stâlpi vii, prin 
aceste coloane însuflețite ale templului Naturii, poetul n'a vrut 
să înțeleagă pe semenii săi: ființele umane. Baudelaire nu ne 


166 REVISTA FUNDAŢIILOR REGALE 


lămurește, dar urmează versurile 3 și 4: Omul trece prin păduri 
care îl observă, îl țin sub privirile lor. Şi aceasta ar fi putut-o 
spune nu numai un Parnasian, dar chiar un Romantic. Dar şi 
aici Baudelaire adaugă două epitete care schimbă iar tonalitatea 
poeziei şi îi dau o accepţie cu totul nouă. Sunt cuvintele symboles 
şi familiers. Pădurile nu sunt nici de stejar, nici de fag, nici de 
brad; ele nu sunt plantate sau virgine — căci n'au nimic a face 
cu cele pământeşti, ele sunt păduri simbolice, sunt codri de 
simboluri iar privirile ce le îndreaptă spre omul ce pătrunde în 
cuprinsul lor ce le desvăluie intimitatea, aceste priviri nu sunt nici 
groaznice, nici fioroase, nici străine, ele sunt familiare. Și con- 
topirea asta de familiar și de simbolic ce o vom regăsi şi la Mal- 
larme şi la Maeterlink și la Laforgue şi la atâţia alţii, este extrem 
de caracteristică pentru noua atitudine a lirismului de mai 
târziu. 

Strofa a doua n'ar mai fi putut-o scrie un Parnasian și cu atât 
mai puţin un Romantic. Aceste ecouri lungi care își răspund şi 
de departe se confundă într'o unitate întunecoasă şi adâncă, tot 
atât de vastă ca şi noaptea şi lumina, aceste ecouri sunt parfumurile, 
colorile și sunetele lumii, dar simţite de acuma de către o minte 
familiarizată cu simbolurile şi care descoperă pretutindeni înţe- 
lesul ascuns al Naturii, ea însăşi un templu, adică un loc 
viu de taine şi de reculegeri pentru iniţierile cele mai înalte. 
Aceste opt versuri definesc nu numai în linii mari carac- 
terele liricei simboliste, dar hotărăsc și atitudinea aproape 
sacerdotală a poetului nou față de idealul său de artă. Caracter 
sacerdotal care va culmina la Stephane Mallarme, în Franţa, și 
mai târziu ceva la Stefan George, în Germania, într'un adevărat 
cult religios pentru poezie. Lirica misterioasă a simbolului decurge 
direct la ei din această atitudine. Atmosfera de pietate, de iniţiere 
lirică, de care noile generaţii sunt astăzi atât de străine —eu 
unul am mai apucat-o, dacă nu în Franţa unde acum 30—35 de 
ani şi mai bine, principalii corifei ai Simbolismului îl părăsiseră 
pe rând fie ca să se îndrepte după diferite ipostaze, ca Jean Moreas, 
ca Henri de Régnier, ca Francis Viele Griffin chiar, spre neo- 
clasicism — fie că ancoraseră, ca Francis Jammes sau Paul Claudel, 
în catolicism — fie că urmând drumul trasat de Rimbaud, ajun- 
seseră cu Apolinnaire şi alții la poezia modernistă — această 

atmosferă cultică a poeziei, acest aparat literar devenit un ritual 
şi un sacerdoțiu, am mai apucat-o, pe la 1911—1912, în cenaclul 
lui Alexandru Macedonski, unde oficiam și eu cu entuziasmul și 
fervoarea celor 20 de ani de atunci, alături de tinerii poeţi ai 
vremii. 

Acest program poetic cu un ideal de artă atât de înalt încât 
devine religios, Baudelaire în sonetul amintit — şi acest lucru trebue 
reținut ca un ce caracteristic întregei școli de mai târziu — înţe- 
lege să ni-l comunice nu prin calea minţii sau a inimii, nici logic, 
nici sentimental, ci prin intermediarul tuturor simţurilor noastre — nu 
numai al văzului, coloarea (de care abuzează şi Romantici și Par- 
nasieni) sau al auzului, sunetul muzical mai puţin exploatat poetic 
de înaintași, ci mai ales prin simţul olfactiv, al mirosului. Poezia 
parfumului dacă nu joacă la Simboliști acelaşi rol aproape or- 
ganic pe care îl are în «les Fleurs du mal», i-a învățat să aleagă 
şi să prețuiască în subtile şi savante simfonii, acele amalgamări 
şi interpenetrări de simboluri din diferite domenii ale simțirii 
noastre, și mai ales să afle într'o artă poetică mai complexă rapor- 
turi noui ale versului modern cu artele plastice și muzicale ca şi 
cu cele, mai sensuale, ale gustului, ale mirosului şi chiar ale pipăi- 
tului, introducând pe lângă calitățile mai vechi de coloare şi de 
armonie ale versului, noțiunea mai rară de textură, savoare, parfum, 
sensații tactice, care, pe simboluri împrumutate domeniului mu- 
zical, dau terţinelor din sonetul analizat, o atât de remarcabilă 
putere de supestie sufletească. 

Introducerea sensaţiei în citatul sonet, ca mijloc de incantaţie 
spirituală, e marele aport al lui Baudelaire și al Simboliștilor, 
dar inovaţia oferea, în același timp, și o tot atât de mare primejdie, 
de care, cu vremea, Simbolismul n'a scăpat. Abuzul de sensaţii 
a dus cu timpul la poezia de sensaţional ieftin a suprareali- 
ştilor și a dadaiștilor francezi, a futuriștilor italieni, a expresio- 
niștilor germani. Pe când abuzul de simbol, transformat în manieră 
alegorică — la fel cu vocabularul prea obscur sau prea căutat a 
multor simboliști — le-au demodat foarte repede versurile. 

Am insistat atâta asupra lui Baudelaire fiindcă influenţa lui 
covârşitoare la Mallarme, întruparea cea mai curată a noului ideal 
poetic a generaţiei, a fundat, pe la 1885—1886, Simbolismu 
propriu zis ca şcoală şi curent literar. Baudelaire a influențat 

mult și debuturile lui Verlaine care, împreună cu Rimbaud, 
formează cei doi lăturași ai troicii simboliste. 

Arthur Rimbaud are în desvoltarea curentului o situație sin- 
gulară. Acest copil de o precocitate prodigioasă, născut în 1854, 
a murit ca poet la 19 ani, în 1873, data revenirei sale la catoli- 
cism, a trăit prin Indiile neerlandeze ca soldat în legiunea străină 
olandeză, ca dezertor și marinar — în Abisinia, la Harrar, ca ex- 
plorator, colonizator și traficant colonial — când prăpădit de 
viața de câine ce o dusese, bolnav și istovit, se întoarce să moară 
creştineşte într'un spital dela Marseille, în 1891. Poeziile sale îl 
făcuseră celebru — dar el nici n’o ştia nici nu voia să-și mai aducă 
aminte că fusese poet; considera opera sa poetică ca un ce desgustător 
« degâutant », ca un lucru rușinos, o prostie de tinerețe. De fapt 
poezia la Rimbaud a fost «o criză de pubertate »; definiţia e a lui 
Ernest Reynaud. Dar o criză de geniu. Poezia rimbaudiană însă, 
în ce are ea mai personal și prin care Rimbaud rămâne de o con- 
siderabilă importanță: «Les Illuminations» dar mai ales «Une 
saison en Enfer »— se înscrie ca urmașa directă a celei din « Les 
chants de Maldoror » a lui Lautreamont şi ca modelul mult imitat- 
şi admirat de Suprarealiştii de mai târziu. 

Deşi în toate manualele literare franceze și străine Rimbaud 
e trecut ca unul din cei trei ctitori spirituali ai Simbolismului 
— ca s'o putem admite am trebui sau să lărgim prea mult gra- 
nițele destul de vaste și așa ale poeziei de care vorbim, sau 
atunci să excludem tocmai pe Mallarmé, a cărui poezie ca şi viață, 
se află la antipodul celei a lui Rimbaud. Acesta poate fi considerat 
doar ca fiul risipitor al Simbolismului — e copilul lui pierdut. 
Și se aşează la extrema stângă a mișcării. 

In ce priveşte pe Paul Verlaine — personalitate lirică 
atât de complexă și ființă umană atât de contradictorie — 
legăturile sale cu Parnasul sunt la început destul de pu- 
ternice, ca în primele sale volume cel puţin: în «Poemes Sa- 
turniens » « Fêtes Galantes » şi «La Bonne Chanson», să-l putem 
caracteriza ca un Parnasian, mult evoluat e drept, dar încă fidel, 
cel puţin în formă şi adesea în subiect, vechiului ideal de artă. 
Sărbătorile sale galante coboară în linie directă din « La fâte chez 
Thérèse » a lui Hugo şi din poezia lui Theodore de Banville — 
precum întrupează în alt material de expresie idealul plastic și 

libertin al secolului și al penelului lui Watteau. Dar ceea ce nu 
mai e parnasian — e atmosfera aceea turbure de voluptate și de 
nostalgie, acel amestec de sensualism rafinat și de melancolie 
iremediabilă, acele pasteluri învăluite în acorduri muzicale și 
în penumbre sufleteşti — care ne și anunţă poetul simbolist. 
Dacă la Rimbaud fenomenul poetic a fost o criză a pubertății — 
la Verlaine forma nouă și personală a lirismului său, care-l face 
pe dreptate unul din triumvirii Simbolismului de mai târziu, a 
coincidat cu o criză sentimentală, în legătură cu strania și demo- 
nica prietenie ce-l legase de Rimbaud, cu ro ani mai tânăr decât 
dânsul. Această tovărăşie sbuciumată face pe Verlaine să pără- 
sească o căsnicie abia întemeiată și o tânără soţie, pentru care 
scrisese la « Bonne Chanson ». După diferite tribulaţii prin Anglia 
şi Belgia şi o încercare nereușită de a trăi o viaţă liberă de orice 
prejudecăţi și închinată numai artei, aventura sfârşeşte lamen- 
tabil prin penibila scenă dela Bruxelles când Verlaine, probabil 
beat şi în cursul unei discuţii violente, își descarcă revolverul 
asupra lui Rimbaud, rănindu-l foarte uşor. Verlaine e închis 
la Mons; Rimbaud își reia traectoria de cometă, de-acum fatală 
numai pentru dânsul, și dispare de pe cerul poeziei şi al Europei. 
Toată partea aceasta de anecdotă scandaloasă de sigur nar merita 
să fie amintită dacă mar fi fost tocmai inspiratoarea celor 
două capodopere ale lui Verlaine: «Romances sans paroles » 
şi, în urma gravei crize de conștiință avută în închisoare și a 
reîntoarcerei poetului la catolicism, acea carte de versuri religioase 
de unică frumusețe: « Sagesse ». 

Sub influența versului mai revoluţionar al lui Rimbaud, Ver- 
laine, lepădând ultimele legături parnasiene, ne dă în « Romances 
sans paroles » una din marile izbânzi poetice ale Simbolismului. 
Insuşi titlul culegerii ne indică dela început idealul nou și în- 
drăsneț al unei poezii care caută să înlocuiască «les paroles », cuvin- 
tele, prin muzica pură a romanţei —sau mai exact să nu întrebuin- 
teze materialul verbal, ce singur stă la dispoziția poetului, decât ca 
un îndemn de sugestii muzicale, adică de imbolduri pur sufleteşti. 
E aici una din cele mai împlinite din puţinele realizări adevărate 
în domeniul poeziei pure, care avea să aștepte o jumătate de veac 
şi mai bine până să-și găsească în teoriile Abatelui Bremond 
justificarea şi apologia. Ar fi interesant de urmărit pentru însăși 

înțelegerea noului fenomen poetic, drumul parcurs de Verlaine 
dela «Fêtes galantes » la « Romances sans paroles ». Poetul pără- 
sește peisagiile și personagiile lui Watteau pentru peisagiile şi 
portretele nouei şcoli de pictură impresionistă: Monet, Sisley, 
Pissaro, Degas, a căror artă e atât de apropiată de propria lui artă 
poetică actuală; el părăsește melodiile, de un farmec melancolic şi 
trecut, ale lui Couperin sau Rameau, pentru armoniile mai subtile 
ale școlii muzicale franceze de mai târziu și pentru idealul 
artistic al unui Claude Debussy, ce, ca un drept omagiu, va pune 
în muzică propria muzică verbală a lui Verlaine. 

Dacă excludem «Sagesse » — capodopera sa — care depășește 
cu mult fenomenul poetic al Simbolismului și care se integrează, 
prin partea ei monumentală și de retorică pasionată, în marea 
tradiţie franceză catolică a unui Pascal şi Bossuet, sau, prin sin- 
ceritatea ei aproape naivă şi marea ei putere de sugestie, de tra- 
diția catolică medievală a unui Ruteboeuf şi Villon — « Romances 
sans paroles » rămâne opera unde Verlaine și-a întruchipat mai 
bine idealul artei sale poetice. Spicuesc din celebra sa Artă 
poetică publicată mai târziu, în volumul «Jadis et Naguére »; 


De la musique avant toute chose... 


Rien de plus cher que la chanson grise 
Où PIndécis au Précis se joint... 

Car nous voulons la Nuance ercore, 
Pas la Couleur, rien que la nuance ! 
Oh |! la nuance seule fiance 

Le rêve au rêve et la flûte au corl 


Prends Peloquence et tords-lui son cou ! 


De la musique encore et toujours |! 
Que ton vers soit la chose envolée... 
Et tout le reste est littérature. 


Un cântec cenușiu, lipsit de orice preciziune logică, o muzică 
sufletească înaripată, nu coloarea, prea brutală, atât de dragă 
unui Hugo sau unui Gautier, numai nuanța care singură poate 
îngemăna imagini de vis cu flautul misterios și cornul nostalgic 
— iată idealul de artă însuși al unei bune părți a Simbolismului 
francez şi nu numai francez. Căci să nu uităm, influența verle- 

niană a fost poate mai însemnată peste granițele țării sale şi Verlaine, 
de sigur, alături de Baudelaire, e poetul francez care a avut cea 
mai mare rezonanță europeană. 

Dar poetul care a întruchipat mai bine noul spirit liric al 
vremii și a dus idealul simbolist până la ultimele consecințe în 
opera sa, acel care, desvoltând din ele toate posibilităţile, a urmat 
mai fidel învățămintele poeticei baudelairiane, și a avut — 
dacă nu imediat şi asupra marelui public, cel puţin cu vremea 
şi asupra elitei intelectuale a epocei — cea mai adâncă și trainică 
influență: a fost Stephane Mallarme. Din acest punct de vedere 
influența, aș spune puterea de incantaţie, de vrajă, exercitată de 
Mallarmé asupra pleiadelor simboliste a fost enormă. Mallarmé, 
o putem spune azi, reprezintă Socratele Simbolismului. Era 
tocmai contrariul ca om și ca poezie al unui Rimbaud. La 19 ani 
acest «voyou genial » părăsește poezia pentru totdeauna — tocmai 
atunci când Mallarmé — burghez studios, dar liberator lăuntric, 
cavaler al Gralului sub o redingotă corectă de profesor de engleză 
la un liceu de provincie și apoi până la ieșirea la pensie la un liceu 
din Paris — se pregătia să-i închine o viaţă de fervoare lirică şi 
o luptă de erou în cucerirea celui mai înalt, mai inaccesibil și mai 
ermetic ideal de artă din câte a cunoscut vreodată poezia tuturor 
popoarelor. 

Pe atunci la Paris cea mai lăbărțată boemă literară se lăfăia 
în voie; fiecare poet credea că se poate impune prin extravaganța 
costumului și prin farse de atelier sau glume de cafenea. Trivia- 
litatea și polemica, violentă până la pamflet, erau la ordinea zilei; 
bătălia simbolistă «la mêlée simboliste » era în toiu. Puteai vedea 
în cartierul latin figura extraordinară a lui Verlaine şchiopătând, 
când faun păgân şi bahic, în urmărirea nimfelor celor mai uşoare, 
petrecându-și nopţile prin cârciumi și baruri sau eşuând lamentabil 
în vreun spital — când, din contra, în scurta redeșteptare sufle- 
tească a vreunei crize de conștiințe, catolică și poetică la fel, im- 
provizând versuri admirabile, între două halbe goale, pe un colț 
de masă, în vreo cafenea. Sau figura de palicar literar a lui Jean 
Moreas, tronând la cafeneaua Vachette, ducând o viață pur noc- 
turnă şi reîntorcându-se, pe jos, în zorii zilei la locuința lui depăr- 
tată, cu versurile clasicelor sale stanțe pe buze. Căci Moreas — 
care s'a amuzat să fie unul din fondatorii Simbolismului pe la 

1886 — era, şi ca elen născut în preajma Acropolei nu putea să 
nu fie, un clasic prin fire, cum a dovedit-o cu prisos, în 1905, 
admirabilul său volum de stanțe. Paul Fort, care fusese ales, 
după moartea lui Mallarmé, prinț al poeților, îşi ţinea taifasurile 
literare la cafeneaua «Closerie des Lilas» şi mă văd încă 
— eram pe atunci la liceu la Paris — cu câţiva camarazi ucenici 
în ale poeziei, holbând ochii la pălăria lui cu borduri enorme, la 
cravata lui foarte specială, împletită de mai multe ori în jurul 
gâtului, şi la costumele nu mai puţin impresionante ale ciracilor 
săi. De aici, din această atmosferă de boemă literară, își făurise 
înfățișarea exterioară Alexandru Macedonski, căruia, vreme în- 
delungată, tocmai din cauza acestor naive excentricități, critica și 
istoria noastră literară i-a precupețit cu atâta sgârcenie gloria pe 
care o merită cu prisosință poezia şi proza sa de mare precursor. 

In acest mediu de excese și de destrăbălări, în aceste revărsări 
de originalități mai mult exterioare, care de obicei serveau mai 
ales să mascheze banalitatea şi sărăcia propriei poezii — figura lui 
Mallarmé se ridica, pildă şi protestare, căpătând măreţia și în- 
semnătatea unui simbol. Pe când în atâtea cafenele, cârciumi şi 
baruri ale Parisului, sute și mii de poeți, de pictori, de esteți, cu 
prietenii şi prietenele lor, în fumul acru al tutunului, în aerul 
saturat de emanații alcolice, răguşiau discutând şi citindu-și 
mutual capodoperile — întrun mic salon burghez, dintr'un 
mic apartament, situat Rue de Rome, departe de vâlva literară 
a cartierului latin, în fiecare Marţi seara, Stephane Mallarme, 
asistat de M-me și M-lle Mallarme, care serveau oaspeților o ceaşcă 
de ceai, primea la dânsul o elită de tineri scriitori, care trebuiau 
mai târziu să ctitorească faima Simbolismului, pe atunci încă în 
gestație. Veneau acolo, ca să nu numesc decât pe cei mai repre- 
zentativi, mai întâi: Jules Laforgue, Henri de Régnier, René Ghil, 
un uitat, fondatorul școalei evolutiv-instrumentistă, de la care 
Macedonski avea să adopte teoria poeziei sale instrumentale, 
Francis Vicle-Griffin, Gustave Kahn, Théodore Duret, marele 
critic de artă, prietenul pictorilor impresioniști, Edouard Du- 
jardin, creatorul în roman al monologului interior, care a făcut 
mai târziu faima irlandezului Joyce cu romanul său Ulysses, 
Theodore de Wyzewa, cel care cu Edouard Dujardin a condus 
«La Revue Wagnerienne » atât de importantă pentru difuzarea 

teoriilor wagneriene în sânul Simbolismului francez, Charles 
Morice, Albert Mockel, Laurent Tailhade — mai târziu li sau 
alipit: Paul Claudel, Paul Valery, Andre Gide, Pierre Louys, 
Camille Mauclair, Stuart Merril, Andre Fontainas, Marcel 
Schwob, Adolphe Retté şi alţii. Frecventau și străini; aici au 
venit să asculte cuvântul lui Mallarmé: romancierul irlandez 
George Moore, Swinburne, Oscar Wilde, John Payne, pictorul 
englez Whistler (venea şi Gauguin), în fine Stefan George care, 
în poezia sa Franken din «Zeitgedichte », în volumul: «Stern 
des Bundes», după ce mărturisește ceea ce datorește, într'una 
din clipele critice ale vieţii sale sufletești, înaltei pilde de artă a 
simbolismului francez, ne spune, condensând în 4 versuri o 
definiție a Simbolismului şi a trei din corifeii lui: 


Da schirmten held und sănger das geheimnis: 
Viliers sich hoch genug fiir einen thron, 
Verlaine in fall und busse fromm und kindlich 
Und fir sein denkbild blutend: Mallarme, 


Ultimul vers face o aluzie subtilă la faimosul Tombeau pour 
Edgar Poe al maestrului — tombeau aici în sensul de stelă votivă 
— şi dedică lui Mallarmé, căruia i se potriveşte la fel, ceea ce 
fusese plănuit de dânsul pentru Poe: 


Tel qu’en lui-même enfin Pâternite le change, ,. 


Tentativa lui Mallarmé pune în joc soarta însăşi a liricei sim- 
boliste dusă la extrem —e una din încercările cele mai nobile 
şi mai curate de a dărui versului şi expresiei poetice un înțeles nou 
şi de a le diferenţia definitiv de proză. 

Am văzut ce erou al cărţii a fost omul şi ce seducţie, ce im- 
periu intelectual a exercitat, grație incomparabilei sale puteri 
verbale, asupra tuturor poeţilor şi artiştilor epocei. De fapt Mal- 
larmé a repus poezia în drepturile şi în demnitatea sa, amenințate 
de jongleriile de rimă și de poezia descriptivă numai, rămasă la 
epiderma lucrurilor, a Parnasienilor. 

Mallarmé n'a fost zeu, sau demon, un precoce repede istovit 
ca Rimbaud, n'a fost nici un sensualist vânând la întâmplare un 
ideal ce îl înşeală mereu, când Silen sau Satir, când Martir 
şi Inger, dar cu aceeaşi inconştiență de copil, ca Verlaine — el 

n'a avut nici amplul suflu creator, nici puterea lirică a părintelui 
său spiritual, Baudelaire, dar nici pe alocurea poza lui ieftină și 
adesea de un gust îndoelnic, atitudinea forțată și voit decadentă, 
blasfemul supărător ca și satanismul său învechit, 

Mallarme, lucrul poate surprinde pentru un poet care a scris 
atât de puţin încât s'a putut vorbi de o sterilitate malarmeană 
(cuvântul stérile e dintre cele ce revin mai des în versurile sale) 
şi care, mai mult decât orice alt poet şi-a aplecat desnădejdea 


Sur le vide papier que la blancheur deffend 


Mallarmé a fost poate, dintre toți, poetul care a trăit mai 
intens, mai continuu, în intimitatea lirică a fenomenului poetic 
şi pe care l-au urmărit, mai mult și mai adânc, problemele sale 
esenţiale. De o admirabilă şi foarte rară inteligenţă, lirică şi lucidă 
la fel, (Baudelaire e mai liric, Valery e mai lucid, în aceeași rari- 
simă speţă de creatori), cu o voinţă şi o sârguință de Benedictin 
al Poeziei şi, în același timp, cu o prospeţime de intuiţie și de 
sensaţie, în ce privește viața ascunsă şi esenţială a cuvintelor, de 
Robinson al versului — Mallarme a încercat să redea imposibilul: 
freamătul însuși, jocul nespus de fraged şi de fugar, caleidoscopul 
de imagini şi de sunete, al conștiinței noastre cea mai tăinuită. 
Prin sugestia mai mult muzicală a unor simboluri evasive și necon- 
turate, prin întrebuinţarea într'o ordine nouă gramaticală a cu- 
vintelor redate numai funcțiunei lor de evocare pură şi liberate 
de orice sarcină logică sau utilitară — el să străduește să redea, 
cu mijloacele şi în domeniul Poeziei, ceea ce Bergson — un mare 
poet şi dânsul, precum Mallarmé a fost, într'alt sens, un adânc 
gânditor — definise în domeniul speculaţiei filozofice cu numele de 
durată, făcând o subtilă distincţie între timpul spaţial şi durata 
conştiinţei noastre. 

Desvoltarea poeziei malarmeene a cunoscut trei faze —şi 
putem spune că hyperbola ei figurează însuși destinul Simbo- 
lismului dela naştere până la declin. Ea condensează, în opera 
cea mai singulară şi personală ce se poate imagina, pretenţia și 
teoria esențială a unei mișcări pe care pe rând, mai fățiș sau mai 
pe ascuns, toți corifeii ei au părăsit-o ca să se desăvârşească tem- 
peramental. Orice poet adevărat, cât se găsește pe sine, sparge 
fatal ţarcul şi eticheta mișcării literare sau școlii, ce i-a servit numai 

să-și învețe propriul sbor. Aşa s'a întâmplat cu toți: cu Rimbaud, 
care a dezertat, cu Verlaine, în «Sagesse », cu Moreas, în « Les 
Stances», cu Henri de Régnier și cu Francis Jammes — cu Paul 
Claudel și cu Paul Valery —cu Stefan George, cu Yeats, cu Ruben 
Dario, cu D'Annunzio. Așa nu sa întâmplat cu Mallarmé. El 
singur a rămas fidel Simbolismului — până la sfârșit. Și nu putea 
să nu rămână fiindcă, temperamental şi ideologic, Simbolismul în 
ceea ce el avea mai pur și mai ireductibil, se încarnase în Stephane 
Mallarmé. Tentativa eroică şi disperată a acestuia, deși ante- 
rioară mișcării literare propriu zise, îi hotărise și îi pecetluise încă 
de atunci și pentru totdeauna soarta poetică. 

Care sunt cele trei ipostaze ale liricei lui Mallarmé? In prima 
fază, cea mai accesibilă publicului, poetul ni se arată ca un dezertor 
al Parnasului, dar care îi mai poartă armele, ca singurul fiu spi- 
ritual al lui Baudelaire. Spun singurul căci ma încercat, cum au 
făcut-o atâția spre nenorocirea lor, să imite partea ieftină și vre- 
melnică a Muzei baudelairiane: satanismul, fiorul decadent, 
inspirația voit perversă şi bolnăvicioasă (ca uitatul Rollinat de 
pildă) — nici să reia numai forma şi procedeele versului său cum o 
facuse, în parte, Verlaine în primul său volum: « Poémes Saturniens». 
Mallarmé duce aici mai departe latura eternă a lecţiunii poetice 
ce ne-o propun «Les Fleurs du Mal». Când el ne spune, bună- 
oară, în «Brise marine», una din cele mai incantorii nostalgii 
de îmbarcare din întreaga poezie modernă: 


La chair est triste, hélas, et j'ai lu tous les livres. 
Fuir! Là bas fuir Je sents que des oiseaux sont ivres 
D’être parmi Pécume inconnue et les cieux | 


Mallarmé nu continuă numai drumul inițiat de Baudelaire în 
«Le Voyage», ci îl întregeşte împlinindu-l cu o expresie nouă, 
verbală şi sufletească în aceeași măsură. 

Dar faza aceasta inițială nu putea să satisfacă timp înde- 
lungat pe poet. Pilda dramei muzicale venită dela Bayreuth, 
măreaţa îngemănare realizată de Wagner pe dublul plan al orchestrei 
şi al textului poetic, avea să aibă asupra lui Mallarmé — care i-a con- 
sacrat un studiu întreg de adânci şi subtile sugestii — hotăritoare 
urmări. Precum spiritualismul integral al autorului Herodiadei 
găsea în idealismul filozofilor germani dela începutul veacului 

trecut: în Hegel, în Fichte, dar mai ales în Schelling o atmosferă 
înrudită, Verlaine, care nu era ca Mallarme un poet şi un teore- 
tician, ci numai un liric pur, o descoperise (vezi bucata « Gaspard 
Hauser chante » şi atâtea « lieduri » ale sale) în poezia romanticilor 
germani (Novalis, Tieck, Brentano) atât de diferită de versul 
retoric și plastic al Romantismului francez, dar în schimb, prin 
latura sa de evocare și de sugestie muzicală, mai înrudit cu «hi- 
merele » lui Gerard de Nerval și cu idealul poeziei simboliste. 
Paul Valery a spus undeva, comentând o idee dragă Maestrului 
său, că Simbolismul s'a străduit să redea muzicei ceea ce îi 
aparţine. Pentru Mallarmé nu exista o diferență de natură 
între muzică și vers — ele erau, «la face alternative ici élargie vers 
Pobscur, scintillante lă avec certitude d'un phenomene, le seul 
je Pappellerai PIdăe. L'un des modes incline à l’autre et, y dispa- 
raissant, ressort avec emprunts: deux fois se paracheve, oscillant, 
un genre entier». 

Redau chiar cuvintele Poetului, şi ca exemplu al ermetis- 
mului său voit și ca o confirmare a celor înaintate. Ce vrea să 
spună Mallarme în acest text obscur? Un lucru foarte simplu şi 
anume că muzica și poezia, sunt doar fețele alternative ale unei 
singure certitudini: Ideea, luată aici în sensul aproape religios 
de realitate primordială. Aceste două moduri, ale unui acelaşi 
ideal artistic, tind unul spre altul, până la dispariția unuia în 
celălalt şi vice versa: muzica devenind poezie, poezia făcându-se 
muzică, cel puţin în parte. Astfel că ele, când se despart din nou, 
rămân contaminate una printr'alta. Din dubla logodnă a muzicei 
și a poeziei se desăvârșește unitatea genului liric, 

Ideea de a uni poezia şi muzica e veche ca lumea — cuvântul 
liric vine doar dela liră și confirmă o origină instrumentală. Pri- 
mele versuri au fost psalmodiate cu acompaniament muzical 
— cum se întâmplă și azi la popoarele primitive. Marea inovaţie 
a lui Mallarmé e de a inversa problema. El n'a încercat să înlo- 
cuiască un acompaniament exterior printr'o organică colaborare 
ca în drama wagneriană. 

A mers mai departe. A pretins să integreze iar muzica des- 
părțită de vorbă, în interiorul cuvintelor readuse, printr'o sin- 
taxă subtilă și personală poetului, la înțelesul lor liric adevărat 
care nu poate fi decât intuit simbolic și muzical. 

Pentru cine a pătruns această cheie a poeziei lui Mallarme, 
desvoltarea ei ulterioară, de o logică absolută și urmând o linie cât 
se poate de dreaptă în fugărirea acestui ideal — nu mai poate 
mira și nici fi pusă la socoteala unei stranii și neînțelese fantezii de 
lunatic, Obscuritatea lui Mallarmé e preţul fatal pe care l-a plătit 
tentativa lui inumană și desesperată, dar atât de nobilă, de a 
evada, dincolo de posibilitățile logice ale unui grai făcut pentru 
altă întrebuințare decât aceea pe care poetul a încercat să i-o dea: 


Fuir ! là bas fuir! 


Dar în faza aceasta, a doua, a poeziei la care s'a ridicat, prea 
lucid ca să nu-și dea seamă că a atins aici limita extremă a posibi- 
lităţilor de a exprima și pentru alții tainica şi imensa comoară 
ce se deschidea privirilor sale lăuntrice, Mallarme trăește tragedia 
nemuritorului său « Cygne » — lebăda heraldică — devenită sim- 
bolul, tot atât de imaculat ca şi penetul ei de zăpadă, al poetului 
pur, condamnat la sterilitate şi la moarte, sub giulgiul rece al 
iernei, fiindcă n'a putut să rechieme în cântecul său profetic raiul 
din care a fost alungat, 


Le vierge, le vivace et le bel aujourd’hui 

Va-t-il nous déchirer avec un coup diaile ivre 

Ce lac dur oublie'que hante sous le givre 

Le transparent glacier des vols qui n’ont pas fin! 


Un cygne d'autrefois se souvient que c'est lui 
Magnifique mais qui sans espoir se dâlivre 
Pour n'avoir pas chante la region où vivre 
Quand du stérile hiver a resplendi l'ennui. 


Tout son col secouera cette blanche agonie 
Par l’espace infligée à oiseau qui le nie, 
Mais non horreur du sol où le plumage est pris. 


Fantôme qu’à ce lieu son pur éclat assigne, 
Il s'immobilise au songe froid de mépris 
Que vêt parmi l'exil inutile le Cygne. 


Cunosc puține poeme mai dense şi mai grele de înțelesuri, 
de simboluri, şi de visări, mai evocatoare de sugestii plastice 
şi muzicale, mai dureroase, mai tainice şi mai splendide decât 
aceste 14 versuri ale lui Mallarmé. 

Comparaţia cu « Albatrosul » se impune, cu toate că Baudelaire 
are şi el un poem intitulat «Le Cygne». Dar dacă amândouă 
poemele simbolizează tragedia poetului exilat din elementul său 
natal și devenit prada propriei neputințe — asemănarea se opreşte 
aici, Albatrosul, alias Baudelaire, e un inadaptabil; stăpânul 
cerurilor şi al mării, împiedicat să umble de însăși aripele 
sale prea mari, ridicol, își târșeşte pașii, șchiopătând pe podul 
vasului sub batjocora marinarilor fără suflet, care l-au capturat. 
Faţă de peripeţiile jalnice ale Albatrosului și de antiteza romantică, 
măreție și grotesc, ce îl caracterizează — durerea nemişcată și 
dispreţuitoare a Lebedei, prinsă de apele îngheţate, formează un 
contrast isbitor. Amândouă poemele se opun hu numai prin 
dramatismul unuia și lirismul celuilalt, prin caracterul respectiv: 
dinamic şi static, prin decor sau vocabular —dar şi prin struc- 
tura psihologică intimă a eroilor pe care le simbolizează. Dacă 
Albatrosul suferă e fiindcă a căzut pe mâna inferiorilor săi: 
mateloţii, care îl chinuiesc nepricepând rostul său de sburător — e 
însăși drama vieţii lui Baudelaire, Durerea lui Mallarmé n'o pri- 
cinuiesc oamenii și nici măcar natura, care a legat de geruri 
pământeşti aripa lebedei sale —ci numai neputința lui conge- 
nitală de a găsi cântecul liberator. Printr'un efort de voință 
Albatrosul ar putea să evadeze iar — Lebăda n'o mai poate. Ea 
e legată de sterilitatea iernii, «le sterile hiver», pagina albă pe 
care Mallarmé nu-și mai poate înscrie prea tainicul şi subtilul vis 
de artă integrală. «Le Cygne» totuşi nu oferă dificultăți prea 
mari de interpretare: simbolul e clar. Ceea ce e puţin mai com- 
plicat de înţeles — cu toată splendoarea lor evocativă — e sensul 
literal al versurilor. Dar ceea ce importă aici e sugestia muzi- 
cală și un vers ca 


Les transparent glacier dea vols qui n’ont pas fin! 


ne-o dă din belșug. 

In căutarea de a fuziona literatura şi muzica într'o sinteză lirică 
superioară şi uneia și alteia, Mallarme ne oferă în această a doua 
fază a creaţiei sale, o capodoperă nedepășită: « L/apres midi d'un 
Faune ». 

Aici întradevăr teoria poetică a Simbolismului își găsește cea 
mai curată realizare. Faunul, în ochii lui Mallarme, reprezintă 

simbolul purității de sensaţie şi de simţire, acea virginitate divină 
față de natură şi de viață, care e condiția primordială a oricărei 
descoperiri lirice a lumii. El întruchipează deci eul cel mai desă- 
vârşit al Poetului, în clipa cea mai favorabilă acelei penetrări în 
tainele Universului neaccesibile nouă pe calea descrierei logice 
dar pe care le putem presimţi prin sugestii muzicale — Faunul 
doarme în toropeala fierbinte a soarelui mediteranean, se deşteaptă 
o clipă, trezit de o viziune reală sau numai de un dor prea viu? 
Sunt femei, nimfe, naiade, lebezi acele spre care îl fură taina 
dorinţei şi cântecul de izvor al naiului său bucolic? N'o ştim și 
n'o s'o putem şti până la sfârşitul poemei, când Faunul adoarme 
iar. In clipele de deșteptare a conștiinței, visul şi realitatea se 
amestecă și produc acea stare de iluzie muzicală prin care noua 
poezie căuta să pătrundă, dincolo de înțelesul logic și mărginit al 
lumei tangibile, în ţara de peste veac a liricei pure. 

Ajuns pe această culme malarmeeană un cititor, chiar subtil, 
de nu se bucură de un antrenament literar asiduu, începe să 
obosească într'un aer prea rarificat. Dar pentru năzuințele unui 
Mallarmé această atmosferă rară părea încă prea pământească, 
prea turbure, lipsită de puritatea totală pe care o visa poetul Hero- 
diadei. Mallarme nu scria pentru public și era asigurat, pe atunci, 
că numai o infimă elită, de fapt cei câţiva tineri poeţi și artişti ce-i 
călcau singurătatea studioasă, în fiecare Marţi seara, Rue de Rome, 
se interesa de straniul și înaltul său vis de artă pură. Când și-a 
publicat, în 1887, singura lui ediție de poezii complete, în viață 
fiind, sub forma de 9 fascicule fotogravate după manuscrisul 
autorului, Mallarmé n'a tras-o decât în 40 de exemplare pentru 
subscriitori și nu toate exemplarele au fost subscrise. O amintesc 
ca o explicaţie că Mallarmé, în a treia fază a poeziei sale, n'a căutat, 
cum au pretins-o unii, să «blufeze », să epateze şi să scandalizeze 
pe burghezi, cum în parte a făcut-o Rimbaud, fire demoniacă de 
revoltat, și mai înainte, într'o oare care măsură, şi Baudelaire. 
Mallarmé era contrariul unei firi revoluţionare şi tentativa lui a 
fost tocmai ca să stabilească o tradiţie lirică nouă. 

In faza a treia şi ultima a poeziei sale, obscuritatea voită a lui 
Mallarmé devine aproape totală. Versurile își păstrează splendoarea 
formală şi încântarea muzicală dar, cu rare excepţii, din cauza 
așezării diferite ale cuvintelelor de cum o cer regulele uzuale ale 

gramaticei, sau luarea lor întrun înţeles deosebit de acel zilnic, le 
fac aproape inaccesibile nu numai pentru o primă dar şi pentru 
a doua lectură, dacă cititorul nu e ajutat de un comentar, de o 
tălmăcire vers cu vers şi cuvânt cu cuvânt adesea, de lămuriri 
şi note gramaticale. O poezie, un sonet, devin un tex: «un grim- 
moire » cum pretinde Mallarmé însuși. Simbolurile se multiplică, 
se dublează, se triplează pentru o aceeaşi imagină poetică. Fie- 
care comentator găsește altă cheie acestor rebusuri lirice — unele 
de o vrajă verbală neîntrecută. Mallarme tace, zâmbitor, fericit 
de a suscita o eflorescenţă divergentă de păreri, poate toate la fel 
de drepte. El visează însă Poemul total, Cartea esențială: «Le 
Livre », Opera unică: « L’Oeuvre », pe lângă care tot ce a scris 
până atunci sunt în judecata-i necruțătoare doar mizerabile avortări, 
Această operă în mintea poetului, trebuia să justifice întregul 
său crez artistic, să fie, față de epoca modernă, ceea ce a însemnat 
de pildă Divina Comedie a lui Dante, pentru lumea medievală, 
Mallarmé n'a scris-o niciodată. El nici nu putea să o scrie fiindcă 
Poema visată aşa cum o concepea el, ar fi trebuit să fie o simfonie 
şi Mallarmé era poet. Chiar « L/aprts-midi d'un Faune » n'a cucerit 
adevărat locul liric ce-i revine de drept, decât în vestmântul muzical 
ce i-au adăogat sufletul şi arta înrudite ale lui Claude Debussy. 
Această simfonie poetică, ultimă 'Thule a visului malarmeean, 
poetul a încercat-o la sfârşitul vieţii sale publicând-o chiar, în 
revistă, înainte de a muri. Poemul se numește: « Un coup de des» 
şi e într'adevăr o lovitură de zar aruncată de poezia malarmeeană 
norocului. Era o încercare stranie de a reda poeziei nu numai 
sufletul ei muzical, aşa cum o făcuse în « L'apres-midi d'un Faune », 
dar de a-i împrumuta și notația exterioară. Ca şi o partitură sim- 
fonică, poemul nu se mai compune din versuri lineare, ci dintr'o 
serie de propoziţiuni, de ideograme mai bine zis, pe care cititorul le 
străbate cu privirea pe amândouă paginile deodată, a cărții deschise, 

Avem a face cu o dispersiune de cuvinte, tipărite, după im- 
portanța lor principală sau subordonată, cu o serie de caractere 
mai importante sau mai modeste — şi separate de spaţii albe 
care reprezintă tăcerea învăluind verbul liric în toată originalitatea 
expreşiei sale nemijlocite. Paul Valery, discipol preferat, a fost 
primul muritor căruia Maestrul îi arătă această extraordinară 
invenţie logo-tipografică. Surpriza şi impresia resimţite de dânsul 

atunci fură prodigioase, «Il me sembla de voir la figure d'une 
pensée pour la premiére fois placee dans notre espace... là, sur 
le papier mâme, je ne sais quelle scintillation de derniers astres 
tremblait infiniment pure dans le même vide interconscient. .. 5, 
Işi mărturisește încântarea Valery, căruia în beţia lirică ce o resimţia 
atunci i se părea că asistă la spectacolul ideal al Creaţiei însăși a 
graiului liric. «Il a essayé, pensai-je, d'élever enfin une page d la 
puissance du ciel étoilé». Extremă Thule a acestui conquistador 
plecat la cucerirea înstelatelor nemărginiri ale unei poezii peste 
putinţa percepției umane. Mallarmé descoperise totuşi un con- 
tinent nou, rezervat explorării câtorva, puțini; cărora maestrul le 
adresase pe vremuri salutul de pe pupa caravelei sale lirice: 


Une ivresse belle m'engage 
Sans craindre même un tangage 
De porter debout ce salut 
Solitude, récif, étoile 

A n'importe ce qui valut 

Le blanc souci de notre toile. 


Cel mai mare poem însă al Simbolismului rămâne figura 
spirituală, mitul eroic, al lui Mallarmé însuși. 

Prin incomparabila sa luciditate intelectuală, prin magica sa 
putere de incantație verbală, Maestrul știuse: 


Donner un sens plus pur aux mots de la Tribu. 


Dacă poezia simbolistă în forma ei cea mai pură — cum a 
visat-o Mallarmé — n’a putut să se realizeze într'o operă de valoarea 
universală a unei « Divine Comedii » sau a unui 4 Faust », Simbo- 
lismul, în schimb, a dăruit omului modern ceva, poate, mai de 
preț: o nouă așezare a lirismului — si cea mai înaltă — pe scara 
valorilor spirituale, dar mai ales o înțelegere nouă a fenomenului 
poetic însuşi, disociat de proză, sustras retoricei și narațiunii în ver- 
suri, redat sugestiei muzicale a unui univers sufletesc. Iată, după noi, 
rolul adevărat al Simbolismului şi aportul său valabil în conştiinţa 
lirică a timpului. El rămâne şi astăzi una din comorile spirituale, 
fără de care o cultură europeană nu se poate concepe în desvol- 
tarea acestui continent. 

ION PILLAT 


TEXTE ȘI DOCUMENIE 


TREI SCRISORI INEDITE 


PRIMITE DE COMISUL GHEORGHIEȘ SENJORJU 
(SAINT-GEORGES) DIN IONĂȘENI-DOROHOI, 
DELA VĂRUL SĂU COSTACHE NEGRUZZI 


I 
Galați 829 Fevruarie 6 
Iubite veri Gheorghieş, 


Sosind în Galaţi alaltăeri noapte şi ce întăi a me dorinţă fiind 
a afla stare sănătății dumitali, am vrut să-ţi scriu îndată, dar în 
zădar m'am sălit să pot găsi niște călămări în părcălăbie, căci 
numai o perechie fiind şi acele era incuete ! O ticăloşie ! De abia 
astăzi am căpătat călămări şi iată-ți scriu: 

Ce faci iubite veri ? Ce faci? Pentru mine fac slut, căci cănd 
am văzut Dunăre, m'am spăriet. Ce pod să facă cineva pe ochean ? 

Inştiinţază-mă te rog, precum mi-ai făgăduit, întăi de ești 
sănătos, al doile de sănt sănătoși moșii mei Hermeziu şi Negruţ 
cu toată familia, al tre:le ori ce fel de novitale și mai deosebit 
pentru ale visteriei, al patrăle, ce fac prietenii toți, cărora să le 
spui și închinăciuni şi al cincile, al cincile, al cincile, pentru. . . 
ce faci. .. mă pominești. .. nu cumva vreun nelegiuit voești a-mi 
răpi ce am mai scump în lumi? 

Păzeşte-mi credinţă și taină, iubite vere, precum mi-ai făgă- 
duit şi ti-ai giurat, crezind că eu pănă cănd soarile să va ivi și 
noapte își va întinde umbrile sale te voiu iubi de vremi ci eşti 
biruitoriul meu. 

Fratile tău 
şi plecat slugă 


(ss) Costachi. 


Scrie-mi îndată şi cu toată poşta la Galaţi, căci eu nu voiu 
lipsi, te rog scrie-mi cu tot plicul. 

Apropos! Chitara: te rog iconomisăște-o şi această scrisoare 
cătră Duca de va fi în leşi dă-e-o, iar de va fi la Roman, e-o tri- 

mite cu sigurită. Zăbava me aici poate fi păr pe lângă Paști. Scrie-mi, 
frate, scrie-mi nu mă uita, însămn ându-mi ceva și pentru viaţa me 
cari o știi că stă în mâinile tale. Scrie-mi de ai luat banii dela 
Pah. Veisa și pentru toate aştept pe o coală de hârtie scrisă pe 
toati fețile, grabnic răspunsul dumitali. 

Cu acest inadins aştept și eu răspunsul dumitali. 


Costachi. 


Alt condei: Imi pare bine că Iaşi pezevenchiu prieteșugul 
dintre noi. 
(ss) Mere Acre cam(ina)r. 


Observaţii. Original, hârtie cu filigran. 


II 


Galaţi, 829 Februarie 14 
Scumpul meu, 


Soarta me nu s'au mulțămit a mă depărta numai de năprasnă 
de iubiții mei prietini, mau azvărlit în Vale Plângerii unde Ieremia 
au plăns stricare Ierusalimului ! M'am disnădăjduit că moi mai 
vide Iașii ! 

Galaţi însă au început căte puţin a să dumeznici: uneori 
giucănd cărţi, biliart şi mazurca, uitam că sănt în Galaţi. 

Arată vărului lord. Pancratie că m'am făcut sudet englizesc, 
ca să scap de havaleli, m'am supus supt pandiera lui Mr. Pipind 
şi să se bucure. 

Alăturata scrisoare o dă te rog însuși la moșu Gheorghe Negruţ 
şi cerând răspuns, mi-l trimete fiind de mari trebuință. 

Inştiinţază-mă te rog şi alte novităle, schimbare Divanului și 
altile, scrie-mi ce fac prietinii, arată-le închinăciuni. 

Scrie-mi pentru Duca unde să află, scrie-mi pentru Ferghis- 
main niht şi ochii cei galeși cari știi că mau robit. Ce face? Nu 
cumva vreun varvar voiește să mă diznădăjduiască ? Insfărșit, iubite 
frate, iată a me a doa scrisoare și dela dumneata niciuna. Te rog 
scrie-mi cu toată poșta și îmi răspunde pe celi ce ţi-am scris în 
scrisoare dintăi, giudecănd că păr voiu vide ușile mormăntului 
închisă piste mine nu voiu înceta de a striga cu glas străbătătoriu: 

Iată acel ce cunoaști că prieteșugul esti ființa aceia ce diosă- 
beşti pe om den dobitoace. 

Adieu păn la a doa poștă. 

Al dumitale adivărat frate 

și credincioasă slugă 


(ss) C. Negru 

Cu venire me la Eşi îţi voiu aduci un roman întreg, intitulé: 
Les amours et les Malheurs du Negrutz au Port de Galatz. 


Observaţii. Hârtie cu filigran, original. 


III 
Iubitule Gheorghieș, 


Iartă-mă, de o mie de ori iartă-mă, că nu am răspuns pe o 
scrisoari a ta însămnată încă dela trecutul Ghenari. Eu sânt aice 
învăluit şi 

Precum o apă cu valuri 

Supt o ste ci strălucești 

Mii de ori pe lângă maluri 

Intunecă şi lucești. — De n’ar fi steoa eu m'aș pră- 
pădi ! 

Ah ! amorul au schimbat arcul cu moarte și dintr'acel menut 
moarte și dragoste nu fac decât un lucru: amoriul râpeşti vieaţa 
râpind inimile, câci un amorezat nu trăeşti decât pentru fata ce 
iubeşti. 

Iată în ce lavirint mă aflu, iubite prietene ! 

Of! Ieșul (acel a căruia sângur numile mă măhnie) s'au făcut 
acum pentru mine cel mai disfătătoriu loc a lumii, nu-l voiu mai 
lăsa de acum. 

Eu mă aflu șezând aproapi de un foc ! Dragostea lui mă silești 
a mă arunca în el; mă tem însă să nu mă ardă; de mă dipărtezi, 
răcescu. 

Așa dar, Gheorghieș, de-ți mai aduci aminte de sfătuirile ce 
şi eu odinioară prietineşte îți dam, sfătueşti- -mă, povăţueşti- mă. 
Nu mă 'nvăţa să păzesc mijlocul, ca nici să mă ard, nici să răcesc; 
nu-i cu putință: tu ştii că eu iubescu sau totul sau nimică. 

Sfărşescu într'o aşa dulci aşteptari, ne pretinderisând decât 
să-mi scrii cu toată poșta, vestindu-mi și ale sănătăţii tale. 


Fratele i sluga ta 


(ss) C. Negruţ 
8 Mart 830 


(Adresa) Cinstit al mieu ca un frate, dumnealui vărului Gheor- 


ghieş Senjorj, comis, cu frățască dragoste à Botoşani. 


Observaţii Original. Hârtie cu filigran. Pecete inelară cu ceară roșie. 


Originalele celor trei scrisori se află în colecția Muzeului 
4 Alexandru Saint-Georges ». 


CRONICI 


INTRE VALAB ILITATEA ȘI EFICIENŢA 
VALORILOR 


D. prof. D. D. Roşca publică în Nr. g al revistei « Lucea- 
fărul » un impresionant apel, aproape o excortaţie, ţintind re- 
întărirea credinţei în anumite valori eterne, sau mai exact, în 
caracterul absolut de valabilitate veşnică a anumitor valori. D-sa 
afirmă într'un stil aproape de confesiune, că a purces la aceste 
consideraţii din grija pe care i-o inspiră anumite curente ideo- 
logice şi tendinţe practice ale vremii noastre. Consideraţii pe care 
nu vrea să le înțelegem ca pe niște preocupări teoretice, departe 
de mersul lumii, ci dimpotrivă, tinzând spre încadrarea eveni- 
mentelor în anumite norme de obiectivitate, adevăr, etc. 

Sub aspectul pur teoretic, consideraţiile acestea sunt aproape 
clasice în ținută, argumentare și în etosul lor intern. Evident, 
nu prezintă o mare noutate faţă de discuţiile cunoscute în istoria 
gândirii, în jurul acestor probleme. 

Aceste considerații capătă însă dela început, în expunerea 
d-lui prof. Roșca, o notă cu totul specială, acut contimporană şi 
oarecum dramatică. D-sa vizează cu aceste considerațiuni, an- 
gajându-se chiar dela început într'un fel de discuție, anumite 
curente de idei dela noi, care, după părerea d-sale, își fac o mân- 
drie din negarea valorilor eterne, enunțând, cum spune d. prof. 
Roșca «un realism pseudo-științific » Cu această implicațiune, 
afirmaţiile d-lui Roșca merită o atenţie deosebită și cer înainte 
de orice discuție, câteva precizări. 

Intr'o discuţie pur teoretică, toată schematica argumentelor 
d-sale ar fi fost omogenă; în cazul implicării notei polemice la 
adresa actualelor ideologii realiste, se complică în mod simţitor 
situația. 

Argumentaţia d-lui prof. Roşca se bizue în primul rând pe 
distincția fundamentală între natură şi spirit, două realități, care 
pentru d-sa, stau într'o ireconciliabilă luptă. Cultura însăşi nu 


e decat creația omului, în măsura în care a putut să învingă na- 

tura. Demnitatea omenească și cele mai înalte calități ale omului 
provin tocmai din puterea de a ne împotrivi naturii și numai 
atâta vreme cât depăşim sfera naturala. Pe acest fundament sunt 
construite și celelalte valori veșnice, în speță fiind vorba de adevăr, 
dreptate, bine, rău, ca rezultatul luptei dintre spiritul omenesc 
și fatalităţile naturii. 

In sensul exclusiv metafizic, aceste opinii pot fi discutate, 
identificându-se uşor sursa lor idealistă şi factura oarecum ilu- 
ministă a întregei ţesături. Cu toate complicațiile istoriei spiri- 
tului european, care a depășit de mult tematica idealistă sau ilu- 
ministă, noi socotim că se poate totuși încă discuta întrun plan 
pur metafizic astfel de probleme. Cu condiţia însă ca ele să im- 
plice o maximă saturație de empirie, postulată de actualul nivel 
al cercetărilor din filosofia valorilor, istoria spiritului, filosofia 
istoriei, etc. Fără îndoială că este un plan de extremă complicație 
metafizică, foarte greu de susținut în zilele noastre, nu mai puţin 
preţios însă, dată fiind conjunctura atât de puțin favorabilă eto- 
sului idealist. 

D. prof. Roşca, nu se plasează însă pe acest teren. Prin im- 
plicația polemică la adresa formațiilor ideologice din vremea 
noastră, d-sa devine mult mai vulnerabil şi ne provoacă la câ- 
teva precizări. 

Intrun plan de eficiență practică şi nu numai de apel meta- 
fizic, conceptele fundamentale cu care operează d, Roșca devin 
foarte discutabile, D-sa pare a accepta, că între logica valorilor 
pure și istoria concretă, să se producă, nu știm prin ce împrejurare, 
hiatusuri ireconciliabile. Cu alte cuvinte, d-sa dă lecții istoriei 
de cum ar trebui să se întâmple, omiţând întru totul să explice, 
de ce totuși lucrurile se întâmplă altfel în realitate decât cum ar 
trebui să se întâmple, conform judecăților şi valorilor absolute. 
Părăsind terenul metafizic, orice discuţie de acest fel, intră fatal 
în istorie şi este obligată atunci să implice un grad de drama- 
tism și de tensiuni specifice între ideal şi real, singurele care 
interesează istoria și care dau acestei realități un caracter de 
tragism. 

Nu ne explicăm cum e posibil ca d-sa, un spirit format în 
lumea speculaţiei hegeliene, în care precum se știe, istorici- 
tatea spiritului joacă un rol atât de mare, să îi poată acuza pe 
partizanii unui realism istoric, de un atât de ieftin diletantism 
pseudo-ştiinţific. Nu cred că d-sa să fi vizat prin aceste conside- 
rații anumiţi pseudo-exponenți simpliști şi nesemnificativi, oricât 
ar fi de populari, ai unui realism pseudo-ştiințific. Fiindcă în ce 
priveşte reprezentanții adevăraţi ai realismului modern, nimeni 
nu poate să afirme cu bună credință, un asemenea simplism. 
Dimpotrivă, toată cerbicia acestui punct de vedere consta din 

polaritatea rodnică, dar dificil de împăcat. Numai peniru cei care 
acceptă în același timp valabilitatea structural logică a valorilor, 
lângă tot atát de evidenta relativitate a eficienței lor în istorie, este 
posibilă înțelegerea istoriei și justificabilă încercarea de a găsi un 
sens inteligibil, întâmplărilor omeneşti. Cine omite unul sau celă- 
lalt factor, fie valabilitatea valorilor, fie relativitatea eficienţei lor, 
simplifică nepermis problema și nu mai poate în niciun caz în- 
țelege istoria. 

În aceeași ordine de idei, se mai pot aduce câteva observaţii 
asupra eșafodajului constructiv al argumentării d-lui Roșca. Ne 
mirăm sincer dar și cu oarecare admiraţie, de faptul că e posibil 
ca în secolul nostru, după marile sisteme metafizice, după secolul 
trecut şi în special după Nietzsche, să se mai poată lucra în spe- 
culaţie filosofică cu un concept al naturii atât de idealist opus 
spiritului. Cel puţin dela Nietzsche a rămas stabilit doar, că 
punctul cel mai profund al istoriei este tocmai reciprocitatea 
rodnică a antagonismului dintre natură și spirit; iar prin con- 
ceptul atât de puţin agreat de d-l Roșca, de viață, s'a încercat 
tocmai depășirea acestui dualism irelevant, şi găsirea unui punct 
de origine comun, (prin care să putem explica în primul rând 
aspectul grandios al realităţii, totuși unitar al istoriei, cât şi nece- 
sitatea antagonismului dintre ele). Nevoia depășirii acestuj dua- 
lism metafizic a luat de altfel forme mai concrete tocmai în con- 
ceptul existenţei de care d-l prof. Roșca a făcut cândva o largă 
întrebuințare. 

Deosebirea fundamentală între viziunea noastră și aceea a 
d-lui Roşca, de unde decurg toate punctele discutabile, constă 
însă în modul de a concepe valabilitatea valorilor; valori veșnice 
spune d-sa, implicând în procesul valabilității un element tem- 
poral. In realitate, valabilitatea lor nu e veșnică ci în afara 
timpului; absolutul axiologic — conform esenței lui — este extra 
temporal sau etern. 

Eficienţa pragmatică a valorilor, angajarea lor în istorie, 
este cu totul altceva — şi presupune o sumă de procese distincte: 
cunoașterea, trăirea, acceptarea valorilor. Valabilitatea esenţială 
a valorilor este însă independentă de aceste procese istorice, 

Evident, între aceste două dimensiuni: valabilitatea imanent 
axiologică şi eficiența pragmatică (în istorie) a valorilor există 
un raport specific. 

E8 Determinarea acestui raport și schițarea lui formează cea mai 
pasionantă problemă a istoriei ca și a metafizicei, 

Intre aceste două dimensiuni pare a face confuzie d-l prof. 
Roşca. În tot cazul, acesta ni se pare locul originar al întregii 
discuţiuni. 

ŞTEFAN TEODORESCU 

ERNST JUNGER LA RĂSCRUCE DE EPOCI 


Cu ocazia apariției noii cărți a lui Jünger Grădini și Străzi 1) 
care, printre notele din anii 1939 şi 1940, conţine însemnări din 
campania din Apus, încerc să definesc locul pe care-l deține 
acest poet soldat, liniştit și viguros, în secolul nostru. Opera sa 


poartă din ce în ce mai mult caracterul aristocrației intelectuale, 
fapt care explică poate şi puțina întindere, într'o măsură oare- 
care a popularității lui. 

S'a spus despre o carte a lui Jünger (Der Kampf als inneres 
Erlebnis) că vorbeşte pentru aproape două milioane de soldaţi 
morți și un milion care au supravieţuit. Era gândirea şi simţirea 
unui tineret în realizările lui cele mai înalte, exprimată de Jiinger. 
Dar dela Stahlgewittern, jurnalul conducătorului unei trupe de 
asalt, prima carte a lui Jünger, până la Grădin: și Străzi, în care 
motivul este —fără a fi în mod necesar — același, invariabil, 
războiul, s'a săvârşit o mare transformare; dacă n'ar fi să facem 
comparaţia decât între titluri și ne-am da seama de deosebirea 
dintre spiritul în care au fost scrise aceste cărți, care în esență 
închid acceaşi problemă, i 

De tinerețea lui Jünger se leagă două evenimente care revin 
cu întreg complexul lor şi determină opera lui: Este o încercare 
de evadare şi războiul. 

S'a născut în Saxonia de Jos, în regiune de câmpie, unde pri- 
virea nu e stingherită de niciun obstacol, unde sufletul e tentat 
să scruteze orizonturile vaste, Relaţiile dintre el și familie sunt 
simple, camâraderești, fără a avea nimic intim. Latura religioasă 
lipsește aproape cu totul în educaţia lui. Însuși Jünger se denu- 
mește fiu al unei epoci convins materialiste. In lumea aceasta, 
sufletul lui Jiinger, dornic de mister, de vis, de aventură, de tot 
ce este mișcat de o pasiune, nu găsește nici înțelegere nici mul- 
țumire. Robinson Crusoe, Contele de Monte Cristo, Old Shatter- 
hand, Cooper, De Foe și Don Quijotte îi accentuează dorul de 
aventură. Această dorință de a pleca într'o ţară necivilizată, săl- 
batecă, îl face la 16 ani să fugă dela școală, pentru a se înscrie 
în legiunea străină din Africa. Fuga reuşeşte, Dar, la intervenţia 
familiei, autoritățile îl readuc dela Marsilia acasă. Aici găsește 
înțelegere și face cu tatăl său o convenţie că nu va mai între- 
prinde nicio tentativă de fugă, înainte de terminarea liceului. 

Oricât l-ar fi transformat războiul pe Jünger, copilăria, cu 
participarea ei tinerească şi admiraţia față de eroii legendari, a 
rămas la bazele inspiraţiei lui. S'ar putea spune că cele mai per- 


1) Ernst Jünger, Garten und Strassen, Aus den Tagebiichern, 1939 und 
1949. Verlag E. S. Mitter und Sohn. Berlin, 1942. 

sonale cărți ale lui Jünger, Inima aventuroasă şi Scrisorile siciliene 
câtre drumul din lună, își au rădăcinile în această epocă. Intâm- 
plările exterioare dispar în fața dispoziţiilor unei inimi aventu- 
roase. Povestiri de vis, catastrofe pe care le presimte autorul, 
oglindiri interioare, dorinţe şi fantezie, aceste domenii pericu- 
loase ne fac să ne credem în plin romantism. Pare că am citi 
notele unui Novalis despre visuri şi peregrinările de noapte. 
Dar Jünger depăşeşte romantismul prin încadrarea visului şi a 
nopții în realitate. 


In această carte scrisă în epoca de destrămare a ţării, când 
problema responsabilității se pune în forma ei cea mai gravă, 
Jünger se întoarce spre esenţa sufletului său. Cel care nu găsește 
forţa în sine e pierdut, pentrucă în momentele cele mai pericu- 
loase ale vieţii, divergenţele dispar, nu se mai pune decât simpla 
problemă a existenţei. A exista este imperativul epocei care începe. 

Această carte apropie pe Jünger și mai mult de cercurile 
naționaliste, făcându-l să participe, ca atâția camarazi ai săi, la 
marea luptă. 

Dar Ernst Jiinger este în primul rând autorul cărţilor de 
război, pentrucă războiul a fost pentru el marea experiență. In 
timp ce își pregătește bacalaureatul, survine mobilizarea gene- 
rală, fapt care îl decide să se înscrie voluntar într'un regiment 
de infanterie din Hanovra. Pe atunci Jiinger își imagina războiul 
ca o sărbătoare sângeroasă, pe care era decis s'o trăiască conştient 
şi să descopere în ea semnele timpului. In orice caz, războiul 
mondial împiedică gândul unei noui evadări, și e de ajuns o lună 
ca iluziile tinerești să fie spulberate. Este rănit în Franţa din 
prima luptă şi în decursul războiului de treisprezece ori. La Guil- 
lemont îşi pierde aproape toți camarazii. Regretul de'a nu fi avut 
cinstea să moară alături de ei revine din când în când, ca o du- 
rere şi ca o amenințare că n'a fost demn de moartea lor. Infernul 
acestor lupte, într'o provincie necunoscută, în nopţile cu clar de 
lună, îi dă imagini care-i rămân puternic întipărite în minte. 
Pe câmpul de luptă, Jiinger este atât de organizat, de ordonat, 
de stăpân pe sine, încât toți în preajma lui se simt în siguranţă. 
Exemplul — a scris Jünger — este singurul limbaj întrun câmp 
haotic de luptă. Pentru siguranța și calmul lui este supranumit: 
«Der ruhige Leutnant». Indrăzneala, curajul și realizările lui 
au fost recunoscute prin distincţiile de război cele mai mari: 
Crucea de Fier cl. I, Crucea Cavalerilor Ordinului de Hohen- 
zollern cu săbii și cea mai mare decorație germană, Ordinul Pour 
le Merite. Un pocal dela colegii lui, poartă inscripţia: « Victorio- 
sului dela Moevres ». 

In cărţile sale de război, întâmplările sunt filtrate prin cea 
mai profundă înţelegere a sensului lor. Cele trăite sunt concen- 

trate şi redate simplu, fără înfloriturile literare obișnuite. Totul 
este atât de clar și de exact că şi adversarul se regăseşte şi se re- 
cunoaște în localitățile amintite. Cărţile de război ale lui Jiinger 
sunt superioare nu numai celor germane, dar și celor străine. 
Simplu și serios, având oroare de confuzie, el redă acea atmo- 
sferă specifică războiului, obținând astfel cele mai puternice efecte. 
Soarta, așa cum o înţelege Jünger, este soarta tuturora. Fiecare 
soldat de front va putea spune despre «Stahlgevittern » că este 
şi o parte din experiența sa. Wăldchen 125 și Feuer und Blut sunt 
cărți de mare concentrare, în care este căutat însuși sensul luptei. 
In război, planurile de viață concepute în afară de Patrie dispar. 
De aceea, primul lucru care se petrece în soldat este trăirea acelei 
grandori, căreia el se supune fără condiţii. 

Războiul a deschis lui Jünger drumul spre Patrie. « Vreau să 
împart în bine și în rău soarta țării mele; vreau să rămân cu țara 
în legătură, pentrucă în ea se oglindește și soarta mea personală », 
a scris Jiinger. 

Inţelegerea ideii de Patrie, valoarea luptei în sine, încadrarea 
în marele proces al muncii în luptă, sunt valori câștigate de Jiinger. 
Wulf Dieter Miller scrie în cartea sa despre Jünger astfel: « Ti- 
neretul trebue să-i fie recunoscător lui Jiinger pentrucă a rezolvat 
problema tehnicei. Tineretul acesta şi-a însușit concluziile din 
«Feuer und Blut»; el nu mai are nevoie de ideologii. Această 
încadrare a materiei în sensul întâmplărilor e ceva nou şi Jiinger 
ne-a eliberat de apăsarea asta ». 

Jünger iubește războiul ca locul unde se săvârşeşte trans- 
formarea. Astfel războiul devine locul de naştere al unei vieți 
noi. Aici se călește o lume nouă, liberă de orice balast, păstrând 
doar ceea ce este inatacabil în esenţa ei. 

După război, chemat de generalul von 'Taysen, Jünger lu- 
crează în ministerul Apărării Naţionale, dar în curând pleacă 
şi se înscrie la Universitățile din Leipzig şi Neapole, pentru a 
studia zoologia. La vederea microscoapelor și telescoapelor, 
simte o tresărire, pentrucă le poate asemăna cu tunurile. In de- 
finitiv, deosebirea dintre ele nici nu este așa de mare — scrie el — 
pentrucă și unele şi altele sunt arme de care se servește viața. 
Pasiunea lui Jiinger pentru ştiinţele naturale aduce un element 
bogat și variat în opera sa. 

In anul 1927, Jiinger, atras la Berlin de cercurile naţionaliste, 
părăsește Leipzigul. In avantgarda naționalistă, scrie articole în 
revista «Die Standarte » și « Arminius » precum și în ziarele de 
extrema stângă și de extrema dreaptă, articole cari au contribuit 
mult la uzurparea poziţiei intelectualilor liberali. Nu numai 
atunci, dar și în anii din urmă articolele sale s'au dovedit foarte 
îndrăzneţe. 

In cărțile lui, Krieg und Krieger, Totale Mobilmachung și Der 
Arbeiter constatăm o schimbare nu numai în stil dar și în conţinut, 
care nu se mai limitează la fragmente de viață personală. 

Forţele țării în război, ca mijloc nou de luptă, sunt raportate 
la participarea fiecărui individ. Deosebirea dintre război şi pace 
dispare, pentrucă şi pacea corespunde unei mobilizări generale 
a forțelor țării. Războiul este o acţiune înarmată, tot mai încor- 
dată, a unui gigantic proces de muncă. Alături de armatele de 
pe câmpul de luptă, sunt armatele muncii, din dosul frontului. 
Importanţa lor este egală. In ultima fază a războiului nu se mai 
face nimic care să nu fie în serviciul exclusiv al acestuia. 

In lupta materială a războiului, în tehnica ce avansează, în 
marele proces al muncii, Ernst Jiinger vede apariţia unei epoci 
noi. Nu mai este real decât ceea ce are relaţii cu eternitatea și 
cu infinitul. Cartea Der Arbeiter, considerată mai mult ca de ideo- 
logie, ne prezintă marele proces al muncii în epoca tehnicei. 
Această carte deschide un orizont nou. Cel ce o înțelege se in- 
tegrează în mod voluntar în acest proces. Mobilizarea generală 
este văzută mai mult prin latura ei mecanică. Națiunea, în mani- 
festările ei vitale, ajunge la o unitate în care desfăşoară toate 
forţele de care este capabilă în acţiunea ei unitară de a fi, de a 
face şi de a voi lupta care duce la victorie. 

Muncitorul se naşte conform formelor timpului, el este tipul 
care ştie utiliza mijloacele secolului. Fie că depășește tehnica, 
fie că o divinizează, el este indestructibil legat de ea. Dar nu 
tehnica schimbă sensul lumii, ci voinţa care o dirijează. Tehnica 
nu simplifică nici nu rezolvă, ea este instrumentul, proiecția 
unui anumit fel de viaţă, pentru care munca este expresia cea 
mai simplă. Munca este deci principiul erei noi şi eşti muncitor 
în măsura în care te încadrezi în acest principiu. De muncă ţine 
și odihna și jocul și mulțumirea. Ziua de muncă are 24 ore, li- 
bertatea individuală nu mai are sens, eşti liber în măsura în care 
te-ai încadrat marelui proces al muncii. 

W. D. Miller scrie despre cărțile lui Jünger că amintesc 
spiritul şi filosofia Prusiei. In sensul acesta, singurul moștenitor 
posibil al Prusiei este muncitorul, dar el are o experienţă în plus, 
pentrucă a trecut prin şcoala distrugerii. 


Recenta carte a lui Jünger, Grădini și Străzi, conţine însem- 
nări din Aprilie 1939 până în Iunie 1941. Sunt însemnările făcute 
în noua locuință din Kirchhorstul hanovrez, pe granița de Vest 
şi în decursul campaniei din Franţa. Dela început cartea aceasta 
se apropie de noi direct. Este o carte care, deşi ne desvăluie în- 
treaga tragedie a războiului din Apus, nu are în centrul preocu- 
părilor ei războiul. Războiul este alături. Il vezi în toată gra~- 
vitatea și consecinţele lui și poate din acest motiv, mult mai pu- 

ternic și mai impresionant decât atunci când autorul îl reda în 
Stahigewittern chiar din prima linie de foc. 

Ordinul de mobilizare nu-l uimește pe Jünger, « L-am primit 
fără mare surpriză — scrie el — pentrucă imagina războiului se 
accentua din lună în lună şi din săptămână în săptămână». Și 
mai departe: « Mobilizarea continuă în toate țările. Ar mai fi 
poate timp pentru un Deus ex machina. Dar ce ar aduce? 
Cel mult amânare. Divergenţele s'au accentuat atât de mult că 
numai focul le mai poate rezolva ». 

Sar părea că războiul îl smulge pe Jünger din preocupările 
lui zilnice dela Kirchhorst. El este un grădinar pasionat, un 
« subtil vânător » de insecte, un cititor avid, dar mai ales un scriitor 
chinuit de probleme estetice și stilistice, în penultima sa carte 
Auf den Marmorklippen (Pe stâncile de marmoră). Dar Jünger 
nu este omul pe care îl domină împrejurările. Inainte de a pleca 
spre Franța, reușește să termine cartea, despre a cărei geneză 
jurnalul. ne dă cele mai prețioase lămuriri. Marmorklippen, titlul 
acestui « Capriccio » trebuia să exprime unitatea frumuseţii, pe- 
ricolului și nobleţei, ceea ce reușește pe deplin, pentrucă această 
carte este chintesența acestor atribute. 

In acest război Jünger nu mai este în prima linie de foc. El 
stă în dosul frontului, ca cea mai mare parte a infanteriei moto- 
rizate, și se ocupă de restabilirea ordinei. 'Trecem cu el prin lo- 
calități părăsite, pustii. Pretutindeni, o liniște de moarte şi ur- 
mele distrugerii. Pe drumuri, soldați și cai morţi. În umbra unui 
început de pădure, o companie întreagă răpusă de focul armelor. 
Sunt impresionante aceste imagini, cu atât mai impresionante, 
cu cât le vedem într'un tulburător contrast cu semnele unei vechi 
culturi şi unei mari civilizații. 

La Laon găsește o bibliotecă, cu o extraordinară colecție de 
autografe, pe care o cercetează. Conţine pergamente din epoca 
carolingiană, scrisori şi decrete de pe timpul capeținilor, o scri- 
soare a lui Lothar, semnături prețioase, dela vechi domnitori 
până la manuscrisele contimporanilor. «Am răscolit în acest 
lăcaş pustiu — scrie Jiinger — ca o albină în trifoiul uscat, până 
s'a lăsat înserarea. Părăsești asemenea valori numai dacă ești fun- 
damental lovit. In timp ce răsfoiam, aproape nu mi-a trecut prin 
minte că acestea reprezintă sume de milioane, poate și de aceea 
pentrucă în acest oraș sunt singurul suflet care înțelege valoarea 
lor. M'am gândit o clipă să transport documentele pe care le-am 
văzut la Muzeu și să le pun sub pază. Pe urmă răspunderea mi 
s'a părut prea mare și le-am lăsat la locul lor». 

La Montmirail, trec peste zece mii de prizonieri francezi. 
« Suferinţa unei mase atât de mari întrun spațiu restrâns mi-era 
încă necunoscută, scrie Jünger în jurnalul său. In mintea acestor 

oameni reduși de durere nu se mai formulau decât două pro- 
bleme: mâncarea şi pacea ». 

In mijlocul atâtor dezastre, Jiinger este stăpân, organizat. 
Viaţa în jurul lui își continuă cursul. Castelul dela Montmirail 
e pus în ordine, locuit, până și geamurile sunt spălate. Câtă tri- 
steță, câtă melancolie în încăperile acestea minunate, părăsite. 
Evantaliile ducesei fugite, al cărei băiat, după scrisorile găsite, 
trebue să fie aviator, poartă semnăturile celor mai celebri autori. 
In parcul castelului, Jiinger găseşte o fosilă scoasă din pământ 
de schije, dovadă că Montemiralis a fost odată o stâncă în marea 
calcaroasă. In această fosilă, Jünger vede aceeași indestructibilă 
minunăţie, pe care în mod trecător o are şi castelul şi parcurile lui, 

Jünger vede în lucruri esenţa şi structura lor. In spiritul lui, 
epocile sunt ca elementele unui vis. Din trecător el reușește să 
scoată esența, să dea ceea ce este mai caracteristic și mai aproape 
de natura lucrurilor. 

Intrebat de ofițerii francezi la ce raportează victoria germană, 
le spune că la marele proces al muncii, un fapt pe care prizonierii 
nu-l înţeleg încă. 

Mai surprinzător în această carte este poate însuși Jiinger. 
In mijlocul acțiunilor de război, prizonieri, tunuri, organizarea 
vieţii și chiar în timpul unei ciocniri cu inamicul, preocupările 
lui Jiinger au rămas aceleași ca la Kirchhorst. Spiritul acesta 
extraordinar caută cu aceeași pasiune insecte, se apropie cu aceeaşi 
dragoste de grădini, se ocupă cu grija cunoscătorului de mese 
şi de vinuri, — burgundul doar este înlocuit cu vinurile fran- 
ceze, — continuă să scrie în jurnalul său, dar mai ales să citească 
şi să formuleze observaţii asupra lecturii cărților. Hermann Mel- 
ville, însemnările lui Goncourt despre Gavarni, Theogonia lui 
Hesiod, între două trenuri, Consolaţiunile de Boethius, Ber- 
nanos și Maupassant pe care-l apreciază, precum şi tot felul de 
cărți de artă stau alături de cele mai noi instrucții militare. Răz- 
boiul se desfășoară în afară, Căpitanul Jünger își face datoria, 
dar viața interioară, cu visele și preocupările ei, continuă pe un 
plan uluitor de înalt. Jünger este decorat și de data aceasta cu 
Ordinul Crucea de Fier. Dar ce deosebire între decoraţiile din 
războiul trecut, cu titluri pompoase, primite pentru acțiuni de 
distrugere, și distincția primită acuma, pentru încercarea de a-şi 
salva un camarad. « Heraclit are dreptate, — scrie Jünger — ni- 
meni nu trece de două ori prin același râu». Şi mai departe: 
«Lumea este făcută după asemănarea noastră. Fiecare din noi 
poate schinba lumea — aceasta este marea facultate pe care o 
are omul». Aici găsim cred și explicaţia paradoxului că un om 
care a însemnat pentru o generaţie întreagă principiul distrugerii, 
simbolizează azi principiul umanității şi al celui mai înalt cavalerism. 

« De abia după ce se stinge lava, ies la iveală diamantele, din 
fluviul negru de cărbune », a spus Jiinger despre scriitorul cavaler 
de Montherlant, Formula i se poate aplica şi lui Jünger. 

Tot atât de intens ca și în controlul de sine este controlul 
ideii şi al stilului. Limba este totdeauna nobilă, decisă, puter- 
nică, fără note disonante. Vocabularul e bogat, formularea gân- 
dului precisă, satisfăcând cele mai exigente cerințe de frumos. 
Chiar Jünger ne spune undeva că limba germană se aseamănă 
cu un mediu greu și tenace, care trebue lichefiat și format prin 
numeroase procedeuri, dacă vrem să nu aibă lacune. 

In acest jurnal, ne întâlnim cu un om extraordinar, care pă- 
trunde întâmplările zilnice cu o putere neobișnuită, exprimân- 
du-le cu modestia unui spirit de elită. Observațiile lui deschid 
perspective psihologice, spirituale și istorice. 

Din toate jurnalele de război, acesta se ocupă mai puţin de 
războiul în sine. Și totuși această carte cu oameni, cu întâmplări, 
cu scene bruegheliene, ascunde în ea mai mult decât celelalte 
campania din Apus, cu tot ceea ce poate avea mai tragic. 

Cartea este dominată de un spirit rece, în care totuşi pulsează 
un suflet cald şi apropiat. Plenitudinea şi profunzimea observa- 
ţiilor fac din această carte unul din cele mai profunde documente 
ale timpului nostru. De aceea cunoașterea lui Ernst Jiinger nu 
este numai cunoașterea unui autor, este o lămurire cu fenomenele 
timpului şi o cale spre inima germanității. 


PETRONELA NEGOŞANU 


JURNAL BERLINEZ 


DIN LUMEA AFRICANĂ 
Bucureşti, 20 Martie 1942 


In drum spre București mi-am luat ca lectură de voiaj o carte 
oarecum de specialitate: Afrikaner erzählen ihr Leben, o culegere 
de autobiografii, publicată de africanistul Dietrich Westermann 
dela Universitatea din Berlin (editura Essener Verlagsanstalt). 
Autorii, de naționalități, cultură și condiție socială deosebite, au 
venit cu toţii în contact mai mult sau mai puţin intens cu albii şi 
civilizaţia lor. Unii sunt chiar «creştini», alții «păgâni». Unii 
depășesc prea puţin orizontul locului și profesiunii lor, alţii se 
ridică până la probleme generale de viață şi până la preocuparea 
conștientă de viitorul continentului şi destinul omului african. 
E o carte plină de prețioase date etnologice, dar şi de profundă 
umanitate. Extrag câteva pasagii pentru valoarea lor de docu- 
mente umane. 

Un pasagiu care aminteşte de începutul evangheliei lui Matei 


« Tatăl meu a fost Magavu din neamul Njandeni... 'Magavu 
era fiul lui Tinta, acesta fiind fiul lui Mdaba al lui Mgoujama, 
acesta fiind fiul lui Mdaba al lui Mzilikazi, fiul lui Mașobana ». 


Politica europenilor față de popoarele indigene din Africa 


Regele Zuluşilor, Cetshwajo, a fost alungat de europeni şi 
înlocuit cu 30 căpetenii locale, după clasica politică a lui « divide 
et impera ». « Aceasta a însemnat sfârşitul poporului Zulu. Acesta 
este adevărul » — spune despre poporul său Mazwimalei Njan- 
deni. La moment dat însă europenii aduc înapoi pe regele Cetsh- 
wajo şi-l pun în conflict cu tribul Mandhlakazi, care-l atacă prin 
surprindere. Regele scapă ca prin minune și ia drumul pribegiei, 
până când este descoperit de câţiva adversari la un izvor. Unul 
dă să-l omoare. El se ridică, apostrofându-l: « Vrei să mă stră- 
pungi, străine? ». Străinul s'a speriat, şi sulița i-a căzut din mână. 
Regele a scăpat şi s'a pus sub protecția europenilor. Dar Zibebu, 
căpetenia Mandhlakazilor, avea înţelegere cu europenii, să-l otră- 
vească pe Cetshwajo când le va cădea în mână. 


Europenii nu cunosc taine 


Igbinokpogie Amadasu din Benin (Nigeria de Sud), credea 
în farmece şi vrăji şi le practica la tot pasul. Un « doctor » euro- 
pean voia să-i smulgă cu orice preț secretul, ceea ce i-a prilejuit 
lui Amadasu următoarea observaţie: « Doctorul stăruia şi de 
data aceasta să-i destăinuesc ştiinţa mea vrăjitorească, dar eu 
n'am vrut, căci era vorba de lucruri intime iar europenii nu cu- 
nosc taine ». Mă întreb, dacă această din urmă reflecţie nu e cea 
mai bună caracterizare a spiritului european: un spirit care vrea 
să ştie totul, un spirit indiscret, care nu admite secrete și nu re- 
cunoaște taine în jurul lui. Doctorul era unul din exemplarele 
tipice ale acestui spirit: se îndeletnicea cu studiul popoarelor 
« primitive », era deci «om de știință ». 

Creștinism şi Păgânism 

Părerea aceluiași Amadasu despre religie în genere și creştinism 
în special: « Mai de grabă își va schimba soarele cursul său decât 
voi înceta eu de a mai fi păgân». Faptul că sunt «păgân», nu 
poate împiedeca intrarea mea în împărăţia lui Dumnezeu, atâta 
timp cât ştiu ce-i bine și mă conduc în faptele mele în conse- 
cinţă, Există răsplată cerească pentru orice om, indiferent de 
religie, atunci când el e bun şi cinstit. Cei mai răi oameni sunt 


13* 


196 REVISTA FUNDAȚIILOR REGALE 


aceia care, la exterior creștini, în sufletul lor sunt morţi sau pă- 
gâni incorecţi. Sfatul meu este ca atât creștinii cât și mohame- 
danii și păgânii să rămână fiecare la religia lor şi să arate prin 
purtările și faptele lor cine sunt şi ce sunt în stare să facă», 


Prietenia europenilor 


Christopher Mtiva din colonia engleză Kenya (Africa răsă- 
riteană) nare totdeauna păreri bune despre europeni: «In ce 
priveşte dragostea lor pentru alți oameni (pentru negri), unii îi 
iubesc numai din gură, dar inima le e departe de ei... Cu eu- 
ropeanul este așa: fie că te porți bine, fie că te porţi rău, într'o 
bună zi nu va vrea să mai ştie nimic de tine... Prietenia europea- 
nului e ceva de care nu poți decât să te minunezi: te îrișeală fără 
să bagi de seamă... Până și noi începem să mințim, dar aceasta 
n'am moștenit-o dela strămoși noştrii, ci am învăţat-o dela europeni. 

.. Cunosc mulți negri care mint ca europenii, dar europenii 
sunt părinţii minciunii » Văzând o expoziţie în care se găseau 
şi lucruri făcute de negri, Mtiva are următoarea reflecţie : « Când 
ni se dă posibilitatea, suntem și noi în stare de ceva, dar nu ni 
se dă nicio posibilitate, de aceea rămânem înapoiaţi ». 


Datoria unui șef 


Mtiva este învățător (născut în 1907) şi conduce echipa de 
fotball a şcoaiei. Vorbind de un match mai greu, pe care a tre- 
buit să-l dea, el face o observaţie de ordin general: «I-am bătut, 
dar cu toate că eram rănit (intenţionat de adversar), nu am crezut 
de cuviință să-mi las echipa singură. Bagă de seamă, tu care ai 
răspunderi de şef, nu-ți părăsi niciodată corabia, ca să te salvezi 
pe tine. Mori împreună cu ai tăi sau mori singur, pentru ca oa- 
megii tăi să se poată salva». 


O regulă de. purtare 


Iată regula de conduită pe care o recomandă Christopher 
Mtiva compatrioților săi: «Nu te ruşina să trăeşti în datinele 
țării tale; chiar atunci când vrei să urmezi obiceiurile străine, e 
bine să le cunoşti şi să le respecţi mai întâi pe acelea ale ţării tale ». 


Un Socrate african 


«Primul ştiutor de carte din Gbedzigbe (Togo), scrie Fritz 
Gabusu, a fost Iulius Agbeenjefia. Făcuse şcoala în Amedzofe 
şi învățase acolo tâmplăria. Era un om inteligent şi-i plăcea să 

pună oamenilor întrebări spre a-i face să-și ridice probleme şi 
să mediteze asupra lor. Până la sfârşitul vieţii a regretat că oa- 
menii din Gbedzigbe nu dădeau destulă importanță științei de 
carte. Intro vreme obișnuia să stea la poarta casei lui şi să în- 
trebe pe cei ce treceau pe drum: « oare cine ar merita să fie numit 
un înțelept ? ». 


Istorie națională pe baza tradițiilor populare 


«Când ajungeam să predic într'o localitate, scrie pastorul 
Benjamin Akiga din Nigeria de Nord (născut în anul 1908) au- 
torul istoriei poporului său (Tiv), căutam întotdeauna să aflu 
vreo poveste dela oamenii bătrâni sau vreo lămurire în legătură 
cu obiceiurile lor. 'Tatăl meu îmi povestise în copilărie atât de 
mult despre lucrurile acestea încât ele îmi deveniseră foarte dragi 
şi nu puteam să le aud îndeajuns. Mă duceam deci la oameni 
bătrâni și discutam tot felul de chestiuni până când unul po- 
vestea ceva despre lumea de demult. Atunci îl întrebam până 
îmi spunea tot ce știe. 

Notam totul și plecam. A doua zi găseam un alt bătrân și 
căutam ca prin întrebări și discuţii abile să stabilesc, dacă ceea 
ce-mi povestise celălalt în ajun este adevărat. Dacă-mi povestea 
şi el același lucru, eram sigur că mi se spusese adevărul; dacă nu 
se potriveau toate, atunci cercetam mai departe, mergând dela 
un loc la altul. Odată a durat 3 luni, până când am reușit să lă- 
muresc o chestiune cum trebue și complet. Deseori însă a trebuit 
să cercetez câte o chestiune numai prin mijloacele mele proprii, 
întru cât cele auzite dela bătrâni nu-mi erau de ajuns; trebuia 
să văd lucrurile cu proprii mei ochi. Aşa am colindat ţara Munși 
ca pastor și ca cercetător al evenimentelor și orânduelilor trecu- 
tului, Nu există nicio localitate în care să nu fi fost; în cele mai 
multe am fost de mai multe ori». 


Istorie şi destin 


« Camarazii mei, scrie Martin Aku din Lome (Togo; născut 
la 1913) care a studiat medicina în Germania și Elveţia, în mij- 
locul cărora am petrecut cât am studiat în Germania, m'au făcut 
cu voe sau fără voe să-mi dau seama cât de mândri sunt ei de 
rasa și trecutul lor, de poporul şi istoria lor. Ori de câte ori aveam 
acest sentiment, în ora de limba germană sau în cea de istorie, 
mă împotriveam în sinea mea şi îmi puneam întrebarea: In de- 
finitiv ce merit au acești tineri că au fost născuți de mame albe 
şi anume de mame germane? Ce-i îndreptățește să fie mândri 
de aceasta ? Oare faptul naşterii lor? Aceasta nu puteam s'o cred, 

pentrucă ar fi însemnat o lipsă de modestie din partea lor. Cum 
se poate lăuda cineva cu un lucru la care n'a contribuit personal 
cu nimic și care i-a venit pur şi simplu de-a-gata? Fără îndoială, 
acești oameni poartă cu ei moștenirea unui mare trecut, Iar eu, 
ce poate să ofere poporul meu în schimb? In adevăr nimic. Cu 
timpul am ajuns să soluționez problema. Naşterea unui om şi 
prin urmare viitorul lui este pur și simplu o chestiune de destin, 
cu care el trebue să se împace, întru cât discuţia asupra ei nu va 
duce niciodată la o soluţie. Dar aceasta nici nu e importantă. 
Important este: ce scoate omul din soarta ce i s'a dat. Cu aceasta 
orice popor şi orice individ se poate mândri. In această ordine 
de idei m'am gândit că strămoșii acestor Germani, pe când erau 
încă sub jugul Romanilor şi ucenicii lor harnici, se găseau în 
aceeaşi situație și trebue să fi încercat acelaşi sentiment ca noi, 
Africanii de astăzi. Am început atunci să judec şi să înțeleg oa- 
menii şi popoarele prin istoria lor. In adevăr acesta este singurul 
lucru important: ce scoţi din soarta ce ţi-a fost datăl Iată ce au 
devenit urmașii vechilor Germani! Și-ar fi putut închipui aceştia 
pe vremuri așa ceva? Romanii şi mai puţin sar fi putut gândi 
la o asemenea evoluție! Aceasta poate fi pentru noi «sălbatecii » 
o mângâere!| ». 


DE CE SE BUCURĂ PĂRINȚII CÂND AU BĂIEŢI? 
Bucureşti, 29 Martie 1942 


Băiatul meu a împlinit astăzi un an şi 10 luni. Sărbătorind 
departe de el, acest mic eveniment de familie, am retrăit în sin- 
gurătate întreaga bucurie nespusă, pe care am încercat-o la na- 
şterea lui, şi mă întrebam: de ce se bucură părinții mai mult atunci 
când au un băiat decât atunci când au o fată? 

Faptul că băiatul va purta mai departe numele de familie mi 
se pare o explicaţie târzie și raţională, deci secundară, Explicația 
primară trebue să stea în aceea că băiatul rămâne în comunitatea 
de muncă a familiei, în timp ce fata trece prin căsătorie în comu- 
nitatea de muncă a soțului. 

Popoarele mai înapoiate în civilizație (în special în tehnica 
muncii) decât cele europene pun foarte mare preţ pe acest fapt. 
De aceea căsătoriile se fac prin schimbul de femei între triburi. 
De altfel şi la țăranii români se mai păstrează o urmă din această 
concepție. Când se naşte o fată, prin satele noastre se obișnuește 
să se spună părinţilor, nu fără oarecare ironie în glas: «Să vă 
trăiască! V'aţi făcut ajutor!». La care aceștia răspund, uneori 
vădit desamăgiți: « Făcut, pentru alții! ». 


D. C. AMZĂR 

Judecând mai de aproape producţia cinematografică de azi 
şi, în bună parte, cea a teatrului, se ajunge la concluzia unui re- 
zultat artistic deficitar. Poate că lucrurile s'ar clarifica mai ușor 
dacă, reducând problema la termenii finali, am despica-o în ur- 
mătoarele trei elemente: 

— scena, cu toate elementele componente, 

— spectatorul, 

— criticul, 

Ceea ce i se poate mai ales imputa scenei este cedarea, eva- 
darea din propria-i sferă, şi trecerea în aceea a spectatorului. 
Factorii determinanţi ai scenei (actor, regisori, pictor scenograf, 
etc., asociindu-şi în cele mai dese cazuri și dramaturgul) s'au 
împărțit în două grupe distincte şi războinice între ele. Prima 
categorie luptă dârz cu scena, căutând să-i cucerească esenţele; 
a doua — considerând scena ca un bun uşor accesibil, care nu 
numai că nu frământă spectatorul, dar i se dăruește în toată 
goliciunez, 

I se reproşează primei categorii un neconformism cu gustul 
spectatorului, realitate pentru care ar fi creată în speţă arta și 
fără de care ea n'ar exista, după cum celei de a doua i se obiec- 
tează o comodă vieţuire de pe urma conjuncturii favorabile a 
momentului, 

Că aceste realități e firesc să existe, nu-i nicio îndoială. Dar 
teatrului este drept să i se pună întrebarea: este el artă sau spec- 
tacol? Răspunsul, bazat pe aceste două noțiuni, se integrează 
în cele două categorii de care aminteam. Dacă teatrul, în unele 
momente, reușește să devină artă (concepută, la rându-i, ca răs- 
puns în forme sensibile la chinuitoarele întrebări ce ne macină 
viața și setea de peisagii deasupra realităţii), care sunt elementele 
respective şi cu ce se deosebesc ele de spectacol? 

Literatura dramatică (textul) necesită arta scenică (repre- 
zentația), numai din cele două născându-se teatrul. Elementele 
constitutive ale scenei (actor, regisor, pictor scenograf, etc.) se 
pun în serviciul textului (dramei), legând scenă de scenă până 
când și ultima replică este rostită, In stadiul de repetiţii acelaşi 
text, cu aceleași elemente scenice, poate deveni spectacol sau 
operă de artă. Dacă întreg materialul n'a fost topit în suflet, 
închegat în viziunea centrală și, prin fiorul creației, făcut să 
depășească realitatea scenică ajungând artă, — ceea ce textul şi 
aşteaptă — atunci rămâne simplu spectacol. Sunt dese cazurile 
când dintr'o operă dramatică, nu s'a reușit să se prezinte pe scenă 
decât acțiunea, forma exterioară a textului. Dacă scena este al- 
cătuită doar geometric — fiorul liric fiind alungat sau nerea- 

lizat — zădărnicia este mare. Determinante în producerea arti- 
stică a unui spectacol sunt frazarea, gestul, costumul, lumina, 
decorul, etc., elemente încopciate în textul de artă, urmând doar 
a fi aflate şi recreate. 


Pi 

Luând repertoriul cinematografic al diferitelor case de filme 
europene şi americane, judecând felul cum în cele mai multe 
teatre europene se joacă și înscenează, spectatorul a învins scena 
și studioul cinematografic. Dintr'o perspectivă greșită, scena s'a 
încredinţat jocului capricios şi gratuit al publicului, grăbit a trece 
prin sălile de spectacol. (Gratuitatea o înţelegem în sensul că pu- 
blicul deseori se lasă cucerit de scena frământată, dacă ea a reușit 
să-şi însușească sufletul textului). 

In această stare de lucruri, s'a întâmplat o întretăiere de 
drumuri şi concepțiiă Cei de pe scenă s'au laicizat, pentru a 
prinde în public, i iar cel din sală, spectatorul, crezând că pe scenă 
ceea ce se face e doar o deprindere, ce poate fi însuşită cu timpul, 
s'a urcat în scenă și a ajuns profesionist. Diletantul urcat în scenă 
a elaborat criterii pentru înjghebarea reprezentației şi alcătuirea 
repertorului. Rezultatul final se cunoaşte. Pentru mulți teatrul 
și cinematograful înseamnă acțiune şi distincție exterioară. Dăm 
câteva exemple în acest sens: 

— cum se poate explica jocul deșănțat al lui Theo Lingen 
dintr'un film ca « Șapte ani ghinion » și jocul aceluiaşi actor în 
« Monumentul indian », versiunea germană, sau în piesa « Was 
Ihr wobhlt» a lui Shakespeare î în regia lui Gustav Griindgens? 

— cum poate exista atâta lipşă de gust în conducerea atâtor 
filme cu Hads Moser, în care umorul acestui actor să se piardă 
în subbulevardiere spirite? Și cazul se repetă la fel cu un actor 
ca Heinrich George. 

Poate că răspunsul vine dela sine, căutând să afli numele 
celor care semnează regia. Este o inutilă pierdere de timp dacă 
nu o tragică realitate, asociind acestor filme altele ca: «Sebastian 
Bach » și «Auf wiedersehen Franciska ». 

Improvizarea şi diletantismul în orientarea critică reușesc 
uneori să vorbească şi să impună această realitate, trecând în 
același timp pe lângă fenomenele de artă, fără a le sesiza adâncimile. 

Incercând să judecăm regia şi jocul actorilor în cea mai bună 
parte, ne oprim la un fapt izbitor. Este la ei o tăgadă a ce a fost, 
negarea valorii curentelor existente în frământarea scenică și un 
refugiu în spatele naturii, cu titlu absolut. Curentele negate, de 
cele mai multe ori, reuşesc a fi înglobate în noțiunea de moder- 
nism, înțelegând prin aceasta pozd și mod nu conţinut sufletesc. 
Și-acest modernism pentru ei însemnează în ordine descrescândă 

atât expresionismul german, suprarealismul francez, socialismul 
lui Piscator, Jessner sau Wachtangow, viziunea lui Gordon Graig, 
iluzia lui Reinhardt, naturalismul lui Antoine, Brahm sau Sta- 
nislawski. 


Dacă s'ar pune întrebarea: datorită cărui fapt oare calea stră- 
bătută de mișcarea teatrală, începând dela 1850, se înfățișează 
astfel cum o vedem? Cercetarea documentară conclude că, înce- 
pând cu Meinigen și până la Fehling, înlănţuirea treptelor nu 
că este firească, dar izvorăşte dintro viziune, Viziunea aceasta 
era, însă, în suflet și ținea seamă de corelaţia ce trebue să existe 
între teatru și celalte arte. Cine-şi poate închipui că un spec- 
tacol de teatru — în afară de unele care-și au justificarea în tra- 
diție (Comedia Franceză) — nu merge mână în mână cu poezia, 
muzica, pictura, arhitectura și dansul? Oare până a ajunge la 
Gordon Graig care susține, în felul lui de a concepe teatrul, că 
arta «nu este realitate », că realitatea istorică este inferioară ima- 
ginației creatoare, că realismul decorului este o absurditate și 
că ceea ce-i dă viață acestuia este sugestia — și până la teatrul de 
avangardă, în care arta pură este căutată şi trăită până la un sa- 
crificiu monahal — nu s'a trecut oare prin curentul prerafaelist 
(început la 1848), prin simbolismul francez și englez prin Wilde 
Van Gogh, Malarme, Gide, Valery? Şi dacă oare la asta, cei 
în drept ar adăuga intuiționismul lui Bergson? 

Toate momentele de frământare a artei scenice, care au reușit 
să se impună, au izvorît dintr'o viziune, dintr'o perspectivă filo- 
sofică. Atunci când această perspectivă a lipsit, s'a ajuns, ca în 
ultimii ani ai secolului al XIX-lea, la minora aservire a realității. 
Azi cei mai mulți refugiați în dosul formulei că «arta este imi» 
tarea naturii » nu reușesc nici măcar să-și însușească această for- 
mulă şi s'o toarne în opere. Comozi și inconștienți, trăiesc într'o 
totală lipsă de frământări interioare. Atitudinea poate denota, 
însă, şi neputinţă sau oboseală. 

Cităm în acest din urmă sens regia lui Richard Weichert, 
unul din fruntaşii expresionismului, care azi obosit poate, s'a- 
propie mai mult de teatrul reinhardian, pe câtă vreme Jürgens 
Fehling continuă a se lupta cu scena, frământând-o, aşa cum 
o frământase și acum douăzeci de ani. Acesta este sensul izo- 
lării lui. La întrebarea de ce singur Fehling lucrează, căutând să 
ducă la îndeplinire ceea ce fusese acuzat de modă odată, s'a răs- 
puns că drumul este determinat de genialitatea lui. 

In sensul concepţiei că orice spectacol este o viziune, fiecare 
înscenare pretinde frământare și încordare care — înglobate strâns 
— răsar spontan în opera de artă, devenind una cu ea. Ori, in- 
teriorul lipsind sau fiind de foarte multe ori neformat, este mult 
mai ușor a accepta făgașul banal şi a aduce acuzări modei. Dacă 

frământarea scenică a fost modă, ce-i palida imitare a realității 
în opera multor regisori şi actori? 

Vrem să ne ţinem în relație de strânsă prietenie cu natura și, 
încercând a armoniza decorul şi mișcarea, după viziuni cores- 
punzătoare altor timpuri, se încarcă şi falsifică natura, îndepăr- 
tând-o şi mai mult de artă și ajungându-se la o inexpresivitate 
armonică. 

Scena se va smulge din această situație și, continuând vechile 
frământări, unele rămase doar în stadiul de încercări, își va re- 
găsi sufletul, care nu va mai însemna sufocanții trei pereți, scaune 
și masă în stânga, canapea şi masă în dreapta. Latenţele sufletești 
care mâine se vor trezi la viață vor imprima caracterul acestei 
mișcări. Și, pentru cel care se ocupă mai de aproape de arta cine- 
matico-scenică, existenţa unor filme cu desene colorate sau faptul 
că deasupra realității Jürgens Fehling vede o altă lume îl poate 
ajuta să întrezărească, oricât de vag, peisagiul scenic de mâine. 

* 
* 

Dacă între muzică, poezie, plastică, dans şi teatru este o strânsă 
interdependență, nu-i oare firească întrebarea la noi, comparat 
cu aceste ramuri, în ce stadiu se află teatrul? In afară de cazul 
câtorva regisori — și un grup de actori cari, ca posibilități, întrec 
mult regia — în bună parte, teatrul corespunde versului lui Alec- 
sandri. A lipsit puterea centrală hotărîtoare — care să adune for- 
tele actoricești întrun mănunchiu, animându-le. Critic privind 
situația, răspunsul se impune dela sine: animatorul teatrului 
românesc n'a apărut după cum cereau forțele actoricești. Con- 
temporan cu noi, singurul caz, manifestat ca totalitate, este 
Victor Ion Popa. 

Celor cărora li se pare fugară afirmația, observarea decorului, 
a costumelor, a totalității ansamblului ar fi binevenită. Toate la 
acest om sunt izvorite dintr'o preocupare centrală: animarea 
scenei prin toate elementele componente, Mai avem regisori 
români, deosebiți ca factură sufletească de V. I. Popa, cu ele- 
mente veritabile în înscenări, dar le lipsește armonia totală. 

'Trecându-se peste Alecsandri, poezia română s'a urcat la 
Eminescu, a trecut la Blaga și Arghezi. Dela Grigorescu s'a trecut 
la Luchian și s'a venit încoace. Poate, determinată de această 
realitate, adăugându-și preocupări de filosofia culturii, forța cen- 
trală, care va cutremura teatrul românesc de mâne, va ţine seamă 
(convinsă fiind că este necesară comunitatea) de viziunea lirică 
a unor versuri ca: 


Diaconii "n stihare 
Veneau de sus, din depărtare 

Câdind pe călcâie 
Cu fum de smirnă şi de tămâie 
Scara din Cereasca 'mpărăție 
Scobora în infirmerie, 
Pe trepte de cleştar. 
(Tudor Arghezi, Cântec mut). 


+ 


pentru a se ajuta în procesul de învăluire a scenei cu lirismul 
din piesă. Prin afinitățile cu poezia, în bună parte scena de mâine 
va suferi un nou impuls. 

Perspectiva, credința centrală şi diriguitoare, învăluită în fiorul 
liric, ne lipseşte nouă şi altora. Ea împiedecă — la noi — o mână 
de actori, forțe universale, să ajungă la deplină rotunjire. 

Poate, prin sforțarea de a sesiza această perspectivă, se va 
vedea că a scrie despre teatru, a face teatru este mai mult decât 
a fi văzut un spectacol sau memorat câteva roluri. 


IONEL OLTEANU 


ACTE SI MĂRTURII 
DIN RĂZBOIUL NOSTRU 


$ Maiorul Simion Mihăilă 


Soarele dimineţii de 31 August îl găsise în apropierea de malul mării, 
luptând cu acelaşi elan şi cu aceeaşi energie cu care necontenit îl văzuse înain- 
tând dela 6 Iulie încoace; același soare, la orele 1, vedea pe o targă un muri- 
bund însângerat, la orele 18 razele aceluiași soare ploeiau cu aur îndurerata 
cruce de pe proaspătul mormânt al Maiorului Simion Mihăilă din Vânători. 

“Totul se petrecuse fulgerător. In decurs de şeapte ore se încheiaşe o viaţă 
tânără şi curagioasă — maiorul Mihăilă nu avea decât 42 de ani, — viaţa 
unui comandant de batalion care timp de cincizeci şi şease de zile sfidase 
necontenit moartea, înfruntând întreaga urgie a inamicului. A murit fără a 
putea vedea marea izbândă a campaniei noastre din Ucraina: Odesa, Era 
convins însă că dureroasele noastre sacrificii nu vor fi zadarnice și că în cu- 
rând cerbicia crâncenului nostru vrăşmaş va fi răpusă definitiv. 

Cu ultima suflare de viaţă i-a șoptit ordonanţei: să nu mă înmormân- 
taţi pe pământul gol. Faceţi-mi un sicriu şi înmormântaţi-mă în apropierea 
unei biserici. Vreau ca mormântul să-mi poată fi găsit, iar osămintele — atunci 
când se va putea —să-mi fie duse acasă. 

A închis apoi ochii pentru totdeauna. Incă unul din vitejii ofiţeri ai Regi- 
mentului de Vânători. 

Campania din Basarabia şi din Ucraina a dat acestui regiment prilejul 
de a-și evidenția, până la sublim, neîntrecutele sale virtuţi ostăşeşti și toată 
neistovita sa putere de sacrificiu. 

Povestea maiorului Mihăilă, începând dela 6 Iulie — data venirii sale 
în regiment — se confundă cu însăşi eroica poveste a regimentului. 

Căzând rănit maiorul Voiculescu, maiorul Mihăilă ia la 6 Iulie comanda 
batalionului al doilea. In această calitate, a avut partea leului în crâncenele 
lupte ce s'au dat în valea Bucovăţului din Basarabia, instalându-se apoi pe 
malul Nistrului, la Nord de Tighina, a cărui strajă primejdioasă o face dela 
20 până la 28 Iulie. A fost o misiune dintre cele mai grele, fiindcă în tot acest 
timp Ruşii au bombardat necontenit malul drept al Nistrului, iar batalionul 
maiorului Mihăilă a trebuit să execute câteva incursiuni extrem de cute- 
aătoare, 

După trecerea Nistrului, batalionul acesta a făcut apoi minuni de vitejie 
în apriga bătălie dela Șibka, având de apărat un sector circular de aproape 
5 km, i 

Pentru eroismul şi destoinicia arătată la Şibka, maiorul Mihăilă a fost 
propus a fi decorat cu 4 Mihai Viteazul », 

Inaintând apoi spre litoralul mării, maiorul Mihăilă a avut ocazia să se 
distingă în lupta dela Lozovoaia, iar între 16—24 August — încep ându-se 
încercuirea Odesei —a condus flancul stâng al sectorului din stânga lacului 
Bujalik. Numai cine le-a văzut îşi poate da seama de eroismul şi de stoicismul 
trupelor ce au luptat în această regiune, zilnic atacând și contraatacând de 
câte mai multe ori în şir, alimentându-se numai noaptea și îndurând do- 
goarea unei pustiitoare arşite. 


In toate aceste zile și nopţi, maiorul Mihăilă a stat permanent în mijlocul 
oamenilor săi, îmbărbătându-i şi conducându-i curagios împotriva unui ina- 
mic ale cărui forţe se împrospătau aproape zilnic. 

Intre 25 şi 31 August, batalionul comandat de maiorul Mihăilă a luptat 
pentru a frânge rezistenţele inamice de pe litoral, având mândria de a fi prima 
unitate românească ce în acest sector a putut atinge ţărmul Mării Negre. 

In ziua de 28 August, după o crâncenă bătălie, maiorul Mihăilă a avut 
satisfacția de a raporta comandamentului diviziei următoarele: « Spuneți-i 
d-lui general că mă spăl pe mâini în Marea Neagră», 

A fost cel mai laconic și mai impresionant raport din întreaga campanie. 

Aceasta a fost ultima izbândă a viteazului maior Simion Mihăilă. 

In noaptea de 30—31 August inamicul a reușit să debarce câteva unităţi 
spre Est de poziţia ocupată de maiorul Mihăilă, căzându-i pe neaşteptate în 
spate. Bătălia a fost cumplită. Trupele noastre s'au bătut cu o energie supra 
omenească. Poziţia lor n'a putut fi clintită. A fost una din cele mai aprige 
bătălii ce sau dat în acest sector, 


Maiorul Mihăilă s'a luptat tot timpul în linia întâi. Acolo l-a izbit car- 
tuşul ce i-a perforat intestinele și artera iliacă, rănindu-l astfel de moarte. 
Erau orele 10.30. Crezându-l numai rănit şi sperând într'o salvare, brancar- 
dierii şi ordonanța l-au așezat pe o targă, voind să-l ducă la ambulanţă. Pe 
drum, presimţindu-şi sfârșitul, şi-a mărturisit dorinţa din urmă: sd fie dus 
acasă. Şi-a făcut apoi cruce și a închis ochii pe vecie. 

Brancardierii l-au adus în satul Bujalik, i-au făcut un sicriu aşa după 
cum dorise, iar la orele 18 l-au înmormântat în curtea bisericii din acest sat, 

Ceremonia înmormântării a fost deosebit de emoţionantă. 

Camarazii săi şi o companie din Regiment i-au făcut ultimele onoruri. 

Sicriul a fost aşezat în faţa altarului din părăsita biserică a Bujalicului şi, 
pe când afară bubuitul tunurilor își continua cascada fiorilor, înăuntru, preotul 
Misăilă Gheorghe oficia slujba prohodului, De un lung şir de ani, aceasta 
era prima slujbă creştinească ce se săvârşia în biserica din Bujalik, pe care 
prigoana bolşevicilor o despoiase de toate odoarele și icoanele, locașul Dom- 
nului ne mai fiind acum decât o ruină. In timpul prohodului s'a întâmplat 
un fapt care pare a fi desprins din veche baladă românească, 

S'a apropiat adică de sicriu o bătrânică măruntă și căruntă, având în 
mână un buchet de busuioc şi de crăițe. A privit adânc mortul din sicriu şi 
apoi, cu ochii plini de lacrimi, a îngenunchiat şi a sărutat palida frunte a 
viteazului maior. Florile i le-a pus pe piept, plecând apoi tot atât de încet 
şi de tainic precum venise... Părea o vedenie din altă lume... o binecu- 
vântare, un semn de sus... 

Ceremonia prohodului s'a încheiat prin cuvântarea sublocotenentului 
Stănescu Iulian, care luptase sub comanda maiorului. 

Sicriul a fost coborit apoi în groapă, iar la căpătâi i s'a aşezat o cruce 
de brad. 


Vasile Netea 


REVISTA REVISTELOR 


STRĂINE 


DEMNITATEA OMENEASCĂ LA KANT ŞI NIETZSCHE 
Zeitschrift für Deutsche Kulturphilosophie — Vol. 8 — Caetul 2 — 1942 


D-l Hermann Glockner scrie câteva rânduri asupra noii ediţii a lucrării 
lui Kant, Von der Würde des Menschen, îngrijită de Hans Thomae, arătând cum 
introducerea acestuia se îndreptă către noua generaţie, care nu mai găseşte ușor 
drumul la Kant, lovindu-se de legile aspre ale moralei şi de osândirea simţu- 
rilor. Hans Thomae susţine că, la o cercetare mai adâncă, aceste riguroase idei 
kantiene pierd din asprimea lor. 

« Kant nu cere autosfâşierea cărnii, ci tărie », De asemenea, mai face intere- 
santa observaţie că, în această operă kantiană, singurătatea omului modern, 
despărțit de Dumnezeu, este, pentru prima dată, privită nu ca un blestem, 
ci drept un semn al demnităţii omenești, temă pe care Nietzsche o va desvolta 
amplu. 


JUDECĂȚI DESPRE SPIRITUL GOETHEAN 
Zeitschrift für Deutsche Kulturphilosophie — Vol, 8 — Caetul I — 1941 


D-l Wilhelm Schäfer semnează un desvoltat eseu Goethesche Prüfung, por- 
nind dela întrebarea dacă suntem vrednici să ridicăm ochii şi să privim la lumea 
lui Goethe, pe care o învederează şi casa lui de naştere, unde la 28 August 1941 
sa decernat premiul Goethe al oraşului Frankfurt pe Main, eveniment care, 
de altfel, a prilejuit această lucrare a d-lui Schăfer. 

In tinereţe, Goethe a spus că năzuește să-şi ridice piramida vieţii cât mai 
în înalturile văzduhului. Astăzi, cu toţii mergem în pelerinaj la piramida ce s'a 
transformat întrun munte uriaş, de pe ale cărui culmi descoperim măreţe per- 
spective, din care condiţia umană își găsește mângâierea și tăria. 

Concepţiile sale izvorăsc din adânca-i înţelepciune, care l-a făcut să dea 
şi inconştientului un rol însemnat. În minunata-i scrisoare adresată, cu cinci 
zile înaintea morţii, către Wilhelm von Humboldt, el scria: + Orice înfăptuire 
şi orice talent trebue să provină din ceva înăscut, ce acţionează dela sine şi are, 
inconştient, dispoziţiile necesare spre a duce mai departe acțiunea, desfășu- 
rându-se fără sforțare şi fără țintă...» 

Inconștientul călăuzește talentul. Omul modern — observă Schäffer — a 
fost nevoit să recunoască şi, mai ales, să experimenteze cum însăși conştiinţa 
constitue aventura vieţii, restul fiind în mâna lui Dumnezeu, după cum spun 
credincioşii. Dar şi aparenţa ființei supreme ne este tăinuită şi, tocmai pentru 
aceasta, trebue să credem în ea, existenţa noastră fiind înconjurată de prea 
mult mister, Nu ne putem linişti şi nici mulţumi cu realitatea imediată. Bă- 
trânul Goethe spunea lui Riemer: « Omul nu poate rămâne mult timp în stare 
conştientă, 'Trebue să se refugieze în inconştient, căci acolo se găsesc rădăcinele 
fiinţei sale >, 

Înţelepciunea nu-i decât experiența exprimată în forme general valabile 
şi după ce, în prealabil, a fost desbărată de trăirea personală. 

Goethe este obiectiv peste tot, de-o obiectivitate esenţială, chiar şi în poezia 
sa. Subiectivismul constitue un regres, spunea el. Diletantul își descrie simță- 
mintele sale asupra obiectului şi nu obiectul însuși, cum face artistul. 

Dar, atunci, care este obiectul artei, după Goethe, se întreabă Wilhelm 
Schäffer ? Răspunsul lui Goethe îl găsim în Dichtung und Wahrheit: a da o rea- 
litate superioară, prin apariția iluziei. Aceasta este datoria supremă a artei, 
Atât cât este joc conştient nu suntem prinşi de tainica putere a artei pure. Numai 
după ce eul nostru a trecut pe nesimţite în Tot, în Univers, aflăm vremelnic 
mântuirea mult căutată. 

Nu numai crearea iluziei estetice, însă, este darul artistului, ci mai ales 
faptul că el leagă, în chip misterios, sentimentele de marele curent al vieţii. 

Aceasta a făcut şi Goethe, înfăptuirile sale nedispărând odată cu individua- 
lismul, ci dobândind mereu înţelegeri noi, în vremurile ce vin şi aducând oame- 
nilor mângâere şi întărire. 


UNITATEA ARTELOR ȘI CRITICA LUI GALILEU 
Meridiano di Roma — Anul 7 — Nr. 14— 5 Aprilie 1942 — XX 


Un amănunt interesant este că marele astronom Gallileo Galilei s'a ocupat 
şi cu critica literară. Intr'un eseu îndrăzneţ şi înfrumusețat, după moda tim- 
pului, cu nenumărate comparații, Galileu combate operele iluştrilor săi con- 
temporani 'Tasso şi Ariosto. Eseul nu a avut primire bună la vremea lui. Repro- 
ducem câteva comparații sugestive între pictură şi literatură: 

« In pictură avem desen și colorit, cărora le corespunde în poezie judecata 
şi locuţiunea. Mare pictor şi mare poet va fi acela care, prin aceste două mijloace 
îşi va înfăţişa mai deplin imaginile sale >. 

Mai departe, Galileu spune că în poezie cuvintele nu sunt decât elemente 
pentru o realizare unitară. lată cum tălmăceşte aceasta, printr'o comparaţie 
între poezie şi arhitectură: 

eLa ce ne-ar sluji dacă am culege elemente perfecte din locuri diferite 
ca, de pildă, dacă am lua capitole, coloane sau alte fragmente din diferite edificii 
şi le-am pune împreună într'o clădire. "Toate acestea, producând un minunat 
efect la locul lor, așezate în altă parte nu fac decât să destrame şi să schimono- 
sească întregul ». 


> m$ 

Cunoaşterea tuturor artelor din timpul său, precum și viociunea referin- 
țelor ne dovedesc că Galileu avea o deosebită pătrundere şi înțelegere față de 
producţia literară şi artistică a contemporanilor săi, Opera lui critică merită 
interesul lumii moderne. 


ROMÂNESTI 


MISIUNEA TINERETULUI ACUM ȘI DUPĂ RĂZBOI 
Pământul Românesc — Anul II — Nr. 10 — 15 lanuarie-15 Februarie 1948 


In c revista de orientare naţională, culturală şi socială », Pământul Românesc, 
condusă de un comitet studenţesc, d-l Horia Hulubei, rectorul Universităţii 
din Bucureşti, îşi exprimă, sub forma unui intervicv, părerile asupra misiunii 
tineretului nostru. Menţionăm următoarele: 

4 Este hotărît că trăim timpuri de mare importanţă pentru calea de mâine 
a omenirii. Conflictul de proporţii încă neatinse în istorie, atât prin extinderea 
lui cât şi prin mijloacele întrebuințate, interesează și cea mai mică fărămă de 
pământ rătăcită în largul oceanelor. El trebue considerat ca o fază mai acută a 
marilor prefaceri prin care trece lumea. Dacă războiul va mai dura încă, după 
cum se pare, potenţialul economic al tuturor statelor va suferi o scădere mare, 
ceea ce va aduce o altă fază grea în procesul găsirii formelor noi de viaţă. 

Cauzele acestor sguduiri sunt multiple. Una din ele este şi faptul că civili- 
zaţia mecanizată a evoluat mult prea repede faţă de acea a sufletului. Marea masă, 
în munca aspră pentru pâine, sau în viaţa de trepidaţie aproape nebună ce şi-a 
creat în cadrul mijloacelor civilizaţiei maşinei, nu a avut vreme să se reculeagă 
să-şi asculte, scruteze şi să-şi inobileze sufletul. 

Ea beneficiază de serul antitific, dar este aproape complet opacă unui vers 
din Goethe, consideră ca foarte natural să asculţi emisiunile de radio dela Tokio, 
dar nu-l înţelege şi nici nu simte nevoia să-l citească nici pe Platon, nici pe 
Shakespeare, Dante sau Pascal. Stă o zi întreagă în sgomotul asurzitor din uzină 
și adoarme, în marea majoritate, la primele măsuri din Beethoven. 

Echilibrul prea labil în care trăia omenirea e explicat în parte de ce am spus. 
Tineretul de mâine va trebui să lucreze pentru cizelarea sufletelor, afinarea 
gândirei, desvoltarea dorinţei spre împărtășirea din câştigurile morale şi materiale 
aduse de înţelepţii lumei, să organizeze o mare operă de apostolat pentru a intro- 
duce şi a face posibilă introducerea acestor bunuri în marea mulţime. 

Multe din suferinţele timpului de astăzi ar fi evitate. 

Oricare ar fi forma de viață de mâine, societățile umane nu vor putea trăi 
decât tot organizate pe baze de realități umane, nu vor putea trăi decât tot orga- 
nizate pe baze de realități etnice. Acele popoare a căror structură etnică va fi 
suficient de sănătoasă şi omogenă, vor putea dăinui ca unităţi sociale. 

Asigurarea continuității vieţii noastre naţionale este marea sarcină a tine- 
retului românesc de mâine. 

Poporul nostru de plugari, care de douăzeci de secole s'a arătat ca o reali- 
tate biologică, impresionant de rezistentă, va avea de suferit asalturi poate mai 
grele ca niciodată. 

Resorturile esenţiale vieții noastre ca nație, vor trebui, cu orice chip, să fie 
ţinute cu competenţă şi destoinicie de ai noştri. 

"Țara noastră va trebui să sufere și un proces rapid de adaptare la formele 
cerute de civilizația ce va veni. Tineretul va trebui să poată realiza această 
adaptare fără prea multe suferinţe. 

Aceasta cere o pregătire aspră şi susținută la realităţile acestei vieţi, 

El să simtă că trebue să se încoloneze între elitele care vor conduce socie- 
tățile de mâine. Ei vor lupta generos pentru ca civilizaţia să ne dea mijloacele 
şi forța materială de care vom avea nevoie pentru asigurarea permanenţei noastre. 
'Timpul pierdut în altceva decât în munca pentru realizarea sa ca om util şi 
pentru făurirea unităţei sale sufleteşti de om cult, constitue o crimă pentru 
tânăr și pentru ţară ». 


INFLUENŢA INDUSTRIALIZĂRII ASUPRA ŢĂRANULUI ROMÂN 
Revista Institutului Social Banat-Crişana — Anul X — Ianuarie-Februarie I942 


Sub titlul acesta, d-l Dr. Cornel Grofşorean, directorul revistei, care acum 
intră în al zecelea an de activitate, fiind mereu alimentată de cercetări pe teren 
făcute de specialiştii Institutului dela Timişoara, semnează un studiu în care 
face o seamă de observaţii şi propuneri, de interes vital pentru neamul nostru. 

D-l Grofşorean se bazează în observaţiile şi concluziile sale pe anchetele 
făcute anii trecuţi de către Institutul Social Banat-Crişana, anchete ce au avut 
scopul de a studia cauza depopulării Banatului şi efectele industrializării asupra 
elementului autohton românesc. 

Astfel, se pune problema dacă trecerea aceasta dela viaţa agricolă la cea 
industrială este dăunătoare, slăbind rezistenţa morală şi fizică a omului. Deşi 
în privinţa unora din anchetele făcute, rezultatul nu este încă definitiv închegat, 
autorul arată că, din cele constatate, civilizarea superficială şi nemetodică a 
satelor a produs mai curând efecte neprielnice, mai ales o degenerescenţă îngri- 
jorătoare. 

Procesul de urbanizare a căpătat, însă, în Banat un curs greu de stăvilit, 
Satele merg spre urbanizare, țăranii muncesc în fabrici şi uzine, în mine şi între- 
prinderi. Astfel fiind situaţia,imperativele conducerii de Stat constau în a îndruma 
urbanizarea maselor muncitorești din centrele industriale şi a dirija procesul 
de urbanizare al țărănimii, mai ales în Banat, unde acest proces nu mai poate 
fi oprit. Aceasta impune o ridicare a standardului de viaţă al lucrătorilor-țărani, 
o conducere conştientă şi o educare programatică, pentru ca formarea micii 
noastre burghezii să se împlinească fără a provoca o degenerare rasială și cultu- 
sală. Vitalitatea neamului trebue salvată, ca şi viaţa de familie, în actualul proces 
de industrializare a ţărănimii noastre. 

D-l Dr, C. Grofşorean citează pe Dr. Ing. Karl Arnhold, care, în Germania 
actuală, a fost preocupat de probleme similare şi care a lup at pentru ca orice 

întreprindere industrială să formeze un tot integrant, animat de un ideal supe- 
rior, producţia fiind condiţionată de factorul om, acestuia trebuind să i se aser- 
vească maşina, iar nu contrarul. Urbanizarea muncitorului se realizează prin 
ridicarea standardului de viaţă şi prin legături intense între muncitor şi con- 
ducătorii săi fireşti, căci «acel muncitor se va urbaniza care se simte încadrat 
în întreprindere şi unit sufletește cu conducătorul său firesc». In caz contrar, 
muncitorul se va abrutiza sau proletariza. 

Studiul d-lui Grofşorean, ca de altfel mai toate studiile acestei substanţiale 
publicaţii de înaltă ţinută ştiinţifică şi de un constructiv patriotism, este vrednic 
de înțelegerea cooperatoare a noastră a tuturor. 


POPAS IN ALBAC 
Familia — Anul 77 — Nr. 1—2 — lanuarie-Februarie 1942 


Poetul V. Copilu-Cheatră semnează următoarea poezie, atât de semnificativă 
pentru simţămintele româneşti: 


Vouă munţilor ce fumegaţi ca un potir 

Cu sângele și trupul lui Hristos, 

De-atâtea ori m'am nizuit ca să vaduc prinos, 
Şi vam cules poveștile sub cerul coviltir. 


Dar azi când mă întorc aicea la Albac 
In padinile voastre să adast o clipă, 

De svonul cetinei mi-e frică 

De parcă n'aş fi os din osul vostru dac. 


Mă văd la glesnele bisericii lui Horia, 

O umbră ce încearcă să vă fure ca un hoţ, 
Prisaca de legende şi numele de moţ, 

Ce-a 'mpodobit cu dărnicie România şi Istoria. 


Plâng la jingia-Arieșului: Şi-arare 

Din spuma râului bătrân un svon, 

În mine se resfrânge ca dintrun amvon, 
In semn de aprigă mustrare, 


Am îngropat aicea — atâtea amintiri; 

Şi-apoi în câte rânduri Doamne, an de an, 

I-am schingiuit din nou pe Horia, Cloşca şi Crişan, 
In versurile mele, deşarte nizuiri. 


Aicea undeva în munţi, zace Sabinuţa; 

Vezi Doamne cât sunt de mic şi mă "ngrozesc, 
Că prigoriile din piept se sbat şi-i înroșesc 

Cu ultimile picături de sânge, năfrămuţa, 

Dincolo de munţi, cu lacrimi de bruj, 
Plâng de-atâta vreme Cosânzenele, 
Că's îndoliate iar poienele 

Şi străinii beau şi cântă ?n Cluj. 


De aceia uneori, când mă uit ca prostu 

Peste caznele lui Iancu şi-a lui Horia, 

Aș vrea să spintec în topiu istoria 

Şi să strig, că n'ai fost niciodată "Tatăl nostru. 


LUPTA ȘI INCERCĂRILE UNUI INFANTERIST 
Revista Infanteriei — Anul 45 — Nr. 9-12 — Sept.-Dec. 1941 


Revista Infanteriei şi-a organizat o rubrică în care ofițerii își comunică € im- 
presiile şi experienţa încă proaspătă şi deci reală », pentru a le împărtăși ca- 
marazilor lor. 

Reproducem descrierea luptei dela Opaci, din a treia parte a lunii Iulie 
1941, descrierea făcută de locotenentul Cicero Fărtat: 

«21 Iulie 1941. Batalionul I din Reg. de Dorobanţi, mai puţin compania 1, 
mergea în coloană de marș, pe drumul 'Taraclia—Sălcuţa. Era în rezerva Di- 
viziei 11 și trebuia să ocupe o poziţie, pe comunicaţia dintre cele două localități. 

Pe la ora 10, o maşină se oprește la capul coloanei. Un ofiţer de stat major 
coboară şi dă un ordin d-lui comandant al batalionului. 

In scurt, aveam misiunea să îndepărtăm un inamic ce rămăsese în flancul 
diviziei, în regiunea Sălcuța—Opaci, a cărui valoare nu ne era dată. 

Măsurăm pe hartă; aveam cam 10 km până la locul unde probabil se afla 
inamicul. 

Imediat trecem la execuţie, în formaţii largi şi adânci, de o parte şi alta a 
drumului, precedaţi de un ploton de pușcași. 

Urcăm panta dealului, ce se afla între aceste două sate, Ajungem sub creastă 
şi ne oprim, până când plotonul din cap coboară în Sălcuţa. 

De aci ne trimite informaţia că nu se află niciun inamic în sat şi nici prin 
împrejurimi. Pornim mai departe şi ajungem în sat. Aci, populaţia pur româ- 
nească, ne primeşte cu găleți cu apă, coşuri cu caise, pâine şi câteva din ale 
mâncării. Mulţumiţi fiecare, ne-am potolit foamea și setea din dărnicia săte- 
nilor, căci masa de prânz nu o luasem din cauza mişcării, iar misiunea nu per- 
mitea oprire. Trecem un pârâiaş cu apă limpede, din care şi-au potolit setea 
şi caii dela samare, Pe la mijlocul pantei dealului dintre Sălcuţa și Opaci, ră- 
bufnirea unei salve de artilerie rusească ne trezeşte pe toți la realitate, căci 
începusem să credem că nu există inamic, 

Nu trece mult şi apare între noi căpitanul Anghel, comandantul unei ba- 
terii grele, ce fusese pusă în sprijinul batalionului. 

Mai vine apoi şi un sublocotenent de cavalerie, care făcea oficiul de cer- 
cetare pe flancul diviziei. 

Cu toţii ne strângem într'o porumbişte, împreună cu d. Maior Ilie Con- 
tantinescu, co mandantul batalionului. 

Primim ştirea că satul Opaci este ocupat de inamic și că ar fi cam un ba~ 
talion. Dela un prizonier adus, nu se poate afla mai nimic, fiindcă nu cunoştea 
limba rusă, fiind tocmai din Asia. Se aud focuri de artilerie dela Est de sat. 
Reluăm cu toții mişcarea până sub creastă, iar noi comandanții, dela creastă, 
observăm locul precis de unde trăgea inamicul. Erau patru tunuri rusești. Le 
observăm și, nu peste mult, încep să cadă chiar pe locul unde se aflau, salvele 
tunurilor noastre grele. 

Spre satisfacția noastră, tunurile bolșevice încetează focul, iar noi profitim 
și trecem creasta fără nicio pierdere. 

Nu facem 500 m. peste creastă spre satul Opaci şi suntem iarăși luaţi în 
primire de salvele rusești. Căutăm lanurile de porumb, ca să scăpăm observării 
lor, şi ne apropiem până la 1 km de sat, odată cu lăsarea serii. 

Duelul de artilerie încetează şi în liniştea ce se lasă, căutăm să ne adunăm 
oamenii. 

Primim ordin să trimitem patrule în sat şi, în caz că nu e nimic, să-l 
ocupăm. 

Din toată compania, rămăsesem numai cu 2 plotoane a câte 3 grupe, în 
urma pierderilor din luptele de până acum, iar un ploton era în rezerva ba- 
talionului. 

Imping două patrule spre intrările satului şi le urmez deaproape cu restul 
companiei. In sat nu putem lua informaţii precise, dar cu toții credeam că Ruşii 
sunt dincolo de sat. 

Cum se apropia ora 24 şi oamenii erau extenuați, am rămas la marginea 
satului. 


Către ora 3,30, primesc ordin să fac curățirea satului şi să trec în partea 
opusă, spre comunicaţia Manzâr—'Tighina. Dau misiuni la patrule şi le îm- 
part pe ulițele satului, trecem prin sat dincolo, unde terenul urca. Nu peste 
mult, ajungem la o schimbare de pantă, când dela marginea unui lan de cartofi 
ne pomenim că explodează două grenade lângă o patrulă și trei oameni cad. 

Oamenii caută să se împrăștie, iar de pe creastă, un foc viu de arme au- 
tomate rade întreaga pantă. 

Nu ne mai putem mişca și nici nu mă puteam orienta asupra situaţiei căci 
focul nu mă lăsa nici să ridic capul. Târâş, mergând mai mult pe coate, sublt. 
Merişescu își împinge plotonul până sub cuta unde erau instalaţi Rusii. Au 
mers ca şopârlele, siguri de reuşită sub ploaia de gloanţe ce veneau din toate 
părțile şi, prin surprindere, pun mâna pe observatorul rus, 

Asta a fost destul să dea curaj și celui de-al doilea ploton să se târască și 
el, sub focul care răbufnea din toate părţile, şi, în decurs de o oră, a ajuns şi 
el sub cuta de teren şi a ocupat primele rezistențe inamice. 

Restabilesc legătura de vedere cu compania a 2-a, care era în stânga mea 
peste o viroagă. 

Cu flancul drept descoperit, cu muniţiile pe sfârșite, fără nicio subunitate 
disponibilă, nu ştiu cum să fac faţă situaţiei. 

Imi fac o groapă şi rămân în observare, 

Peste grădini, la 3—4 km, se vedeau mişcări de oameni, cai și căruțe, 

Aveam impresia că se căuta să se împingă trupe prin aceste grădini către 
spatele nostru. Dar focul artileriei noastre îi împrăștie. 

Chem un agent să raportez situaţia. 

Intre mine şi batalion, deși ne despărţeau câteva sute de metri, totuși co- 
municaţia se făcea greu de tot, căci din cele două linii etajate ale rezistenţei 
ruseşti curgea o ploaie de proiectile. 

Un agent dela batalion îmi aduce ordinul că trebue să atac, în urma unei 
scurte pregătiri de artilerie. 

Comunic plotoanelor şi la ora 12,30 dau semnalul de plecare. Oamenii 
mei înaintează, târâş, prin cartofi şi se apropie de o porumbiște, pe care o tre- 
cem și ieşim într'o miriște, când un foc de infanterie în cleşte, face pe oameni 
să rămână în porumbişte. 

Izbutisem să înaintăm cam 300—400 m. 

De aci nu ne-am mai putut mișca până seara. Am stat în gropile părăsite 
de Ruși, căutând să luăm informaţii dela câţiva prizonieri capturați. 

Nu am simţit nici foame nici sete până seara târziu, când a încetat focul 
și s'a putut aduce masa. Abia acum mi-am adus aminte că eu și oamenii mei 
nu mâncasem dela trecerea prin Sălcuţa, 

In zori am putut vedea, că inamicul se retrăsese, lăsând pe câmp morţii 
ce nu îi putuse ridica, chesoane sfărâmate, cai morţi şi mult armament. 

In această luptă, compania a lăsat pe câmpul de onoare opt morţi, cari au 
fost îngropaţi în curtea bisericii din Opacis. 


IMPOTRIVA GENERALIZĂRILOR UŞOARE 


Revista Scriitoarelor şi Scriitorilor Români — Anul XVI — Nr. I — Martie 1942 

Mult îmbunătăţită și cu colaborări mai temeinice, adesea cu note şi cronici 
vii, Revista Scriitoarelor și Scriitorilor Români, îngrijită de d-na Aida Vrioni, 
îşi comemorează trecerea în al 16-lea an de activitate, arătând greutăţile întâl- 
nite. Numărul acesta aduce proză de d-nele H. Papadat-Bengescu, Lucia De- 
metrius, Ioana 'Tăutu și d-l Dinu Bantaş, versuri de d-nii Emil Gulian, Tr. 
Chelariu, Vlaicu Bârnă, Mircea Streinul, St. Stănescu, Ion Siugariu, Ovid 
Caledoniu, Dimitrie Stelaru, Ştefan Popescu, şi de d-na Ştefania Zottoviceanu- 
Rusu. 

D-l Traian Chelaru semnează un articol « Invitaţie la un mod de a fi Român + 
în care se împotrivește generalizărilor ușoare și neserioase pe care unii le fac 
asupra poporului nostru, pornind dela cazuri individuale, în fond nesemni- 
ficative pentru colectivitate. 


TRAGICUL IN TRISTAN ȘI ISOLDA 


Universul Literar — Anul II— Nr. 13 — 28 Martie 1942 
Intr'un eseu cu titlul de mai sus, d-l Vladimir Dogaru caută să interpre- 
teze măreţia legendei celtice, prelucrată de Bédier şi transformată în nemuri- 
toarea dramă muzicală de R. Wagner. Autorul susține că frumuseţea acestei 
poeme de dragoste constă din tragicul dela baza ei. 

e Tragicul din Tristan și Isolda nu provine propriu zis din neimplinirea 
amorului... De fapt, amorul dintre Tristan, și Isolda se împlineşte şi această 
împlinire, prin felul cum are loc, e izvorul de căpetenie al nefericirii celor doi. 
Regretul nu e provenit din stingerea iubirii — care devine din ce în ce mai 
mare — ci din prezența păcatului, înfrățit cu loviturile fatalităţii. Tristan şi 
Isolda simt mereu colții remuşcăril. Ei știu că au greşit. Isolda e soția Regelui 
Marc şi Marc e unchiul lui Tristan. lată marea şi neînlăturabila încurcătură. . . 
Tristan răpeşte ceea ce se cuvine Regelui. Dar oare Isolda se cuvine într'adevăr 
Regelui ? Amândoi știu bine că nu, însă... Oricât ar ști că au băut din greșală 
din ulciorul fermecat, ei nu se pot vedea altfel decât ca autorii responsabili ai 
amorului ce-i înlănţueşte tot mai puternic și tot mai nepermis. O revoltă contra 
lor înșiși îi cuprinde și pentru a scăpa de ea apelează tacit unul la altul. Revolta 
lor se adresează însă numai celor de atunci, neîndrăznind să întineze cu nimic 
pe cei de acum. E o tăiere în două a vieţii lor, bizară și de necrezut, din care 
rezultă aurora unei noi trăiri. Tristan are nevoe de Isolda pentru a uita vino- 
văţia de a fi iubit-o... Prin prezenţa vinovăţiei proprii, Tristan şi Isolda, deși 
ieşită dintrun mediu altfel decât al lumii nostre, are ceva din dramele lui Ibsen 
ori romanele lui Dostoiewski... In deosebi, capitolul « nebunia lui Tristan ? 
are o asemănare frapantă cu tehnica analizei dostoiewskiene ». 


IOVAN IORGOVAN 
Contrapunct — Anul II — Nr. 1—3 — Martie 1942 


'Tinereasca revistă dela "Timişoara, unde se afirmă un bun spirit de serio- 
zitate, reproduce basorelierul sculptorului Romul Ladea «Jovan Iorgovan» 
despre care scrie, apoi, d-l N. Crișan, arătând semnificația românească a acestei 
lucrări care are mult din sufletul legendar al poporului nostru. 


NU MĂ LEPĂD, VISELOR, DE VOI 
Pagini Literare — Anul VIII — Nr. 9—12 


Revista dela Turda publică în fruntea numărului din urmă un eiclu de 
poezii ale d-lui Ion Țigară. Cităm următoarele din poezia « Mă strecor ca furii »: 


... "Tăvălug trecut-a peste toate. 

Se aştern nădejdile 'n mormânt, 
Burniţează ?n suflet îndoiala: 

— Cum se frânse-al faptului avânt? 


— Când căzură-aripile minunii ? 
Drumul oblu cine l-a ?ncârnit? 
Unde-mi sunt luminile aprinse? 
Incotro e noul Răsărit? 


Cineva 'rânjeşte ?n întunerec. 
Cineva mă cheamă înapoi. 

A cântat cocoşu-a treia oară; 
— Nu mă lepăd, viselor, de vai, 

Mă strecor tăcut ca o nălucă 

Şi cenuşa ’n sufletu-mi vo port 
Ca o mamă care duce 'n pântec 
Fătul drag și fără vreme mort, 


O PUBLICAŢIE A POEŢILOR 
Claviaturi — Anul I — Nr. 7—8 — Noemyrie-Decemorie I94I 


La Braşov, sub direcţia poetului Gherghinescu-Vania, apar din timp în 
timp caetele de poezie Cilaviaturi, care în vremuri atât de grele şi doborînd 
piedici de tot felul, constituesc o adevărată devoțiune faţă de spirit şi de artă, 
Astfel de caete, în care poeţii își publică încercările şi realizările, îşi au un mare 
rost, ele fiind laboratorul în care se poate forma și din care se poate, mai apoi, 
selecta adevărata poezie. In toate ţările cu înalte preocupări intelectuale şi 
artistice, caetele cu poezii sunt foarte preţuite, tocmai din această pricină. In 
consecinţă, activitatea strânsă în jurul publicaţiei dela Braşov merită a fi urmă- 
rită cu toată atenţia. De altfel, nu numai tinerii scriu la Claviaturi, ci şi unii 
poeţi încercaţi, astfel că nivelul caetelor este cu totul impunător. In ultimul 
caet, recent apărut, însuși Lucian Blaga deschide paginile cu poezia € Incân- 
tare», pe care o vom reproduce mai jos, ea fiind tipărită şi în «Tribuna Literară». 
Dintre colaboratorii ultimului caet menţionăm pe d-nii Virgil Gheorghiu, 
Radu Demetrescu, Copilu-Cheatră, Aurel Marin și pe regretatul George Vaida, 
mort în război. 

Publicăm mai jos poezia d-lui Virgil Gheorghiu « Augustin Meaulnes », 
în care aflăm din atmosfera de pură fantezie a romanului lui Alain Fournier, 
recent publicat în româneşte, în traducerea semnată de Domnița Gherghi- 
nescu- Vania: 


Printre eleve cu oglinzi de primăvară 

Fluturând egreta buretelui pe ghiozdan, 

Copilăria mea te-a căutat an după an 

Când începea ’n ogrăzi de şcoală zumzuirea clară. 

Mai mult spre zăbrele de gard cu sfială 

Mă uitam la zulufi şi degete cu cerneală. 

In chiot șorţuri negre au fugit sprințare 

Citindu-mi în privire singurătatea mare, ,. 

Răsfoia în cărţi de corigenţă un liliac de Mai, 

Dar tu ’n nicio grădină citind nu erai... 

Intre închideri în poduri, spaimă de albine, de lume, 

Rupându-mi praştia te aşteaptam să mă strigi pe nume... 

Tot mai îndepărtați amândoi 

Nu-mi auzeai evocarea în vers puber cu părul vâlvoi. 
'Ție 

Iţi fAlfâia smeul meu de hârtie 

Alintarea mușchiului de pădure 

Când visam în ierburi gnomii să te fure, 

Pentru tine am suit la cer 

Intâiul fum al țigării 

M’au umbrit nostalgii pe liniile gării 

Ce ofilită-i funda neîntâlnitei fetițe 

Şi fără de ecou legănatul pe stinghii de portițe. 


CARACTERUL URSULUI 
Carpaţii — Anul X — Nr. 4— 15 Aprilie 1942 


Revista de vânătoare, pescuit şi chinologie, Carpații, ce apare la Sibiu sub 
conducerea d-lui Dr. Ionel Pop, ar merita mai multă cercetare din partea lite- 
raților. In afară de studii şi articole ştiinţifice, se găsesc acolo povestiri şi măr- 
turii autentice asupra animalelor noastre, scrise de vânători emeriţi, care se 
pot încumeta a trage concluzii şi asupra firii şi comportării acestor animale, 
care adesea apar în literatură şi nu totdeauna, ca la un Mihail Sadoveanu, înfă- 
tigate în ceea ce au mai adevărat şi mai caracteristic. 

In numărul ultim găsim articolul d-lui Colonel şi director al Vânătorilor 
Regale i: r. August v. Spiess «după 54 de ani», în care o întreagă experienţă 
vânătorească este evocată cu farmec şi interes, precum și descrierea urmăririi 
Şi atacurilor împotriva unui urs mare, care timp de o vară întreagă a terorizat 
turmele Bucegilor, omorând treizeci şi patru de animale, descriere făcută de 
însuşi vânătorul care a urmărit la cererea păstorilor pe acest urs, d-l Dr. Valeriu 
Negrilă, din Braşov. Articolul d-sale, « Atacul mascat al unui urs», este inte- 
resant şi prin datele ce le aduce asupra comportării acestui animal, şi prin pro- 
blema pe care autorul o ridică: anume dacă urşii sunt blajini sau combativi, 
deştepţi sau nu, dispuşi de joacă sau căutători de pace. Autorul arată că o ca- 
racterizare a firii şi comportării urşilor noştri nu este ușoară, iar povestirea 
autentică pe care o începe în acest număr sugerează tocmai caracterul complex 
al ursului. 


MĂRTURIILE UNOR AVIATORI 
Magazin Aeronautic — Anul II — Nr. z6 — 20 Aprilie 1942 


Revista publică o seamă de mărturii ale sburătorilor noștri, asupra celei 
mai grele ieşiri la inamic sau despre camarazii căzuţi la datorie. Reproducem 
două mărturii ale Căpitanului aviator I. Culuri: 

e Intraţi pe obiectivul dela Bolgrad-Bulgărica, vănătorii sovietici ce ne 
atacau ne părăsesc, fiind angajaţi în luptă cu vânătorii noştri. Sburăm jos. Lt. 
Niţescu N., observatorul meu, mă corectează, dându-mi direcţia precisă ce-i 
convenea pentru executarea bombardamentului. Ploaia de proectile brizante cu 
care ne-a întâmpinat artileria roşie, aşterne o pânză aproape compactă în faţa 
noastră. Un sentiment nou, acel al necesităţii îndeplinirii datoriei totale, m'a 
făcut să nu văd niciun moment pericolul către care mă avântam şi să merg 
înainte, spărgând pânza pusă în faţă. 

Lt. Niţescu sculat în picioare, cu mâna pe declanșator, liniştit ca și când ar 
fi executat un bombardament de poligon cu bombe de exerciţiu, urmărea 
bombă cu bombă dâra ce simţeam că se scurge din aripele avionului. 

In mijlocul vacarmului produs de exploziile proectilelor în jurul nostru, 
unit cu cadenţa mitralierelor de bord, când aproape defilasem obiectivul, o 
explozie formidabilă în stânga mă face să întorc capul. Avionul camaradului 
Adj. Nănescu V. lovit în plin. Ajung din urmă patrula din faţă văzându-l dispă- 
rând sub mine ca o torţă imensă. In dreapta mea, camaradul Adj. Vârlan incen- 
diat şi el în aripa dreaptă, l-a urmat în secundele următoare. Pe figura Lt. Ni- 
ţescu ce se uita la mine, citesc aceeași durere ce mă încerca și pe mine. 

Rămas singur, cu motoarele în plin, ajung din urmă patrula din faţă în care 
mi-am luat un loc. In sufletul meu se ciocneau, acum, durerea de a fi pierdut 
două echipagii cu camarazi dragi, și satisfacția misiunii îndeplinite şi total 
reuşite ». 

tUn camarad al cărui sfârșit eroic va rămâne un exemplu în memoria 
noastră, a fost adj. Vârlan C-tin. In timp ce executa un bombardament, atins 
în rezervorul drept, ia foc și camarazii l-au văzut aterizând pe teritoriul inamic, 
Atât au văzut camarazii. 

Odată Basarabia curățată de hoarde, camarazii din unitate s'au dus să-l 
găsească dacă va fi murit, şi să-l îngroape creștineşte. Informaţiile culese dela 
locuitorii din Vulcănești, completează astfel începutul: t avionul a aterizat în 
flăcări, fără roți, pentru ca imediat dinăuntru să sară afară trei inși: subit. rez. 
“Theodorescu Fl., serg. trăg. X şi serg. Y, subit. Theodorescu fiind puternic 
ars la faţă. Numai unul nu a mai eşit: era acela care ţinea roata în mână», 

Bravul Vârlan, şi el rănit, cu un ultim efort a aterizat avionul spre a-și scăpa 
camarazii măcar, pentru ca apoi, sleit, să cadă mort peste volanul avionului lui 
drag... 


Dia câte poezii ne-au sosit în ulti- 
mul timp la Revista Fundațiilor Regale 
acelea ale d-lui Mihail Beniuc, pe cari 
le publicăm în fruntea numărului de 
faţă, ne-au deșteptat o deosebită luare 
aminte. De d. Beniuc şi întreaga sa 
operă de până acum, ne vom ocupa 
întrun număr viitor al revistei. Atunci 
vom vorbi şi de luminile excepţionale 
dar şi de zadarnica aşteptare la țărm 
a unei corăbii — minune: din obsesia 
«miresei lumii»— virtuala necesitate a 
izbăvirii eroice, singura care poate să 
dea un sens celor câte par lipsite de 
sens, 


D.Y Caracostea 


Este, fără îndoială, curaj şi un 
risc nobil în încercarea de a repune 
acum, sau de pe acum, problema li- 
bertăţii — cu atâta patetică îndrăz- 
neală, cum o face d. Mihail Fărcă- 
șianu în ultimul număr din € Revista 
Română »?— ne referim mai ales la 
curajul intelectual, de a construi, în 
plină revoluţie spiritual-autoritară, o 
reţea de interpretări nu numai libe- 
rale dar, ceea ce devine vulnerabil, 
agresiv liberaliste. 

O atare provocare fiind făcută însă 
cu bună credinţă teoretică, şi cu o vi- 
zibilă osteneală de a dovedi şi o do~- 
cumentare cât de câtfremarcabilă, ne 
predispune să privim cu simpatie me- 
ditaţiile d-sale, Şi tocmai de aceea 


NOTE 


îi vom remarca, în grabă, principalele 
cusururi. 

A angajat un titlu de mare și gravă 
actualitate filosofică: Libertate şi Exis- 
tență ; d-sa nu stăpâneşte însă tematica 
filosofică şi niveluladequatacestei teme. 
De sigur că simte + cumva ? cam cum 
stau lucrurile, dar numai cu atât nu 
poate întreprinde o cercetare cu atari 
pretenţii; se cunoaște că bate încă, 
proaspăt şi entuziast, la porţile me- 
ditaţiei sistematice a filosofiei. Sunt 
în cursul articolului numeroase scă- 
deri brusce de nivel atât de supără- 
toare, adevărate goluri de gândire 
substanţial-metodică, — încât este o 
operaţie de oarecare dificultate să ex- 
tragi momentele discursive, cu ade- 
vărat discutabile. Și, precum se știe, 
în asemenea cazuri pândeşte pe orice 
autor, în situația sa, primejdia închi- 
puirii şi a diletantismului, 

A angajat în discuţie conceptul mo- 
dern și prea uşuratic întrebuințat — al 
Existenţei. Este, dacă vrea să-l uti- 
lizeze în sens existențialist, singura 
posibilitate formală de a-l confrunta 
cu libertatea; tocmai de aci încep însă 
dificultăţile. D-sa este departe de a 
fi captat adevăratul înţeles, şi mai 
ales relevanţa filosofică actuală şi, me- 
todic, de extremă importanţă a texi- 
stenţei omenești. Nu l-a degajat nici 
de rezidurile obiectiviste şi antropo- 
logice, nici de normalism sau vechile 
accente metafizice idealiste. Avem tot 

timpul de aface cu ceea ce se nu- 
meşte € uerkGaoi elg &Ao “tvoc» o 
confuzie de planuri tematice. 

De aceea n'a putut capta singura 
dimensiune cu adevărat utilizabilă, în 
problematica pe care şi-o propune, a 
acestui concept, și anume a unei struc- 
turi preobiective, a unei condiții trans- 
cendentale oarecum, constituind fun- 
dalul, care face posibilă construcția 
lumii obiective. D-sa vede în existenţă 
în cel mai bun Caz momentul ape- 
lativ, cum îi spune Jaspers; dar şi 
acesta alternat continuu cu accente 
moraliste, personaliste sau idealiste, 
(a Existenţa este viaţa conștientă și au- 
tonomă a omului >, etc., etc.). 

Este actuală într'adevăr tratarea exi- 
stențială a problemei libertăţii; dar 
nu se poate face la înălțimea digni- 
tăţii ei imanente şi la pretenţiile d-lui 
Fărcășianu, fără să fi trecut cumva 
pe lângă punerea ei cea mai radicală 
şi stringentă: în «Vom wesen des 
Grundes» a lui Martin Heidegger, 
unde libertatea apare în cele din urmă 
ca transcendentă existenţei, deoarece 
constitue caracterul fundamental al 
ceea ce el înţelege prin t Das in- der- 
Welt-Sein » Problema, așa cum o 
pune d. M. F., ar merita totuși şi o 
discuţie de conţinut, pe baza criticii in- 
terne, pe care o vom încerca — poate, 
cu alt prilej. 

St. Teodorescu 


Maderine Andronescu aduce, 
prin recentu-i volum de versuri Zilele 
Babii, tipărit în condiții deosebit de 
alese de către editura Pavel Suru, 
având şi trei desene de Miliţa Petraşcu, 
o atmosferă de ingenuitate şi frăge- 
zime, pe care rar o întâlnim în poesia 
tineretului. Până şi e Elegia» poetei, 
care-și priveşte cu haz, dar și cu melan- 

colie copilăria şi adolescenţa, cu toate 
năzbâtiile şi vraja ei, are expresii ju- 
căuşe şi o viziune luminoasă. € Năduf », 
alt poem, desvoltă cu puritate, dar și 
cu humor, contrastul dintre un suflet 
candid şi exigenţele sociale. Povestea 
€ pisicilor contradictorii > din poemul 
« Fetele Mamii» simbolizează iarăşi 
lupta din sufletul autoarei, dintre puri- 
tatea unei copilării jucăuşe și angre- 
narea în viaţă. Lirismul sensual şi 
totuși primitiv tratat în poezia « Arcuş ? 
îl pricepi şi mai bine dacă ai cetit 
acel poem de mare suflu şi largă vi- 
ziune t Ehei !», unde autoarea cere o 
poezie vie, dinamică și cutremurătoare 
ca experiența însăşi. 

Au ajuns versurile un fel de batiste 
În mâna fetelor cu toate triste. 


Toate-s suave și diafane 

Toate-s cu îngeri în filigrane 

Toate-s peltice și orfane. 

Îți vine să le spui pis-pis și pui-pui 
Și să le pui din nou să sugă la gurgui. 
In timp ce marea viață urlă 

Ca vântul într'o legendară turlă. 


e doar un fragment din acest desvoltat 
poem, care, cu mijloace familiare și 
pe un ton intim, proectează o adevărată 
artă poetică, slăvind poezia sbuciu- 
mului omenesc, care cu greu ar încăpea 
în cerul lui Dumnezeu, 

Imbinând prin mijloace proprii o 
frăgezime şi ingenuitate, pe care o 
găsim uneori și în 4 Medelenii » d-lui 
Ionel "Teodoreanu, cu un humor neaoș, 
deşi mai puţin cinic, sugerat de poezia 
d-lui T. Arghezi, d-na Madeleine An- 
dronescu exprimă poetic lucrurile şi 
stările cele mai familiare, sentimentele 
cele mai firești tinereţii, visurile şi 
regretele cele mai simple. 

De aici, farmecul direct și lumino- 
zitatea firească a acestor poeme, în care 
gingăşia se împrieteneşte cu adevărul, 
termenii prea familiari cu mari semnia 


NOTE 


ficaţii. Căci îndărătul acestor ingenui- 
tăți, un suflet compătimește pe oameni, 
surprinzându-i cu melancolie şi humor 
cum sunt degradaţi de viață şi dorin- 
du-i mai tari şi mai legaţi de măreţia 
energiei spirituale. 


Petru Comarnescu 


Între cărțile inspirate de războiul 
actual, în majoritate superficiale şi 
grăbite, placheta de poezii a d-lui 
Demostene Botez intitulată: Pământ 
şi om, pare a se remarca printr'o adân- 
cire a materialului şi o depășire a 
cadrului ocazional. Având ca exemple 
bucăţile clasice ale Jui Vasile Alecsandri 
din + Ostaşii noştri» şi cele ale lui 
George Coşbuc din «Cântece de 
vitejie » şi pe de altă parte uzând de 
propriile d-sale experienţe poetice din 
cunoscutele volume anterioare, D. 
Demostene Botez ne dă, în cele ro 
poezii câte cuprinde această cărticică, 
o producţie adecvată genului şi în 
acelaşi timp continuatoare a operii 
d-sale trecute. 

Soldatul d-lui Demostene Botez, 
indiferent dacă e înfăţişat în plin atac 
împotriva dușmanului, rănit între 
liniile de bătaie, sau agonizând în sin- 
gurătatea câmpiilor răsăritene, este 
înflăcărat de aceeași mare dragoste 
pentru pământul ţării sale. Ea este atât 
de puternică încât la un moment dat 
pământ şi om, par a se încleşta în 
aceeaşi pornire, se amestecă şi se îm- 
brăţişează în aceeaşi unire nebiruită. 
Este ceea ce poetul vrea să înfăţişeze 
în poezia de început intitulată Pământ, 
în Dar e pământul țării mele şi în altele. 

In cadrul acesta tradiţional şi eroic, 
moaitea este şi ea înfăţişată ca o conto- 
pire firească şi senină cu glia pămân- 
tului, ca o stingere în singurătatea 
naturii şi a propriilor mistere omeneşti. 

lar poezia care o cuprinde pare o 
poezie de adâncime şi de expresivitate 
bogată, înşiruindu-se alături de în- 
treaga operă a d-lui Demostene Botez, 


Ion Șiugariu 


Gresa mitului, de Aurel Cos- 
moiu. Este pentru prima dată când 
un teolog încearcă să împace o pro- 
blemă, cum este Geneza mitului, pe 
două planuri de gândire care se sur- 
prind unul pe altul, fie în contradic- 
toriu fie în prelungire. Cele două pla- 
nuri — sunt interpretarea filosofică pe 
de o parte şi cea teologică pe de altă 
parte, a aceleeași probleme. 

D. Aurel Cosmoiu a debutat în 
gândirea românească, destul de per- 
sonal, cu această carte + Geneza 
mitului »— a cărei valoare este mai 
remarcantă decât cea pe care i-a acor- 
dat-o sau nu i-a acordat-o critica de 
specialitate. Încercarea d-lui Cosmoiu, 
balansând între o riguroasă formă a 
cugetării şi o exaltare de sinceritate 
şi originalitate, dovedeşte totuși o mare 
pasiune. 

Pornind dela valabilităţile teologice 
şi filosofice ale mitului, în origina lui 
ca formă şi concept, d. Aurel Cos- 
moiu constată că «sursa mitului nu 
este, așa dar, rațiunea, ci sufletul întreg, 
propulsat de rădăcina lui aproape con- 
cretă: instinctul, și operând într'o zonă 
de penumbrd, cu un mădular nedife- 
rențiat al sufletului: intuiţia » lar 
istoria lungă a mitului, cu toate 
evoluţiile de admitere a lui şi de în- 
ţelegere, este urmărită din filosofia 
elină, până în renaștere și în epoca 
contemporană — d. Aurel Cosmoiu 
neoprindu-se să enumere doar inter- 
pretările: naturalistă, etico-alegorică, 
mistică, evhemerismul, sau teoriile şco- 
lilor: simbolică, neo-evhemeristică, fi- 

lologică, antropologică, pan-babilo- 
nistă, etc. — ci caută să-și impună şi 
punctul său de vedere, concluzia sa 
personală, justețea concepției sale pă- 
rându-ni-se de o obiectivitate şi po- 
ziţie într'adevăr nouă. Acolo unde cri- 
tica acestor şcoli ușurează înțelegerea 
problemei, inconvenientele şi limitele 
manifestante ale lor devin specifice 
pentru probitatea şi emoţionanta sa- 
tisfacţie de gândire a d-lui Cosmoiu, 
Astfel admitem că mitul, după toate 
experienţele lăuntrice sau în afară ale 
spiritului, implicit trebue să ducă spre 
metafizică — nu pentru a-şi găsi un 
reazăm în filosofia actuală — ci pen- 
trucă e firesc să nu-și fi pierdut con- 
ceptele şi permanenţa, doar metafi- 
zica fiindu-i astfel o valoare sau o 
rezolvare de centru a preocupărilor lui. 


Laurențiu Fulga 


S üdostforschung der Gegenwart este 
intitulată schița programatică a d-lui 
Rudolf Brandsch în numărul din Fe- 
bruarie al revistei ¢ Volk im Osten ». 

Este o problemă şi un câmp dg 
cercetări la care — natural — suntem 
şi noi esențial interesați și unde me- 
todele şi spiritul ştiinţei germane ne 
vor ajuta tot așa de hotăritor, ca şi 
în celelalte tărâmuri de activitate. 

In măsura în care este vorba în 
primul rând de « Forschung» adică 
de cercetare ştiinţifică a realităţilor, 
concentrate în jurul conceptului cen- 
tral al etnicului, nu credem însă că 
o atare stabilire a realității se poate 
face fără o colaborare spirituală și 
ştiinţifică şi a celorlalte naţionalităţi, 
care locuesc Sud-Estul Europei. Apli- 
carea unor perspective exclusiv isto- 
rice și tinzând să urmărească numai 
rolul civilizaţiei central-europene în 
viața acestei porţiuni a Europei, va 

ignora fatal tocmai ceea ce constitue 
esenţial ciudățenia şi caracterul spe- 
cific al complicatelor probleme care 
se pun în acest spaţiu. 

Nu se pot aplica aci — scheme şi 
categorii construite gata altundeva — 
nu numai accentele de valorificare și de 
delimitare categorială a realității, dar 
însăşi constituția celor mai curente 
fenomene este esenţial deosebită de 
ceea ce se captează în mod curent 
prin aparatele de percepere ale cer- 
cetării Europei Centrale. 

Ar fi un obiect interesant de rod- 
nică colaborare, în care sar întâlni 
spiritele a două naţiuni, care cola- 
borează fecund pe frontul marilor 
prefaceri ale Europei noi. Sunt în- 
cheieturi și semnificaţii pe care nu- 
mai noi, autohtonii, le putem descifra 
și prezenta. Și asemenea precizări pot 
servi, indirect, şi celei mai exclusive 
preocupări germane, întru cât con- 
vieţuirea a impus o sumă de foarte 
interesante corective şi acomodări tu- 
turor neamurilor din Sud-Est. 


Dr. St. T. 


D. Aurel Marin este autor a 10 
cărți de poezie, apărute întrun răs- 
timp de 9 ani. Am avut ocazia să 
scriu despre aproape toate aceste cu- 
legeri, remarcând de fiecare dată o 
tendinţă de simplificare şi de clarifi- 
care a atitudinei sale în fața proble- 
melor poeziei şi a problemelor gene- 
rale de viață. Orientat spre sobrie- 
tatea şi liniştea poeziei clasice, neso- 
cotind stridenţele şi încolțurările scri- 
sului din jurul său, şlefuitor abil şi 
răbdător al cuvântului celui mai de 
toate zilele, în marginile îngăduitoare 
ale ideii, d-sa rămânea oarecum un 
izolat și un inadaptabil. Ceea ce mi 
se părea a constitui totuşi o amenin- 

are a poeziei sale, pe drumul acesta 
al resemnării şi al restrângerii la ex- 
presia directă, prozaică şi imediată, 
era căderea ei în banalitate şi în pla- 
titudine. Citam cu această ocazie exem- 
ple din Însemnări de vacanță şi din 
Viața în munţi. 

Volumul de Sonete apărut de cu- 
rând cuprinde în bună parte atât ca- 
lităţile cât şi defectele cărţilor ante- 
rioare. El ne apare ca o încercare de 
sinteză a întregii sale activităţi poe- 
tice de până acuma, atât prin forma 
fixă a sonetului (tendințele spre forme 
precise și simplicitate din celelalte cu- 
legeri aminteau uneori până la supra- 
punere de măsură pe Eminescu !), cât 
şi prin conţinutul ideologic, cuprin- 
zător al celor mai variate teme. 

Ceea ce aduce nou această carte 
este folosirea unor motive de repre- 
zentare picturală, cari pot ajunge une- 
ori până la realizări fericite de felul 
acesteia: 


Aproape desvelită și aproape 
Căzută din mădtăsuri şi dantele 

Se răsuceşte leneș, după ele, 
Muindu-se *n adâncul lor ca *n ape. 


Un umăr gol şi gâtul cu mărgele 

Nu mai ajung şi nu pot să se 'ngroape. 
Intunecate, singure pleoape, 

Acopere neliniștile grele. 


Prin largile ferestre se revarsă 

Lumina în uşoard tremurare, 

Când mai aprinsă, când plutind mai 
ștearsă. 


Şi în nemișcătoarea "'nhorbotare, 
Cum s'a oprit cu fața ’n jos întoarsă, 
E ca un început de modelare. 


Uneori intenţia este mărturisită şi 
în titlu: Pan, sculptură de Paciurea 
(p. 27), Studiu, pictură de N. N. To- 
nitza (P. 41), Sbenguiald, desen de Ioana 
Jurgea (p. 53), Tors, sculptură de I. 
Vlasiu (p. 111), etc. 

Cred că partea aceasta este çea mai 
realizată din volum şi dacă ținem 
seama de faptul că poezia ce se scrie 
astăzi a lăsat cu totul în părăsire (în 
afară poate de d. Ion Pillat) pastelul 
şi descrierea de orice fel, interesând-o 
doar peisajul interior, ea poate fi so- 
cotită chiar inovatoare. 

Nu-mi place totuşi în această carte 
folosirea prea deasă a participiului tre- 
cut şi a formelor de infinitiv la rimă, 
fapt care denotă o sărăcie de mij- 
loace poetice, precum şi a unor ex- 
presii directe cari nu pot ieşi din vul- 
garitatea de unde poetul zadarnic a 
încercat să le scoată: E bosumflat de-a 
bine de-o ndroadd (p. 27), Aceasta 
mi-e scofala (p. 77), Că nu le plac 
celor într'o ureche (p. 77), etc. 

Cu aceste corective, socotesc So- 
netele d-lui Aurel Marin o carte de 
maturitate poetică şi de definire a 
unei poziţii proprii. 

Ion Şiugariu 


P ustiuri de Georgeta Mircea Can- 
cicov. Fără îndoială că d-na Georgeta 
Mircea Cancicov nu este o scriitoare, 
decât în sensul virtuţii pe care și-a 
impus-o de a deveni scriitoare — ceea 
ce nu poate fi tot una cu vocaţia 
adevărată sau în sfârşit cu meşteșugu' 
acesta aspru al scrisului. Şi nu ştiu 
când şi cu care anume volum, se va 
putea vorbi despre realizarea sau ¢ ma- 
turitatea ? scriitoarei Georgeta Mircea 
Cancicov. Sunt anumite legi ale na- 
turii care nu pot implica decât un 
destin fidel cu generozitatea feminină 
de pretutindeni şi adeseori este mai” 
bine să te întorci la vechile unelte 
ale sensului comun — care probabil 
prețuesc mai mult decât a te juca 
cu focul scrisului. 

Asta nu înseamnă, însă, că nu sunt 
totuşi cărți — care reprezintă întrun 

fel oarecare un climat deosebit şi pe 
care nu întotdeauna scriitorul le de- 
fineşte cu propria lui fiinţare între 
coordonatele lumii morale şi geogra- 
fice, de unde acesta şi-a luat motivele 
de inspiraţie. Revenind la cărţile d-nei 
Cancicov, întâmpinăm în paginile lor 
acel climat rural, ale cărui trăsături 
şi valori sufletești le cunoaștem din 
școala veche a sămănătorismului — şi 
care nu ne mai poate releva nimic din 
clasica lui structură — oricât de ine- 
dite elemente, figuri de eroi sau rea- 
lităţi sufleteşti, ar aduce. Nu pentrucă 
noi înşine considerăm susnumita școală 
ca pe o simplă amintire a literaturii 
noastre, dar mai ales pentru motivul 
că toţi scriitorii (care eventual mai 
încearcă o revendicare a ei, cum este 
cazul d-nei Georgeta Cancicov) păcă- 
tuesc prin a se supune prea mult 
regulilor naive și fascinaţiilor minore 
care o caracterizau odinioară, 

Fireşte că o reîmprospătare a te- 
melor rurale şi mai ales o desbatere 
adâncă a problemelor de înaltă ten- 
siune sufletească a păturilor ţărăneşti 
—n'ar fi deloc rău venită (chiar 
dacă suntem tentaţi a crede mai mult 
în literatura cu caracter urban și deci 
cu conţinut mai aplicat universalităţii), 
Iar, dacă ne gândim la posibilităţile 
d-nei Cancicov, nu putem însemna 
aici decât simpla sa voinţă de a scrie 
o carte, care nu e tot una cu a face 
sau măcar a discerne mai adânc vo- 
luptăţile şi conflictele mediului rural. 
care sunt (slavă Domnului !) mult mai 
impresionante decât încearcă să ni le 
evoce d-na Cancicov. 

D-na Georgeta Mircea Cancicov a 
mai avut o experienţă literară (dacă 
se poate numi experienţă) cu cartea 
s Poem 1 — În care, oricât de multă 
bunăvoință am avea, n'am descoperit 
decât o vagă nuanţă de humor, ame- 

stecat cu piezişe reliefări de tipuri 
arhicunoscuta, Se vedea dela început 
că autoarea cărții este doar o martoră 
din balcon sau de după peretele co- 
nacului, o simplă spectatoare nealar- 
mată sau dimpotrivă curioasă feminin 
la întreaga dramă ţărănească. Sau în 
sfârşit, nu știm întrucât autoarea rea- 
jizase în biografia sa puţină afecţiune 
pentru eroii săi. Dar, amintindu-ne 
de anumite pagini bruscate în struc- 
tura lor ca vocabular şi animaţie, când 
se putea deosebi cu ușurință că d-na 
Georgeta Cancicov vorbeşte mai bine 
o limbă străină decât cea românească, 
motivul acesta ne-a îndreptăţit să cre- 
dem că și raportul dintre autor şi 
personagii este distanțat. 

Noul său volum « Pustiuri? pune 
cu prea mare ușurință tema vieţii ra- 
tate a unei femei în faţa propriului 
său destin, umil și banal, ca și în 
faţa morţii — ca orice fapt divers — 
cu toate că adesea puterea de descriere 
prezintă resurse de elemente ciudate 
care stârnesc oarecare uimire, — dar 
care până la urmă se simplifică întrun 
simplu reportaj, din care nu lipseşte 
nici nota suficientă a anecdoticului 
încrucișat cu întâmplări hazoase din 
viaţa satului, personagii inutile şi ne- 
conturate cu migală —, neputându-se 
astfel impune în toată cartea o at- 
mosferă de sine stătătoare. 

Faptul că ne-am oprit pe marginea 
acestei cărţi, cu certitudinea că vom 
deosebi laturile unei cariere scriitori- 
ceşti, a desminţit cu ultima pagină 
pasiunea noastră lecturală. Căci, o 
carte, chiar dacă nu promite ceva extra- 
ordinar, ar putea fi interpretată măcar 
cu simpatie în procesul de creaţie in- 
timă, ceea ce ar putea fi mai fidel 
conştiinţei şi manierei feminine de 
oriunde. Probabil tot aşa se explică 
şi eşecul d-nei Georgeta Mircea Can- 

eicov, care ar fi câștigat mai mult cu 
o carte de confesii decât cu una de 
peisagii care-i sunt streine şi văzute 
într'o comoditate prea puţin artistică. 


Laurenţiu Fulga 


E xar Poe, Iluminatul de Dan 
Petrașincu. «O carte despre Edgar 
Poe în românește »? — este întrebarea 
pe care dela început şi-o pune chiar 
d. Dan Petrașincu, cu puţină îndoială 
uimită sau capricioasă şi cu ironia 
acordată timpului modern — care în 
totdeauna i-au fost caracteristice. 

Pe marele poet şi nuvelist american 
l-am cunoscut din simple note de re- 
vistă, din ceea ce-i acordau alţii cu 
indulgenţa celor care-l aflaseră mai 
repede — sau din tot ceea ce litera- 
tura franceză ne punea la dispoziţie 
în traduceri, studii sau esseuri. Când 
deodată, acum câţiva ani, l-am cu- 
noscut mai în deaproape prin tradu- 
ceri în poezie ale d-lui Emil Gulian 
şi în sfârşit acum prin cartea de ana- 
liză şi sinteză a d-lui Petrașincu. 

Ne amintim că s'a iscat vâlvă şi ne- 
dumerire la apariţia acestui « Edgar 
Poe, Iluminatul » — dar în fața tuturor 
prejudecăţilor de clan scriitoricesc şi 
mai ales în ciuda celor care nu se 
aşteptau la atâta curaj din partea d-lui 
Dan Petraşincu — trebue să mărturi- 
sim că 4 Edgar Poe, Iluminatul » tre- 
buia să apară, fiind o carte nu numai 
absolut necesară ca documentul unei 
pasiuni — dar şi o lucidă operă de 
judecată şi înţelegere din partea d-lui 
Petraşincu. 

Întrucât, chiar d. Dan Pe- 
traşincu a fost chemat sau era indicat 
să scrie această carte, n'are nicio im- 
portanță, cu atât mai mult cu cât 
explicita prefaţă a autorului fixează 
condiţiile şi motivele care l-au de- 

terminat s'o facă: e N'aș vrea sd fie 
interpretat acest act decât în înțelesul 
lui intern, cel adevărat: ca o pasiune 
pentru Edgar Poe, care la un moment 
dat se manifestă şi ia formă de carte 
fiindcă nu se poate altfel — precizează 
d. Dan Petraşincu în prima pagină. 
Singura mea vină constă în aceea că 
nu mi-am putut înfrâna pasiunea, așter- 
nând pe hârtie ceea ce multor altor 
cititori de-ai lui Poe —a cărui operă 
a însemnat o anumită tentație în evo- 
luția lor intelectuală — le-a trecut de 
sigur prin minte, citindu-l », 

Şi pornind dela această afirmaţie, 
toată cartea desbate cu o febră deo- 
sebită cele mai încâlcite probleme de 
conștiință ale operei lui Edgar Allan 
Poe. Este, deci, vorba de o interpre- 
tare personală, de o sumă de jude- 
căţi acordate cu prisosinţă nuvelistului 
— cu toate că d. Dan Petraşincu, de 
multe ori, atacă pentru o lucidă 
confruntare cu natura lui Poe, chiar 
poezia şi datele vieţii lui (scrisori, în- 
tâmplări, conferinţe, conflicte, etc.). 

«Edgar Poe, Iluminatul» nu este 
o carte de rigori absolute, scrisă la 
rece, cu obiectivitatea savantă a cri- 
ticului strein de toate neliniștile lui Poe 
— pentrucă, dela prima până la ul- 
tima pagină, chiar acolo unde inter- 
pretarea merită o judecată mai severă 
sau mai corectă — cartea este scrisă 
întrun tempo de exaltare, ca un imn 
de laudă marelui poet american sau 
ca o grea melancolie resimţită în urma 
citirii operei lui. 

D. Dan Petraşincu se fereşte mai 
întâi de elementele biografice, 14- 
sând senzaţionalul pe seama altora — 
și dela început trece la profilul psi- 
hologic al poetului, realizat şi din 
portretul lui Edgar Poe — căruia au- 
torul îi descoperă astfel, mai mult 
printr'o sugestionare contemplativă, 

tot ceea ce nuvelistul ascundea din- 
colo de făptura lui: € Această ardere 
lăuntrică se reflectă în privirea lui Edgar 
Poe ca o halucinație lucidă, în care 
pâlpăe o imensă melancolie, un «nu 
știu ce» de pe alte tărâmuri — con- 
știința deconcertantă a unei surpări in- 
terioare, parcă, cu sugestia cumplită a 
lumilor pierdute, a tuturor dezolărilor 
ce-au putut încerca vreodată întreaga 
umanitate ?. 

Trecând apoi la un nou capitol 
Sensuri și sinteze, d. Dan Petraşincu 
începe prin a preciza definiţia fan- 
tasticului, puterile şi limitele imagi- 
naţiei, categoriile fantasticului (esen- 
ţiale pentru înţelegerea operei lui Edgar 
Poe, aproape fiecare nuvelă fiind dis- 
cutată în amănunt) — pătrunzând cu 
o putere intuitivă slujită de inteli- 
genţă și poate chiar de acea justă 
pondere a afilaţiei intime — în acea 
vastă identitate poescă, revelatorie. 

Faptul, însă, că d. Dan Petrașincu 
se foloseşte de o bibliografie exclusiv 
franceză şi italiană (forțând de multe 
ori interpretarea cu cărți de filosofie 
şi ştiinţă, doar din nevoia de a fi 
mai sintetic) nu satisface totuşi până la 
urmă și pasiunea sa şi speranța noastră 
de a cunoaște în întregime pe Edgar 
Poe. Chiar, când acesta este privit 
alături de Dante sau Dostoiewski— mi 
se pare că şi paralelele acestea era ne- 
cesare, ca un discernământ al geniilor 
în aceeaşi privire a destinelor lor. 

Iată de ce, cartea d-lui Dan Petra- 
şincu înseamnă un bun al culturii — 
adăogând la activitatea sa personală ca 
pe o distinsă preocupare şi o deose- 
bită carte de esseu. 

Laurenţiu Fulga 


Bazata pe o bogată bibliografie 
privitoare la viața culturală a Transil- 
vaniei în cei douăzeci de ani de după 

unire, lucrarea d-lui Olimpiu Boitoş 
intitulată: Progresul cultural al Transil- 
vaniei după unire, poate fi socotită ca o 
sinteză şi o sistematizare a întregului 
material de natură să mărturisească 
puterea de creaţie a neamului româ- 
nesc din Ardeal. 

Cu o minuțiozitate şi o răbdare 
demne de laudă, d-sa a folosit toate 
articolele și toate lucrarile publicate 
privitoare la această problemă. Cartea 
cuprinde cinci capitole ce tratează 
despre: Limba, ca element de bază a 
vieții spirituale, Opera misionară, 
opera de organizare şi apostolatul laic 
al celor două biserici, ortodoxă şi unită, 
din Ardeal. Realizările şcolare (în cele 
trei ipostaze: învățământul primar, 
învățământul secundar şi învățământul 
superior). Creaţia culturală (Ştiinţă, 
literatură, plastică, muzică, teatru). 
Difuzarea culturii («Astra », şcolile 
țărănești, studenţii universitari, etc.). 

Cuprinzând cifre, date statistice și 
enumărări din toate aceste domenii de 
activitate spirituală, cartea d-lui Olim- 
piu Boitoș este o adevărată oglindă a 
întregului proces cultural realizat în 
Ardeal în aceste două decenii de după 
unire. Ea este în același timp și o 
dovadă strălucită de putere creatoare 
şi de biruinţă spirituală pe toate tărâ- 
murile de activitate românească, capa- 
bilă să susţină orice luptă și, orice 
discuţie privitoare la întâietatea nea- 
mului nostru pe acele locuri. 


Ion Şiusariu 


La porțile Odesei, de Corneliu 
Penescu. Nu este o simplă întâmplare 
că scrim aci despre această carte, cu 
atât mai mult cu cât autorul nu este 
niciun scriitor consacrat, dar niciun 
simplu reporter de războiu. D. Cor- 
neliu Penescu se găseşte la a doua 

sa carte de schiţe de războiu. După 
€ Centrul 8 s— iată € La porţile Ode- 
sei ?—— care vine să întregească seria 
notaţiilor directe, în faţa câmpului de 
luptă. Şi în amândouă d. Corneliu 
Penescu dovedeşte un simţ al reali- 
tăţii, o mare putere de analiză a stt- 
rilor sufleteşti şi mai 
vârşită stăpânire a frazei literare — 
ceea ce foarte rar am avut ocazia să 
întâlnim în cărţile obişnuite de re- 
portagii. 

e La porţile Odesei2 cuprinde 12 
schiţe — care prezintă totuşi o uni- 
tate, fragmentarea ajutând mai mult 
la cumpănirea momentelor dramatice 
intense. Dela frământarea posturilor 
de comandă și până la sbuciumul pri- 
melor linii — sunt surprinse în neli- 
niştitoarea lor trăire zeci de figuri de 
luptători, simpli soldaţi şi ofiţeri — 
care nu par a fi văzute de departe, 
strein, sau cu ochiul martorului — ci 
alăturate în aceeaşi febră a zilelor de 
luptă şi a nopţilor de spaimă ori emo- 
ţie. Căci d. Corneliu Penescu a făcut 
războiul, i-a simţit toate turburările 
şi înaltele clipe ale desordinei sufle- 
teşti, dela trecerea Prutului şi până 
la intrarea în Odesa. Autorul și-a trăit 
astfel toate clipele descrise şi-a cu- 
noscut de aproape eroii pe care-i glo- 
rifică şi-i scoate din anonimatul massei 
— ocupându-se în această carte numai 
cu elementele esenţiale, care ajută mai 
mult la portretizarea lor și la unitatea 
acţiunii dinamice a cărţii. 

Redăm aci un revelatoriu pasaj din 
schiţa cea mai sugestivă, poate: t Acolo 
doarme un infanterist » — în care se 
pot deosebi cu ușurință calitățile de 
scriitor ale d-lui Corneliu Penescu: 
« Fantomele nopții. Cu fața suptă şi 
pământie, cu trupul cobiliță de povara 
dusă în spinare, ochii caută prin beznă, 
albul drumului, merg fără să ştie unde, 

către răsărit, cu gândurile împletite din 
dorurile de cei lăsați acasă. Merg şi 
se împiedecă de bulgării drumului, uscați 
de vânturile venite tot din partea unde 
merg ei; se împleticesc, cad, se scoală 
și merg mereu tot înainte. Praful stârnit 
din mers îi face să scuibe și compasul 
picioarelor cronometrează mereu kilo- 
metrii parcurşi, tot mai mulți kilo- 
metri... 3. 

Intre toate cărţile de războiu ale 
reporterilor obişnuiţi, cartea d-lui Cor- 
neliu Penescu ne prezintă singurul 
document adevărat al întregei vâltori 
şi deslănţuiri de vieţi în marele an- 
grenaj al frontului. Toate calităţile 
cărții sale «La porţile Odesei» ne 
dovedesc că avem în faţă un scriitor 
adevărat, căruia nu-i rămâne decât 
să-şi remarce talentul şi în alte 
cărți. 

Laurențiu Fulga 


Disraeli într'o nouă lumină (Ru- 
dolf Craemer, Biografia lui Benjamin 
Disraeli. Hanseatische Verlagsanstalt). 
Despre Disraeli nu existau scrieri lă- 
muritoare şi horăritoare, pentrucă nici- 
una dintre ele nu arăta adevărata per- 
sonalitate a acestui om, aşa cum se 
oglindeşte nu numai în activitatea sa 
politică dar şi în cea literară. Cartea 
lui Maurois despre Disraeli nu e decât 
o biografie romanţată, la modă pe 
atunci, scrisă! întrun mod superificial 
şi evitând cu grije delicata problemă 
pe care o prezintă romanele lui Dis- 
raeli. 

In cartea sa, Rudolf Craemer dis- 
cută şi consideră ca documente în 
primul rând opera literară a lui Dis- 
raeli şi părerile contemporanilor de- 
spre el. Rezultatul este mai intere- 
sant decât s'ar putea aştepta cineva. 
Ceea ce redă autorul în carte, citate 

din romanele lui Disraeli și, în di- 
rectă legătură cu ele, activitatea sa 
ambițioasă dus la rangul 
de prim-ministru, uimește și pe cei 


care l-a 


mai cinici oameni. Indrăsneala publi- 
cațiilor lui Disraeli întrun moment 
când în Anglia nu se făcuse încă 
emanciparea Ovreilor, curajul cu care 
afirma predominanța rasei iudaice ca 
scop al politicei sale, sunt trăsături 
care conturează puternic personalitatea 
acestui om. + Fără îndoială — scrie 
Craemer — inteligenţa şi disprețul de 
oameni, care reies din afirmaţiile lui 
Disraeli, se leagă de un curaj ahas- 
veric, care duce la victorie». 

Desvăluirile pe care le face R. 
Craemer, cu preciziunea și obiectivi- 
tatea istoricului, sunt mai puţin pe- 
nibile pentru Disraeli, cât dureroase 
pentru Anglia şi nobilimea sa. Sur- 
prind neplăcut observaţiile din scri- 
sorile lui Disraeli, lauda de sine când 
cucereşte o treaptă în plus, îngâm- 
farea sa când simte că nobilimea trebue 
să-l invite — pe el ludeul levantin —, 
când face parte din cercul cel mai 
restrâns dela Curte, cum surprinde 
şi atitudinea reginei Victoria, care re- 
acţionează față de scrisorile din care 
transpiră un sentiment lingușitor, cu 
încredere din ce în ce mai mare. 

Inchizi cartea cu impresia că tra- 
gedia Angliei a început în anul 40 al 
ultimului secol, în anul în care i-a 
fost posibil acestui om să se afirme 
şi să fie temut în calitate de educator 
al partidului tory. Singur Carlyle a 
prevenit şi a prevăzut. Deşi şi-a ex- 
primat părerea într'un limbaj destul 
de lămurit, el n'a fost ascultat nici 
înţeles. 

Cartea lui Rudolf Craemer asupra 
lui Disraeli, Lord Beaconsfield, nu 
este numai un studiu interesant și 
obiectiv asupra unei personalităţi atât 

de discutate, dar este şi o lămurire 
asupra evoluţiei şi dependențelor isto- 
rice ale Angliei. 


Petronela Negoşami 


Critica italiană se ocupă de cartea 
recent apărută a unui scriitor modern, 
Guido Piovene, intitulată Lettere di 
una novizia. E un roman epistolar în 
genul său în care ni se împărtăşeşte 
zbuciumul unei vocaţii ratate. E o 
carte cât se poate de curioasă şi în- 
ţelegătoare a sufletului 
omenesc, 


misterelor 


Ultimul număr al revistei Nouva 
Antologia (anul 77, fasc. 1681) pu- 
blică discursul lui Riccardo Bacchelli, 
rostit la Academia italiană la 25 Martie 
1942, cu prilejul sărbătoririi centena- 
rului naşterii lui Antonio Fogazzaro. 
Intre altele se afirmă actualitatea ro- 
mancierului vicentin în sufletul po- 
porului italian, mai ales prin romanul 
său Piccolo mondo antico, care vorbește 
încă inimilor simple dar înțelegătoare 
de frumos şi omenesc. 


Nino Broglio a publicat de curând 
o carte de vânătoare, Tutta caccia, 
pentru profani, în care vânătorul se 
dovedeşte îndrăgostit nu numai de 
sport dar şi de artă: abundă în cartea 
sa peisagii, fapte, tipuri, tovarăşi de 
vânătoare, oameni şi câini, aventuri 
mai mari şi mai mici, alcătuind o 
lume foarte sugestivă, 


Literatura italiană de călătorii și 
aventuri exotice s'a îmbogăţit de cu- 
rând cu o nouă carte: V. G. Rossi, 
Cobra, o călătorie în India. Două 

ediţii în trei luni, mărturisesc nu nu- 
mai interesul trezit dar şi calităţile 
operei în sine. 

. 


Ultimele numere din revista Nuova 
Antologia continuă să publice listele 
de cuvinte exotice care, prin decretul 
Ministerului de Interne, în urma ra- 
portului Academiei Italiene urmează 
să fie eliminate din limba italiană şi 
înlocuite cu cuvinte naţionale. 


In volumul recent publicat, Saggi 
sulla lingua del? Novecento, Bruno 
Migliorini, îmbinând istoria culturii 
cu istoria limbii literare, se interesează 
deopotrivă de cuvintele clasice cât și 
de cele moderne care trebue să pre- 
ocupe pe linguist ca realităţi ale vieţii 
umane, răsărite însă în marginea tra- 
diţiei şi în limitele bunului gust. O 
idee nouă cere o expresie nouă şi 
vocabularul clasic mar putea să epui- 
zeze toate nuanțele gândirii umane. 


+ 


Un comitet de onoare a publicat 
de curând un volum intitulat Scritti 
di filologia e umanità, în care sunt 
adunate studiile cele mai reprezenta- 
tive şi valoroase ale profesorului Vin- 
cenzo Ussani dela Universitatea din 
Roma, cu prilejul retragerii sale la 
pensie. O prefață semnată de F. Ar- 
naldi prezintă opera şi activitatea di- 
dactică a Maestrului Ussani ca stu- 
dios, profesor, umanist şi reprezen- 
tant ilustru al filologiei clasice în 
Italia vremurilor noastre. 


Cultura dantescă înregistrează o se- 
rie de studii noi adunate în volumul 
Dante e la cultura medievale de Bruno 
Nardi. Cartea dovedeşte în primul 

rând pasiunea cu care sunt conti- 
nuate în Italia studiile danteşii și 
aduce contribuţii originale preţioase 
la cunoaşterea gândirii poetului faţă 
de problemele cele mai dificile ale 
Evului Mediu. 


C. H. Niculescu 


Ramiro Ortiz, Letteratura Ro- 
mena. Editura Angelo Signorelli, Roma 
1941. Apariția unei istorii literare este 
totdeauna un eveniment cultural şi 
cu atât mai mult în cazul de față, 
când această istorie a literaturii ro- 
mâne este prezentată de d. profesor 
Ramiro Ortiz publicului italian, în 
limba italiană. Ar fi inexat să afirmăm 
că recenta ei apariție ar avea vreo 
legătură cu schimbarea politică sur- 
venită la noi, pentrucă este o lucrare 
vastă, care presupune un îndelungat 
studiu și o profundă cunoaştere a 
poporului şi culturii române, pe care 
d. Ortiz a avut ocazia să și-o apropie 
încă din anii când era profesor la 
Universitatea din Bucureşti. De altfel, 
aceasta nu este prima carte în care 
d, Ortiz, autorul minunatelor critici 
florentine şi a studiilor evmediene, se 
ocupă de literatura noastră. După câte 
știm, a publicat în limba italiană tra- 
ducerea poeziilor lui Eminescu. 

Cartea d-lui Ramiro Ortiz, împăr- 
ţită în şapte capitole — literatura po- 
porană, literatura religioasă, istorio- 
grafia, şcoala latinistă şi curentul na- 
ţionalist, Titu Maiorescu şi Junimea, 
Iorga şi Semănătorismul, şi literatura 
modernă contemporană — nu este 
câtuși de puţin o aridă istorie a lite- 
raturii. Insoţită de numeroase texte, 
traduse în mare parte de autor — chiar 
dacă poeziile traduse în versuri albe 
nu reușesc să redea totdeauna muzi- 
calitatea originalelor — cartea prezintă 

Şi pentru noi, prin observaţiile critice, 
inedite, un interes deosebit. 

In cartea d-lui Ortiz, literatura po- 
porană ocupă un loc de frunte: tea 
reprezintă, cu gingașele cusături, cu 
splendidele covoare şi cu bogatele 
crestături în lemn care fac ambianța 
în care a luat naştere ¢ doina», ex- 
presia cea mai pură a rasei şi a sufle- 
tului poporului român. Este adevă- 
rata literatură română, de care mai 
târziu se leagă Semănătorismul şi cu- 
rentul sănătos al literaturii contem- 
porane de azi». 

« Mioriţa este expresia cea mai deli- 
cată și mai autentică a sufletului po- 
porului român şi nu are nicio cores- 
pondenţă în literatura altor popoare. 
Este o adevărată capodoperă de gin- 
găşie, dovedind un simț al frumosului 
foarte rafinat şi evoluat ». 

Epoca primelor contacte cu occi- 
dentul preocupă pe autor mai mult 
din punct de vedere al contactului cu 
Italia, atât de rodnic pentru noi prin 
apariţia şcoalei latiniste şi a școalei 
italianiste a lui Eliade Rădulescu. 

Influenţa franceză, atât de puternică 
în secolul XVIII, deşi a deformat 
uneori originalitatea scriitorilor, a dat 
totuși naștere unui curent politic-li- 
terar întradevăr surprinzător. 

In lucrarea sa, d. Ortiz rezervă un 
loc important lui Mihail Kogălniceanu, 
pe care îl consideră unul din cei mai 
importanţi factori ai redeşteptării na- 
tionale. Vorbind apoi despre gruparea 
dela Junimea, d. Ortiz scrie, cu privire 
la Titu Maiorescu, următoarele: +A fost 
unul din cei mai de seamă conducători 
spirituali ai României moderne. Logic, 
rece, precis, gOtheian, olimpic, având 
o solidă cultură filosofică şi literară 
clasică, în special germană, a reuşit 
să curețe câmpul literar român de toate 
buruenile ce l-au năpădit, punând o 

stavilă grabei celor mulţi, încurajați 
să scrie de romanticul apel al lui 
Eliade Rădulescu ». 

Meritul cel mai mare pe care îl gă- 
seşte profesorul Ortiz lui Maiorescu 
este descoperirea geniului poetic al 
lui Eminescu. 

« Eminescu — scrie d. Ortiz — poet 
pesimist, hrănit cu filosofia lui Scho- 
penhauer şi influențat sporadic de 
budism, aparţine familiei lui Leopardi, 
Musset, Vigny, Lenau şi Heine, deose- 
bindu-se totuși de ei prin viziunea sa 
personală asupra vieţiisprintr'un gin- 
gaș, profund şi apropiat simţ al na- 
turii, fiind astfel interpretul cel mai 
sincer al peisajului românesc. Entu- 
ziasmul său pentru istorie și tradiţie 
şi poezia populară, seninătatea sa în 
durere, care-l face să privească de 
sus patimile omenești, muzicalitatea 
versului său, o muzicalitate româ- 
nească, precum este aceea a doinei, 
dulcele cântec de iubire și durere al 
poporului român, fac din Eminescu 
cel mai autentic, mai original și mai 
melodios poet român, găsindu-şi doar 
în peisajul românesc al lui Grigorescu 
un echivalent *. 

Din operele lui Creangă aminteşte 
de « minunatele Amintiri din copilărie, 
de multe basme și legende, scrise în 
limba ţăranilor români, dar curăţită 
şi ridicată de Creangă pe culmi de 
artă şi eleganță ». 

Versiunea unui fragment + Pupăza » 
din Amintirile din copilărie, este re- 
dată în dialectul din Pistoia, fiind una 
din traducerile cele mai reuşite şi 
redând admirabil umorul și specificul 
lui Creangă. 

Interesantă este paralela pe care e 
face d. Ortiz între Nicolae Iorga tom 
de vastă cultură, cu personalitate com- 
plexă şi o activitate de istoric şi om 
politic care fac din el o figură euro- 

peană ? şi Miguel de Unamuno, având 
ambii «aceleaşi calități și aceleaşi 
defecte ». 

Inainte de a trece la studiul lite- 
raturii moderne, d. Ortiz se ocupă 
pe larg de personalitatea a trei scriitori: 
« Brătescu-Voineşti, povestitor de rasă, 
cizelator însă nu sculptor, miniaturist 
dar nu pictor»; «Octavian Goga, 
cântărețul Românilor din Ardeal, ale 
cărei poezii La Noi, Oltul şi altele au 
fost pentru opresori nişte adevărate 
bătălii pierdute şi au aceeaşi aureolă 
ca şi câmpiile dela Mărăşti şi Mără- 
şeşti >; «Mihail Sadoveanu, figură 
masivă, blând visător, tipul patriar- 
hului primitiv, cântăreţul epic al pă- 
mântului şi al rasei sale». 

Despre literatura contemporană, au- 
torul spune tă oscilează între tradi- 
ţionalism şi modernism. 

Ocupându-se de cei mai importanţi 
scriitori, pocţi şi critici (Corneliu Mol- 
dovan, Ionel Teodoreanu, Cezar Petre- 
scu,etc.)autorul subliniază personalita- 
tea lui Liviu Rebreanu, al cărui roman 
s Ion» poate sta alături de romanele 
cele mai bune din literatura europeană 
contemporană, ca 4 "Țăranii » lui Rey- 
mond, pe care îl întrece însă în struc- 
tura organică și în sobrietate. 

Dintre poeţii contemporani, autorul 
insistă asupra lui Nichifor Crainic, 
€ a cărui poezie aminteşte uneori accen- 
tele virile și melancolice ale poeziei 
carduciene ». 

Din aceste scurte citate ne dăm 
seama cât de informat şi de just este 
d. profesor Ramiro Ortiz în aprecierile 
sale. Chiar dacă nu este pretutindeni 
egal — şi este natural să insiste mai 
mult asupra legăturilor culturale dintre 
literatura română şi cea italiană — 
d. Ortiz se dovedeşte un fin psiholog 
şi profund cunoscător al sufletului și 
poporului român. 

Prin această carte d. profesor Ramiro 
Ortiz apropie România de Italia, 
deschide o cale spre noi, dă o posibi- 
litate poporului italian de a cunoaşte 
literatura română în întregime, de a 
se apropia de sufletul şi de gândirea 
noastră dela începuturile ei şi până 
în zilele noastre, 


Maria Hodârndu 


FR siăitaiea lui Theodor Fontane. 
Se părea, cu câteva decade înainte, 
că o parte din opera lui Fontane 
trece întrun unghiu mort, ne mai 
fiind onorată decât de istoriile lite- 
rare. Dar operele caracterizate prin 
forţă şi permanenţă reuşesc să treacă 
şi să trăiască şi peste anumite epoci 
de uitare a publicului. 

Ca şi Raabe, Storm, Keller şi Mö- 
rike, şi Fontane a fost greu încercat 
de posteritate. Prezentul înregistrează 
însă un puternic curent pentru opera 
atât de serioasă a lui Theodor Fon- 
tane. O dovadă e și recenta ei re- 
editare. 

Fontane, deși nu era dotat, ca 
Goethe, Storm ori Mörike, pentru 
lirica pură, a avut totuşi ceva de spus. 
El avea darul să lase oamenii și îm- 
prejurările să vorbească. Inţelegea oa~ 
menii aşa cum sunt, având o bună- 
voinţă ironică față de defectele lor, 

Reeditarea romanelor sale sociale, 
ce caracterizează atât de bine epoca 
wilhelmiană (Märkische Schilderun- 
gen), a călătoriilor sale în Franţa, a 
romanului său Inainte de Furtună (Vor 
dem Sturm) şi chiar a consideraţiilor 
şl criticelor sale teatrale, este o do- 
vadă puternică pentru curentul care 
există azi în Germania față de opera 
lui Fontane. 

De aci pornește noua ediție a poe- 
ziilor şi baladelor lui Fontane, ediţie 
îngrijită de Heinrich Wolfgang Seidl. 

Poezii ca Archibald Douglas; Ca- 
stelul Eger; Lupta dela Hemming- 
sted; Podul pe Tay; Impăratul Frie- 
drich III şi Regele Oscar; D-nul Von 
Ribbeck la Ribbeck şi în Havelland, 
sunt creaţii care se integrează în per- 
manenţa liricei germane. 

Interesant de subliniat este că nu 
numai poezia şi proza lui Fontane 
găsesc ecouri noi în public, dar şi 
observaţiile sale politice, făcute cu 
ocazia călătoriilor în Anglia. « Nu tot- 
deauna este dăunat un popor când 
este lovit în onoarea şi fericirea sa. 
Dimpotrivă. Poporul învins va trebui 
să aibă puterea să se redreseze din 
propriile-i forţe >, scria Fontane. 

Şi rândurile acestea — şi multe al- 
tele din Fontane — vorbesc profund 
Germaniei de azi. 


P. Negoșanu 


Un pianist fin şi distins, un di- 
rijor precis, elegant și serios. Iată ce 
cunoaște publicul nostru din perso- 
nalitatea lui C, Silvestri. Ceea ce va 
rămâne însă, e creaţia lui, 

Muzica lui Silvestri: o sensibilitate 
frământată, neliniştită, cu tendinţe 
contradictorii de umor şi tragic, cu 
clipe de delicat echilibru. Reţinut însă 
peste tot, aproape ermetic, fuge de 
efuziunile lirice prea directe şi le îm- 
bracă în forme mai puţin transparente, 

De aceea și lirismul său, de un tip 
cu totul special, apare aproape inacce- 
sibil celor nefamiliarizaţi cu arta lui. 

Odată cu proclamația poetică a lui 
Apollinaire, odată cu pictura lui Pi- 
casso şi grupul imitatorilor lui, a apărut 
pretutindeni în artă dorința de «artă 
pură ?, cum o numeau unii: doar cu- 
loare, sonoritate, expresie pură, fără 
alt sens decât acela al reprezentării 
i efectului de ansamblu. Fără idee, 

fâră sentiment precis: o artă pur 
formală. Principiu destul de epidermic, 
destul de superficial, deși s'a reuşit, 
cu unele opere de acest fel, să se 
atingă ascunzişuri vibrante ale sen- 
sibilităţii, 

— Mai puţin extremist, dar apro- 
piat de această concepţie de artă, s'a 
arătat şi Debussy, în «Studiile » sale: 
nicun sentiment decât acela al sono- 
rităţii, numai voluptatea unor irizări 
sonore şi a mângâierilor curbei mu- 
zicale. Dar ce sentiment complex, 
mlădios şi captivant | 

In Spania, Franţa şi Germania au 
apărut, în acest început de secol, pic- 
turi care erau frumoase deşi nu re- 
prezentau nimic. Nu erau nici orna- 
mentale, fiindcă nu conţineau o si- 
metrie aparentă,  quasi-matematică. 
Dar era o simetrie vie, ascunsă, care 
dădea armonia culorilor aşezate parcă 
la întâmplare, armonia liniilor fără în- 
teles care le despărțeau şi le distri- 
buiau.  Schimbând această așezare 
€ fără rost», cfcctul ar fi dispărut, 

Un sens secret exista în aceste cu- 
rioase manifestări de artă. O satis- 
facţie artistică ce nu se adresa înţe- 
Jegerii, ci simţurilor, atingând direct 
sensibilitatea cea mai inexplicabilă. 
Nimic raţional, ci numai sensorial, şi, 
— pe această cale osbcură, — afectiv. 

Oare muzica lui Const. Silvestri nu 
S'ar putea clasifica în acest fel de artă? 

Motivele lui conţin expresivitate 
fără melodie propriu zisă — interva- 
lele sunt cu totul neobișnuite. Nici 
melodia romantică, nici temele cla- 
sice, nici semitonurile insinuante ale 
lui Debussy (decât întâmplător), nici 
cromatismul lui Francke sau Wagner. 
Astfel că expresivitatea nu constă atât 
în raporturile dintre note — în inter- 
vale —, ca în ceea ce se poate chema 
t melodie », ci mai mult însăşi sune- 

tele piesei, prin culoare sonoră, prin 
timbru, prin dozări de intensitate şi 
prin armonie, 

Desvoltarea acestor teme se face cu 
un riguros mecanism. (De remarcat 
că Silvestri cultivă şi preferă configu- 
rațiile şi desvoltările clasice: Concertul 
şi Sonata). Din procedeul politonali- 
tății, pe care-l întrebuințează deseori 
(socotit perimat, dar care obţine to- 
tuşi efecte ce nu sunt de disprețuit), 
se accentuiază și se variază un fel de 
cromatism care-i aparține, un croma- 
tism inedit ca aspect şi efect. 

Deci raportul sonorităţilor — ca tim- 
bru, sonoritate şi înălţime, — nu e fă- 
cut astfel ca să poată fi asemănat cu 
tarta pură > a picturilor pomenite, 

Mai mult: incontestabil este că opera 
lui Silvestri are la baza desvoltărilor 
sonore o î celulă » de natură pur rit- 
mică. De aici avântul, nervul, care 
poate fi asemănat cu acela (provenit 
din aceeaşi construcţie pe bază rit- 
mică) al lui Hândel, al lui Beethoven, 
Stawinsky sau Honegger. Această 
esență ritmică e cea care deosebește 
muzica lui Silvestri de tarta pură », 
Fiindcă acest gen de artă e prin ex- 
celență îndepărtat de ritmul matematic 
— adică de o simetrie aparentă, ri- 
guroasă —, și conține numai acea si- 
metrie organică, vie, care nu-şi are 
o formulă generală, ci are o formulă 
matematică specială, dela caz la caz, 

Deşi cu forme atât de riguroase, 
în care inspiraţia sa se încătuşează 
de bună voie, Silvestri rămâne un 
liric. Toată vibrația interioară se tra- 
duce doar în coloarea sonoră şi într'un 
€nerv?, întrun dinamism de o rară 
impetuozitate. Aceasta, fie că are im- 
puls sau intenţie de capriciu, de surâs, 
fie de pornire adâncă, chiar tragică. 

In momentele de + Andante» sau 
« Adagio 5, devine mai elegiac prin ex- 

presivitate, cu același impuls, reţinut 
însă, Prin transparenţa discretă a unor 
sonorități simple, fruste, dar expre- 
sive, se zăreşte o sensibilitate ascu- 
ţită, chiar cam chinuită şi sumbră. 
Capriciul şi surâsul iau deseori nuanţe 
întunecate. 

S'ar putea spune chiar că, în ge- 
neral, muzica lui are un colorit în- 
chis, o dispoziţie puțin fericită. Fără 
melancolie, fără desperare, e uşor de- 
primantă, Se agită însă multe neho- 
tărîri, multe gânduri într'însa. 

Totul e netezit cu grijă — un fel de 
pudoare care nu-l lasă să mărturi- 
sească nimic prea vehement, prea efu- 
ziv; e îmbrăcat întrun fel de indi- 
ferență sau sarcasm aparent, în haina 
puţin mlădioasă a formelor și armo- 
niilor. E ceea ce dezorientează audi- 
torul la început, și ceea ce contribue 
la satisfacția audiţiilor ulterioare, când, 
sub aparenţa de răceală, sau mai exact 
de «căutat» şi chiar de snobism, se 
descoperă o comoară de sensibilitate 
simplă şi sinceră, ce comunică direct 
dela inimă la inimă. 

De aceea această muzică se adre- 
sează întâi raţiunii, prin aerul savant 
şi fantasc totodată, ca apoi raţiunea 
s'o despoaie de această mască, pentru 
a-i găsi adevărata faţă: lirismul lim- 
pede şi intens. 

La prima vedere, Silvestri sar în- 
rudi cu şcoala modernă vieneză — 
Schoenberg și elevii lui, ca şi ceilalți, 
Berg şi Stein — şi poate cea germană. 

Dar nu rămâne la experienţe de 
laborator, la compoziţii cerebrale cum 
sunt cele mai multe din acestea, care 
au căutat cu orice preţ noutăţi în 
tehnica muzicală, ci, printr'o con- 
strucţie mai spontană şi firească în 
complicaţia ei, aduce şi acel «ceva », 
acea vibraţie de viaţă care se numește 
Artă. 

Dacă e vorba însă de o asemănare 
sau de o filiaţiune a compozitorului 
nostru, nu trebue s'o căutăm mai de- 
loc în opera altora decât a lui Brahms. 

Ca fond, şi chiar ca formă. 

+. Acel tumult de dorinţi, de avân- 
turi şi de visare, atât de nehotărîte 
şi capricioase, se găsește în Brahms ca 
şi în Silvestri. Freamăt de poezie de- 
licată şi accente tragice... aceleași 
preferinţe ritmice... toate îi asea- 
mănă. Aceleași contraste. Şi chiar cro- 
matismul specific al lui Silvestri poate 
fi înrudit cu acela din Baladele de 
Brahms, de pildă. 

Distinsa pianistă care e d-na Ma- 
deleine Cantacuzino îl caracterizează 
ca tromantic refulat»+. E poate cea 
mai justă apreciere, în măsura în care 
o operă sau o personalitate poate fi 
încadrată într'o categorie unică. E însă 
o importantă trăsătură de caracter. 

Astfel se explică probabil veșnica 
lui tendinţă de a se îndepărta de me- 
lodia care poate, printr'o curbă prea 
expresivă, să-l trădeze prea curând. 
De aici e haina formală atât de ri- 
gidă şi stranie totodată, chiar prin 
armonie şi frazare: ca să nu apară 
cumva o efuziune lirică prea caldă, 
prea directă. 

Aspectul exterior al lucrărilor aco- 
pere romantismul (un romantism 
4 brahmsian +, mai sobru şi deloc 
retoric), şi dă un caracter oarecum 
4 neoclasic », 

« Neoclasic », spun, dar formal: ri- 
goarea clasică a formei, şi felul de 
a-şi încătuşa inspiraţia într'însa, pentru 
a realiza formula lui Gide: « Clasicis- 
mul e o artă de pudoare şi de mo- 
destie... fiecare din clasicii noștri e 
mai mișcat decât pare la început... >. 

€ Neoclasic », fiindcă e într'o epocă 
de dincoace de romantism, și fiindcă 
tehnica e alta. Dar, din pricina ela- 

nului care, deşi oprit, există, nota ro- 
mantică e pronunțată. Poate clasicii 
nici nu s'au gândit că-și pot permite 
efuziuni lirice. Silvestri s'a gândit şi 
le-a oprit. Deşi, poate, vrea să fie un 
neoclasic, rămâne mai curând «ro- 
mantic refulat ». 

După părerea lui Debussy, clasic 
este 4 orice muzician care crede într'un 
singur major și un singur minor, dia- 
tonice... 4, etc. Silvestri par fi deci 
deloc clasic, — doar că întrebuin- 
ţează forma sonatei. 

La pian, ceea ce caracterizează tre- 
cerea dela clasicism la romantism este 
4 verticalizarea ? ei, adică o dispoziţie 
armonică, în primul rând — trecere 
care se poate vedea perfect în Sona- 
tele lui Beethoven. După romantism 
— dela Debussy, mai ales dela Ra- 
vel, — muzica tinde să revină dela 
verticalizare, în acordurile desfăşurate 
melodic. Silvestri e, în Sonatele sale, 
în primul rând « vertical ». Deci, um 
€« simptom ? de romantism. 

Poate din această «refulare e pro- 
vine, nu faptul că « fuge de melodie >, 
cum pare, ci doar un nou mod de 
a vedea melodia. Un mod de a o face 
mai puţin transparentă. Fraza e şi ea 
mai scurtă și mai abruptă: iar un 
alt mod de a o vedea. Acest unghiu 
sub care priveşte forma muzicală se 
mai poate schimba încă, aşa cum ne 
putem aştepta auzind € liedurile » sale 
mai vechi, cu altă factură melodică 
şi aceeași sensibilitate. 

Sigur e însă că Silvestri rămâne 
un inovator, prin felul lui de a vedea 
și a simţi muzica. 

Şi e cu neputinţă să rezişti tempe- 
ramentului acestui muzician care, ori- 
cât şi-ar mai schimba încă forma, 
atinge întotdeauna cele mai profunde 
coarde ale sensibilităţii omeneşti. 

Dorin Sperantia 


. NOTE 


S olicitată prin Institutul Social 
Banat-Crişana de către comisiunea de 
studii şi cercetări a Ministerului Afa- 
cerilor străine, care dorește să aibă 
documente cât mai edificatoare asupra 
realizărilor de ordin cultural în pro- 
vinciile desrobite, pentru a putea da 
un răspuns categoric, în baza lor, pro- 
pagandei străine, care afirmă că po- 
litica românească n'a produs aproape 
nimic în ţinuturile alipite după răz- 
boiul mondial, lucrarea d-lui Virgil 
Birou, apărută la Timişoara sub ti- 
tlul Năzuințe și realizări (Etape din 
viaţa culturală bănăţeană), demon- 
strează atât prin datele-i statistice cât 
și prin expunerea-i istorică interesul 
deosebit al stăpânirii românești faţă 
de preocupările culturale locale ale 
Banatului. Făcând un raport între si- 
tuaţia învățământului sub regimul tre- 
cut şi starea la care a ajuns sub 
regimul românesc, autorul constată 
că înainte de 1918 Banatul avea o 
şcoală primară la 2240 locuitori, în 
timp ce după această dată are una 
la 1160 locuitori. Frecvența şcolarilor 
a sporit cu 20—25%, Incât, conchide 
d-sa, tun popor, care după efortul 
atât de sângeros al războiului mon- 
dial, şi în timp ce-și vindeca rănile 
primite, a ştiut să-și dubleze numărul 
școlilor şi a știut să-și creeze institu- 
ţiunile necesare, adaptate posibilită- 
ţilor locale, acela şi-a dovedit şi îm- 
plinit perfect misiunea culturală și de 
civilizaţie, pe care şi-a pretins-o de 
secole şi în aceste regiuni atât de 
amenințate de străini e, 

Banatul e un bogat rezervoriu de 
manifestări româneşti, care n'au fost 
încă cercetate, Aşezămintele înfiinţate 
în acest scop vor semnala în mod 
treptat setea de cultură şi năzuinţa 
spre frumos a Românilor: din Ba- 
natul care-și așteaptă recunoaşterea 


rolului lor în orizontul culturii româ- 
nești. 

E mișcătoare şi dreaptă pasiunea 
pe care o vădeşte autorul în demon- 
strarea faptului că această provincie 
n'a lăsat să i se fure sufletul. « Cu 
toate năvălirile, cu toate prigoanele, 
cu toate stăpânirile vremelnice, ea a 
rămas tot a acelora, care din cele 
mai vechi timpuri şi-au împletit fiinţa 
lor cu fiinţa ei şi a căror rațiune de 
a fi, în toate timpurile, a fost să dea 
viață pământurilor ei şi să-i desţeli- 
nească mușuroaiele ». In căutarea ur- 
melor eforturilor culturale din trecut, 
autorul e nevoit să constate că ele 
nu sunt mărturia completă a acestora, 
pentrucă «în lupta pentru acapararea 
Banatului pe teren politic și religios, 
pornirile dușmănoase au făcut să dis- 
pară tot ce-i manifestare românească 9, 
Ca exemplu al înverșunării atinse în 
acest scop, aminteşte că episcopii 
sârbi au dispus ca sânghiile preoţilor 
români, la moarte, să le fie îngropate 
odată cu trupul acestora, ca să nu 
rămână nicio mărturie despre exi- 
stenţa lor. 

Ca şi în Transilvania, condiţiile de 
viaţă fac ca în Banat să se desvolte 
în deosebi istoriografia, polemicile po- 
litice şi ziaristice. Totuşi, autorul cer- 
cetează și celelalte manifestări, ca pic- 
tura, arhitectura, teatrul, etc., arătând 
cu probe o continuitate ce-şi adân- 
ceşte începuturile într'un neguros tre- 
cut şi o arzătoare dorinţă a Bănăţe- 
nilor de a se pune de acord cu ritmul 
cultural al Românilor de dincoace de 
munţi. Preoţii şi dascălii — dintre care 
unii, ca Eftimie Murgu, au pribegit 
în patria liberă — au fost şi aci apo- 
stolii care au purtat făclia românis- 
mului, apărând-o de urgia furtunilor 
vrăjmaşe, Desgropându-le câtorva ac- 
tivitatea din filele istoriei, d. Virgil 

Birou aduce un pios omagiu acestor 
zeloşi păstrători ai ființei şi datinelor 
românești în provinciile noastre des- 
robite, acestor pioneri cărora soarta 
ingrată a vrut să le redea undeva 
vechea misiune de luptători pentru 
apărarea sufletului românesc. 


Ion Ștefan 


Dei avem acum un număr în- 
semnat de gravori și desenatori de artă, 
rare sunt cărțile semnificativ și artistic 
ilustrate, în care textul să capete inter- 
pretări prin imagini în alb și negru 
sau chiar şi în colori, şi mai rari încă 
acele colecţii de gravuri făcute de un 
artist sau grupate în jurul unei teme 
anumite. 

De aceea, începutul pe care-l face 
editura Gorjan, prezentând, într'o 
mapă bine întocmită, zece gravuri de 
Dobrian, intitulate Ciclul Mortii şi 
precedate de un studiu critic al 
d-lui V. Beneș, este de două ori în- 
semnat. Întâi, pentrucă iniţiază o cale, 
pe care de mult trebuiau să o apuce 
editurile noastre, care par a ignora 
varietatea și progresele la care au ajuns 
pictura şi desenul românesc. Apoi, 
pentuucă înseși gravurile d-lui Dobrian, 
grupate în jurul morţii, au o valoare a 
lor, artistul interpretând — într'un 
stil reţinut și resemnat, dar nu lipsit 
de gravitate și măreție — zece ipostaze 
tipice, în care mama suferă lângă 
leagănul golit de moarte, în care înne- 
catul, spânzuratul, avarul și ostașul 
sunt chemați de moarte, uneori în faţa 
copacilor şi apelor ce par a dăinui mai 
mult decât viaţa omului. 

Imaginile d-lui Dobrian, pe care d. 
V. Beneșş le tălmăcește atât de compe- 
tent, alcătuesc laolaltă un fel de Toten- 
tanz, acceptat cu resemnare, ca ceva 
firesc şi relativ trist. In această resem- 

nare, ce nu are deci fiorii sbuciumului 
gotic sau semeţia Renașterii, este de 
sigur şi ceva din Weltanschauuna-ul 
omul dispare plecat şi 
oarecum împăcat, confundându-se cu 


românesc: 


natura mai falnică decât el şi care îi 
adoarme suferința pământească, 


Petru Comarnescu 


P uţini literați şi oameni de teatru 
cred în misiunea lor socială și în apo- 
stolatul pentru cei mulți în măsura 
în care, de patru ani încoace, ne 
dovedeşte a crede d. Victor Ion Popa, 
conducătorul “Teatrului «Muncă şi 
Lumină » Teatrul acesta, făcut în 
primul rând pentru muncitori şi deci 
sprijinit de Ministerul Muncii, a deve~- 
nit o adevărată instituţie naţională, iar 
utilitatea lui este recunoscută de orice 
om conștient, căci acesta știe bine că 
muncitorul are nevoie și de destin- 
dere, și de îndrumare cu ajutorul 
artei. Teatrul Muncă și Lumină este, 
prin natura sa, un teatru popular, 
pentrucă se adresează maselor din 
Capitală și provincie. Dar metodele 
și programul său aparțin directivelor 
şi viziunilor culturii superioare. Pro- 
punându-și, pentru început, să fami- 
liarizeze cu convențiile și binefacerile 
teatrului o pătură socială încă la 
începutul iniţierii ei culturale, cele 
patru stagiuni de până acum au pre- 
zentat mai mult comedii, dar comedii 
de Aristofan, Molière, Goldoni, Ben 
Johnson, Jerome K. Jerome, sau de 
Alecsandri, Caragiale, Mihail Sado- 
veanu, Mihail Sorbul, Victor Ion 
Popa şi alții. 

Am asistat şi în Capitală, şi în pro- 
vincie la multe din spectacolele Tea- 
trului Muncă și Lumină. Ceea ce 
ne-a impresionat îndeosebi a fost felul 
de a reacționa al spectatorilor. Aici 


NOTE 


mu era vorba de niște spectatori bla- 
zaţi sau suficienţi, ale căror reacţiuni 
abia le poţi observa. Dimpotrivă, 
publicul obişnuit al teatrului munci- 
toresc reacționează sincer și spontan, 
râde generos şi participă cu toată 
inima la acţiunea de pe scenă, Adesea 
nu numai replicile comice sunt sub- 
liniate cu ropote de aplauze, dar și 
atitudinile şi faptele de temeinică sem- 
nificaţie sentimentală şi morală. D. 
Victor Ion Popa formează, astfel, un 
public încă virgin faţă se semnifica- 
țiile artei şi dela început îl formează 
prin piese de valoare, dovedind că 
educaţia mulțimilor nu este necesar 
să înceapă cu platitudini și vulgarități, 
așa cum par a crede şi susţine mulţi 
dintre directorii teatrelor particulare, 
care mizează pe mahalagismul şi gro- 
solănia plebei dela oraș, care şi ea ar 
merita alt tratament. De fapt, direc- 
torii teatrelor de revistă și de comedii 
bădărane nu numai că exploatează 
vulgaritatea şi grosolănia, dar le şi 
întreţin. Publicul nostru este suscep- 
tibil de emoţii și înţelegeri superioare. 
Se ştiu succesele de public pe care 
le-au avut, anul acesta, + Hamlet» 
sau acea piesă de subţire psihologie, 
care nu este totuși o lucrare excep- 
ţională, « Fascinaţie 9. Se știe ce răsu- 
net a avut şi în centru şi la periferie, 
la finele anului trecut, acel film de 
mare fineţe care se chema t Inter- 
mezzo » şi de ce succes s'a bucurat 
recent filmul + Coroana de Fier», 
corespondentul italian al «Niebelungi- 
lor» şi al filmului de mare montare 
4 Ben Hurs. Mulţimile evoluiază mai 
repede decât gustul și priceperea mul- 
tora dintre directorii teatrelor parti- 
culare. 

De sigur la + Muncă şi Lumină» 
nu sunt montări fastuoase ca la reviste 
şi nici actori prea celebri. Totuşi, 

punerea în scenă este totdeauna co- 
rectă şi omogenă, iar dintre interpreţi 
unii ar putea juca pe orice scenă cu 
pretenţii, iar alţii, tineri încă în for- 
maţie, pentru care d. Popa este un 
adevărat profesor, de sigur că vor 
juca în viitor, după ucenicia de acolo, 
pe scene care consacră mai mult. 
Intradevăr, dacă Teatrul Muncă și 
Lumină formează un nou public pen- 
tru teatrul românesc și, totodată, cul- 
tivă şi distrează o pătură socială care 
merită toată atenţia, nu se poate 
spune că pentru directorul lui ca şi 
pentru actori el este o sarcină ușoară. 
La acest teatru se munceşte mult. 
Fiecare piesă reprezentată în Bucu- 
reşti este jucată şi în ţară, teatrul 
dând simultan, prin mai multe echipe 
de actori, spectacole în Capitală şi pro- 
vincie, Uneori premierele se dau mai 
întâi în provincie. Până la mijlocul 
lunii Februarie 1942, teatrul a orga- 
nizat 29 de turnee în 54 de localităţi. 
Numărul spectacolelor pentru adulţi 
se ridică la 1.803, al acelora pentru 
copii la 763, pentru ostași la 79, 
pentru răniți la 88, astfel adunân- 
du-se un număr total de 2.761 de 
spectacole şi de 1.511.341 spectatori. 
Unele spectacole se dau chiar în fa- 
brici, aşa cum altele s'au dat pe zonele 
militare sau în spitale, alegându-se, 
firește, un repertoriu adecvat specta- 
torilor și împrejurărilor. Matineele 
pentru copii, cu piese scrise anume 
pentru ei, constituesc o grijă deose- 
bită a d-lui V. I. Popa, care și d-sa 
a scris două din cele șaptesprezece 
jucate până acum pentru copii. 
Pentru cei care cunosc activitatea 
anterioară a omului de teatru care este 
d. Popa şi care, deci, ştiu ce a realizat 
d-sa la Teatrul Naţional din Cernăuţi 
şi la Teatrul Marioara Ventura, dela 
repertoriu la punere în scenă şi dela 

formarea unui nou tip de actor la 
formarea unui nou spectator, nu mai 
rămâne îndoială că activitatea sa dela 
teatrul muncitoresc se caracterizează 
printrun adevărat apostolat. 

La teatrul Muncă şi Lumină nu se 
pot câştiga nici mari succese arti- 
stice și nici bani mulţi, dar se poate 
săvârşi o imensă operă socială. Publi- 
cul acestui teatru poate oteri mari 
satisfacţii morale, văzându-l atât de 
deschis educaţiei superioare şi atât 
de recunoscător acelora care îngrijesc 
de spiritul lui. Dar el încă nu poate 
consacra pe un om de teatru şi nici 
să-i ofere mijloace pentru mari rea- 
lizări estetice. 

Autorul piesei ¢ Mușcata din Ferea- 
stră ? şi al lui € Velerim şi veler 
Doamne + se devotează, însuflețit de 
mari idealuri sociale, unei covârșitoare 
munci, aparent ingrată. Și asta o face 
nu la începutul carierei, ci după ani 
de verificare şi netăgăduite succese pe 
marile scene. E o pildă pe care tine- 
rii prea grăbiţi să aibă succese cultu- 
rale şi să câștige bani mulţi dintr'o- 
dată ar trebui s'o poarte în minte, 
când vor să judece pe înaintaşii lor. 
Căci nu peste tot materialismul și 
orgoliul meschin interesat conduc, 
Apostolatul — termen compromis, dar 
idee veşnic valabilă — nu dispare 
niciodată. Fiecare generaţie îşi are 
apostolii ei, care duc mai departe 
devoțiunea pentru gândurile și fap- 
tele folositoare neamului. 

C. 


Cu toate împrejurările dificile, 
pictorii noștri îşi continuă activitatea, 
iar școala românească se desvoltă 
temeinic şi în plastică. În afară de 
expoziţiile pe care le-am semnalat 
în aceste rubrici, au rămas câteva 

despre care am fi dorit să ne ocupăm 
mai pe larg. Acum nu le putem decât 
menţiona. Mai întâi, nu trebue uitată 
expoziţia d-nei Micaela Eleuteriade, 
totdeauna studioasă şi căutând să 
rezolve probleme dificile, D-sa tinde 
către compoziţie, fie că portretizează 
o persoană sau evocă un mediu. În 
ultima-i expoziţie, d-sa a simplificat 
formele şi coloritul, îndreptându-le 
către o viziune decorativă, consistent 
susținută de linii esenţiale, de forme 
aderente și mai ales de o luminozitate 
surprinsă nu în nuanţe, ci în jocu-i 
total. A câştigat mult în privinţa 
luminozităţii, coloritul d-sale având 
frăgezime, vioiciune şi uneori 0 ro- 
bustă muzicalitate, 

Aquarelele expuse anul acesta de 
d-na Rodica Maniu ne-au părut opere 
de adevărată maturitate artistică, Ace- 
leași calităţi din trecut, dar pe dea- 
supra parcă o plăsmuire mai sigură, 
un dar de a reda consistenţa vegetală 
a florilor. La același nivel ca şi în 
trecut, d. A. Bălțatu înfățișează pei- 
saje vibrante, calde, vii, atât de plă- 
cute ochiului, chiar dacă le-am dori 
poate mai dramatice şi mai organizate. 

Expoziţia d-lui G. Vândtoru, unul 
dintre talentele în curs de afirmare, 
colorist cu bune însușiri, a fost anul 
acesta inegală și relativ monotonă. 
Câteva peisaje și naturi moarte, în 
care totul este construit din coloare, 
din subtile acorduri poetice, uneori 
îndrăzneţe, alteori rafinate, îmbina- 
rea loviturilor de penel constituind 
parcă o țesătură din care war putea 
Jipsi o singură dâră, ne arată calitățile 
şi activitatea prin care s'a impus 
pictorul. 

Un debut interesant a avut d. Horia 
Damian, remarcat în aceste note de 
când a expus la Salonul Oficial. 
Întrebuinţând contrastul puternic de 

alb și negru, în peisajele sale cu străzi 
şi case proiectate pe ceruri înnegu- 
rate, pictorul izbutește să emoțio- 
neze, dând priveliştilor aspecte pito- 
reşti şi uneori dramatice. Chiar dacă 
pânzele sale sunt amenințate de oare- 
care artificialitate — ele stăruind prea 
mult asupra unor contraste nediferen- 
ţiate, pe care de altfel le-a utilizat și 
Vlaminck — tânărul debutant a izbu- 
tit, dintru început, să se arate ca un 
pictor de atmosferă, care ştie să sur- 
prindă poezia colţurilor citadine în 
cadrul naturii. După ce va experi- 
menta realitatea luminii în plastică 
şi va trece prin diferitele ei problema- 
tici, d. Horia Damian va putea fi 
unul dintre poeţii aspectelor citadine. 

Expoziţia cea mai interesantă din 
ultimele luni rămâne, însă, aceea a 
d-lui Ion Țuculescu, pictorul de frunte 
al generaţiei dintre treizeci şi patru- 
zeci de ani. D-sa își caută un drum 
propriu şi fiecare expoziție ne dove- 
deşte cât de frământată este elabo- 
rarea și cât de diverse îi sunt modali- 
tăţile de expresie. 

După debutul acela de acum patru 
ani, când s'a impus printr'un colorit 
puternic, de constraste majore, dar 
încă atenuat de nuanţe şi jocuri inter- 
mediare, expoziţiile următoare l-au 
arătat mai potolit, artistul trecând la 
un lirism în care lumina avea o func- 
ţie plăsmuitoare, țesând formele din 
coloarea, atât de diferențiată şi subtil 
îmbinată, tocmai graţie luminii solare. 
Stăruia, însă, aceeaşi forţă construc- 
tivă, afirmată dela început şi pe care 
nu şi-a desminţit-o nici în expoziția 
ultimă dela Ateneu (Martie 1942), 
unde însă d, Ion Țuculescu a renun- 
țat la lumină pentru luminozitate, 
a părăsit nuanţarea pentru contraste, 
depăşind armoniile de amănunt pen- 
tru mari acorduri decorative, 

Cum negrul are acum o funcţie 
substanțială în pictura d-lui 'Țucu- 
lescu, slujind drept element constitu- 
tiv ca în scoarțele basarabene, fiind 
deci o coloare-erou în viziunile sale 
cu străzi invadate de zăpezi; cu păduri 
în care vânătorii stau încremeniţi ca şi 
arborii, aşteptând apariția animalelor; 
cu naturi moarte şi castele fermecate — 
se înțelege că nu colorile vor emana 
lumina, ci ele o vor primi, atât cât va 
îngădui negrul, dispus în mari supra- 
feţe sau conturând destul de accen- 
tuat formele, Chiar dacă uneori negrul 
acesta predominant riscă să rămână 
opac sau strident, priveliştile capătă, 
graţie lui, un dramatism şi un carac- 
ter de tristețe desperată pe care le 
întâlnim şi în unele picturi nordice 
sau chiar expresioniste. 

Ceea ce rămâne remarcabil, însă, 
este că negrul acesta, echilibrat de alte 
colori-eroi, iar nu armonizat, nuan- 
țat sau atenuat, ca la impresioniștii care 
străluminau totul (pentru ei lumina, 
iar nu des-opacizarea fiind substanţa 
picturii), nu dă impresia de macabru, 
în ordinea sugestiilor psihologice, și 
nici nu rămâne fundal neutru, nevi- 
brant, ca la unii pictori academici. 
Meritul d-lui "Țuculescu este de a fi 
valorificat în pictură negrul dens și 
puternic, ca o coloare, iar nu ca un 
neant al colorilor, aşa cum părea că 
devenise după experienţa impresio- 
nistă, 

Aşa cum în scoarțele basarabene, 
negrul nu numai reliefează celelalte 
colori şi forme, ci constitue el însuşi 
o coloare substanțială, impunând o 
decorativitate mai sobră şi mai gravă 
(negrul simbolizând însuși pământul 
nostru, iar nicidecum noaptea sau 
nefiinţa), la fel apare el și în tablou- 
rile acestui pictor, care, suntem siguri, 
caută și modalităţi româneşti pentru 

expresiile sale plastice. A-i compara, 
însă, picturile cu icoane pe sticlă tran- 
silvane sau cu ceramica oltenească, 
credem că este o greşeală, pictura sa 
neavând acum transparenţă şi nici 
materialitatea şi strălucirea smalţului. 
Dacă este să vedem ceva românesc în 
arta aceasta, atunci trebue să ne gân- 
dim că negrul are în această pictură 
aceiaşi funcţie constitutivă de armonie, 
ritm şi decorativitate ca în geometri- 
zantele scoarțe basarabene sau ca în 
portul ţăranilor dela Săliște şi uneori 
din Muscel-Argeş. 

Pictor de atmosferă măreaţă şi 
gravă, schematic și decorativ încreme- 
nită, ca sub puterea unei vrăji, d. 
Ion Țuculescu, la care oamenii apar 
aşa de rar şi doar pentru a completa 
peisajul, începe a vedea lumea şi 
peisajul în forme schematice şi deco- 
rative şi În colori tari și severe, aşa 
cum le-au văzut de-a-lungul veacu- 
rilor Românii. Luchian și Tonitza 
au căutat în peisaj şi în flori lumina 
şi viaţa vegetală. "Țuculescu caută 
negrul pământului, încremenirea pie- 
trei şi magia forțelor elementare. 

De sigur că în actualul stadiu, 
intenţiile pictorului nu sunt lesne de 
descifrat, iar renunțarea sa la lumină 
(în sens impresionist), comportă de- 
stule riscuri, dintre care primele sunt 
opacitatea, stridenţa şi schematismul, 
prezente în multe tablouri. 

Ceea ce însemnăm de pe acum este 
temerara încercare a pictorului de a 
vedea altfel peisajul decât l-au văzut, 
prin prisma post-impresionistă şi ceza- 
niană, atâţia pictori români. Mai mult, 
avem impresia, şi am și înfăţişat-o, că 
pictorul "Țuculescu încearcă să vadă 
lumea cu ochii creatorilor români de 
fresce, scoarțe şi costume, 

Rămâne de văzut ce desvoltări îi 
vor fi posibile pe drumul apucat cu 

atâta hotărîre şi ingeniozitate și eare, 
tocmai pentrucă ¢ firesc şi substanțial, 
rătăceşte pe mulţi dintre cei deprinşi 
doar cu drumurile prea bătute, dar 
nu numaidecât cele mai folositoare. 


Petru Comarnescu 


Lai boîte à musique a editat o mă- 
reață Sonată în sol major pentru două 
flaute și clavecin de J.-S. Bach. Claude 
Crussard a realizat la clavecin — cu 
o mare siguranță de condei şi cu o 
rară sensibilitate — « bassul continuu +, 
adică, după obiceiul răspândit pe 
atunci, acompaniamentul urmând o 
linie melodică gravă, al cărei cifraj 
îngădue improvizarea părţilor care lip- 
sesc. Nimic nu se armonizează mai 
bine decât timbrul catifelat sau lim- 
pede al celor două flaute cu clavecinul, 
atât de precis în avântul său, atât 
de profund în rezonanţă. Şi ce muzică 
tânără, spontană, cu toată construcţia 
atât de strânsă! Bach apare ca un 
izvor clocotitor din care iese orice 
fel de muzică. Nu avem decât limi- 
marul Allegro atât de spiritual în rit- 
mul său continuu, în care frazele se 
desfășură din plin şi se leagă între 
ele cu acea autenticitate care scapă 
analizei. Cu totul emoţionant, Adagio, 
un îndrăzneţ arabesc apropiind şi în- 
depărtând cele două flaute, alături de 
care punctează grav clavecinul. 

Modulaţii neaşteptate vin să lămu- 
rească ceea ce compozitorul a avut de 
spus într'un + finale » de bravură, Doi 
flautişti aleși: René Le Roy şi André 
Musset ca şi realizatoarea clavecinului, 
asigură acestor pagini sensibile, o 
execuţie precisă, însuflețită şi de o 
perfectă omogenitate. (B.A.M. 11 
şi 12). 

N. Papatanasiu 

ÎMPREJURĂRILE PERMIT ACEASTA, PRIMA CORECTURĂ. 

DINTRE CĂRȚI „E TIPĂRITE, INTRE 1934 ŞI 1941, 
DE FUNDAȚIA REGALĂ PENTRU;LIIERATURĂ 
ŞI ARVĂ, SE MAI GĂSESC IN LIBRĂRII 
ŞI DEPOZIT URMĂTOARELE: 


Căpitan Mircea Tomescu: Știința 
militară şi doctrina românească, 


BIBLIOTECA «ENERGIA» 


Colonel 'T. E. Lawrence: Revolta în 
deșert, traducere din limba engleză 
de Mircea Eliade, cu o hartă (Ediţia 
a Il-a întrun singur volum). 

C. Ardeleanu: Domnul Tudor (Ediţia 
a Il-a). 

R. P. Huc: In China, traducere din 
limba franceză de Natalia Băluță 
(Ediţia a Ti-a). 

M. C. Weyer: Trecutul Domnului 
Monge, trsducere din limba fran- 
ceză; de Hidu Boureanu I. 

L. F. Rouquette: Epopeea albă, tra- 
ducere din limba franceză de Victor 
Stoe. 

Victor lon., Popa: Maistoraşul Aurel, 
ucenicul “i Dumnezeu. 

John Villie 3 Farrow: Damian leprosul, 
traducere din limba engleză de E. P. 

William #^rbert Hobbs: Peary, tra- 
ducere gin limba engleză de Ionel 
Jianu, cu 2 hărți. 

Charles A Lindtergh: Noi, traducere 
din limbuengleză de Wendy Muston. 

Contele de Lytton: Antony, viconte 
de Knebworth, traducere din limba 
engleză de Profira Sadoveanu şi 
Costache Popa. 

Ultima Expediţie a Căpitanului Scott. 
Traducere din limba engleză de Ve- 
sonica Râmniceanu, cu o hartă. 

Peter Fleming: O călătorie dela Peking 
la Caşmir, traducere din limba 
engleză de R. Patrulius. 

Franz Joseph, Prinz von Hohenzollern: 
Emden, traducere din limba ger- 
mană de Const. I. Niculescu, 

Sven Hedin: Râzboiu în Sinkiang, 
traducere din limba germană de 
Vittorio Em. Pascutti. 

Ioan C. Veliciu: Brevet de Pilot. 


Nicolae Petrescu: Anglia (Ediţia a 
Il-a revăzută). 


Arh. Grigore Ionescu: București. Ghid 
istoric şi artistic cu numeroase ilu- 
strații în text. 

Ing. Petru Dumitraşcu: Manual de 
turnătorie, 

Ing. Nic. P. Constantinescu: FEnciclo= 
pedia invențiunilar tehnice. 

Grigore Ionescu: Curtea de Argeș, cu 
numeroase ilustraţii în text și 8 
planuri afară din text, 


BIBLIOTECA. « ARTISTICĂ » 


Al. Busuioceanu: Andreescu, cu 66_de 
planşe afară din text. 

Gheorghe  Racoveanu: Gravura în 
lemn la Mânăstirea Neamţu, cu, 60 
de planşe afară din text. 


BIBLIOTECA + CRITICĂ » 


Dela Chateaubriand la Mallarmé. 
Traducere şi note de Perpessicius, 
cu 25 portrete în text de Rudolf 
Rybiczka. ; 

Sainte-Beuve: Pagini de critică, tra- 
ducere de Pompiliu Constantinescu. 

Critica Italiană dela Vico la Croce: 
Antologie alcătuită de Alexandru 
Marcu. 


BIBLIOTECA s« ORAŞE v 


Mircea Damian: București, cu 48 de 
planșe afară din text. 

Tudor Şoimaru: Constanţa,' cu nume- 
roase ilustraţii în text. 

O. Șuluţiu: Brașov, cu numeroase 
ilustraţii în text, 

Al. Dima: Sibiu, cu 55 de figuri 
în text. 

George Mihail-Zamfirescu: Mărturii 
în contemporaneitaie, cu 17 planşe 
afară din text. 

Alice Voinescu: Aspecte din teatrul 
contemporan. 

